增壹阿含经 第九卷

　　东晋罽宾[三藏](https://m.liaotuo.com/remen/sanzang.html)瞿昙僧伽提婆译

　　惭愧品第十八

　　（一）

　　闻如是

　　一时。佛在舍卫国祇树给孤独园

　　尔时。[世尊](https://m.liaotuo.com/remen/shizun.html)告诸[比丘](https://m.liaotuo.com/remen/biqiu.html)。有二妙法拥护[世间](https://m.liaotuo.com/remen/shijian.html)。云何为二法。所谓有惭．有愧也。诸比丘。若无此二法。世间则不别有父．有母．有兄．有弟．有妻子．知识．尊长．大小。便当与猪．鸡．狗．牛．羊六畜之类而同一等。以其世间有此二法拥护世间。则别有父母．兄弟．妻子．尊长．大小。亦不与六畜共同。是故。诸比丘。当习有惭．有愧。如是。诸比丘。当作是学

　　尔时。诸比丘闻佛所说。[欢喜](https://m.liaotuo.com/remen/huanxi.html)奉行

　　（二）

　　闻如是

　　一时。佛在舍卫国祇树给孤独园

　　尔时。世尊告诸比丘。世有二人。无有厌足而取命终。云何为二人。所谓得财物恒藏举之。复有得物而喜与人。是谓二人无有厌足而取命终

　　尔时。有比丘白世尊曰。我等。世尊。不解此略说之义。云何得物藏举。云何得物与人。唯愿世尊广演其义

　　世尊告曰。谛听。谛听。善思念之。吾当为汝分别其义

　　对曰。如是

　　尔时。佛告诸比丘。于是。有族姓子学诸技术。或习田作。或习书疏。或习计算。或习天文。或习地理。或习卜相。或学远使。或作王佐。不避寒暑．饥寒．勤苦。而自营己。彼作是功力而获财物。彼人不能食啖。亦不与妻子。亦不与奴婢亲亲之属。皆悉不与。彼所得财物。或王劫夺。或复被贼。或火烧水漂。分散异处。不获其利。即于家中有人分散此物。不得停住。是谓。比丘。得财藏举者也

　　彼云何得财分布。有族姓子学诸伎术。或习田作。或习书[跳-兆+(梳-木)]。或习计算。或习天文．地理。或习卜相。或学远使。或作王佐。不避寒暑．饥寒．勤苦。而自营己。彼作是功力而获财物。彼人惠施[众生](https://m.liaotuo.com/remen/zhongsheng.html)。给与父母．奴婢．妻子。亦复广及[沙门](https://m.liaotuo.com/remen/shamen.html)．[婆罗门](https://m.liaotuo.com/remen/poluomen.html)。造诸[功德](https://m.liaotuo.com/remen/gongde.html)。种天上之福。是谓。比丘。得而惠施。是谓。比丘。二人无厌足。如前一人得财物而举者。当念舍离。第二人得而广布。当学此业。如是。诸比丘。当作是学

　　尔时。诸比丘闻佛所说。欢喜奉行

　　（三）

　　闻如是

　　一时。佛在舍卫国祇树给孤独园

　　尔时。世尊告诸比丘。常当法施。勿习食施。所以然者。汝等今有[果报](https://m.liaotuo.com/remen/guobao.html)之祐。使我[弟子](https://m.liaotuo.com/remen/dizi.html)恭敬于法。不贪利养。设贪利养者。则有大过于如来所。何以故。谓众生类不分别法。毁世尊教。已毁世尊教。后不复得至[涅槃](https://m.liaotuo.com/remen/niepan.html)道。我便有耻。所以然者。谓如来弟子贪着利养。不行于法。不分别法。毁世尊教。不顺[正法](https://m.liaotuo.com/remen/zhengfa.html)。已毁世尊教。复不至涅槃道。汝今。比丘。当念法施。勿思欲施。便得称誉。多闻四远。恭敬于法。不贪财物。此则无有羞耻。所以然者。如来弟子以好法施。不贪思欲之施。是谓。比丘。当念法施。勿学财施。汝等比丘。吾说此义为因。何义而说此缘乎

　　尔时。诸比丘白世尊曰。唯愿世尊事事分别

　　尔时。世尊告诸比丘。昔有一人请吾[供养](https://m.liaotuo.com/remen/gongyang.html)。然吾尔时有遗余法而可除弃。有二比丘从远方来。形体困笃。颜色变易。尔时。我便语彼比丘。作是语。有遗余法而可除弃。随时须者。便可取之而自营己

　　时。一比丘便作是念。世尊今日有遗余法而可除弃。随时须者。便可取之。设复我等不取食者。便当以此食舍于净地。若着水中。然今我等宜取此食。以充虚乏。加得气力。尔时。彼比丘复作是学。佛亦作是说。当行法施。莫行思欲之施。所以然者。施中之上无过财施。然复法施于中最尊。我今堪任竟日不食。犹得自济。不须受彼信施之福。尔时。彼比丘便自息意不取彼施。形体困笃。不自顾命

　　彼时。第二比丘复作是念。世尊亦有遗余之法而可除者。设我等不取食者。便当困笃。今以此食用充虚乏。加得气力。昼夜安宁。尔时。彼比丘便取食之。昼夜安隐。气力充足

　　佛告诸比丘。彼比丘虽复取彼供养。除去虚乏。气力充足。不如先前比丘可敬。可贵。甚可尊重。彼比丘长夜名称远闻。于律知足。易充易满。诸比丘当学法施。勿学思欲之施。我前所说者。由此[因缘](https://m.liaotuo.com/remen/yinyuan1.html)

　　尔时。世尊说此语已。便从坐起而去

　　是时。众多比丘复作是念。向者。世尊略说其要。竟不广普。便从坐起。入寂静室。今此众中谁能堪任于此略义而广普演其义者也。是时。众多比丘复作是念。今尊者[舍利](https://m.liaotuo.com/remen/sheli.html)弗。世尊所誉。我当尽共诣彼舍利弗所。是时。众多比丘便往至尊者舍利弗所。共相[礼拜](https://m.liaotuo.com/remen/libai.html)。在一面坐。在一面坐已。是时。众多比丘所可从世尊闻事。尽向舍利弗说之

　　是时。尊者舍利弗告诸比丘。云何世尊弟子贪着利养。不[修行](https://m.liaotuo.com/remen/xiuxing.html)法。云何世尊弟子贪修行法。不贪利养

　　尔时。众多比丘白舍利弗曰。我等乃从远来。请问其义。得修行之。尊者舍利弗堪任者。便与我等广演其义

　　舍利弗告曰。谛听。谛听。善思念之。吾当与汝广演其义

　　尔时。众多比丘对曰。如是

　　舍利弗告曰。世尊弟子所学寂静念安。声闻弟子不如是学。世尊吐教所应灭法。而诸比丘亦不灭之。于中[懈怠](https://m.liaotuo.com/remen/xiedai.html)起诸乱想。所应为者而不肯行。所不应为者便修行之。尔时。诸贤长老比丘于三处便有羞耻。云何为三。世尊常乐寂静之处。尔时声闻不作是学。长老比丘便有羞耻。世尊教人当灭此法。然比丘不灭此法。长老比丘便有羞耻。于中起乱想之念。意不专一。长老比丘便有羞耻

　　诸贤当知。中比丘于三处便有羞耻。云何为三。世尊常乐寂静之处。尔时声闻不作是学。中比丘便有羞耻。世尊教人当灭此法。然彼比丘不灭此法。中比丘便有羞耻。于中起乱想之念。意不专一。中比丘便有羞耻

　　诸贤当知。年少比丘于三处便有羞耻。云何为三。世尊弟子常乐寂静之处。尔时声闻不作是学。年少比丘便有羞耻。世尊教人当灭此法。然彼比丘不灭此法。年少比丘便有羞耻。于中复起乱想之念。意不专一。年少比丘便有羞耻。是谓。诸贤。贪着于财。不着于法

　　诸比丘白舍利弗曰。云何比丘贪着于法。不着于财

　　舍利弗曰。于是。比丘。世尊乐寂静之处。声闻亦学如来乐寂静之处。世尊所说当灭此法。诸比丘便灭此法。不懈怠。亦不乱。所应[行者](https://m.liaotuo.com/remen/xingzhe.html)便修行之。所不应行者便不行之。诸贤当知。长老比丘于三处便有名称。云何为三。世尊乐寂静之处。声闻亦乐寂静之处。长老比丘便有名称。世尊教人当灭此法。尔时比丘便灭此法。长老比丘便有名称。于中不起乱想之念。意常专一。长老比丘便有名称

　　诸贤当知。中比丘于三处便有名称。云何为三。世尊乐寂静之处。声闻亦乐寂静之处。中比丘便有名称。世尊教人当灭此法。尔时比丘便灭此法。中比丘便有名称。于中不起乱想之念。意常专一。中比丘便得名称

　　诸贤当知。年少比丘于三处便有名称。云何为三。于是。比丘。世尊乐寂静之处。年少比丘亦乐寂静之处。年少比丘便有名称。世尊教人当灭此法。尔时比丘便灭此法。年少比丘便有名称。于中不起乱想之念。意常专一。年少比丘便有名称

　　诸贤当知。贪之为病。甚大灾患。嗔恚亦然。贪淫．嗔恚灭者。便得处中之道。眼生．智生。诸缚休息。得至涅槃。悭疾为病。亦复极重。[烦恼](https://m.liaotuo.com/remen/fannao.html)烧煮。憍慢亦深。幻伪不真。无惭．无愧。不能舍离。淫欲败正。慢．增上慢亦复不舍。此二慢灭。便得处中之道。眼生．智生。诸缚休息。得至涅槃

　　比丘白曰。云何。尊者舍利弗。处中之道。眼生．智生。诸缚休息。得至涅槃

　　舍利弗言。诸贤当知。所谓贤圣八品道是。所谓[正见](https://m.liaotuo.com/remen/zhengjian.html)．正治．正语．正行．正命．正方便．[正念](https://m.liaotuo.com/remen/zhengnian.html)．正[三昧](https://m.liaotuo.com/remen/sanmei.html)。是谓。诸贤。处中之道。眼生．智生．诸缚休息。得至涅槃

　　尔时。众多比丘闻尊者舍利弗所说。欢喜奉行

　　（四）

　　闻如是

　　一时。佛在罗阅城迦兰陀竹园所。与大比丘众五百人俱

　　尔时。世尊到时。着衣持钵。入罗阅城乞食。在一街巷。尔时。彼巷有一梵志妇。欲饭食婆罗门。即出门。遥见世尊。便往至世尊所。问世尊曰。颇见婆罗门不

　　尔时。尊者大[迦叶](https://m.liaotuo.com/remen/jiaye.html)先在其巷。世尊便举手指示曰。此是婆罗门

　　是时。梵志妇熟视如来面。默然不语。尔时。世尊便说此偈

　　无欲无恚者　　去愚无有痴

　　漏尽阿罗汉　　是谓名梵志

　　无欲无恚者　　去愚无有痴

　　以舍结使聚　　是谓名梵志

　　无欲无恚者　　去愚无有痴

　　以断吾我慢　　是谓名梵志

　　若欲知法者　　三佛之所说

　　至诚自归彼　　最尊无有上

　　尔时。世尊告大迦叶曰。汝可往为此梵志妇。便现身。得免宿罪

　　是时。迦叶从佛受教。往至梵志妇舍已。就座而坐。是时。彼婆罗门妇便供办肴饍种种饮食。以奉迦叶

　　是时。迦叶即受食饮。欲度人故。而为彼人说此达嚫

　　祠祀火为上　　众书颂为最

　　王为人中尊　　众流海为上

　　众星月为首　　照明日为先

　　四维及上下　　于诸方域境

　　天与世间人　　佛为最尊上

　　欲求其福者　　当归于三佛

　　是时。彼梵志妇闻此语已。即欢喜踊跃。不能自胜。前白大迦叶曰。唯愿梵志恒受我请。在此舍食

　　是时。大迦叶即受彼请。在彼处受彼食。是时。婆罗门妇见迦叶食讫。更取一卑座。在迦叶前坐。是时。迦叶以次与说微妙之法。所谓论者。施论．戒论．生天之论。欲为不净。断漏为上。[出家](https://m.liaotuo.com/remen/chujia.html)为要。尊者大迦叶已知彼梵志妇心开意解。甚怀欢喜。诸佛所可常[说法](https://m.liaotuo.com/remen/shuofa.html)者。苦．习．尽．道

　　是时。尊者大迦叶悉为梵志妇说之时。梵志妇即于座上诸尘垢尽。得[法眼](https://m.liaotuo.com/remen/fayan.html)净。犹如新净白亵。无有尘垢。易染为色。时梵志妇亦复如是。即于座上得法眼净。彼已得法．见法。分别其法。无有狐疑。已逮[无畏](https://m.liaotuo.com/remen/wuwei.html)。自归三尊。佛．法．圣众。[受持](https://m.liaotuo.com/remen/shouchi.html)[五戒](https://m.liaotuo.com/remen/wujie.html)。是时。尊者大迦叶重为梵志妇说微妙法已。即从坐起而去

　　迦叶去未久时。妇夫婿来至家。婆罗门见妇颜色甚悦。非复常人。时。婆罗门即问其妇。妇即以此因缘具向夫婿说之。时。婆罗门闻是语已。便将其妇共诣精舍。往至世尊所。时。婆罗门与世尊共相问讯。在一面坐。婆罗门妇头面礼世尊足。在一面坐。时。婆罗门白世尊曰。向有婆罗门来至我家。今为所在

　　尔时。尊者大迦叶去世尊不远。结跏趺坐。正身正意。思惟妙法

　　尔时。世尊遥指示大迦叶曰。此是尊长婆罗门也

　　婆罗门曰。云何。瞿昙。沙门即是婆罗门耶。沙门与婆罗门岂不异乎

　　世尊告曰。欲言沙门者。即我身是。所以然者。我即是沙门。诸有奉持沙门[戒律](https://m.liaotuo.com/remen/jielv.html)。我皆已得。如今欲论婆罗门者。亦我身是。所以然者。我即是婆罗门也。诸过去婆罗门。所持法行。吾已悉知。欲论沙门者。即大迦叶是。所以然者。诸有沙门律。迦叶比丘皆悉包揽。欲论婆罗门者。亦是迦叶比丘。所以然者。诸有婆罗门奉持禁戒。迦叶比丘皆悉了知

　　尔时。世尊便说此偈

　　我不说梵志　　能知咒术者

　　唱言生梵天　　此则不离缚

　　无缚无生趣　　能脱一切结

　　不复称天福　　即沙门梵志

　　尔时。婆罗门白世尊曰。言结缚者。何等名为结乎

　　世尊告曰。欲爱是结。嗔恚是结。愚痴是结。如来者无此欲爱。永灭无余。嗔恚．愚痴亦复如是。如来无复此结

　　婆罗门曰。唯愿世尊说深妙法。无复有此诸结缚着

　　是时。世尊渐与彼婆罗门说微妙之论。所谓论者。施论．戒论．生天之论。欲为不净。断漏为上。出家为要。尔时。世尊知彼婆罗门心开意解。甚怀欢喜。古昔诸佛常所说法。苦．习．尽．道。尔时世尊尽为婆罗门说之

　　时。婆罗门即于座上诸尘垢尽。得法眼净。犹如新净白亵。无有尘垢。易染为色。时婆罗门亦复如是。即于座上得法眼净。彼已得法．见法。分别其法。无有狐疑。已逮无畏。自归三尊。佛．法．圣众。受持五戒。为如来真子。无复退还

　　尔时。彼婆罗门夫妇闻佛所说。欢喜奉行

　　（五）

　　闻如是

　　一时。佛在罗阅城迦兰陀竹园所。与大比丘众五百人俱

　　尔时。王阿阇世有象。名那罗只梨。极为凶弊暴虐。勇健能降外怨。缘彼象力。使摩竭一国。无不靡伏

　　尔时。提婆达兜便往至王阿阇世所。到已。而作是说。大王当知。今此象恶。能降伏众怨。可以醇酒。饮彼象醉。清旦。沙门瞿昙必来入城乞食。当放此醉象。蹋蹈杀之

　　时。王阿阇世闻提婆达兜教。即告令国中。明日清旦。当放醉象。勿令人民在里巷游行

　　是时。提婆达兜告王阿阇世曰。若彼沙门瞿昙有一切智。知当来事者。明日必不入城乞食

　　王阿阇世曰。亦如尊教。设有一切智者。明日清旦不入城乞食

　　尔时。罗阅城内男女大小事佛之者。闻王阿阇世清旦当放醉象害于如来。闻已。各怀愁忧。便往至世尊所。头面礼足。在一面住。白世尊曰。明日清旦。愿世尊勿复入城。所以然者。王阿阇世今有教令。敕语城内人民之类。明日勿复在里巷行来。吾欲放醉象。害沙门瞿昙。设沙门有一切智。明日清旦不入城乞食。唯愿世尊勿复入城。伤害如来。世人丧目。无复救护

　　世尊告曰。止。止。诸优婆塞。勿怀愁恼。所以然者。如来之身非俗数身。然不为他人所害。终无此事。诸优婆塞当知。阎浮里地东西广七千由旬。南北长二十一千由旬。瞿耶尼纵广八千由旬。如半月形。弗于逮纵广九千由旬。土地方正。郁单越纵广十千由旬。土地圆如满月。正使此四天下醉象满其中。如似稻．麻．[丛林](https://m.liaotuo.com/remen/conglin.html)。其数如是。犹不能得动如来毫毛。况复得害于如来。终无此事

　　则舍四天下。复有如千天下．千日月．千须弥山．千四海水．千阎浮提．千瞿耶尼．千弗于逮．千郁单越．千四天王．千三十三天．千兜术天．千艳天．千化[自在](https://m.liaotuo.com/remen/zizai.html)天．千他化自在天。此名千世界。乃至二千世界。此名中千世界。乃至三千世界。此名三千[大千世界](https://m.liaotuo.com/remen/daqianshijie.html)。满其中伊罗钵龙王。犹不能动如来一毛。况复此象欲害如来哉。终无是处。所以然者。如来神力不可思议。如来出世。终不为人所伤害也。汝等各归所在。如来自当知此变趣。尔时。世尊与四部众广为说微妙之法。时。优婆塞．优婆斯闻正法已。各从坐起。头面礼足。便退而去

　　尔时。世尊清旦着衣持钵。欲入罗阅城乞食。是时。提头赖吒天王将干沓惒等。从东方来。侍从世尊。是时。毗留勒王将拘槃茶众。侍从如来。西方毗留波叉将诸龙众。侍从如来。北方天王拘毗罗将罗刹鬼众。侍从如来。是时。释提桓因将诸[天人](https://m.liaotuo.com/remen/tianren.html)数千万众。从兜术天没。来至世尊所。时。梵天王将诸梵天数千万众。从梵天上来至世尊所。释．梵．四天王及二十八天。大鬼神王各各相谓言。我等今日当观二神。龙象共斗。谁者胜负

　　时。罗阅城四部之众遥见世尊将诸比丘入城乞食。时城内人民皆举声唤曰。王阿阇世复闻此声。问左右曰。此是何等声响。乃彻此间

　　侍臣对曰。此是如来入城乞食。人民见已。故有此声

　　阿阇世曰。沙门瞿昙亦无圣道。不知人心来变之验。王阿阇世即敕象师。汝速将象饮以醇酒。鼻带利剑。即放使走

　　尔时。世尊将诸比丘诣城门。适举足入门。时。天地大动。诸神尊天在[虚空](https://m.liaotuo.com/remen/xukong.html)中散种种之华。时。五百比丘见醉象来。各各驰走。莫知所如。时。彼暴象遥见如来。便走趣向。侍者阿难见醉象来。在世尊后。不自安处。白世尊曰。此象暴恶。将恐相害。宜可远之

　　世尊告曰。勿惧。阿难。吾今当以如来神手降伏此象

　　如来观察暴象不近不远。便化左右作诸师子王。于彼象后作大火坑。时。彼暴象见左右师子王及见火坑。即失尿放粪。无走突处。便前进向如来。尔时。世尊便说此偈

　　汝莫害于龙　　龙现甚难遇

　　不由害龙已　　而得生善处

　　尔时。暴象闻世尊说此偈。如被火燃。即自解剑。向如来跪双膝。投地以鼻舐如来足。时。世尊伸右手摩象头。而作是说

　　嗔恚生[地狱](https://m.liaotuo.com/remen/diyu.html)　　亦作蛇蚖形

　　是故当舍恚　　更莫受此身

　　尔时。神尊诸天在虚空中。以若干百千种花散如来上。是时。世尊与四部之众．天．龙．鬼神说微妙法。尔时。见降象男女六万余人诸尘垢尽。得法眼净。八万天人亦得法眼净。时。彼醉象身中刀风起。身坏命终。生四天王宫

　　尔时。比丘．[比丘尼](https://m.liaotuo.com/remen/biqiuni.html)。诸优婆塞．优婆夷。及天．龙．鬼神。闻世尊所说。欢喜奉行

　　（六）

　　闻如是

　　一时。佛在舍卫国祇树给孤独园

　　尔时。尊者难陀着极妙之衣。色曜人目。着金厕履屣。复抆饰两目。手执钵器。欲入舍卫城。尔时。众多比丘遥见尊者难陀着极妙之衣。入舍卫城乞食。尔时。众多比丘便往至世尊所。头面礼足。在于一面坐。须臾退坐。白世尊曰。向者。难陀比丘着极妙之衣。色曜人目。入舍卫城乞食

　　尔时。世尊告一比丘。汝速往至难陀比丘所。如来呼卿

　　对曰。如是。世尊。时。彼比丘受世尊教。头面礼足而去。往至难陀比丘所。到已。语难陀曰。世尊呼卿

　　是时。难陀闻比丘语。即来至世尊所。到已。头面礼足。在一面坐

　　是时。世尊告难陀曰。汝今何故着此极妙之衣。又则着履屣。入舍卫城乞食。时。尊者难陀默然不语

　　世尊复重告曰。云何。难陀。汝岂不以信牢固出家学道乎

　　难陀对曰。如是。世尊

　　世尊告曰。汝今族姓子不应律行。以信牢固出家学道。何由复着极妙之衣。摩治形服。欲入舍卫城乞食。与彼白衣有何差别

　　尔时。世尊便说此偈

　　何日见难陀　　能治阿练行

　　心乐沙门法　　头陀度无极

　　汝今。难陀。更莫造此如是之行

　　尔时。尊者难陀及四部众闻佛所说。欢喜奉行

　　（七）

　　闻如是

　　一时。佛在舍卫国祇树给孤独园

　　尔时。尊者难陀不堪行梵行。欲脱法衣。习白衣行

　　尔时。众多比丘往至世尊所。头面礼足。在一面坐。尔时。众多比丘白世尊曰。难陀比丘不堪行梵行。欲脱法服。习居家行

　　尔时。世尊告一比丘。汝往至难陀所。云。如来唤卿

　　对曰。如是。世尊

　　时。彼比丘受世尊教。即从坐起。礼世尊足。便退而去。至彼难陀比丘所云。世尊唤难陀

　　对曰。如是

　　尔时难陀比丘寻随此比丘至世尊所。头面礼足。在一面坐

　　是时。世尊告难陀曰。云何。难陀。不乐修梵行。欲脱法衣。修白衣行乎

　　难陀对曰。如是。世尊

　　世尊告曰。何以故。难陀

　　难陀对曰。欲心炽然。不能自禁

　　世尊告曰。云何。难陀。汝非族姓子出家学道乎

　　难陀对曰。如是。世尊。我是族姓子。以信牢固出家学道

　　世尊告曰。汝族姓子。此非其宜。以舍家学道修清净行。云何舍于正法欲习秽污。难陀当知。有二法无厌足。若有人习此法者终无厌足。云何为二法。所谓淫欲及饮酒。是谓二法无厌足。若有人习此二法。终无厌足。缘此行果。亦不能得无为之处。是故。难陀。当念舍此二法。后必成无漏之报。汝今。难陀。善修梵行。趣道之果。靡不由之

　　尔时。世尊便说此偈

　　盖屋不密　　天雨则漏　　人不惟行

　　漏淫怒痴　　盖屋善密　　天雨不漏

　　人能惟行　　无淫怒痴

　　尔时。世尊复作是念。此族姓子欲意极多。我今宜可以火灭火。是时。世尊即以神力手执难陀。犹如力人屈伸臂顷。将难陀至香山上。尔时。山上有一岩穴。复有一瞎猕猴在彼住止。是时。世尊右手执难陀而告之曰。汝难陀。颇见此瞎猕猴不

　　对曰。如是。世尊

　　世尊告曰。何者为妙。为孙陀利释种妙耶。为此瞎猕猴妙乎

　　难陀对曰。犹如有人伤极恶犬鼻。复加毒涂。彼犬倍恶。此亦如是。孙陀利释女。今以此瞎猕猴相比。不可为喻。犹如大火[廿/积]焚烧山野。加益以干薪。火转炽然。此亦如是。我念彼释女。不去心怀

　　尔时。世尊如屈伸臂顷。从彼山不现。便至三十三天。尔时。三十三天上诸天普集善法讲堂。去善法讲堂不远。复有宫殿。五百玉女自相娱乐。纯有女人。无有男子。尔时。难陀遥见五百天女。作倡伎乐。自相娱乐。见已。问世尊曰。此是何等。五百天女作倡伎乐。自相娱乐

　　世尊告曰。汝难陀自往问之

　　是时。尊者难陀便往至五百天女所。见彼宫舍。敷好坐具若干百种。纯是女人。无有男子。是时。尊者难陀问彼天女曰。汝等是何天女。各相娱乐。快乐如是

　　天女报曰。我等有五百人。悉皆清净。无有夫主。我等闻有世尊弟子。名曰难陀。是佛姨母儿。彼于如来所。清净修梵行。命终之后当生此间。与我等作夫主。共相娱乐

　　是时。尊者难陀甚怀喜悦。不能自胜。便作是念。我今是世尊弟子。且又复是姨母儿。此诸天女皆当为我作妇。是时。难陀便退而去。至世尊所

　　世尊告曰。云何。难陀。彼玉女何所言说

　　难陀报曰。彼玉女各作是说。我等各无夫主。闻有世尊弟子善修梵行。命终之后。当来生此

　　世尊告曰。难陀。汝意云何。难陀。汝意云何

　　难陀报曰。尔时。即自生念。我是世尊弟子。又且复是佛姨母儿。此诸天女尽当与我作妻

　　世尊告曰。快哉。难陀。善修梵行。我当与汝作证。使此五百女人皆为给使

　　世尊复告。云何。难陀。孙陀利释女妙耶。为是五百天女妙乎

　　难陀报曰。犹如山顶瞎猕猴在孙陀利前。无有光泽。亦无有色。此亦如是。孙陀利在他天女前。亦复如是。无有光泽

　　世尊告曰。汝善修梵行。我当证汝得此五百天人

　　尔时。世尊便作是念。我今当以火灭难陀火。犹如力人屈伸臂顷。世尊右手执难陀臂将至地狱中。尔时。地狱众生受若干苦恼。尔时。彼地狱中有一大镬。空无有人。见已。便生恐惧。衣毛皆竖。前白世尊曰。此诸众生皆受苦痛。唯有此釜而独空无人

　　世尊告曰。此者名为阿毗地狱

　　尔时。难陀倍复恐怖。衣毛皆竖。白世尊曰。此是阿毗地狱。而独自空。亦无罪人

　　世尊告曰。汝难陀自往问之

　　是时。尊者难陀便自问曰。云何。狱卒。此是何狱。此是何狱空无有人

　　狱卒报曰。比丘当知。释迦文[佛弟子](https://m.liaotuo.com/remen/fodizi.html)名曰难陀。彼于如来所。净修梵行。身坏命终。生善处天上。于彼寿千岁。快自娱乐。复于彼终。生此阿毗地狱中。此空镬者即是其室。

　　时。尊者难陀闻此语已。便怀怖懅。衣毛皆竖。即生此念。此之空釜。正为我耳。来至世尊所。头面礼足。白世尊曰。愿受[忏悔](https://m.liaotuo.com/remen/chanhui.html)。我自罪缘。不修梵行。触娆如来

　　尔时。尊者难陀便说此偈

[人生](https://m.liaotuo.com/remen/rensheng.html)不足贵　　天寿尽亦丧

　　地狱痛酸苦　　唯有涅槃乐

　　尔时。世尊告难陀曰。善哉。善哉。如汝所言。涅槃者最是快乐。难陀。听汝忏悔。汝愚．汝痴。自知有咎。于如来所。今受汝悔过。后更莫犯

　　尔时。世尊屈伸臂顷。手执难陀。从地狱不现。便至舍卫城祇树给孤独园

　　尔时。世尊告难陀曰。汝今。难陀。当修二法。云何为二法。所谓止与观也。复当更修二法。云何为二法。[生死](https://m.liaotuo.com/remen/shengsi.html)不可乐。知涅槃为乐。是谓二法。复当更修二法。云何为二法。所谓智与辩也。尔时。世尊以此种种法向难陀说

　　是时。尊者难陀从世尊受教已。从坐起。礼世尊足。便退而去。至安陀园。到已。在一树下结加趺坐。正身正意。系念在前。思惟如来如此言教。是时。尊者在闲静处。恒思惟如来教。不去须臾。所以族姓子。以信牢固出家学道。修无上梵行。生死已尽。梵行已立。所作已办。更不复受有。如实知之。是时。尊者难陀便成阿罗汉。已成阿罗汉。即从坐起。整衣服至世尊所。头面礼足。在一面坐

　　是时。尊者难陀白世尊曰。世尊前许证弟子五百天女者。今尽舍之

　　世尊告曰。汝今生死已尽。梵行已立。吾即舍之

　　尔时。便说偈曰

　　我今见难陀　　修行沙门法

　　诸恶皆以息　　头陀无有失

　　尔时。世尊告诸比丘言。得阿罗汉者。今难陀比丘是。无淫．怒．痴。亦是难陀比丘

　　尔时。诸比丘闻佛所说。欢喜奉行

　　（八）

　　闻如是

　　一时。佛在释翅瘦迦毗罗越尼拘留园中。与大比丘五百人俱

　　尔时。大爱道瞿昙弥便往至世尊所。头面礼足。白世尊曰。愿世尊长化愚冥。恒护[生命](https://m.liaotuo.com/remen/shengming.html)

　　世尊告曰。瞿昙弥。不应向如来作是言。如来延寿无穷。恒护其命

　　是时。大爱道瞿昙弥即说此偈

　　云何礼最胜　　世间无与等

　　能断一切疑　　由是说此语

　　尔时。世尊复以偈报瞿昙弥曰

[精进](https://m.liaotuo.com/remen/jingjin.html)意难缺　　恒有勇猛心

　　平等视声闻　　此则礼如来

　　是时。大爱道白世尊曰。自今以后当礼世尊。如来今敕礼一切众生。意无增减。天上．人中及阿须伦。如来为最上

　　是时。世尊可大爱道所说。即从坐起。头面礼足。便退而去

　　尔时。世尊告诸比丘。我声闻中第一弟子广识多知。所谓大爱道是。

　　是时。诸比丘闻佛所说。欢喜奉行

　　（九）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二人。于如来众而兴诽谤。云何为二人。谓非法言是法。谓法是非法。是谓二人。诽谤如来。复有二人不诽谤如来。云何为二。所谓非法即是非法。真法即是真法。是谓二人不诽谤如来。是故。诸比丘。非法当言非法。真法当言真法。如是。诸比丘。当作是学

　　尔时。诸比丘闻佛所说。欢喜奉行

　　（一○）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二人获福无量。云何为二。所谓应称誉者便叹誉之。不应称者亦不称叹之。是谓二人获福无量。复有二人受罪无量。何等为二。所谓可称叹反更诽谤。不应称叹者而更称叹。诸比丘。莫作是学

　　尔时。诸比丘闻佛所说。欢喜奉行