中阿含经 第十八卷

　　东晋罽宾[三藏](https://m.liaotuo.com/remen/sanzang.html)瞿昙僧伽提婆译

　　（七三）

　　中阿含长寿王品天经第二(第二小土城诵)

　　我闻如是

　　一时。佛游枝提瘦。在水渚林中

　　尔时。[世尊](https://m.liaotuo.com/remen/shizun.html)告诸[比丘](https://m.liaotuo.com/remen/biqiu.html)。我本未得觉无上正真道时。而作是念。我宁可得生其光明。因其光明而见形色。如是我智见极大明净。我为智见极明净故。便在远离独住。心无放逸。[修行](https://m.liaotuo.com/remen/xiuxing.html)精勤。我因在远离独住。心无放逸。修行精勤故。即得光明。便见形色也。然我未与彼天共同集会。未相慰劳。未有所论说。未有所答对

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便见形色。及与彼天共同集会。共相慰劳。有所论说。有所答对也。然我不知彼天如是姓．如是字．如是生

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便具形色。及与彼天共同集会。共相慰劳。有所论说。有所答对。亦知彼天如是姓．如是字．如是生也。然我不知彼天如是食．如是受苦乐

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐也。然我不知彼天如是长寿．如是久住．如是命尽

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽也。然我不知彼天作如是如是业已。死此生彼

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。亦知彼天作如是如是业已。死此生彼。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。亦知彼天作如是如是业已。死此生彼也。然我不知彼天．彼彼天中

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。亦知彼天作如是如是业已。死此生彼。亦知彼天．彼彼天中。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。亦知彼天作如是如是业已。死此生彼。亦知彼天．彼彼天中也。然我不知彼天上我曾生中．未曾生中

　　我复作是念。我宁可得生其光明。因其光明而见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。亦知彼天作如是如是业已。死此生彼。亦知彼天．彼彼天中。亦知彼天上我曾生中．未曾生中。如是我智见极大明净。我为智见极明净故。便在远离独住。心无放逸。修行精勤。我因在远离独住。心无放逸。修行精勤故。即得光明。便见形色。及与彼天共同集会。共相慰劳。有所论说。有所答对。亦知彼天如是姓．如是字．如是生。亦知彼天如是食．如是受苦乐。亦知彼天如是长寿．如是久住．如是命尽。亦知彼天作如是如是业已。死此生彼。亦知彼天．彼彼天中。亦知彼天上我曾生中．未曾生中也

　　若我不正知得此八[行者](https://m.liaotuo.com/remen/xingzhe.html)。便不可一向说得。亦不知我得觉无上正真之道。我亦于此[世间](https://m.liaotuo.com/remen/shijian.html)。诸天．魔．梵．[沙门](https://m.liaotuo.com/remen/shamen.html)．梵志不能出过其上。我亦不得[解脱](https://m.liaotuo.com/remen/jietuo.html)种种解脱。我亦未离诸颠倒。未生已尽．梵行已立．所作已办．不更受有。知如真。若我正知得此八行者。便可一向说得。亦知我得觉无上正真之道。我亦于此世间。诸天．魔．梵．沙门．梵志出过其上。我亦得解脱种种解脱。我心已离诸颠倒。生已尽。梵行已立。所作已办。不更受有。知如真

　　佛说如是。彼诸比丘闻佛所说。[欢喜](https://m.liaotuo.com/remen/huanxi.html)奉行

　　天经第二竟(千七百七十四字)

　　（七四）

　　中阿含长寿王品八念经第三(第二小土城诵)

　　我闻如是

　　一时。佛游婆奇瘦。在鼍山怖林鹿野园中

　　尔时。尊者阿那律陀在枝提瘦水渚林中。彼时。尊者阿那律陀在安静处燕坐思惟。心作是念。道从无欲。非有欲得。道从知足。非无厌得。道从远离。非乐聚会。非住聚会。非合聚会得。道从精勤。非[懈怠](https://m.liaotuo.com/remen/xiedai.html)得。道从[正念](https://m.liaotuo.com/remen/zhengnian.html)。非邪念得。道从定意。非乱意得。道从[智慧](https://m.liaotuo.com/remen/zhihui.html)。非愚痴得

　　于是。世尊以他心智知尊者阿那律陀心中所念．所思．所行。世尊知已。即入如其像定。以如其像定犹若力士屈申臂顷。如是世尊从婆奇瘦鼍山怖林鹿野园中忽没不现。住枝提瘦水渚林中尊者阿那律陀前。是时。世尊便从定觉。叹尊者阿那律陀曰。善哉。善哉。阿那律陀。谓汝在安静处燕坐思惟。心作是念。道从无欲。非有欲得。道从知足。非无厌得。道从远离。非乐聚会。非住聚会。非合聚会得。道从精勤。非懈怠得。道从正念。非邪念得。道从定意。非乱意得。道从智慧。非愚痴得

　　阿那律陀。汝从如来更受第八大人之念。受已。便思道从不戏．乐不戏．行不戏。非戏．非乐戏．非行戏得。阿那律陀。若汝成就此大人八念者。汝必能离欲．离恶不善之法。至得第四禅成就游。阿那律陀。若汝成就大人八念。而复得此四增上心。现法乐居。易不难得者。如王．王臣有好缄簏。盛满种种衣。中前欲着。便取着之。中时．中后若欲着衣。便取着之。随意[自在](https://m.liaotuo.com/remen/zizai.html)。阿那律陀。汝亦如是。得粪扫衣为第一服。汝心无欲。行此住止行。阿那律陀。若汝成就大人八念。而复得此四增上心。现法乐居。易不难得者。如王．王臣有好厨宰。种种净妙甘美肴饍。阿那律陀。汝亦如是。常行乞食为第一馔。汝心无欲。行此住止行。阿那律陀。若汝成就大人八念。而复得此四增上心。现法乐居。易不难得者。如王．王臣有好屋舍。或楼阁宫殿。阿那律陀。汝亦如是。依树下止为第一舍。汝心无欲。行此住止行。阿那律陀。若汝成就大人八念。而复得此四增上心。现法乐居。易不难得者。如王．王臣有好床座。敷以氍氀．毾[毯-炎+登]。覆以锦绮．罗縠。有衬体被。两头安枕。加陵伽波惒逻波遮悉哆罗那。阿那律陀。汝亦如是。草座叶座为第一座。汝心无欲。行此住止行

　　阿那律陀。若汝成就大人八念。而复得此四增上心。现法乐居。易不难得者。如是汝若游东方。必得安乐。无众苦患。若游南方．西方．北方者。必得安乐。无众苦患。阿那律陀。若汝成就大人八念。而复得此四增上心。现法乐居。易不难得者。我尚不说汝诸善法住。况说衰退。但当昼夜增长善法而不衰退。阿那律陀。若汝成就大人八念。而复得此四增上心。现法乐居。易不难得者。汝于二果必得其一。或于现世得究竟智。或复有余得阿那含。阿那律陀。汝当成就此大人八念。亦应得此四增上心。现法乐居。易不难得已。然后于枝提瘦水渚林中受夏坐也

　　尔时。世尊为尊者阿那律陀[说法](https://m.liaotuo.com/remen/shuofa.html)。劝发渴仰。成就欢喜。无量方便为彼说法。劝发渴仰。成就欢喜已。入如其像定。以如其像定。犹若力士屈申臂顷。如是。世尊从枝提瘦水渚林中忽没不见。住婆奇瘦鼍山怖林鹿野园中

　　彼时。尊者阿难执拂侍佛。于是。世尊便从定觉。回顾告曰。阿难。若有比丘游鼍山怖林鹿野园中者。令彼一切皆集讲堂。集讲堂已。还来白我

　　尊者阿难受[佛教](https://m.liaotuo.com/)已。稽首礼足。即行宣敕。诸有比丘游鼍山怖林鹿野园中者。令彼一切皆集讲堂。集讲堂已。还诣佛所。头面礼足。却住一面。白曰。世尊。诸有比丘游鼍山怖林鹿野园中者。已令一切皆集讲堂。唯愿世尊自当知时

　　于是。世尊将尊者阿难往诣讲堂。于比丘众前敷座而坐。坐已。告曰。诸比丘。我今为汝说大人八念。汝等谛听。善思念之。时。诸比丘受教而听

　　佛言。大人八念者。谓道从无欲。非有欲得。道从知足。非无厌得。道从远离。非乐聚会。非住聚会。非合聚会得。道从精勤。非懈怠得。道从正念。非邪念得。道从定意。非乱意得。道从智慧。非愚痴得。道从不戏．乐不戏．行不戏。非戏．非乐戏．非行戏得

　　云何道从无欲。非有欲得。谓比丘得无欲。自知得无欲。不令他人知我无欲。得知足．得远离．得精勤．得正念．得定意．得智慧．得不戏。自知得不戏。不欲令他知我无欲。是谓道从无欲。非有欲得。云何道从知足。非无厌得。谓比丘行知足。衣取覆形。食取充躯。是谓道从知足。非无厌得。云何道从远离。非乐聚会。非住聚会。非合聚会得。谓比丘行远离。成就二远离。身及心俱远离。是谓道从远离。非乐聚会。非住聚会。非合聚会得。云何道从[精进](https://m.liaotuo.com/remen/jingjin.html)。非懈怠得。谓比丘常行精进。断恶不善。修诸善法。恒自起意。专一坚固。为诸善本不舍方便。是谓道从精勤。非懈怠得。云何道从正念。非邪念得。谓比丘观内身如身。观内觉．心．法[如法](https://m.liaotuo.com/remen/rufa.html)。是谓道从正念。非邪念得。云何道从定意。非乱意得。谓比丘离欲．离恶不善之法。至得第四禅成就游。是谓道从定意。非乱意得。云何道从智慧。非愚痴得。谓比丘修行智慧。观兴衰法。得如是智。圣慧明达。分别晓了。以正尽苦。是谓道从智慧。非愚痴得。云何道从不戏．乐不戏．行不戏。非戏．非乐戏．非行戏得。谓比丘意常灭戏。乐住无余[涅槃](https://m.liaotuo.com/remen/niepan.html)。心恒乐住。欢喜意解。是谓道从不戏．乐不戏．行不戏。非戏．非乐戏．非行戏得

　　诸比丘。阿那律陀比丘成就此大人八念已。然后枝提瘦水渚林中受夏坐也。我以此教。彼在远离独住。心无放逸。修行精勤。彼在远离独住。心无放逸。修行精勤已。族姓子所为。剃除须发。着[袈裟](https://m.liaotuo.com/remen/jiasha.html)衣。至信．舍家．无家．学道者。唯无上梵行讫。于现法中自知[自觉](https://m.liaotuo.com/remen/zijue.html)。自作证成就游。生已尽。梵行已立。所作已办。不更受有。知如真

　　是时。尊者阿那律陀得阿罗呵。心正解脱。得长老上尊。则于尔时而说颂曰

　　遥知我思念　　无上世间师

　　正身心入定　　乘虚忽来到

　　如我心所念　　为说而复过

　　诸佛乐不戏　　远离一切戏

　　既从彼知法　　乐住[正法](https://m.liaotuo.com/remen/zhengfa.html)中

　　逮得[三昧](https://m.liaotuo.com/remen/sanmei.html)达　　[佛法](https://m.liaotuo.com/remen/fofa.html)作已办

　　我不乐于死　　亦不愿于生

　　随时任所适　　立正念正智

　　鞞耶离竹林　　我寿在彼尽

　　当在竹林下　　无余般涅槃

　　佛说如是。尊者阿那律陀及诸比丘闻佛所说。欢喜奉行

　　八念经第三竟(千九百五十四字)

　　（七五）

　　中阿含长寿王品净不动道经第四(第二小土城诵)

　　我闻如是

　　一时。佛游拘楼瘦。在剑磨瑟昙拘楼都邑

　　尔时。世尊告诸比丘。欲者[无常](https://m.liaotuo.com/remen/wuchang.html)．虚伪．妄言。是妄言法则是幻化．欺诳．愚痴。若现世欲及后世欲。若现世色及后世色。彼一切是魔境界。则是魔饵。因此令心生无量恶不善之法。增伺．嗔恚及斗诤等。谓圣[弟子](https://m.liaotuo.com/remen/dizi.html)学时为作障碍。多闻圣弟子作如是观。世尊所说。欲者无常．虚伪．妄言。是妄言法则是幻化．欺诳．愚痴。若现世欲及后世欲。若现世色及后世色。彼一切是魔境界。则是魔饵。因此令心生无量恶不善之法。增伺．嗔恚及斗诤等。谓圣弟子学时为作障碍。彼作是念。我可得大心成就游。掩伏世间。摄持其心。若我得大心成就游。掩伏世间。摄持其心者。如是心便不生无量恶不善之法。增伺．嗔恚及斗诤等。谓圣弟子学时为作障碍。彼以是行．以是学。如是修习而广布。便于处得心净。于处得心净已。比丘者或于此得入不动。或以慧为解。彼于后时。身坏命终。因本意故。必至不动。是谓第一说净不动道

　　复次。多闻圣弟子作如是观。若有色者。彼一切四大及四大造。四大者是无常法。是苦．是灭。彼如是行．如是学。如是修习而广布。便于处得心净。于处得心净已。比丘者或于此得入不动。或以慧为解。彼于后时。身坏命终。因本意故。必至不动。是谓第二说净不动道

　　复次。多闻圣弟子作如是观。若现世欲及后世欲。若现世色及后世色。若现世欲想．后世欲想。若现世色想．后世色想。彼一切想是无常法．是苦．是灭。彼于尔时必得不动想。彼如是行．如是学。如是修习而广布。便于处得心净。于处得心净已。比丘者或于此得入不动。或以慧为解。彼于后时。身坏命终。因本意故。必至不动。是谓第三说净不动道

　　复次。多闻圣弟子作如是观。若现世欲想．后世欲想。若现世色想．后世色想及不动想。彼一切想是无常法．是苦．是灭。彼于尔时得无所有处想。彼如是行．如是学。如是修习而广布。便于处得心净。于处得心净已。比丘者或于此得入不动。或以慧为解。彼于后时。身坏命终。因本意故。必至不动。是谓第一说净无所有处道

　　复次。多闻圣弟子作如是观。此世空空于神．神所有。空有常。空有恒。空长存。空不变易。彼如是行．如是学。如是修习而广布。便于处得心净。于处得心净已。比丘者或于此得入无所有处。或以慧为解。彼于后时。身坏命终。因本意故。必至无所有处。是谓第二说净无所有处道

　　复次。多闻圣弟子作如是观。我非为他而有所为。亦非自为而有所为。彼如是行．如是学。如是修习而广布。便于处得心净。于处得心净已。比丘者或于此得入无所有处。或以慧为解。彼于后时。身坏命终。因本意故。必至无所有处。是谓第三说净无所有处道

　　复次。多闻圣弟子作如是观。若现世欲及后世欲。若现世色及后世色。若现世欲想．后世欲想。若现世色想．后世色想及不动想．无所有处想。彼一切想是无常法．是苦．是灭。彼于尔时而得无想。彼如是行．如是学。如是修习而广布。便于处得心净。于处得心净已。比丘者或于此得入无想。或以慧为解。彼于后时。身坏命终。因本意故。必至无想处。是谓说净无想道

　　是时。尊者阿难执拂侍佛。于是。尊者阿难叉手向佛。白曰。世尊。若有比丘如是行。[无我](https://m.liaotuo.com/remen/wuwo.html)．无我所．我当不有．我所当不有。若本有者。便尽得舍。世尊。比丘行如是。彼为尽。得般涅槃耶

　　世尊告曰。阿难。此事不定。或有得者。或有不得

　　尊者阿难白曰。世尊。比丘云何行不得般涅槃

　　世尊告曰。阿难。若比丘如是行。无我．无我所．我当不有．我所当不有。若本有者。便尽得舍。阿难。若比丘乐彼舍．着彼舍．住彼舍者。阿难。比丘行如是。必不得般涅槃

　　尊者阿难白曰。世尊。比丘若有所受。不得般涅槃耶

　　世尊告曰。阿难。若比丘有所受者。彼必不得般涅槃也

　　尊者阿难白曰。世尊。彼比丘为何所受

　　世尊告曰。阿难。行中有余。谓有想．无想处。于有中第一。彼比丘受

　　尊者阿难白曰。世尊。彼比丘受余行耶

　　世尊告曰。阿难。如是比丘受余行也

　　尊者阿难白曰。世尊。比丘云何行必得般涅槃

　　世尊告曰。阿难。若比丘如是行。无我．无我所．我当不有．我所当不有。若本有者。便尽得舍。阿难。若比丘不乐彼舍．不着彼舍．不住彼舍者。阿难。比丘行如是。必得般涅槃

　　尊者阿难白曰。世尊。比丘若无所受。必得般涅槃耶

　　世尊告曰。阿难。若比丘无所受。必得般涅槃

　　尔时。尊者阿难叉手向佛。白曰。世尊已说净不动道。已说净无所有处道。已说净无想道。已说无余涅槃。世尊。云何圣解脱耶

　　世尊告曰。阿难。多闻圣弟子作如是观。若现世欲及后世欲。若现世色及后世色。若现世欲想．后世欲想。若现世色想．后世色想及不动想．无所有处想．无想想。彼一切想是无常法．是苦．是灭。是谓自己有。若自己有者。是生．是老．是病．是死。阿难。若有此法。一切尽灭无余不复有者。彼则无生。无老．病．死

　　圣如是观。若有者必是解脱法。若有无余涅槃者是名[甘露](https://m.liaotuo.com/remen/ganlu.html)。彼如是观．如是见。必得欲漏心解脱。有漏．无明漏心解脱。解脱已。便知解脱。生已尽。梵行已立。所作已办。不更受有。知如真

　　阿难。我今为汝已说净不动道。已说净无所有处道。已说净无想道。已说无余涅槃。已说圣解脱。如尊师所为弟子起大慈哀。怜念愍伤。求义及[饶益](https://m.liaotuo.com/fjrw/zcrw/dzkb/52766.html)。求安隐快乐者。我今已作。汝等当复自作。至无事处。至林树下。空安静处燕坐思惟。勿得放逸。勤加精进。莫令后悔。此是我之教敕。是我训诲

　　佛说如是。尊者阿难及诸比丘闻佛所说。欢喜奉行

　　净不动经第四竟(千七百八十七字)

　　（七六）

　　中阿含长寿王品郁伽支罗经第五(第二小土城诵)

　　我闻如是

　　一时。佛游郁伽支罗。在恒水池岸

　　尔时。一比丘则于晡时从燕坐起。往诣佛所。稽首佛足。却坐一面。白曰。世尊。唯愿为我善略说法。从法世尊闻已。在远离独住。心无放逸。修行精勤。因在远离独住。心无放逸。修行精勤故。族姓子所为。剃除须发。着袈裟衣。至信．舍家．无家．学道者。唯无上梵行讫。于现法中自知自觉。自作证成就游。生已尽。梵行已立。所作已办。不更受有。知如真

　　世尊告曰。比丘当如是学。令心得住。在内不动无量善修。复观内身如身。行极精勤。立正念．正智。善自御心。令离悭贪。意无忧戚。复观外身如身。行极精勤。立正念．正智。善自御心。令离悭贪。意无忧戚。复观内外身如身。行极精勤。立正念．正智。善自御心。令离悭贪。意无忧戚。比丘。如此之定。去时．来时当善修习。住时．坐时．卧时．眠时．寤时．眠寤时亦当修习。复次。亦当修习有觉有观定．无觉少观定。修习无觉无观定。亦当修习喜共俱定．乐共俱定．定共俱定。修习舍共俱定

　　比丘。若修此定极善修者。比丘。当复更修观内觉如觉。行极精勤。立正念．正智。善自御心。令离悭贪。意无忧戚。复观外觉如觉。行极精勤。立正念．正智。善自御心。令离悭贪。意无忧戚。复观内外觉如觉。行极精勤。立正念．正智。善自御心。令离悭贪。意无忧戚。比丘。如此之定。去时．来时当善修习。住时．坐时．卧时．眠时．寤时．眠寤时亦当修习。复次。亦当修习有觉有观定．无觉少观定。修习无觉无观定。亦当修习喜共俱定．乐共俱定．定共俱定。修习舍共俱定

　　比丘。若修此定极善修者。比丘。当复更修观内心如心。行极精勤。立正念．正智。善自御心。令离悭贪。意无忧戚。复观外心如心。行极精勤。立正念．正智。善自御心。令离悭贪。意无忧戚。复观内外心如心。行极精勤。立正念．正智。善自御心。令离悭贪。意无忧戚。比丘。如此之定。去时．来时当善修习。住时．坐时．卧时．眠时．寤时．眠寤时亦当修习。复次。亦当修习有觉有观定．无觉少观定。修习无觉无观定。亦当修习喜共俱定．乐共俱定．定共俱定。修习舍共俱定

　　比丘。若修此定极善修者。比丘。当复更修观内法如法。行极精勤。立正念．正智。善自御心。令离悭贪。意无忧戚。复观外法如法。行极精勤。立正念．正智。善自御心。令离悭贪。意无忧戚。复观内外法如法。行极精勤。立正念．正智。善自御心。令离悭贪。意无忧戚。比丘。如此之定。去时．来时当善修习。住时．坐时．卧时．眠时．寤时．眠寤时亦当修习。复次。亦当修习有觉有观定．无觉少观定。修习无觉无观定。亦当修习喜共俱定．乐共俱定．定共俱定。修习舍共俱定

　　比丘。若修此定极善修者。比丘。心当与慈俱。遍满一方成就游。如是二三四方。四维上下。普周一切。心与慈俱。无结无怨。无恚无诤。极广甚大。无量善修。遍满一切世间成就游。如是悲．喜心与舍俱。无结无怨。无恚无诤。极广甚大。无量善修。遍满一切世间成就游

　　比丘。若汝修习此定极善修者。若游东方。必得安乐。无众苦患。若游南方．西方．北方者。必得安乐。无众苦患。比丘。若汝修习此定极善修者。我尚不说汝诸善法住。况说衰退。但当昼夜增长善法而不衰退。比丘。若汝修习此定极善修者。汝于二果必得其一。或于现世得究竟智。或复有余得阿那含

　　于是。彼比丘闻佛所说。善受善持。即从坐起。稽首佛足。绕三匝而去。[受持](https://m.liaotuo.com/remen/shouchi.html)佛教。在远离独住。心无放逸。修行精勤。因在远离独住。心无放逸。修行精勤故。族姓子所为。剃除须发。着袈裟衣。至信．舍家．无家．学道者。唯无上梵行讫。于现法中自知自觉。自作证成就游。生已尽。梵行已立。所作已办。不更受有。知如真。彼尊者知法已至。得阿罗诃

　　佛说如是。彼诸比丘闻佛所说。欢喜奉行

　　郁伽支罗经第五竟(千二百六字)

　　（七七）

　　中阿含长寿王品娑鸡帝三族姓子经第六(第二小土城诵)

　　我闻如是

　　一时。佛游娑鸡帝。在青林中

　　尔时。娑鸡帝有三族姓子。尊者阿那律陀．尊者难提．尊者金毗罗。并皆年少新[出家](https://m.liaotuo.com/remen/chujia.html)学。共来入此正法不久。尔时。世尊问诸比丘。此三族姓子并皆年少新出家学。共来入此正法不久。此三族姓子颇乐于此正法．律中行梵行耶。时。诸比丘嘿然不答

　　世尊复再三问诸比丘。此三族姓子并皆年少新出家学。共来入此正法不久。此三族姓子颇乐于此正法．律中行梵行耶。时。诸比丘亦复再三嘿然不答

　　于是。世尊自问三族姓子。告尊者阿那律陀。汝等三族姓子并皆年少新出家学。共来入此正法不久。阿那律陀。汝等颇乐此正法．律中行梵行耶

　　尊者阿那律陀白曰。世尊。如是。我等乐此正法。修行梵行

　　世尊问曰。阿那律陀。汝等小时年幼童子。清净黑发。身体盛壮。乐于游戏。乐数澡浴。严爱其身。于后亲亲及其父母皆相爱恋。悲泣啼哭。不欲令汝出家学道。汝等故能剃除须发。着袈裟衣。至信．舍家．无家．学道。阿那律陀。汝等不畏王而行学道。亦不畏贼。不畏负债。不畏恐怖。不畏贫穷不得活故而行学道。但厌生．老．病．死．啼哭．忧苦。或复欲得大苦聚边。阿那律陀。汝等不以如是心故出家学道耶

　　答曰。如是

　　阿那律陀。若族姓子以如是心出家学道者。为知所由。得无量善法耶

　　尊者阿那律陀白世尊曰。世尊为法本。世尊为法主。法由世尊。唯愿说之。我等闻已。得广知义

　　佛便告曰。阿那律陀。汝等谛听。善思念之。我当为汝分别其义。阿那律陀等受教而听

　　世尊告曰。阿那律陀。若为欲所覆．恶法所缠者。不得舍乐．无上止息。彼心生增伺．嗔恚．睡眠。心生不乐。身生频伸。多食心忧。彼比丘便不能忍饥渴．寒热．蚊虻．蝇蚤．风日所逼。恶声．捶杖亦不能忍。身遇诸疾极为苦痛。至命欲绝。诸不可乐。皆不堪耐。所以者何。以为欲所覆．恶法所缠。不得舍乐．无上止息故。若有离欲。非为恶法之所缠者。必得舍乐及无上止息。彼心不生增伺．嗔恚．睡眠．心不生不乐。身不生频伸。亦不多食。心不愁忧。彼比丘便能忍饥渴．寒热．蚊虻．蝇蚤．风日所逼。恶声．捶杖亦能忍之。身遇诸疾极为苦痛。至命欲绝。诸不可乐。皆能堪耐。所以者何。以非为欲所覆故。不为恶法之所缠故。又得舍乐．无上止息故

　　世尊问曰。阿那律陀。如来以何义故。或有所除。或有所用。或有所堪。或有所止。或有所吐耶

　　阿那律陀白世尊曰。世尊为法本。世尊为法主。法由世尊。唯愿说之。我等闻已。得广知义

　　佛便告曰。阿那律陀。汝等谛听。善思念之。我当为汝分别其义。阿那律陀等受教而听

　　世尊告曰。阿那律陀。诸漏秽污为当来有本。烦热苦报。生．老．病．死因。如来非不尽。非不知故。或有所除。或有所用。或有所堪。或有所止。或有所吐。阿那律陀。如来但因此身故。因六处故。因[寿命](https://m.liaotuo.com/remen/shouming.html)故。或有所除。或有所用。或有所堪。或有所止。或有所吐。阿那律陀。如来以此义故。或有所除。或有所用。或有所堪。或有所止。或有所吐

　　世尊问曰。阿那律陀。如来以何义故。住无事处．山林树下。乐居高岩。寂无音声。远离。无恶。无有人民。随顺燕坐耶

　　尊者阿那律陀白世尊曰。世尊为法本。世尊为法主。法由世尊。唯愿说之。我等闻已。得广知义

　　佛便告曰。阿那律陀。汝等谛听。善思念之。我当为汝分别其义。阿那律陀等受教而听

　　世尊告曰。阿那律陀。如来非为未得欲得．未获欲获．未证欲证故。住无事处．山林树下。乐居高岩。寂无音声。远离。无恶。无有人民。随顺燕坐。阿那律陀。如来但以二义故。住无事处．山林树下。乐居高岩。寂无音声。远离。无恶。无有人民。随顺燕坐。一者为自现法乐居故。二者为慈愍后生人故。或有后生人效如来住无事处．山林树下。乐居高岩。寂无音声。远离。无恶。无有人民。随顺燕坐。阿那律陀。如来以此义故。住无事处．山林树下。乐居高岩。寂无音声。远离。无恶。无有人民。随顺燕坐

　　世尊问曰。阿那律陀。如来以何义故。弟子命终。记说某生某处．某生某处

　　尊者阿那律陀白世尊曰。世尊为法本。世尊为法主。法由世尊。唯愿说之。我等闻已。得广知义

　　佛便告曰。阿那律陀。汝等谛听。善思念之。我当为汝分别其义。阿那律陀等受教而听

　　世尊告曰。阿那律陀。如来非为趣为人说。亦不欺诳人。亦不欲得人欢乐故。弟子命终。记说某生某处．某生某处。阿那律陀。如来但为清信族姓男．族姓女。极信极爱。极生喜悦。闻此正法．律已。或心愿效如是如是。故弟子命终。记说某生某处．某生某处。若比丘闻某尊者于某处命终。彼为佛所记。得究竟智。生已尽。梵行已立。所作已办。不更受有。知如真。或自见彼尊者。或复从他数数闻之。彼尊者如是有信．如是持戒．如是博闻．如是惠施．如是智慧。其人闻已。忆彼尊者有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘必得差降安乐住止

　　阿那律陀。复次。比丘闻某尊者于某处命终。彼为佛所记。五下分结已尽。生于彼间而般涅槃。得不退法。不还此世。或自见彼尊者。或复从他数数闻之。彼尊者如是有信．如是持戒．如是博闻．如是慧施．如是智慧。其人闻已。忆彼尊者有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘必得差降安乐住止

　　阿那律陀。复次。比丘闻某尊者于某处命终。彼为佛所记。三结尽。淫怒痴薄。得一往来天上人间。一往来已而得苦际。或自见彼尊者。或复从他数数闻之。彼尊者如是有信．如是持戒．如是博闻．如是惠施．如是智慧。其人闻已。忆彼尊者有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘必得差降安乐住止

　　阿那律陀。复次。比丘闻某尊者于某处命终。彼为佛所记。三结已尽。得须陀洹。不堕恶法。定趣正觉。极受七有。天上人间七往来已而得苦际。或自见彼尊者。或复从他数数闻之。彼尊者如是有信．如是持戒．如是博闻．如是惠施．如是智慧。其人闻已。忆彼尊者有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘必得差降安乐住止

　　阿那律陀。若[比丘尼](https://m.liaotuo.com/remen/biqiuni.html)闻某比丘尼于某处命终。彼为佛所记。得究竟智。生已尽。梵行已立。所作已办。不更受有。知如真。或自见彼比丘尼。或复从他数数闻之。彼比丘尼如是有信．如是持戒．如是博闻．如是惠施．如是智慧。其人闻已。忆彼比丘尼有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘尼必得差降安乐住止

　　阿那律陀。复次。比丘尼闻某比丘尼于某处命终。彼为佛所记。五下分结已尽。生于彼间而般涅槃。得不退法。不还此生。或自见彼比丘尼。或复从他数数闻之。彼比丘尼如是有信．如是持戒．如是博闻．如是惠施．如是智慧。其人闻已。忆彼比丘尼有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘尼必得差降安乐住止

　　阿那律陀。复次。比丘尼闻某比丘尼于某处命终。彼为佛所记。三结已尽。淫怒痴薄。得一往来天上人间。一往来已而得苦际。或自见彼比丘尼。或复从他数数闻之。彼比丘尼如是有信．如是持戒．如是博闻．如是惠施．如是智慧。其人闻已。忆彼比丘尼有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘尼必得差降安乐住止

　　阿那律陀。复次。比丘尼闻某比丘尼于某处命终。彼为佛所记。三结已尽。得须陀洹。不堕恶法。定趣正觉。极受七有。天上人间七往来已而得苦际。或自见彼比丘尼。或复从他数数闻之。彼比丘尼如是有信．如是持戒．如是博闻．如是惠施．如是智慧。其人闻已。忆彼比丘尼有信．持戒．博闻．惠施．智慧。闻此正法．律已。或心愿效如是如是。阿那律陀。如是比丘尼必得差降安乐住止

　　阿那律陀。若优婆塞闻某优婆塞于某村命终。彼为佛所记。五下分结已尽。生于彼间而般涅槃。得不退法。不还此世。或自见彼优婆塞。或复从他数数闻之。彼优婆塞如是有信．如是持戒．如是博闻．如是惠施．如是智慧。其人闻已。忆彼优婆塞有信．持戒．博闻．惠施．智慧。闻此正法．律已。或心愿效如是如是。阿那律陀。如是优婆塞必得差降安乐住止

　　阿那律陀。复次。优婆塞闻某优婆塞于某村命终。彼为佛所记。三结已尽。淫怒痴薄。得一往来天上人间。一往来已而得苦际。或自见彼优婆塞。或复从他数数闻之。彼优婆塞如是有信．如是持戒．如是博闻．如是惠施．如是智慧。其人闻已。忆彼优婆塞有信．持戒．博闻．惠施．智慧。闻此正法．律已。或心愿效如是如是。阿那律陀。如是彼优婆塞必得差降安乐住止

　　阿那律陀。复次。优婆塞闻某优婆塞于某村命终。彼为佛所记。三结已尽。得须陀洹。不堕恶法。定趣正觉。极受七有。天上人间七往来已而得苦际。或自见彼优婆塞。或复从他数数闻之。彼优婆塞如是有信．如是持戒．如是博闻．如是惠施．如是智慧。其人闻已。忆彼优婆塞有信．持戒．博闻．惠施．智慧。闻此正法．律已。或心愿效如是如是。阿那律陀。如是优婆塞必得差降安乐住止

　　阿那律陀。若优婆私闻某优婆私于某村命终。彼为佛所记。五下分结已尽。生于彼间而般涅槃。得不退法。不还此世。或自见彼优婆私。或复从他数数闻之。彼优婆私如是有信．如是持戒．如是博闻．如是惠施．如是智慧。其人闻已。忆彼优婆私有信．持戒．博闻．慧施．智慧。闻此正法．律已。或心愿效如是如是。阿那律陀。如是优婆私必得差降安乐住止

　　阿那律陀。复次。优婆私闻某优婆私于某村命终。彼为佛所记。三结已尽。淫怒痴薄。得一往来天上人间。一往来已而得苦际。或自见彼优婆私。或复从他数数闻之。彼优婆私如是有信．如是持戒．如是博闻．如是惠施．如是智慧。其人闻已。忆彼优婆私有信．持戒．博闻．慧施．智慧。闻此正法．律已。或心愿效如是如是。阿那律陀。如是优婆私必得差降安乐住止

　　阿那律陀。复次。优婆私闻某优婆私于某村命终。彼为佛所记。三结已尽。得须陀洹。不堕恶趣。定趣正觉。极受七有。天上人间七往来已而得苦际。或自见彼优婆私。或复从他数数闻之。彼优婆私如是有信．如是持戒．如是博闻．如是惠施．如是智慧。其人闻已。忆彼优婆私有信．持戒．博闻．惠施．智慧。闻此正法．律已。或心愿效如是如是。阿那律陀。如是优婆私必得差降安乐住止。阿那律陀。如来以此义故。弟子命终。记说某生某处．某生某处

　　佛说如是。尊者阿那律陀及诸比丘闻佛所说。欢喜奉行

　　娑鸡帝三族姓子经第六竟(三千四百六字)

　　(万一百二十七字)(第二小土城诵)