　佛说长阿含经 第一卷

　　长阿含经序

　　夫宗极绝于称谓。贤圣以之冲默。玄旨非言不传。释迦所以致教。是以如来出世。大教有三。约身口。则防之以禁律。明[善恶](https://m.liaotuo.com/remen/shane.html)。则导之以契经。演幽微。则辨之以[法相](https://m.liaotuo.com/remen/faxiang.html)。然则[三藏](https://m.liaotuo.com/remen/sanzang.html)之作也。本于殊应。会之有宗。则异途同趣矣。

　　禁律。[律藏](https://m.liaotuo.com/remen/lvzang.html)也。四分十诵。法相。阿毗昙藏也。四分五诵。契经。四阿含藏也。增一阿含四分八诵。中阿含四分五诵。杂阿含四分十诵。此长阿含四分四诵。合三十经以为一部

　　阿含。秦言法归。法归者。盖是万善之渊府。总持之林苑。其为典也。渊博弘富。韫而弥广。明宣祸福贤愚之迹。剖判真伪异齐之原。历记古今成败之数。墟域二仪品物之伦。道无不由。法无不在。譬彼巨海。百川所归。故以法归为名。开析修途。所记长远。故以长为目。玩兹典者。长迷顿晓。邪正难辨。显如昼夜。[报应](https://m.liaotuo.com/remen/baoying.html)冥昧。照若影响。劫数虽辽。近犹朝夕。六合虽旷。现若目前。斯可谓朗大明于幽室。惠五目于众瞽。不窥户牖。而智无不周矣

　　大秦天王。涤除玄览。高韵独迈。恬智交养。道世俱济。每惧微言翳于殊俗。以右将军使者司隶校尉晋公姚爽。质直清柔。玄心超诣。尊尚大法。妙悟自然。上特留怀。每任以[法事](https://m.liaotuo.com/remen/fashi.html)。以弘始十二年岁次。上章阉茂。请罽宾三藏[沙门](https://m.liaotuo.com/remen/shamen.html)[佛陀](https://m.liaotuo.com/remen/fotuo.html)耶舍出律藏一分四十五卷。十四年讫。十五年岁次。昭阳赤奋若出此长阿含讫。凉州沙门佛念为译。秦国道士道含笔受。时。集京夏名胜沙门。于第校定。恭承法言。敬受无差。蠲华崇朴。务存圣旨。余以嘉遇猥参听次。虽无翼善之功。而预亲承之末。故略记时事。以示来贤焉

　　后秦弘始年佛陀耶舍共竺佛念译

　　（一）第一分初

　　大本经第一

　　如是我闻

　　一时。佛在舍卫国祇树花林窟。与大[比丘](https://m.liaotuo.com/remen/biqiu.html)众千二百五十人俱

　　时。诸比丘于乞食后集花林堂。各共议言。诸贤比丘。唯无上尊为最奇特。[神通](https://m.liaotuo.com/remen/shentong.html)远达。威力弘大。乃知过去无数诸佛。入于[涅槃](https://m.liaotuo.com/remen/niepan.html)。断诸结使。消灭戏论。又知彼佛劫数多少。名号．姓字。所生种族。其所饮食。[寿命](https://m.liaotuo.com/remen/shouming.html)修短。所更苦乐。又知彼佛有如是戒。有如是法。有如是慧。有如是解。有如是住。云何。诸贤。如来为善别法性。知如是事。为诸天来语。乃知此事

　　尔时。[世尊](https://m.liaotuo.com/remen/shizun.html)在闲静处。天耳清净。闻诸比丘作如是议。即从座起。诣花林堂。就座而坐

　　尔时。世尊知而故问。谓。诸比丘。汝等集此。何所语议。时。诸比丘具以事答

　　尔时。世尊告诸比丘。善哉。善哉。汝等以平等信。[出家](https://m.liaotuo.com/remen/chujia.html)[修道](https://m.liaotuo.com/remen/xiudao.html)。诸所应行。凡有二业。一曰贤圣讲法。二曰贤圣默然。汝等所论。正应如是。如来神通。威力弘大。尽知过去无数劫事。以能善解法性故知。亦以诸天来语故知。佛时颂曰

　　比丘集法堂　　讲说贤圣论

　　如来处静室　　天耳尽闻知

　　佛日光普照　　分别法界义

　　亦知过去事　　三佛般泥洹

　　名号姓种族　　受生分亦知

　　随彼之处所　　净眼皆记之

　　诸天大威力　　容貌甚端严

　　亦来启告我　　三佛般泥洹

　　记生名号姓　　哀鸾音尽知

　　无上[天人](https://m.liaotuo.com/remen/tianren.html)尊　　记于过去佛

　　又告诸比丘。汝等欲闻如来识[宿命](https://m.liaotuo.com/remen/suming.html)智。知于过去诸佛[因缘](https://m.liaotuo.com/remen/yinyuan1.html)不。我当说之

　　时。诸比丘白言。世尊。今正是时。愿乐欲闻。善哉。世尊。以时讲说。当奉行之

　　佛告诸比丘。谛听。谛听。善思念之。吾当为汝分别解说。时。诸比丘受教而听

　　佛告诸比丘。过去九十一劫。时世有佛名毗婆尸如来．至真。出现于世。复次。比丘。过去三十一劫。有佛名尸弃如来．至真。出现于世。复次。比丘。即彼三十一劫中。有佛名毗舍婆如来．至真。出现于世。复次。比丘。此贤劫中有佛名拘楼孙。又名拘那含。又名[迦叶](https://m.liaotuo.com/remen/jiaye.html)。我今亦于贤劫中成最正觉。佛时颂曰

　　过九十一劫　　有毗婆尸佛

　　次三十一劫　　有佛名尸弃

　　即于彼劫中　　毗舍如来出

　　今此贤劫中　　无数那维岁

　　有四大仙人　　愍[众生](https://m.liaotuo.com/remen/zhongsheng.html)故出

　　拘楼孙那含　　迦叶释迦文

　　汝等当知。毗婆尸佛时。人寿八万岁。尸弃佛时。人寿七万岁。毗舍婆佛时。人寿六万岁。拘楼孙佛时。人寿四万岁。拘那含佛时。人寿三万岁。迦叶佛时。人寿二万岁。我今出世。人寿百岁。少出多减。佛时颂曰

　　毗婆尸时人　　寿八万四千

　　尸弃佛时人　　寿命七万岁

　　毗舍婆时人　　寿命六万岁

　　拘楼孙时人　　寿命四万岁

　　拘那含时人　　寿命三万岁

　　迦叶佛时人　　寿命二万岁

　　如我今时人　　寿命不过百

　　毗婆尸佛出刹利种。姓拘利若。尸弃佛．毗舍婆佛种．姓亦尔。拘楼孙佛出[婆罗门](https://m.liaotuo.com/remen/poluomen.html)种。姓迦叶。拘那含佛．迦叶佛种．姓亦尔。我今如来．至真。出刹利种。姓名曰瞿昙。佛时颂曰

　　毗婆尸如来　　尸弃毗舍婆

　　此三等正觉　　出拘利若姓

　　自余三如来　　出于迦叶姓

　　我今无上尊　　导御诸众生

　　天人中第一　　勇猛姓瞿昙

　　前三等正觉　　出于刹利种

　　其后三如来　　出婆罗门种

　　我今无上尊　　勇猛出刹利

　　毗婆尸佛坐波波罗树下成最正觉。尸弃佛坐分陀利树下成最正觉。毗舍婆佛坐娑罗树下成最正觉。拘楼孙佛坐尸利沙树下成最正觉。拘那含佛坐乌暂婆罗门树下成最正觉。迦叶佛坐尼拘律树下成最正觉。我今如来．至真。坐钵多树下成最正觉。佛时颂曰

　　毗婆尸如来　　往诣波罗树

　　即于彼处所　　得成最正觉

　　尸弃分陀树　　成道灭有原

　　毗舍婆如来　　坐娑罗树下

　　获[解脱](https://m.liaotuo.com/remen/jietuo.html)知见　　神足无所碍

　　拘楼孙如来　　坐尸利沙树

　　一切智清净　　无染无所著

　　拘那含无尼　　坐乌暂树下

　　即于彼处所　　灭诸贪忧恼

　　迦叶如来坐　　尼拘楼树下

　　即于彼处所　　除灭诸有本

　　我今释迦文　　坐于钵多树

　　如来十力尊　　断灭诸结使

　　摧伏众魔怨　　在众演大明

　　七佛[精进](https://m.liaotuo.com/remen/jingjin.html)力　　放光灭闇冥

　　各各坐诸树　　于中成正觉

　　毗婆尸如来三会[说法](https://m.liaotuo.com/remen/shuofa.html)。初会[弟子](https://m.liaotuo.com/remen/dizi.html)有十六万八千人。二会弟子有十万人。三会弟子有八万人。尸弃如来亦三会说法。初会弟子有十万人。二会弟子有八万人。三会弟子有七万人。毗舍婆如来二会说法。初会弟子有七万人。次会弟子有六万人。拘楼孙如来一会说法。弟子四万人。拘那含如来一会说法。弟子三万人。迦叶如来一会说法。弟子二万人。我今一会说法。弟子千二百五十人。佛时颂曰

　　毗婆尸名观　　[智慧](https://m.liaotuo.com/remen/zhihui.html)不可量

　　遍见无所畏　　三会弟子众

　　尸弃光无动　　能灭诸结使

　　无量大威德　　无能测量者

　　彼佛亦三会　　弟子普共集

　　毗舍婆断结　　大仙人要集

　　名闻于诸方　　妙法大名称

　　二会弟子众　　普演深奥义

　　拘楼孙一会　　哀愍疗诸苦

　　导师化众生　　一会弟子众

　　拘那含如来　　无上亦如是

　　紫磨金色身　　容貌悉具足

　　一会弟子众　　普演微妙法

　　迦叶一一毛　　一心无乱想

　　一语不烦重　　一会弟子众

　　能仁意寂灭　　释种沙门上

　　天中天最尊　　我一会弟子

　　彼会我现义　　演布清净教

　　心常怀[欢喜](https://m.liaotuo.com/remen/huanxi.html)　　漏尽尽后有

　　毗婆尸弃三　　毗舍婆佛二

　　四佛各各一　　仙人会演说

　　时。毗婆尸佛有二弟子。一名骞茶。二名提舍。诸弟子中最为第一。尸弃佛有二弟子。一名阿毗浮。二名三婆婆。诸弟子中最为第一。毗舍婆佛有二弟子。一名扶游。二名郁多摩。诸弟子中最为第一。拘楼孙佛有二弟子。一名萨尼。二名毗楼。诸弟子中最为第一。拘那含佛有二弟子。一名舒槃那。二名郁多楼。诸弟子中最为第一。迦叶佛有二弟子。一名提舍。二名婆罗婆。诸弟子中最为第一。今我二弟子。一名[舍利](https://m.liaotuo.com/remen/sheli.html)弗。二名目揵连。诸弟子中最为第一。佛时颂曰

　　骞茶提舍等　　毗婆尸弟子

　　阿毗浮三婆　　尸弃[佛弟子](https://m.liaotuo.com/remen/fodizi.html)

　　扶游郁多摩　　弟子中第一

　　二俱降魔怨　　毗舍婆弟子

　　萨尸毗楼等　　拘楼孙弟子

　　舒槃郁多楼　　拘那含弟子

　　提舍婆罗婆　　迦叶佛弟子

　　舍利弗目连　　是我第一子

　　毗婆尸佛有执事弟子。名曰无忧。尸弃佛执事弟子。名曰忍行。毗舍婆佛有执事弟子。名曰寂灭。拘楼孙佛有执事弟子。名曰善觉。拘那含佛有执事弟子。名曰安和。迦叶佛有执事弟子。名曰善友。[我执](https://m.liaotuo.com/remen/wozhi.html)事弟子。名曰阿难。佛时颂曰

　　无忧与忍行　　寂灭及善觉

　　安和善友等　　阿难为第七

　　此为佛侍者　　具足诸义趣

　　昼夜无放逸　　自利亦利他

　　此七贤弟子　　侍七佛左右

　　欢喜而[供养](https://m.liaotuo.com/remen/gongyang.html)　　寂然归灭度

　　毗婆尸佛有子。名曰方膺。尸弃佛有子。名曰无量。毗舍婆佛有子。名曰妙觉。拘楼孙佛有子。名曰上胜。拘那含佛有子。名曰导师。迦叶佛有子。名曰集军。今我有子。名曰罗睺罗。佛时颂曰

　　方膺无量子　　妙觉及上胜

　　导师集军等　　罗睺罗第七

　　此诸豪贵子　　绍继诸佛种

　　爱法好施惠　　于圣法[无畏](https://m.liaotuo.com/remen/wuwei.html)

　　毗婆尸佛父名槃头。刹利王种。母名槃头婆提。王所治城名曰槃头婆提。佛时颂曰

　　遍眼父槃头　　母槃头婆提

　　槃头婆提城　　佛于中说法

　　尸弃佛父名。曰明相。刹利王种。母名光曜。王所治城名曰光相。佛时颂曰

　　尸弃父明相　　母名曰光曜

　　于明相城中　　威德降外敌

　　毗舍婆佛父名善灯。刹利王种。母名称戒。王所治城名曰无喻。佛时颂曰

　　毗舍婆佛父　　善灯刹利种

　　母名曰称戒　　城名曰无喻

　　拘楼孙佛父名祀得。婆罗门种。母名善枝。王名安和。随王名故城名安和。佛时颂曰

　　祀得婆罗门　　母名曰善枝

　　王名曰安和　　居在安和城

　　拘那含佛父名大德。婆罗门种。母名善胜。是时王名清净。随王名故城名清净。佛时颂曰

　　大德婆罗门　　母名曰善胜

　　王名曰清净　　居在清净城

　　迦叶佛父名曰梵德。婆罗门种。母名曰财主。时王名汲毗。王所治城名波罗[木\*奈]。佛时颂曰

　　梵德婆罗门　　母名曰财主

　　时王名汲毗　　在波罗[木\*奈]城

　　我父名净饭。刹利王种。母名大清净妙。王所治城名迦毗罗卫。佛时颂曰

　　父刹利净饭　　母名大清净

　　土广民丰饶　　我从彼而生

　　此是诸佛因缘．名号．种族．所出生处。何有智者闻此因缘而不欢喜。起爱乐心

　　尔时。世尊告诸比丘。吾今欲以宿命智说过去佛事。汝欲闻不

　　诸比丘对曰。今正是时。愿乐欲闻

　　佛告诸比丘。谛听。谛听。善思念之。吾当为汝分别解说。比丘。当知诸佛常法。毗婆尸菩萨从兜率天降神母胎。从右胁入。[正念](https://m.liaotuo.com/remen/zhengnian.html)不乱。当于尔时。地为震动。放大光明。普照世界。日月所不及处皆蒙大明。幽冥众生。各相睹见。知其所趣。时。此光明复照魔宫。诸天．释．梵．沙门．婆罗门及余众生普蒙大明。诸天光明自然不现。佛时颂曰

　　密云聚[虚空](https://m.liaotuo.com/remen/xukong.html)　　电光照天下

　　毗婆尸降胎　　光明照亦然

　　日月所不及　　莫不蒙大明

　　处胎净无秽　　诸[佛法](https://m.liaotuo.com/remen/fofa.html)皆然

　　诸比丘。当知诸佛常法。毗婆尸菩萨在母胎时。专念不乱。有四天子。执戈矛侍护其人。人与非人不得侵娆。此是常法。佛时颂曰

　　四方四天子　　有名称威德

　　天帝释所遣　　善守护菩萨

　　手常执戈矛　　卫护不去离

　　人非人不娆　　此诸佛常法

　　天神所拥护　　如天女卫天

　　眷属怀欢喜　　此诸佛常法

　　又告比丘。诸佛常法。毗婆尸菩萨从兜率天降神母胎。专念不乱。母身安隐。无众恼患。智慧增益。母自观胎。见菩萨身诸根具足。如紫磨金。无有瑕秽。犹如有目之士观净琉璃。内外清彻。无众障翳。诸比丘。此是诸佛常法。尔时。世尊而说偈言

　　如净琉璃珠　　其明如日月

　　仁尊处母胎　　其母无恼患

　　智慧为增益　　观胎如金像

　　母怀妊安乐　　此诸佛常法

　　佛告比丘。毗婆尸菩萨从兜率天降神母胎。专念不乱。母心清净。无众欲想。不为淫火之所烧然。此是诸佛常法。尔时。世尊而说偈言

　　菩萨住母胎　　天终天福成

　　其母心清净　　无有众欲想

　　舍离诸淫欲　　不染不亲近

　　不为欲火燃　　诸佛母常净

　　佛告比丘。诸佛常法。毗婆尸菩萨从兜率天降神母胎。专念不乱。其母奉持[五戒](https://m.liaotuo.com/remen/wujie.html)。梵行清净。笃信仁爱。诸善成就。安乐无畏。身坏命终。生忉利天。此是常法。尔时。世尊而说偈言

　　持人中尊身　　精进戒具足

　　后必受天身　　此缘名佛母

　　佛告比丘。诸佛常法。毗婆尸菩萨当其生时。从右胁出。地为震动。光明普照。始入胎时。闇冥之处。无不蒙明。此是常法。尔时。世尊而说偈言

　　太子生地动　　大光靡不照

　　此界及余界　　上下与诸方

　　放光施净目　　具足于天身

　　以欢喜净音　　转称菩萨名

　　佛告比丘。诸佛常法。毗婆尸菩萨当其生时。从右胁出。专念不乱。时。菩萨母手攀树枝。不坐不卧。时。四天子手奉香水。于母前立言。唯然。天母。今生圣子。勿怀忧戚。此是常法。尔时。世尊而说偈言

　　佛母不坐卧　　住戒修梵行

　　生尊不[懈怠](https://m.liaotuo.com/remen/xiedai.html)　　天人所奉侍

　　佛告比丘。诸佛常法。毗婆尸菩萨当其生时。从右胁出。专念不乱。其身清净。不为秽恶之所污染。犹如有目之士。以净明珠投白缯上。两不相污。二俱净故。菩萨出胎亦复如是。此是常法。尔时。世尊而说偈言

　　犹如净明珠　　投缯不染污

　　菩萨出胎时　　清净无染污

　　佛告比丘。诸佛常法。毗婆尸菩萨当其生时。从右胁出。专念不乱。从右胁出。堕地行七步。无人扶侍。遍观四方。举手而言。天上天下唯我为尊。要度众生生老病死。此是常法。尔时。世尊而说偈言

　　犹如师子步　　遍观于四方

　　堕地行七步　　人师子亦然

　　又如大龙行　　遍观于四方

　　堕地行七步　　人龙亦复然

　　两足尊生时　　安行于七步

　　观四方举声　　当尽[生死](https://m.liaotuo.com/remen/shengsi.html)苦

　　当其初生时　　无等等与等

　　自观生死本　　此身最后边

　　佛告比丘。诸佛常法。毗婆尸菩萨当其生时。从右胁出。专念不乱。二泉涌出一温一冷。以供澡浴。此是常法。尔时。世尊而说偈言

　　两足尊生时　　二泉自涌出

　　以供菩萨用　　遍眼浴清净

　　二泉自涌出　　其水甚清净

　　一温二清冷　　以浴一切智

　　太子初生。父王槃头召集相师及诸道术。令观太子。知其吉凶。时。诸相师受命而观。即前披衣。见有具相。占曰。有此相者。当趣二处。必然无疑。若在家者。当为转轮圣王。王四天下。四兵具足。以[正法](https://m.liaotuo.com/remen/zhengfa.html)治。无有偏枉。恩及天下。七宝自至。千子勇健。能伏外敌。兵杖不用。天下太平。若出家学道。当成正觉。十号具足

　　时。诸相师即白王言。王所生子。有三十二相。当趣二处。必然无疑。在家当为转轮圣王。若其出家。当成正觉。十号具足。佛时颂曰

　　百福太子生　　相师之所记

　　如典记所载　　趣二处无疑

　　若其乐家者　　当为转轮王

　　七宝难可获　　为王宝自至

　　真金千辐具　　周匝金辋持

　　转能飞遍行　　故名为天轮

　　善调七牙住　　高广白如雪

　　能善飞虚空　　名第二象宝

　　马行周天下　　朝去暮还食

　　朱髦孔雀咽　　名为第[三宝](https://m.liaotuo.com/remen/sanbao.html)

　　清净琉璃珠　　光照一由旬

　　照夜明如昼　　名为第四宝

　　色声香味触　　无有与等者

　　诸女中第一　　名为第五宝

　　献王琉璃宝　　珠玉及众珍

　　欢喜而贡奉　　名为第六宝

　　如转轮王念　　军众速来去

　　健疾如王意　　名为第七宝

　　此名为七宝　　轮象马纯白

[居士](https://m.liaotuo.com/fjrw/jsrw/)珠女宝　　典兵宝为七

　　观此无有厌　　五欲自娱乐

　　如象断[革\*奇]靽　　出家成正觉

　　王有如是子　　二足人中尊

　　处世转法轮　　道成无懈怠

　　是时。父王殷勤再三。重问相师。汝等更观太子三十二相。斯名何等。时诸相师即披太子衣。说三十二相。一者足安平。足下平满。蹈地安隐。二者足下相轮。千辐成就。光光相照。三者手足网缦。犹如鹅王。四者手足柔软。犹如天衣。五者手足指纤。长无能及者。六者足跟充满。观视无厌。七者鹿膊肠。上下[月\*庸]直。八者钩锁骨。骨节相钩。犹如锁连。九者阴马藏。十者平立垂手过膝。十一．一一孔一毛生。其毛右旋。绀琉璃色。十二．毛生右旋。绀色仰靡。十三．身黄金色。十四．皮肤细软。不受尘秽。十五．两肩齐亭。充满圆好。十六．胸有万字。十七．身长倍人。十八．七处平满。十九．身长广等。如尼拘卢树。二十．颊车如师子。二十一．胸膺方整如师子。二十二．口四十齿。二十三．方整齐平。二十四．齿密无间。二十五．齿白鲜明。二十六．咽喉清净。所食众味。无不称适。二十七．广长舌。左右舐耳。二十八．[梵音](https://m.liaotuo.com/remen/fanyin.html)清彻。二十九．眼绀青色。三十．眼如牛王。眼上下俱眴。三十一．眉间白毫柔软细泽。引长一寻。放则右旋螺如真珠。三十二．顶有肉髻。是为三十二相。即说颂曰

　　善住柔软足　　不蹈地迹现

　　千辐相[庄严](https://m.liaotuo.com/remen/zhuangyan.html)　　光色靡不具

　　如尼俱类树　　纵广正平等

　　如来未曾有　　秘密马阴藏

　　金宝庄严身　　众相互相映

　　虽顺俗流行　　尘土亦不污

　　天色极柔软　　天盖自然覆

　　梵音身紫金　　如华始出池

　　王以问相师　　相师敬报王

　　称赞菩萨相　　举身光明具

　　手足诸支节　　中外靡不现

　　食味尽具足　　身正不倾斜

　　足下轮相现　　其音如哀鸾

　　[月\*庸][月\*坒]形相具　　宿业之所成

　　臂肘[圆满](https://m.liaotuo.com/remen/yuanman.html)好　　眉目甚端严

　　人中师子尊　　威力最第一

　　其颊车方整　　卧胁如师子

　　齿方整四十　　齐密中无间

　　梵音未曾有　　远近[随缘](https://m.liaotuo.com/remen/suiyuan.html)到

　　平立不倾身　　二手摩扪膝

　　毛齐整柔软　　人尊美相具

　　一孔一毛生　　手足网缦相

　　肉髻目绀青　　眼上下俱眴

　　两肩圆充满　　三十二相具

　　足跟无高下　　鹿膊肠纤[月\*庸]

　　天中天来此　　如象绝[革\*奇]靽

　　解脱众生苦　　处生老病死

　　以慈悲心故　　为说四[真谛](https://m.liaotuo.com/remen/zhendi.html)

　　开演法句义　　令众奉至尊

　　佛告比丘。毗婆尸菩萨生时。诸天在上。于虚空中手执白盖宝扇。以障寒暑．风雨．尘土。佛时颂曰

　　人中未曾有　　生于二足尊

　　诸天怀敬养　　奉宝盖宝扇

　　尔时。父王给四乳母。一者乳哺。二者澡浴。三者涂香。四者娱乐。欢喜养育。无有懈倦。于是颂曰

　　乳母有慈爱　　子生即付养

　　一乳哺一浴　　二涂香娱乐

[世间](https://m.liaotuo.com/remen/shijian.html)最妙香　　以涂人中尊

　　为童子时。举国士女视无厌足。于是颂曰

　　多人所敬爱　　如金像始成

　　男女共谛观　　视之无厌足

　　为童子时。举国士女众共傅抱。如观宝华。于是颂曰

　　二足尊生时　　多人所敬爱

　　展转共傅抱　　如观宝花香

　　菩萨生时。其目不眴。如忉利天。以不眴故。名毗婆尸。于是颂曰

　　天中天不眴　　犹如忉利天

　　见色而正观　　故号毗婆尸

　　菩萨生时。其声清彻。柔软和雅。如迦罗频伽鸟声。于是颂曰

　　犹如雪山鸟　　饮华汁而鸣

　　其彼二足尊　　声清彻亦然

　　菩萨生时。眼能彻视见一由旬。于是颂曰

　　清净业行报　　受天妙光明

　　菩萨目所见　　周遍一由旬

　　菩萨生时。年渐长大。在天正堂。以道开化。恩及庶民。名德远闻。于是颂曰

　　童幼处正堂　　以道化天下

　　决断众事务　　故号毗婆尸

　　清净智广博　　甚深犹大海

　　悦可于群生　　使智慧增广

　　于时。菩萨欲出游观。告敕御者严驾宝车。诣彼园林。巡行游观。御者即便严驾讫已还白。今正是时。太子即乘宝车诣彼园观。于其中路见一老人。头白齿落。面皱身偻。拄杖羸步。喘息而行。太子顾问侍者。此为何人。答曰。此是老人。又问。何如为老。答曰。夫老者生寿向尽。余命无几。故谓之老。太子又问。吾亦当尔。不免此患耶。答曰。然。生必有老。无有豪贱。于是。太子怅然不悦。即告侍者回驾还宫。静默思惟。念此老苦。吾亦当有。佛于是颂曰

　　见老命将尽　　拄杖而羸步

　　菩萨自思惟　　吾未免此难

　　尔时。父王问彼侍者。太子出游。欢乐不耶。答曰。不乐。又问其故。答曰。道逢老人。是以不乐。尔时。父王默自思念。昔日相师占相太子。言当出家。今者不悦。得无尔乎。当设方便。使处深宫。五欲娱乐。以悦其心。令不出家。即便严饰宫馆。简择婇女以娱乐之。佛于是颂曰

　　父王闻此言　　方便严宫馆

　　增益以五欲　　欲使不出家

　　又于后时。太子复命御者严驾出游。于其中路逢一病人。身羸腹大。面目黧黑。独卧粪除。无人瞻视。病甚苦毒。口不能言。顾问御者。此为何人。答曰。此是病人。问曰。何如为病。答曰。病者。众痛迫切。存亡无期。故曰病也。又曰。吾亦当尔。未免此患耶。答曰。然。生则有病。无有贵贱。于是。太子怅然不悦。即告御者回车还宫。静默思惟。念此病苦。吾亦当尔。佛于是颂曰

　　见彼久病人　　颜色为衰损

　　静默自思惟　　吾未免此患

　　尔时。父王复问御者。太子出游。欢乐不耶。答曰。不乐。又问其故。答曰。道逢病人。是以不乐。于是父王默然思惟。昔日相师占相太子。言当出家。今日不悦。得无尔乎。吾当更设方便。增诸伎乐。以悦其心。使不出家。即复严饰宫馆。简择婇女以娱乐之。佛于是颂曰

　　色声香味触　　微妙可悦乐

　　菩萨福所致　　故娱乐其中

　　又于异时。太子复敕御者严驾出游。于其中路逢一死人。杂色缯幡前后导引。宗族亲里悲号哭泣。送之出城。太子复问。此为何人。答曰。此是死人。问曰。何如为死。答曰。死者。尽也。风先火次。诸根坏败。存亡异趣。室家离别。故谓之死。太子又问御者。吾亦当尔。不免此患耶。答曰。然。生必有死。无有贵贱。于是。太子怅然不悦。即告御者回车还宫。静默思惟。念此死苦。吾亦当然。佛时颂曰

　　始见有人死　　知其复更生

　　静默自思惟　　吾未免此患

　　尔时。父王复问御者。太子出游。欢乐不耶。答曰。不乐。又问其故。答曰。道逢死人。是故不乐。于是父王默自思念。昔日相师占相太子。言当出家。今日不悦。得无尔乎。吾当更设方便。增诸伎乐以悦其心。使不出家。即复严饰宫馆。简择婇女以娱乐之。佛于是颂曰

　　童子有名称　　婇女众围绕

　　五欲以自娱　　如彼天帝释

　　又于异时。复[来\*力]御者严驾出游。于其中路逢一沙门。法服持钵。视地而行。即问御者。此为何人。御者答曰。此是沙门。又问。何谓沙门。答曰沙门者。舍离恩爱。出家修道。摄御诸根。不染外欲。慈心一切。无所伤害。逢苦不戚。遇乐不欣。能忍如地。故号沙门。太子曰。善哉。此道真正永绝尘累。微妙清虚。惟是为快。即[来\*力]御者回车就之

　　尔时。太子问沙门曰。剃除须发。法服持钵。何所志求。沙门答曰。夫出家者。欲调伏心意。永离尘垢。慈育群生。无所侵娆。虚心静寞。唯道是务。太子曰。善哉。此道最真。寻[来\*力]御者。赍吾宝衣并及乘轝。还白大王。我即于此剃除须发。服三法衣。出家修道。所以然者。欲调伏心意。舍离尘垢。清净自居。以求道术。于是。御者即以太子所乘宝车及与衣服还归父王。太子于后即剃除须发。服三法衣。出家修道

　　佛告比丘。太子见老．病人。知世苦恼。又见死人。恋世情灭。及见沙门。廓然大悟。下宝车时。步步中间转远缚着。是真出家。是真远离。时。彼国人闻太子剃除须发。法服持钵。出家修道。咸相谓言。此道必真。乃令太子舍国荣位。捐弃所重。于时。国中八万四千人往就太子。求为弟子。出家修道。佛时颂曰

　　撰择深妙法　　彼闻随出家

　　离于恩爱狱　　无有众结缚

　　于时。太子即便纳受。与之游行。在在[教化](https://m.liaotuo.com/remen/jiaohua.html)。从村至村。从国至国。所至之处。无不恭敬四事供养。菩萨念言。吾与大众。游行诸国。人间愦闹。此非我宜。何时当得离此群众。闲静之处以求道真。寻获志愿。于闲静处专精修道。复作是念。众生可愍。常处闇冥。受身危脆。有生．有老．有病．有死。众苦所集。死此生彼。从彼生此。缘此苦阴。[流转](https://m.liaotuo.com/remen/liuzhuan.html)无穷。我当何时晓了苦阴。灭生．老．死

　　复作是念。生死何从。何缘而有。即以智慧观察所由。从生有老死。生是老死缘。生从有起。有是生缘。有从取起。取是有缘。取从爱起。爱是取缘。爱从受起。受是爱缘。受从触起。触是受缘。触从六入起。六入是触缘。六入从名色起。名色是六入缘。名色从识起。识是名色缘。识从行起。行是识缘。行从痴起。痴是行缘。是为缘痴有行。缘行有识。缘识有名色。缘名色有六入。缘六入有触。缘触有受。缘受有爱。缘爱有取。缘取有有。缘有有生。缘生有老．病．死．忧．悲．苦恼。此苦盛阴。缘生而有。是为苦集。菩萨思惟。苦集阴时。生智．生眼．生觉．生明．生通．生慧．生证

　　于时。菩萨复自思惟。何等无故老死无。何等灭故老死灭。即以智慧观察所由。生无故老死无。生灭故老死灭。有无故生无。有灭故生灭。取无故有无。取灭故有灭。爱无故取无。爱灭故取灭。受无故爱无。受灭故爱灭。触无故受无。触灭故受灭。六入无故触无。六入灭故触灭。名色无故六入无。名色灭故六入灭。识无故名色无。识灭故名色灭。行无故识无。行灭故识灭。痴无故行无。痴灭故行灭。是为痴灭故行灭。行灭故识灭。识灭故名色灭。名色灭故六入灭。六入灭故触灭。触灭故受灭。受灭故爱灭。爱灭故取灭。取灭故有灭。有灭故生灭。生灭故老．死．忧．悲．苦恼灭。菩萨思惟。苦阴灭时。生智．生眼．生觉．生明．生通．生慧．生证。尔时。菩萨逆顺观[十二因缘](https://m.liaotuo.com/remen/shieryinyuan.html)。如实知。如实见已。即于座上成阿耨多罗三藐三[菩提](https://m.liaotuo.com/remen/puti.html)。佛时颂曰

　　此言众中说　　汝等当善听

　　过去菩萨观　　本所未闻法

　　老死从何缘　　因何等而有

　　如是正观已　　知其本由生

　　生本由何缘　　因何事而有

　　如是思惟已　　知生从有起

　　取彼取彼已　　展转更增有

　　是故如来说　　取是有因缘

　　如众秽恶聚　　风吹恶流演

　　如是取相因　　因爱而广普

　　爱由于受生　　起苦罗网本

　　以染着因缘　　苦乐共相应

　　受本由何缘　　因何而有受

　　以是思惟已　　知受由触生

　　触本由何缘　　因何而有触

　　如是思惟已　　触由六入生

　　六入本何缘　　因何有六入

　　如是思惟已　　六入名色生

　　名色本何缘　　因何有名色

　　如是思惟已　　名色从识生

　　识本由何缘　　因何而有识

　　如是思惟已　　知识从行生

　　行本由何缘　　因何而有行

　　如是思惟已　　知行从痴生

　　如是因缘者　　名为实义因

　　智慧方便观　　能见因缘根

　　苦非贤圣造　　亦非[无缘](https://m.liaotuo.com/remen/wuyuan.html)有

　　是故变易苦　　智者所断除

　　若无明灭尽　　是时则无行

　　若无有[行者](https://m.liaotuo.com/remen/xingzhe.html)　　则亦无有识

　　若识永灭者　　亦无有名色

　　名色既已灭　　即无有诸入

　　若诸入永灭　　则亦无有触

　　若触永灭者　　则亦无有受

　　若受永灭者　　则亦无有爱

　　若爱永灭者　　则亦无有取

　　若取永灭者　　则亦无有有

　　若有永灭者　　则亦无有生

　　若生永灭者　　无老病苦阴

　　一切都永尽　　智者之所说

　　十二缘甚深　　难见难识知

　　唯佛能善觉　　因是有是无

　　若能自观察　　则无有诸入

　　深见因缘者　　更不外求师

　　能于阴界入　　离欲无染者

　　堪受一切施　　净报施者恩

　　若得四辩才　　获得决定证

　　能解众结缚　　断除无放逸

　　色受想行识　　犹如朽故车

　　能谛观此法　　则成等正觉

　　如鸟游虚空　　东西随风游

　　菩萨断众结　　如风靡轻衣

　　毗婆尸闲静　　观察于诸法

　　老死何缘有　　从何而得灭

　　彼作是观已　　生清净智慧

　　知老死由生　　生灭老死灭

　　毗婆尸佛初成道时。多修二观。一曰安隐观。二曰出离观。佛于是颂曰

　　如来无等等　　多修于二观

　　安隐及出离　　仙人度[彼岸](https://m.liaotuo.com/remen/bian.html)

　　其心得[自在](https://m.liaotuo.com/remen/zizai.html)　　断除众结使

　　登山观四方　　故号毗婆尸

　　大智光除冥　　如以镜自照

　　为世除忧恼　　尽生老死苦

　　毗婆尸佛于闲静处复作是念。我今已得此无上法。甚深微妙。难解难见。息灭．清净。智者所知。非是凡愚所能及也。斯由众生异忍．异见．异受．异学。依彼异见。各乐所求。各务所习。是故于此甚深因缘。不能解了。然爱尽涅槃。倍复难知。我若为说。彼必不解。更生触扰。作是念已。即便默然不复说法

　　时。梵天王知毗婆尸如来所念。即自思惟。念此世间便为败坏。甚可哀愍。毗婆尸佛乃得知此深妙之法。而不欲说。譬如力士屈伸臂顷。从梵天宫忽然来下。立于佛前。头面礼足。却住一面。时。梵天王右膝着地。叉手合掌白佛言。唯愿世尊以时说法。今此众生尘垢微薄。诸根猛利。有恭敬心。易可开化。畏怖后世无救之罪。能灭恶法。出生善道

　　佛告梵王。如是。如是。如汝所言。但我于闲静处默自思念。所得正法甚深微妙。若为彼说。彼必不解。更生触扰。故我默然不欲说法。我从无数阿僧祇劫。勤苦不懈。修无上行。今始获此难得之法。若为淫．怒．痴众生说者。必不承用。徒自劳疲。此法微妙。与世相反。众生染欲。愚冥所覆。不能信解。梵王。我观如此。是以默然不欲说法

　　时。梵天王复重劝请。殷勤恳恻。至于再三。世尊。若不说法。今此世间便为坏败。甚可哀愍。唯愿世尊以时敷演。勿使众生坠落余趣。尔时。世尊三闻梵王殷勤劝请。即以佛眼观视世界。众生垢有厚薄。根有利钝。教有难易。易受教者畏后世罪。能灭恶法。出生善道。譬如优钵罗花．钵头摩华．鸠勿头华．分陀利华。或有始出污泥未至水者。或有已出与水平者。或有出水未敷开者。然皆不为水所染着。易可开敷。世界众生。亦复如是

　　尔时。世尊告梵王曰。吾愍汝等。今当开演[甘露](https://m.liaotuo.com/remen/ganlu.html)法门。是法深妙。难可解知。今为信受乐听者说。不为触扰无益者说

　　尔时。梵王知佛受请。欢喜踊跃。绕佛三匝。头面礼足。忽然不现。其去未久。是时如来静默自思。我今先当为谁说法。即自念言。当入槃头城内。先为王子提舍．大臣子骞茶开甘露法门。于是。世尊如力士屈伸臂顷。于道树忽然不现。至槃头城槃头王鹿野苑中。敷座而坐。佛于是颂曰

　　如师子在林　　自恣而游行

　　彼佛亦如是　　游行无挂碍

　　毗婆尸佛告守苑人曰。汝可入城。语王子提舍．大臣子骞茶。宁欲知不。毗婆尸佛今在鹿野苑中。欲见卿等。宜知是时。时。彼守苑人受教而行。至彼二人所。具宣[佛教](https://m.liaotuo.com/)。二人闻已。即至佛所。头面礼足。却坐一面。佛渐为说法。示教利喜。施论．戒论．生天之论。欲恶不净。上漏为患。赞叹出离为最微妙清净第一。尔时。世尊见此二人心意柔輭。欢喜信乐。堪受正法。于是即为说苦圣谛。敷演开解。分布宣释苦集圣谛．苦灭圣谛．苦出要谛

　　尔时。王子提舍．大臣子骞茶。即于座上远离尘垢。得[法眼](https://m.liaotuo.com/remen/fayan.html)净。犹若素质易为受染。是时。地神即唱斯言。毗婆尸如来于槃头城鹿野苑中转无上法轮。沙门．婆罗门．诸天．魔．梵及余世人所不能转。如是展转。声彻四天王。乃至他化自在天。须臾之顷。声至梵天。佛时颂曰

　　欢喜心踊跃　　称赞于如来

　　毗婆尸[成佛](https://m.liaotuo.com/remen/chengfo.html)　　转无上法轮

　　初从树王起　　往诣槃头城

　　为骞茶提舍　　转[四谛](https://m.liaotuo.com/remen/sidi.html)法轮

　　时骞茶提舍　　受佛教化已

　　于净法轮中　　梵行无有上

　　彼忉利天众　　及以天帝释

　　欢喜转相告　　诸天无不闻

　　佛出于世间　　转无上法轮

　　增益诸天众　　减损阿须伦

　　升仙名普闻　　善智离世边

　　于诸法自在　　智慧转法轮

　　观众平等法　　息心无垢秽

　　以离生死扼　　智慧转法轮

　　苦灭离诸恶　　出欲得自在

　　离于恩爱狱　　智慧转法轮

　　正觉人中尊　　二足尊调御

　　一切缚得解　　智慧转法轮

　　教化善导师　　能降伏魔怨

　　彼离于诸恶　　智慧转法轮

　　无漏力降魔　　诸根定不懈

　　尽漏离魔缚　　智慧转法轮

　　若学决定法　　知诸法[无我](https://m.liaotuo.com/remen/wuwo.html)

　　此为法中上　　智慧转法轮

　　不以利养故　　亦不求名誉

　　愍彼众生故　　智慧转法轮

　　见众生苦厄　　老病死逼迫

　　为此三恶趣　　智慧转法轮

　　断贪嗔恚痴　　拔爱之根原

　　不动而解脱　　智慧转法轮

　　难胜我已胜　　胜已自降伏

　　已胜难胜魔　　智慧转法轮

　　此无上法轮　　唯佛乃能转

　　诸天魔释梵　　无有能转者

　　亲近转法轮　　[饶益](https://m.liaotuo.com/fjrw/zcrw/dzkb/52766.html)天人众

　　此等天人师　　得度于彼岸

　　是时。王子提舍．大臣子骞茶。见法得果。真实无欺。成就无畏。即白毗婆尸佛言。我等欲于如来法中净修梵行。佛言。善来。比丘。吾法清净自在。[修行](https://m.liaotuo.com/remen/xiuxing.html)以尽苦际。尔时。二人即得具戒。具戒未久。如来又以三事示现。一曰神足。二曰观他心。三曰教诫。即得无漏．心解脱．生死无疑智

　　尔时。槃头城内众多人民。闻二人出家学道。法服持钵。净修梵行。皆相谓曰。其道必真。乃使此等舍世荣位。捐弃所重。时。城内八万四千人往诣鹿野苑中毗婆尸佛所。头面礼足。却坐一面。佛渐为说法。示教利喜。施论．戒论．生天之论。欲恶不净。上漏为患。赞叹出离为最微妙清净第一。尔时。世尊见此大众心意柔輭。欢喜信乐。堪受正法。于是即为说苦圣谛。敷演开解。分布宣释苦集圣谛．苦灭圣谛．苦出要谛

　　时。八万四千人即于座上远尘离垢。得法眼净。犹如素质易为受色。见法得果。真实无欺。成就无畏。即白佛言。我等欲于如来法中净修梵行。佛言。善来。比丘。吾法清净自在。修行以尽苦际。时。八万四千人即得具戒。具戒未久。世尊以三事教化。一曰神足。二曰观他心。三曰教诫。即得无漏．心解脱．生死无疑智现前。八万四千人闻佛于鹿野苑中。转无上法轮。沙门．婆罗门．诸天．魔．梵及余世人所不能转。即诣槃头城毗婆尸佛所。头面礼足。却坐一面。佛时颂曰

　　如人救头燃　　速疾求灭处

　　彼人亦如是　　速诣于如来

　　时。佛为说法亦复如是。尔时。槃头城有十六万八千大比丘众。提舍比丘．骞茶比丘于大众中上升虚空。身出水火。现诸神变。而为大众说微妙法。尔时。如来默自念言。今此城内乃有十六万八千大比丘众。宜遣游行。各二人俱在在处处。至于六年。还来城内说[具足戒](https://m.liaotuo.com/remen/juzujie.html)

　　时。首陀会天知如来心。譬如力士屈伸臂顷。从彼天没。忽然至此。于世尊前。头面礼足。却住一面。须臾白佛言。如是。世尊。此槃头城内比丘众多。宜各分布。处处游行。至于六年。乃还此城。说具足戒。我当拥护。令无伺求得其便者。尔时。如来闻此天语。默然可之

　　时。首陀会天见佛默然许可。即[礼佛](https://m.liaotuo.com/remen/lifo.html)足。忽然不现。还至天上。其去未久。佛告诸比丘。今此城内。比丘众多。宜各分布。游行教化。至六年已。还集说戒。时。诸比丘受佛教已。执持衣钵。礼佛而去。佛时颂曰

　　佛悉无乱众　　无欲无恋着

　　威如金翅鸟　　如鹤舍空池

　　时。首陀会天于一年后告诸比丘。汝等游行已过一年。余有五年。汝等当知。讫六年已。还城说戒。如是至于六年。天复告言。六年已满。当还说戒。时。诸比丘闻天语已。摄持衣钵。还槃头城。至鹿野苑毗婆尸佛所。头面礼足。却坐一面。佛时颂曰

　　如象善调　　随意所之

　　大众如是　　随教而还

　　尔时。如来于大众前上升虚空。结加趺坐。讲说戒经。忍辱为第一。佛说涅槃最。不以除须发害他为沙门。时。首陀会天去佛不远。以偈颂曰

　　如来大智　　微妙独尊

[止观](https://m.liaotuo.com/remen/zhiguan.html)具足　　成最正觉

　　愍群生故　　在世成道

　　以四真谛　　为声闻说

　　苦与苦因　　灭苦之谛

　　贤圣八道　　到安隐处

　　毗婆尸佛　　出现于世

　　在大众中　　如日光曜

　　说此偈已。忽然不现

　　尔时。世尊告诸比丘。我自思念。昔一时于罗阅城耆阇崛山。时生是念。我所生处。无所不遍。唯除首陀会天。设生彼天。则不还此。我时。比丘。复生是念。我欲至无造天上。时。我如壮士屈伸臂顷。于此间没。现于彼天。时。彼诸天见我至彼。头面作礼。于一面立。而白我言。我等皆是毗婆尸如来弟子。从彼佛化。故来生此。具说彼佛因缘本末。又尸弃佛．毗沙婆佛．拘楼孙佛．拘那含佛．迦叶佛．释迦牟尼佛。皆是我师。我从受化。故来生此。亦说诸佛因缘本末。至生阿迦尼吒诸天。亦复如是。佛时颂曰

　　譬如力士　　屈伸臂顷

　　我以神足　　至无造天

　　第七大仙　　降伏二魔

　　无热无见　　叉手敬礼

　　如昼度树　　释师远闻

　　相好具足　　到善见天

　　犹如莲华　　水所不着

　　世尊无染　　至大善见

　　如日初出　　净无尘翳

　　明若秋月　　诣一究竟

　　此五居处　　众生所净

　　心净故来　　诣无[烦恼](https://m.liaotuo.com/remen/fannao.html)

　　净心而来　　为佛弟子

　　舍离染取　　乐于无取

　　见法决定　　毗婆尸子

　　净心善来　　诣大仙人

　　尸弃[佛子](https://m.liaotuo.com/remen/fozi.html)　　无垢无为

　　以净心来　　诣离有尊

　　毗沙婆子　　诸根具足

　　净心诣我　　如日照空

　　拘楼孙子　　舍离诸欲

　　净心诣我　　妙光焰盛

　　拘那含子　　无垢无为

　　净心诣我　　光如月满

　　迦叶弟子　　诸根具足

　　净心诣我　　不乱大仙

　　神足第一　　以坚固心

　　为佛弟子　　净心而来

　　为佛弟子　　礼敬如来

　　具启人尊　　所生成道

　　名姓种族　　知见深法

　　成无上道　　比丘静处

　　离于尘垢　　精勤不懈

　　断诸有结　　此是诸佛

　　本末因缘　　释迦如来

　　之所演说

　　佛说此大因缘经已。诸比丘闻佛所说。欢喜奉行