杂阿含经 第五卷

　　宋[天竺](https://m.liaotuo.com/remen/tianzhu.html)[三藏](https://m.liaotuo.com/remen/sanzang.html)求那跋陀罗译

　　（一○三）

　　如是我闻

　　一时。有众多上座[比丘](https://m.liaotuo.com/remen/biqiu.html)住拘舍弥国瞿师罗园

　　时。有差摩比丘住拘舍弥国跋陀梨园。身得重病

　　时。有陀娑比丘为瞻病者。时。陀娑比丘诣诸上座比丘。礼诸上座比丘足。于一面住

　　诸上座比丘告陀娑比丘言。汝往诣差摩比丘所。语言。诸上座问汝。身小差安隐。苦患不增剧耶

　　时。陀娑比丘受诸上座比丘教。至差摩比丘所。语差摩比丘言。诸上座比丘问讯汝。苦患渐差不。众苦不至增耶

　　差摩比丘语陀娑比丘言。我病不差。不安隐身。诸苦转增无救。譬如多力士夫。取羸劣人。以绳继头。两手急绞。极大苦痛。我今苦痛有过于彼。譬如屠牛。以利刀生割其腹。取其内藏。其牛腹痛当何可堪。我今腹痛甚于彼牛。如二力士捉一劣夫。悬着火上。烧其两足。我今两足热过于彼

　　时。陀娑比丘还至诸上座所。以差摩比丘所说病状。具白诸上座

　　时。诸上座还遣陀娑比丘至差摩比丘所。语差摩比丘言。[世尊](https://m.liaotuo.com/remen/shizun.html)所说。有五受阴。何等为五。色受阴。受．想．行．识受阴。汝差摩能少观察此五受阴非我．非我所耶

　　时。陀娑比丘受诸上座比丘教已。往语差摩比丘言。诸上座语汝。世尊说五受阴。汝少能观察非我．非我所耶

　　差摩比丘语陀娑言。我于彼五受阴能观察非我．非我所

　　陀娑比丘还白诸上座。差摩比丘言。我于五受阴能观察非我．非我所

　　诸上座比丘复遣陀娑比丘语差摩比丘言。汝能于五受阴观察非我．非我所。如漏尽阿罗汉耶

　　时。陀娑比丘受诸上座比丘教。往诣差摩比丘所。语差摩言。比丘能如是观五受阴者。如漏尽阿罗汉耶

　　差摩比丘语陀娑比丘言。我观五受阴非我．非我所。非漏尽阿罗汉也

　　时。陀娑比丘还至诸上座所。白诸上座。差摩比丘言。我观五受阴非我．非我所。而非漏尽阿罗汉也

　　时。诸上座语陀娑比丘。汝复还语差摩比丘。汝言。我观五受阴非我．非我所。而非漏尽阿罗汉。前后相违

　　陀娑比丘受诸上座比丘教。往语差摩比丘。汝言。我观五受阴非我．非我所。而非漏尽阿罗汉。前后相违

　　差摩比丘语陀娑比丘言。我于五受阴观察非我．非我所。而非阿罗汉者。我于我慢．我欲．我使。未断．未知．未离．未吐

　　陀娑比丘还至诸上座所。白诸上座。差摩比丘言。我于五受阴观察非我．非我所。而非漏尽阿罗汉者。于五受阴我慢．我欲．我使。未断．未知．未离．未吐

　　诸上座复遣陀娑比丘语差摩比丘言。汝言有我。于何所有我。为色是我。为我异色。受．想．行．识是我。为我异识耶

　　差摩比丘语陀娑比丘言。我不言色是我。我异色。受．想．行．识是我。我异识。然于五受阴我慢．我欲．我使。未断．未知．未离．未吐

　　差摩比丘语陀娑比丘言。何烦令汝驱驱往反。汝取杖来。我自扶杖。诣彼上座。愿授以杖。差摩比丘即自扶杖。诣诸上座

　　时。诸上座遥见差摩比丘扶杖而来。自为敷座。安停脚机。自往迎接。为持衣钵。命令就座。共相慰劳。慰劳已。语差摩比丘言。汝言我慢。何所见我。色是我耶。我异色耶。受．想．行．识是我耶。我异识耶

　　差摩比丘白言。非色是我。非我异色。非受．想．行．识是我。非我异识。能于五受阴我慢．我欲．我使。未断．未知．未离．未吐。譬如优钵罗．钵昙摩．拘牟头．分陀利华香。为即根香耶。为香异根耶。为茎叶须精．粗香耶。为香异精．粗耶。为等说不

　　诸上座答言。不也。差摩比丘。非优钵罗．钵昙摩．拘牟头．分陀利根即是香．非香异根。亦非茎叶须精．粗是香。亦非香异精．粗也

　　差摩比丘复问。彼何等香

　　上座答言。是华香

　　差摩比丘复言。我亦如是。非色即我。我不离色。非受．想．行识即我。我不离识。然我于五受阴见非我．非我所。而于我慢．我欲．我使。未断．未知．未离．未吐。诸上座听我说譬。凡智者。因譬类得解。譬如乳母衣。付浣衣者。以种种灰汤。浣濯尘垢。犹有余气。要以种种杂香。薰令消灭。如是。多闻圣[弟子](https://m.liaotuo.com/remen/dizi.html)离于五受阴。正观非我．非我所。能于五受阴我慢．我欲．我使。未断．未知．未离．未吐。然后于五受阴增进思惟。观察生灭。此色．此色集．此色灭。此受．想．行．识。此识集．此识灭。于五受阴如是观生灭已。我慢．我欲．我使。一切悉除。是名真实正观

　　差摩比丘说此法时。彼诸上座远尘离垢。得[法眼](https://m.liaotuo.com/remen/fayan.html)净。差摩比丘不起诸漏。心得[解脱](https://m.liaotuo.com/remen/jietuo.html)。法喜利故。身病悉除

　　时。诸上座比丘语差摩比丘言。我闻仁者初所说。已解已乐。况复重闻。所以问者。欲发仁者微妙辩才。非为娆乱汝。便堪能广说如来．应．等正觉法

　　时。诸上座闻差摩比丘所说。[欢喜](https://m.liaotuo.com/remen/huanxi.html)奉行

　　（一○四）

　　如是我闻

　　一时。佛住舍卫国祇树给孤独园

　　尔时。有比丘名焰摩迦。起恶邪见。作如是言。如我解佛所[说法](https://m.liaotuo.com/remen/shuofa.html)。漏尽阿罗汉身坏命终更无所有

　　时。有众多比丘闻彼所说。往诣其所。语焰摩迦比丘言。汝实作是说。如我解佛所说法。漏尽阿罗汉身坏命终更无所有耶

　　答言。实尔。诸尊

　　时。诸比丘语焰摩迦。勿谤世尊。谤世尊者不善。世尊不作是说。汝当尽舍此恶邪见

　　诸比丘说此语时。焰摩迦比丘犹执恶邪见。作如是言。诸尊。唯此真实。异则虚妄。如是三说

　　时。诸比丘不能调伏焰摩迦比丘。即便舍去。往诣尊者[舍利](https://m.liaotuo.com/remen/sheli.html)弗所。语尊者舍利弗言。尊者。当知彼焰摩迦比丘起如是恶邪见言。我解知佛所说法。漏尽阿罗汉身坏命终更无所有。我等闻彼所说已。故往问焰摩迦比丘。汝实作如是知见耶。彼答我言。诸尊。实尔。异则愚说。我即语言。汝勿谤世尊。世尊不作此语。汝当舍此恶邪见。再三谏彼。犹不舍恶邪见。是故我今诣尊者所。唯愿尊者。当令焰摩迦比丘息恶邪见。怜愍彼故

　　舍利弗言。如是。我当令彼息恶邪见

　　时。众多比丘闻舍利弗语。欢喜[随喜](https://m.liaotuo.com/remen/suixi.html)。而还本处

　　尔时。尊者舍利弗晨朝着衣持钵。入舍卫城乞食。食已。出城。还精舍举衣钵已。往诣焰摩迦比丘所。时。焰摩迦比丘遥见尊者舍利弗来。即为敷座洗足。安停脚机奉迎。为执衣钵。请令就座

　　尊者舍利弗就座．洗足已。语焰摩迦比丘。汝实作如是语。我解知世尊所说法。漏尽阿罗汉身坏命终无所有耶

　　焰摩迦比丘白舍利弗言。实尔。尊者舍利弗

　　舍利弗言。我今问汝。随意答我。云何焰摩迦。色为常耶。为非常耶

　　答言。尊者舍利弗。[无常](https://m.liaotuo.com/remen/wuchang.html)

　　复问。若无常者。是苦不

　　答言。是苦

　　复问。若无常．苦。是变易法。多闻圣弟子宁于中见我．异我．相在不

　　答言。不也。尊者舍利弗

　　受．想．行．识亦复如是。复问。云何。焰摩迦。色是如来耶

　　答言。不也。尊者舍利弗

　　受．想．行．识是如来耶

　　答言。不也。尊者舍利弗

　　复问。云何。焰摩迦。异色有如来耶。异受．想．行．识有如来耶

　　答言。不也。尊者舍利弗

　　复问。色中有如来耶。受．想．行．识中有如来耶

　　答言。不也。尊者舍利弗

　　复问。如来中有色耶。如来中有受．想．行．识耶

　　答言。不也。尊者舍利弗

　　复问。非色．受．想．行．识有如来耶

　　答言。不也。尊者舍利弗

　　如是。焰摩迦。如来见法真实。如住无所得。无所施设。汝云何言我解知世尊所说。漏尽阿罗汉身坏命终无所有。为时说耶

　　答言。不也。尊者舍利弗

　　复问。焰摩迦。先言我解知世尊所说。漏尽阿罗汉身坏命终无所有。云何今复言非耶

　　焰摩迦比丘言。尊者舍利弗。我先不解．无明故。作如是恶邪见说。闻尊者舍利弗说已。不解．无明。一切悉断

　　复问。焰摩迦。若复问。比丘。如先恶邪见所说。今何所知见一切悉得远离。汝当云何答

　　焰摩迦答言。尊者舍利弗。若有来问者。我当如是答。漏尽阿罗汉色无常。无常者是苦。苦者寂静．清凉．永没。受．想．行．识亦复如是。有来问者。作如是答

　　舍利弗言。善哉。善哉。焰摩迦比丘。汝应如是答。所以者何。漏尽阿罗汉色无常。无常者是苦。苦无常．苦者。是生灭法。受．想．行．识亦复如是

　　尊者舍利弗说是法时。焰摩迦比丘远尘离垢。得法眼净

　　尊者舍利弗语焰摩迦比丘。今当说譬。夫智者以譬得解。如长者子。长者子大富多财。广求仆从。善守护财物。时。有怨家恶人。诈来亲附。为作仆从。常伺其便。晚眠早起。侍息左右。谨敬其事。逊其言辞。令主意悦。作亲友想．子想。极信不疑。不自防护。然后手执利刀。以断其命。焰摩迦比丘。于意云何。彼恶怨家。为长者亲友。非为初始方便。害心常伺其便。至其终耶。而彼长者。不能觉知。至今受害

　　答言。实尔。尊者

　　舍利弗语焰摩迦比丘。于意云何。彼长者本知彼人诈亲欲害。善自防护。不受害耶

　　答言。如是。尊者舍利弗

　　如是。焰摩迦比丘。愚痴无闻凡夫于五受阴作常想．安隐想．不病想．我想．我所想。于此五受阴保持护惜。终为此五受阴怨家所害。如彼长者。为诈亲怨家所害而不觉知。焰摩迦。多闻圣弟子于此五受阴。观察如病．如痈．如刺．如杀。无常．苦．空．非我．非我所。于此五受阴不着．不受．不受故不着。不着故[自觉](https://m.liaotuo.com/remen/zijue.html)[涅槃](https://m.liaotuo.com/remen/niepan.html)。我生已尽。梵行已立。所作已作。自知不受后有

　　尊者舍利弗说是法时。焰摩迦比丘不起诸漏。心得解脱。尊者舍利弗为焰摩迦比丘说法。示教照喜已。从座起去

　　（一○五）

　　如是我闻

　　一时。佛住王舍城迦兰陀竹园

　　尔时。有外道[出家](https://m.liaotuo.com/remen/chujia.html)名仙尼。来诣佛所。恭敬问讯。于一面坐。白佛言。世尊。先一日时。若[沙门](https://m.liaotuo.com/remen/shamen.html)．若[婆罗门](https://m.liaotuo.com/remen/poluomen.html)．若遮罗迦．若出家。集于希有讲堂。如是义称。富兰那[迦叶](https://m.liaotuo.com/remen/jiaye.html)为大众主。五百弟子前后围绕。其中有极聪慧者．有钝根者。及其命终。悉不记说其所[往生](https://m.liaotuo.com/remen/wangsheng.html)处。复有末迦梨瞿[舍利子](https://m.liaotuo.com/remen/shelizi.html)为大众主。五百弟子前后围绕。其诸弟子有聪慧者．有钝根者。及其命终。悉不记说所往生处。如是先阇那毗罗胝子．阿耆多翅舍钦婆罗．迦罗拘陀迦栴延．尼揵陀若提子等。各与五百弟子前后围绕。亦如前者。沙门瞿昙尔时亦在彼论中言。沙门瞿昙为大众主。其诸弟子。有命终者。即记说言。某生彼处．某生此处。我先生疑。云何沙门瞿昙。得如此法

　　佛告仙尼。汝莫生疑。以有惑故。彼则生疑。仙尼当知。有三种师。何等为三。有一师。见现在世真实是我。如所知说。而无能知命终后事。是名第一师出于[世间](https://m.liaotuo.com/remen/shijian.html)。复次。仙尼。有一师。见现在世真实是我。命终之后亦见是我。如所知说。复次。先尼。有一师。不见现在世真实是我。亦复不见命终之后真实是我

　　仙尼。其第一师见现在世真实是我。如所知说者。名曰断见。彼第二师见今世后世真实是我。如所知说者。则是常见。彼第三师不见现在世真实是我。命终之后。亦不见我。是则如来．应．等正觉说。现法爱断．离欲．灭尽．涅槃

　　仙尼白佛言。世尊。我闻世尊所说。遂更增疑

　　佛告仙尼。正应增疑。所以者何。此甚深处。难见．难知。应须甚深照微妙至到。聪慧所了。凡[众生](https://m.liaotuo.com/remen/zhongsheng.html)类。未能辩知。所以者何。众生长夜异见．异忍．异求．异欲故

　　仙尼白佛言。世尊。我于世尊所。心得净信。唯愿世尊为我说法。令我即于此座。慧眼清净

　　佛告仙尼。今当为汝随所乐说

　　佛告仙尼。色是常耶。为无常耶

　　答言。无常

　　世尊复问。仙尼。若无常者。是苦耶

　　答言。是苦

　　世尊复问仙尼。若无常．苦。是变易法。多闻圣弟子宁于中见我．异我．相在不

　　答言。不也。世尊

　　受．想．行．识亦复如是。复问。云何。仙尼。色是如来耶

　　答言。不也。世尊

　　受．想．行．识是如来耶

　　答言。不也。世尊

　　复问。仙尼。异色有如来耶。异受．想．行．识有如来耶

　　答言。不也。世尊

　　复问。仙尼。色中有如来耶。受．想．行．识中有如来耶

　　答言。不也。世尊

　　复问。仙尼。如来中有色耶。如来中有受．想．行．识耶

　　答言。不也。世尊

　　复问。仙尼。非色。非受．想．行．识有如来耶

　　答言。不也。世尊

　　佛告仙尼。我诸弟子闻我所说。不悉解义而起慢无间等。非无间等故。慢则不断。慢不断故。舍此阴已。与阴相续生。是故。仙尼。我则记说。是诸弟子身坏命终。生彼彼处。所以者何。以彼有余慢故

　　仙尼。我诸弟子于我所说。能解义者。彼于诸慢得无间等。得无间等故。诸慢则断。诸慢断故。身坏命终。更不相续。仙尼。如是弟子我不说彼舍此阴已。生彼彼处。所以者何。无[因缘](https://m.liaotuo.com/remen/yinyuan1.html)可记说故。欲令我记说者。当记说。彼断诸爱欲。永离有结。正意解脱。究竟苦边。我从昔来及今现在常说慢过．慢集．慢生．慢起。若于慢无间等观。众苦不生

　　佛说此法时。仙尼出家远尘离垢。得法眼净

　　尔时。仙尼出家见法．得法。断诸疑惑。不由他知。不由他度。于[正法](https://m.liaotuo.com/remen/zhengfa.html)中。心得[无畏](https://m.liaotuo.com/remen/wuwei.html)。从座起。合掌白佛言。世尊。我得于正法中出家修梵行不

　　佛告仙尼。汝于正法得出家．受[具足戒](https://m.liaotuo.com/remen/juzujie.html)．得比丘分

　　尔时。仙尼得出家已。独一静处修不放逸。住如是思惟。所以族姓子。剃除须发。正信．非家．出家学道。[修行](https://m.liaotuo.com/remen/xiuxing.html)梵行。见法自知得证。我生已尽。梵行已立。所作已作。自知不受后有。得阿罗汉

　　闻佛所说。欢喜奉行

　　（一○六）

　　如是我闻

　　一时。佛住王舍城迦兰陀竹园。尔时。有比丘名阿[少/兔]罗度。住耆阇崛山

　　时。有众多外道出家往诣阿[少/兔]罗度所。共相问讯。共相问讯已。于一面住。白阿[少/兔]罗度言。欲有所问。宁有闲暇为解释不。

　　阿[少/兔]罗度语诸外道言。随所欲问。知者当答

　　诸外道复问。云何。尊者。如来死后为有耶

　　阿[少/兔]罗度言。如世尊说。此是无记

　　又问。如来死后为无耶

　　阿[少/兔]罗度言。如世尊说。此亦无记。

　　又问。如来死后有无耶。非有非无耶

　　阿[少/兔]罗度言。如世尊说。此亦无记

　　复问阿[少/兔]罗度言。云何。尊者。如来死后有耶。说言无记。死后无耶。说言无记。死后有无耶。非有非无耶。说言无记。云何。尊者。沙门瞿昙为不知．不见耶

　　阿[少/兔]罗度言。世尊非不知．非不见

　　时。诸外道于阿[少/兔]罗度所说。心不喜悦。呵骂已。从座起去

　　时。阿[少/兔]罗度知诸外道去已。往诣佛所。稽首佛足。于一面住。以诸外道所问。向佛广说。白佛言。世尊。彼如是问。我如是答。为顺诸法说耶。得无谤世尊耶。为顺法耶。为违法耶。无令他来难诘。堕呵责处耶

　　佛告阿[少/兔]罗度言。我今问汝。随所问答。阿[少/兔]罗度。色为常耶。为无常耶

　　答言。无常

　　受．想．行．识。为常．无常耶

　　答言。无常。世尊

　　如焰摩迦契经广说。乃至识是如来耶

　　答曰。不也

　　佛告阿[少/兔]罗度。作如是说者。随顺诸记。不谤如来。非为越次。如如来说。诸次法说。无有能来难诘诃责者。所以者何。我于色如实知。色集．色灭．色灭道迹如实知。阿[少/兔]罗度。若舍如来所作。无知无见说者。此非等说

　　佛说此经已。阿[少/兔]罗度闻佛所说。欢喜奉行

　　（一○七）

　　如是我闻

　　一时。佛住婆只国设首婆罗山鹿野深林中

　　尔时。有那拘罗长者。百二十岁。年耆根熟。羸劣苦病。而欲觐见世尊及先所宗重知识比丘。来诣佛所。稽首佛足。退坐一面。白佛言。世尊。我年衰老。羸劣苦病。自力勉励。觐见世尊及先所宗重知识比丘。唯愿世尊为我说法。令我长夜安乐

　　尔时。世尊告那拘罗长者。善哉。长者。汝实年老根熟。羸劣苦患。而能自力觐见如来并余宗重知识比丘。长者当知。于苦患身。常当修学不苦患身

　　尔时。世尊为那拘罗长者示教照喜。默然而住

　　那拘罗长者闻佛所说。欢喜随喜。[礼佛](https://m.liaotuo.com/remen/lifo.html)而去

　　时。尊者舍利弗去世尊不远。坐一树下。那拘罗长者往诣尊者舍利弗所。稽首礼足。退坐一面。时。尊者舍利弗问长者言。汝今诸根和悦。貌色鲜明。于世尊所得闻深法耶

　　那拘罗长者白舍利弗。今日世尊为我说法。示教照喜。以[甘露](https://m.liaotuo.com/remen/ganlu.html)法。灌我身心。是故我今诸根和悦。颜貌鲜明

　　尊者舍利弗问长者言。世尊为汝说何等法。示教照喜。甘露润泽

　　那拘罗长者白舍利弗。我向诣世尊所。白世尊言。我年衰老。羸劣苦患。自力而来。觐见世尊及所宗重知识比丘。佛告我言。善哉。长者。汝实衰老。羸劣苦患。而能自力诣我及见先所宗重比丘。汝今于此苦患之身。常当修学不苦患身

　　世尊为我说如是法。示教照喜。甘露润泽

　　尊者舍利弗问长者言。汝向何不重问世尊。云何苦患身．苦患心。云何苦患身．不苦患心

　　长者答言。我以是义故。来诣尊者。唯愿为我略说法要

　　尊者舍利弗语长者言。善哉。长者。汝今谛听。当为汝说。愚痴无闻凡夫于色集．色灭．色患．色味．色离不如实知。不如实知故。爱乐于色。言色是我．是我所。而取摄受。彼色若坏．若异。[心识](https://m.liaotuo.com/remen/xinshi.html)随转。恼苦生。恼苦生已。恐怖．障阂．顾念．忧苦．结恋。于受．想．行．识亦复如是。是名身心苦患

　　云何身苦患．心不苦患。多闻圣弟子于色集．色灭．色味．色患．色离如实知。如实知已。不生爱乐。见色是我．是我所。彼色若变．若异。心不随转恼苦生。心不随转恼苦生已。得不恐怖．障碍．顾念．结恋。受．想．行．识亦复如是。是名身苦患．心不苦患

　　尊者舍利弗说是法时。那拘罗长者得法眼净。尔时。那拘罗长者见法．得法．知法．入法。度诸狐疑。不由于他。于正法中。心得无畏。从座起。整衣服。恭敬合掌。白尊者舍利弗。我已超．已度。我今归依佛．法．僧宝。为优婆塞。证知我。我今尽寿归依[三宝](https://m.liaotuo.com/remen/sanbao.html)

　　尔时。那拘罗长者闻尊者舍利弗所说。欢喜随喜。作礼而去

　　（一○八）

　　如是我闻

　　一时。佛住释氏天现聚落

　　尔时。有西方众多比丘欲还西方安居。诣世尊所。稽首佛足。退坐一面

　　尔时。世尊为其说法。示教照喜。种种示教照喜已。时。西方众多比丘从座起。合掌白佛言。世尊。我西方众多比丘欲还西方安居。今请奉辞

　　佛告西方诸比丘。汝辞舍利弗未

　　答言。未辞

　　佛告西方诸比丘。舍利弗淳修梵行。汝当奉辞。能令汝等以义[饶益](https://m.liaotuo.com/fjrw/zcrw/dzkb/52766.html)。长夜安乐

　　时。西方诸比丘辞退欲去。时。尊者舍利弗去佛不远。坐一坚固树下。西方诸比丘往诣尊者舍利弗所。稽首礼足。退坐一面。白尊者舍利弗言。我等欲还西方安居。故来奉辞

　　舍利弗言。汝等辞世尊未

　　答言。已辞

　　舍利弗言。汝等还西方。处处异国。种种异众。必当问汝。汝等今于世尊所。闻善说法。当善受．善持．善观．善入。足能为彼具足宣说。不毁佛耶。不令彼众难问．诘责．堕负处耶

　　彼诸比丘白舍利弗。我等为闻法故。来诣尊者。唯愿尊者具为我说。哀愍故

　　尊者舍利弗告诸比丘。阎浮提人聪明利根。若刹利．若婆罗门．若长者．若沙门。必当问汝。汝彼大师云何说法。以何教教汝。当答言。大师唯说调伏欲贪。以此教教

　　当复问汝。于何法中调伏欲贪。当复答言。大师唯说于彼色阴调伏欲贪。于受．想．行．识阴调伏欲贪。我大师如是说法

　　彼当复问。欲贪有何过患故。大师说于色调伏欲贪。受．想．行．识调伏欲贪。汝复应答言。若于[色欲](https://m.liaotuo.com/remen/seyu.html)不断．贪不断．爱不断．念不断．渴不断者。彼色若变．若异。则生忧．悲．恼苦。受．想．行．识亦复如是。见欲贪有如是过故。于色调伏欲贪。于受．想．行．识调伏欲贪

　　彼复当问。见断欲贪。有何福利故。大师说于色调伏欲贪。于受．想．行．识调伏欲贪。当复答言。若于色断欲．断贪．断念．断爱．断渴。彼色若变．若异。不起忧．悲．恼苦。受．想．行．识亦复如是

　　诸尊。若受诸不善法因缘故。今得现法乐住。不苦．不碍．不恼．不热。身坏命终生于善处者。世尊终不说言。当断诸不善法。亦不教人于[佛法](https://m.liaotuo.com/remen/fofa.html)中修诸梵行。得尽苦边。以受诸不善法因缘故。今现法苦住。障碍热恼。身坏命终。堕恶道中。是故世尊说言。当断不善法。于佛法中修诸梵行。平等尽苦。究竟苦边

　　若受诸善法因缘。现法苦住。障碍热恼。身坏命终堕恶道中者。世尊终不说[受持](https://m.liaotuo.com/remen/shouchi.html)善法。于佛法中。修诸梵行。平等尽苦。究竟苦边。受持善法。现法乐住。不苦．不碍．不恼．不热。身坏命终。生于善处。是故世尊赞叹．教人受诸善法。于佛法中。修诸梵行。平等尽苦。究竟苦边

　　尊者舍利弗说是法时。西方诸比丘不起诸漏。心得解脱。尊者舍利弗说是法时。诸比丘欢喜随喜。作礼而去

　　（一○九）

　　如是我闻

　　一时。佛住舍卫国祇树给孤独园

　　尔时。世尊告诸比丘。譬如池水方五十由旬。深亦如是。其水盈满。复有士夫。以毛．以草。或以指爪。以渧彼水。诸比丘。于意云何。彼士夫水渧为多。池水为多

　　比丘白佛。彼士夫以毛．以草。或以指爪。所渧之水少。少不足言。池水甚多。百千万倍。不可为比

　　如是。诸比丘。见谛者所断众苦。如彼池水。于未来世。永不复生

　　尔时。世尊说是法已。入室[坐禅](https://m.liaotuo.com/remen/zuochan.html)。时。尊者舍利弗于众中坐。世尊入室去后。告诸比丘。未曾所闻。世尊今日善说池譬。所以者何。圣弟子具足见谛。得无间等果。若凡俗邪见．身见．根本身见．集身见．生身见起。谓忧戚隐覆。庆吉保惜．说我．说众生．说奇特矜举。如是众邪悉皆除灭。断除根本。如折多罗树。于未来世更不复生

　　诸比丘。何等为见谛圣弟子断上众邪。于未来世永不复起。愚痴无闻凡夫见色是我．异我．我在色．色在我。见受．想．行．识。是我．异我．我在识．识在我

　　云何见色是我。得地一切入处正受。观已。作是念。地即是我。我即是地。我及地唯一无二。不异不别。如是水．火．风．青．黄．赤．白一切入处正受。观已。作是念。行即是我。我即是行。唯一无二。不异不别。如是于一切入处。一一计我。是名色即是我。云何见色异我。若彼见受是我。见受是我已。见色是我所。或见想．行．识即是我。见色是我所

　　云何见我中色。谓见受是我。色在我中。又见想．行．识即是我。色在我中。云何见色中我。谓见受即是我。于色中住。入于色。周遍其四体。见想。行。识是我。于色中住。周遍其四体。是名色中我

　　云何见受即是我。谓六受身。眼触生受。耳．鼻．舌．身．意触生受。此六受身一一见是我。我是受。是名受即是我。云何见受异我。谓见色是我。受是我所。谓想．行．识是我。受是我所。是名受异我

　　云何见我中受。谓色是我。受在其中。想．行．识是我。受在其中。云何见受中我。谓色是我。于受中住。周遍其四体。想．行．识是我。于受中住。周遍其四体。是名受中我

　　云何见想即是我。谓六想身。眼触生想。耳．鼻．舌．身．意触生想。此六想身一一见是我。是名想即是我。云何见想异我。谓见色是我。想是我所。识是我。想是我所。是名想异我

　　云何见我中想。谓色是我。想在中住。受．行．识是我。想在中住。云何见想中我。谓色是我。于想中住。周遍其四体。是名想中我

　　云何见行是我。谓六思身。眼触生思。耳．鼻．舌．身意触生思。于此六思身一一见是我。是名行即是我。云何见行异我。谓色是我。行是我所。受．想．识是我。行是我所。是名行异我

　　云何见我中行。谓色是我。行在中住。受．想．行．识是我。行在中住。是谓我中行。云何见行中我。谓色是我。于行中住。周遍其四体。谓受．想．识是我。于行中住。周遍其四体。是名行中我

　　云何见识即是我。谓六识身。眼识．耳．鼻．舌．身．[意识](https://m.liaotuo.com/remen/yishi.html)身。于此六识身一一见是我。是名识即是我。云何见识异我。见色是我。识是我所。见受．想．行是我。识是我所。是名识异我

　　云何见我中识。谓色是我。识在中住。受．想．行是我。识在中住。是名我中识。云何识中我。谓色是我。于识中住。周遍其四体。受．想．行是我。于识中住。周遍其四体。是名识中我

　　如是圣弟子见四[真谛](https://m.liaotuo.com/remen/zhendi.html)。得无间等果。断诸邪见。于未来世永不复起。所有诸色。若过去．若未来．若现在．若内．若外．若粗．若细．若好．若丑．若远．若近。一向积聚。作如是观。一切无常．一切苦．一切空．一切非我。不应爱乐．摄受．保持。受．想．行．识亦复如是。不应爱乐．摄受．保持。如是观。善系心住。不愚于法。复观[精进](https://m.liaotuo.com/remen/jingjin.html)。离诸[懈怠](https://m.liaotuo.com/remen/xiedai.html)。心得喜乐。身心猗息。寂静舍住。具诸道品。修行满足。永离诸恶。非不消炀．非不寂灭。灭而不起．减而不增．断而不生。不生．不取．不着。自觉涅槃。我生已尽。梵行已立。所作已作。自知不受后有

　　舍利弗说是法时。六十比丘不受诸漏。心得解脱。佛说此经已。诸比丘闻佛所说。欢喜奉行

　　（一一○）

　　如是我闻

　　一时。佛住毗舍离猕猴池侧。毗舍离国有尼揵子。聪慧明哲。善解诸论。有聪明慢。所广集诸论。妙智入微。为众说法。超诸论师。每作是念。诸沙门．婆罗门无敌我者。乃至如来亦能共论。诸论师辈。闻我名者。头额津腋下汗。毛孔流水。我论议风。能偃草折树。摧破金石。伏诸龙象。何况人间诸论师辈。能当我者

　　时。有比丘名阿湿波誓。晨朝着衣持钵。威仪详序。端视平涉。入城乞食。尔时。萨遮尼揵子。有少缘事。诣诸聚落。从城门出。遥见比丘阿湿波誓。即诣其所。问言。沙门瞿昙为诸弟子云何说法。以何等法教诸弟子。令其修习

　　阿湿波誓言。火种[居士](https://m.liaotuo.com/fjrw/jsrw/)。世尊如是说法教诸弟子。令随修学。言。诸比丘。于色当观[无我](https://m.liaotuo.com/remen/wuwo.html)。受．想．行．识当观无我。此五受阴勤方便观。如病．如痈．如刺．如杀。无常．苦．空．非我

　　萨遮尼揵子闻此语心不喜。作是言。阿湿波誓。汝必误听。沙门瞿昙终不作是说。若沙门瞿昙作是说者。则是邪见。我当诣彼难诘令止

　　尔时。萨遮尼犍子往诣聚落。诸离车等集会之处。语诸离车言。我今日见沙门瞿昙第一弟子。名阿湿波誓。薄共论议。若如其所说者。我当诣彼沙门瞿昙。与共论议。进却回转。必随我意

　　譬如士夫刈拔茇草。手执其茎。空中抖擞。除诸乱秽。我亦如是。与沙门瞿昙论议难诘。执其要领。进却回转。随其所欲。去其邪说

　　如沽酒家执其酒囊。压取清醇。去其糟滓。我亦如是。诣沙门瞿昙论义难诘。进却回转。取其清真。去诸邪说

　　如织席师。以席盛诸秽物。欲市卖时。以水洗泽。去诸臭秽。我亦如是。诣沙门瞿昙所。与共论议。进却回转。执其纲领。去诸秽说

　　譬如王家调象之师。牵大醉象。入深水中。洗其身体．四支．耳．鼻。周遍沐浴。去诸粗秽。我亦如是。诣沙门瞿昙所。论议难诘。进却回转。随意[自在](https://m.liaotuo.com/remen/zizai.html)。执其要领。去诸秽说。汝诸离车。亦应共往观其得失

　　中有离车作如是言。若萨遮尼犍子能与沙门瞿昙共论议者。无有是处

　　复有说言。萨遮尼犍子聪慧利根。能共论议

　　时有五百离车与萨遮尼犍子共诣佛所。为论议故

　　尔时。世尊于大林中。坐一树下。住于天住。时。有众多比丘出房外林中经行。遥见萨遮尼犍子来。渐渐诣诸比丘所。问诸比丘言。沙门瞿昙住在何所

　　比丘答言。在大林中。依一树下。住于天住

　　萨遮尼犍子即诣佛所。恭敬问讯。于一面坐。诸离车长者亦诣佛所。有恭敬者。有合掌问讯者。问讯已。于一面住

　　时。萨遮尼犍子白佛言。我闻瞿昙作如是说法。作如是教授诸弟子。教诸弟子于色观察无我。受．想．行．识观察无我。此五受阴勤方便观察。如病．如痈．如刺．如杀。无常．苦．空．非我。为是瞿昙有如是教。为是传者毁瞿昙耶。如说说耶。不如说说耶。[如法](https://m.liaotuo.com/remen/rufa.html)说耶。法次法说耶。无有异忍来相难诘。令堕负处耶

　　佛告萨遮尼犍子。如汝所闻。彼如说说．如法说．法次法说。非为谤毁。亦无难问令堕负处。所以者何。我实为诸弟子如是说法。我实常教诸弟子。令随顺法教。令观色无我。受．想．行．识无我。观此五受阴如病。如痈．如刺．如杀。无常．苦．空．非我

　　萨遮尼犍子白佛言。瞿昙。我今当说譬

　　佛告萨遮尼犍子。宜知是时

　　譬如世间一切所作皆依于地。如是色是我人。[善恶](https://m.liaotuo.com/remen/shane.html)从生。受．想．行．识是我人。善恶从生。又复譬如人界．神界．药草．树木。皆依于地而得生长。如是色是我人。受．想．行．识是我人

　　佛告火种居士。汝言色是我人。受．想．行．识是我人耶

　　答言。如是。瞿昙。色是我人。受．想．行．识是我人。此等诸众悉作是说

　　佛告火种居士。且立汝论。本用引众人为

　　萨遮尼犍子白佛言。色实是我人

　　佛告火种居士。我今问汝。随意答我。譬如国王。于自国土有罪过者。若杀．若缚．若摈．若鞭．断绝手足。若有功者。赐其象马．车乘．城邑．财宝。悉能尔不

　　答言。能尔。瞿昙

　　佛告火种居士。凡是主者。悉得自在不

　　答言。如是。瞿昙

　　佛告火种居士。汝言色是我。受．想．行．识即是我。得随意自在。令彼如是。不令如是耶

　　时。萨遮尼犍子默然而住

　　佛告火种居士。速说。速说。何故默然

　　如是再三。萨遮尼犍子犹故默然

　　时。有金刚力鬼神持金刚杵。猛火炽然。在[虚空](https://m.liaotuo.com/remen/xukong.html)中临萨遮尼犍子头上。作是言。世尊再三问。汝何故不答。我当以金刚杵碎破汝头。令作七分

　　佛神力故。唯令萨遮尼犍子见金刚神。余众不见。萨遮尼犍子得大恐怖。白佛言。不尔。瞿昙

　　佛告萨遮尼犍子。徐徐思惟。然后解说。汝先于众中说色是我。受．想．行．识是我。而今言不。前后相违。汝先常说言。色是我。受．想．行．识是我。火种居士。我今问汝。色为常耶。为无常耶

　　答言。无常。瞿昙

　　复问。无常者。是苦耶

　　答言。是苦。瞿昙

　　复问。无常．苦者。是变易法。多闻圣弟子宁于中见我．异我．相在不。答曰。不也。瞿昙

　　受．想．行．识亦如是说。佛告火种居士。汝好思而后说

　　复问火种居士。若于色未离贪．未离欲．未离念．未离爱．未离渴。彼色若变．若异。当生忧．悲．恼苦不

　　答曰。如是。瞿昙

　　受．想．行．识亦如是说。复问。火种居士。于色离贪．离欲．离念．离爱．离渴。彼色若变．若异。则不生忧．悲．恼苦耶

　　答曰。如是。瞿昙。如实无异

　　受．想．行．识亦如是说。火种居士。譬如士夫身婴众苦。常与苦俱。彼苦不断不舍。当得乐不

　　答言。不也。瞿昙

　　如是。火种居士。身婴众苦。常与苦俱。彼苦不断．不舍。不得乐也。火种居士。譬如士夫持斧入山。求坚实材。见芭蕉树洪大[月\*庸]直。即断其根叶。剽剥其皮。乃至穷尽。都无坚实。火种居士。汝亦如是。自立论端。我今善求真实之义。都无坚实。如芭蕉树也。而于此众中敢有所说。我不见沙门．婆罗门中。所知．所见能与如来．应．等正觉所知．所见共论议。不摧伏者。而便自说。我论议风。偃草折树。能破金石。调伏龙象。要能令彼额津腋汗。毛孔水流。汝今自论己义而不自立。先所夸说能伏彼相。今尽自取。而不能动如来一毛

　　尔时。世尊于大众中。被郁多罗僧。现胸而示。汝等试看。能动如来一毛以不

　　尔时。萨遮尼犍子默然低头。惭愧失色。尔时。众中有一离车。名突目佉。从座起。整衣服。合掌白佛言。世尊。听我说譬

　　佛告突目佉。宜知是时

　　突目佉白佛言。世尊。譬如有人执持斗斛。于大聚谷中。取二三斛。今此萨遮尼犍子亦复如是。世尊。譬如长者巨富多财。忽有罪过。一切财物悉入王家。萨遮尼遮子亦复如是。所有才辩悉为如来之所摄受

　　譬如城邑聚落边有大水。男女大小悉入水戏。取水中蟹。截断其足。置于陆地。以无足故。不能还复入于大水。萨遮尼犍子亦复如是。诸有才辩悉为如来之所断截。终不复敢重诣如来命敌论议

　　尔时。萨遮尼犍子忿怒炽盛。骂唾突目佉离车言。汝粗疏物。不审谛何为其鸣。吾自与沙门瞿昙论。何豫汝事

　　萨遮尼犍子呵骂突目佉已。复白佛言。置彼凡辈鄙贱之说。我今别有所问

　　佛告萨遮尼犍子。恣汝所问。当随问答

　　云何。瞿昙。为弟子说法。令离疑惑

　　佛告火种居士。我为诸弟子说诸所有色。若过去．若未来．若现在。若内．若外。若粗．若细。若好．若丑。若远．若近。彼一切如实观察非我．非异我．不相在。受．想．行．识亦复如是。彼学必见迹不断坏。堪任成就。厌离知见。守甘露门。虽非一切悉得究竟。且向涅槃。如是弟子从我教法。得离疑惑

　　复问瞿昙。复云何教诸弟子。于佛法得尽诸漏．无漏。心解脱．慧解脱。现法自知作证。我生已尽。梵行已立。所作已作。自知不受后有

　　佛告火种居士。正以此法。诸所有色。若过去．若未来．若现在。若内．若外。若粗．若细。若好．若丑。若远．若近。彼一切如实知非我．非异我．不相在。受．想．行．识亦复如是。彼于尔时成就三种无上。智无上．解脱无上．解脱知见无上。成就三种无上已。于大师所恭敬．尊重．[供养](https://m.liaotuo.com/remen/gongyang.html)如佛。世尊觉一切法。即以此法调伏弟子。令得安隐．令得无畏．调伏寂静．究竟涅槃。世尊为涅槃故。为弟子说法。火种居士。我诸弟子于此法中。得尽诸漏。得心解脱。得慧解脱。于现法中自知作证。我生已尽。梵行已立。所作已作。自知不受后有

　　萨遮尼犍子白佛言。瞿昙。犹如壮夫。锋刃乱下。犹可得免。瞿昙论手。难可得脱。如盛毒蛇。犹可得避。旷泽猛火。犹可得避。凶恶醉象。亦可得免。狂饿师子。悉可得免。沙门瞿昙论议手中。难可得脱。非我凡品。轻躁鄙夫。论具不备。以论议故。来诣瞿昙

　　沙门瞿昙。此毗舍离丰乐国土。有遮波梨支提．漆庵罗树支提．多子支提．瞿昙在拘楼陀支提．婆罗受持支提．舍重担支提．力士宝冠支提。世尊。当安乐于此毗舍离国。诸天．魔．梵．沙门．婆罗门。及诸世间。于世尊所。常得恭敬．奉事．供养。令此诸天．魔．梵．沙门．婆罗门。长夜安乐。唯愿止此。明朝与诸大众。受我薄食

　　尔时。世尊默然而许。时。萨遮尼犍子知佛世尊默然受请已。欢喜随喜。从座起去

　　尔时。萨遮尼犍子于彼道中。语诸离车。我已请沙门瞿昙及诸大众。供设饭食。汝等人各办一釜食。送至我所

　　诸离车各还其家。星夜供办。晨朝送至萨遮尼犍子所。萨遮尼犍子晨朝洒扫敷座。供办净水。遣使诣佛。白言。时到

　　尔时。世尊与诸大众。着衣持钵。往萨遮尼犍子所。大众前坐。萨遮尼犍子自手奉施清净饮食。充足大众。食已。洗钵竟。萨遮尼犍子知佛食竟。洗钵已。取一卑床于佛前坐。尔时。世尊为萨遮尼犍子说随喜偈言

　　于诸大会中　　奉火为其最

　　闱陀经典中　　婆毗谛为最

　　人中王为最　　诸河海为最

　　诸星月为最　　诸明日为最

　　十方[天人](https://m.liaotuo.com/remen/tianren.html)中　　等正觉为最

　　尔时。世尊为萨遮尼犍子种种说法。示教照喜已。还归本处

　　时。诸比丘于彼道中众共论议。五百离车各为萨遮尼犍子供办饮食。彼诸离车于何得福。萨遮尼犍子于何得福

　　尔时。诸比丘还自住处。举衣钵。洗足已。至世尊所。头面礼足。退坐一面。白佛言。世尊。我等向于路中自共论议。五百离车为萨遮尼犍子供办饮食。供养世尊．诸大众。彼诸离车于何得福。萨遮尼犍子于何得福

　　佛告诸比丘。彼诸离车供办饮食。为萨遮尼犍子。于萨遮尼犍子所因缘得福。萨遮尼犍子得福佛[功德](https://m.liaotuo.com/remen/gongde.html)。彼诸离车得施有贪．恚．痴因缘[果报](https://m.liaotuo.com/remen/guobao.html)。萨遮尼犍子得施无贪．恚．痴因缘果报