　增壹阿含经 第二十七卷

　　东晋罽宾[三藏](https://m.liaotuo.com/remen/sanzang.html)瞿昙僧伽提婆译

　　邪聚品第三十五

　　（一）

　　闻如是

　　一时。佛在舍卫国祇树给孤独园

　　尔时。[世尊](https://m.liaotuo.com/remen/shizun.html)告诸[比丘](https://m.liaotuo.com/remen/biqiu.html)。若有人在邪见聚者。有何相像。有何相貌。尔时。诸比丘白世尊言。如来是诸法之王。诸法之尊。善哉。世尊。当与诸比丘而说此义。我等闻已。当奉行之

　　世尊告曰。汝善思念之。吾当为汝分别其义

　　诸比丘对曰。如是。世尊。尔时。诸比丘从佛受教

　　世尊告曰。在邪聚之人。当以五事知之。以见五事则知此人为住邪聚。云何为五。应笑而不笑。应[欢喜](https://m.liaotuo.com/remen/huanxi.html)时而不欢喜。应起慈心而不起慈心。作恶而不耻。闻其善语而不着意。当知此人必住邪聚。若有[众生](https://m.liaotuo.com/remen/zhongsheng.html)住邪聚者。当以此五事知之

　　复次。有众生有住正聚者。有何相貌。有何[因缘](https://m.liaotuo.com/remen/yinyuan1.html)

　　尔时。诸比丘白佛言。如来是诸法之王。诸法之尊。唯愿世尊当与诸比丘而说此义。我等闻已。当奉行之

　　世尊告曰。汝等善思念之。吾当为汝分别其义

　　诸比丘对曰。如是。世尊。尔时。诸比丘从佛受教

　　世尊告曰。在正聚之人。当以五事知之。以见五事则知此人为住正聚。云何为五。应笑则笑。应欢喜则欢喜。应起慈心则起慈心。可耻则耻。闻善着意。当知此人已住正聚。是故。诸比丘。当除邪聚。住于正聚。如是。诸比丘。当作是学

　　尔时。诸比丘闻佛所说。欢喜奉行

　　（二）

　　闻如是

　　一时。佛在舍卫国祇树给孤独园

　　尔时。世尊告诸比丘。如来出现世时必当为五事。云何为五。一者当转法轮。二者当度父母。三者无信之人立于信地。四者未发菩萨意使发菩萨心。五者当授将来佛决。若如来出现世时。当为此五事。是故。诸比丘。当起慈心向于如来。如是。比丘。当作是学

　　尔时。诸比丘闻佛所说。欢喜奉行

　　（三）

　　闻如是

　　一时。佛在舍卫国祇树给孤独园

　　尔时。世尊告诸比丘。有五惠施不得其福。云何为五。一者以刀施人。二者以毒施人。三者以野牛施人。四者淫女施人。五者造作神祠。是谓。比丘。有此五施不得其福

　　比丘当知。复有五施令得大福。云何为五。一者造作园观。二者造作林树。三者造作桥梁。四者造作大船。五者与当来．过去造作房舍住处。是谓。比丘。有此五事令得其福

　　尔时。世尊便说此偈

　　园观施清凉　　及作好桥梁

　　河津渡人民　　并作好房舍

　　彼人日夜中　　恒当受其福

　　戒定以成就　　此人必生天

　　是故。诸比丘。当念[修行](https://m.liaotuo.com/remen/xiuxing.html)此五德施。如是。诸比丘。当作是学

　　尔时。诸比丘闻佛所说。欢喜奉行

　　（四）

　　闻如是

　　一时。佛在舍卫国祇树给孤独园

　　尔时。世尊告诸比丘。女人有五力轻慢夫主。云何为五。一者色力。二者亲族之力。三者田业之力。四者儿力。五者自守力。是谓女人有此五力。比丘当知。女人依此五力已。便轻慢夫主。设复夫以一力。尽覆蔽彼女人。云何为一力。所谓富贵力也。夫人以贵色力不如。亲族．田业．儿．自守尽不如也。皆由一力。胜尔许力也

　　今弊魔波旬亦有五力。云何为五。所谓色力．声力．香力．味力．细滑力。夫愚痴之人着色．声．香．味．细滑之法者。不能得度波旬境界。若圣[弟子](https://m.liaotuo.com/remen/dizi.html)成就一力。胜尔许力。云何为一力。所谓无放逸力。设贤圣弟子成就无放逸者。则不为色．声．香．味．细滑之所拘系。以不为五欲所系。则能分别生．老．病．死之法。胜魔五力。不堕魔境界。度诸畏难至无为之处

　　尔时。世尊便说此偈

　　戒为[甘露](https://m.liaotuo.com/remen/ganlu.html)道　　放逸为死径

　　不贪则不死　　失道为自丧

　　佛告诸比丘。当念修行而不放逸。如是。诸比丘。当作是学

　　尔时。诸比丘闻佛所说。欢喜奉行

　　（五）

　　闻如是

　　一时。佛在舍卫国祇树给孤独园

　　尔时。世尊告诸比丘。女人有五欲想。云何为五欲想。一者生豪贵之家。二者嫁适富贵之家。三者使我夫主言从语用。四者多有儿息。五者在家独得由己。是谓。比丘。女人有此五事可欲之想

　　如是。比丘。我比丘亦有五事可欲之想。云何为五。所谓禁戒．多闻．[三昧](https://m.liaotuo.com/remen/sanmei.html)成就．[智慧](https://m.liaotuo.com/remen/zhihui.html)．智慧[解脱](https://m.liaotuo.com/remen/jietuo.html)。是谓。比丘。有此五事可欲之法

　　尔时。世尊便说此偈

　　我生豪族种　　亦适富贵家

　　能役使夫主　　非福不克获

　　使我饶儿息　　香华自严饰

　　虽有此想念　　非福不克获

　　信戒而成就　　三昧不移动

　　智慧亦成就　　[懈怠](https://m.liaotuo.com/remen/xiedai.html)而不克

　　寻欲得[道果](https://m.liaotuo.com/remen/daoguo.html)　　不由[生死](https://m.liaotuo.com/remen/shengsi.html)渊

　　愿欲至[涅槃](https://m.liaotuo.com/remen/niepan.html)　　懈怠而不克

　　如是。诸比丘。当求方便。行于善法。除去不善法。渐当前进。无有中悔之心。如是。诸比丘。当作是学

　　尔时。诸比丘闻佛所说。欢喜奉行

　　（六）

　　闻如是

　　一时。佛在舍卫国祇树给孤独园

　　尔时。世尊告诸比丘。有五时不应向人礼。云何为五。若在偷婆中不应向礼。在大众中不应向礼。又在道路不应向礼。病痛着床不应向礼。若饮食时不应向礼。是谓。比丘。有此五事不应向礼

　　复有五事知时之礼。云何为五。不在偷婆中。不在大众中。不在道路。亦不病痛。复非饮食。此应向礼。是故。诸比丘。当作方便。知时之行

　　尔时。诸比丘闻佛所说。欢喜奉行

　　（七）

　　闻如是

　　一时。佛在罗阅城迦兰陀竹园所。与大比丘众五百人俱

　　尔时。世尊告优头槃。汝今入罗阅城求少温汤。所以然者。如我今日脊患风痛

　　优头槃白佛。如是。世尊。是时。优头槃受[佛教](https://m.liaotuo.com/)已。到时着衣持钵。入罗阅城求汤。尔时。尊者优头槃便作是念。世尊有何因缘。使我求汤。如来诸结已尽。诸善普会。然如来复作是语。我今患风。又复世尊不授姓名。当至谁家

　　是时。尊者优头槃以天眼观罗阅城男子之类。必应度者。是时。见罗阅城中有长者名毗舍罗先不种善根。无戒．无信．邪见。于佛．法．众与边见共相应。彼便有此见。无施．无与．无有受者。亦复无有[善恶](https://m.liaotuo.com/remen/shane.html)[果报](https://m.liaotuo.com/remen/guobao.html)。无今世．后世．无父．无母。世无[沙门](https://m.liaotuo.com/remen/shamen.html)．[婆罗门](https://m.liaotuo.com/remen/poluomen.html)等成就者。于今世．后世自身作证而自游化。[寿命](https://m.liaotuo.com/remen/shouming.html)极短。余五日之后当取命终。又事五道大神。是时。优头槃便作是念。如来必欲度此长者。所以然者。此长者命终之后。当生啼哭[地狱](https://m.liaotuo.com/remen/diyu.html)中。是时。优头槃便笑。五道大神遥见笑。即隐其形而作人像。来至优头槃所而给使令。是时。尊者优头槃将此使人往至长者门外住。默然不语

　　是时。长者遥见有道人在门外立。即时便说此偈

　　汝今默然住　　剃头着[袈裟](https://m.liaotuo.com/remen/jiasha.html)

　　为欲求何等　　因由何故来

　　尔时。优头槃复以此偈报曰

　　如来无著尊　　今日患风发

　　设有温汤者　　如来欲洗浴

　　是时。长者默然不报。是时。五道大神告毗舍罗先曰。长者可以汤相惠。必当获福无量。当得甘露之报

　　是时。长者报曰。我自有五道大神。用此沙门为能加益何等事

　　是时。五道大神便说此偈

　　如来当生时　　天帝来下侍

　　更谁出是者　　能与共俦匹

　　用五道神为　　不能有所济

　　宁[供养](https://m.liaotuo.com/remen/gongyang.html)释师　　便获大果报

　　尔时。五道大神复重语长者曰。汝好自守护身．口．意行。汝不知五道大神之威力乎。是时。五道大神即化作大鬼神形。右手执剑语长者曰。今我身者是五道大神。速与此沙门汤。勿足稽留

　　是时。长者便作是念。甚奇。甚特。五道大神乃供养此沙门。即以香汤授与道人。复以石蜜授与沙门

　　是时。五道大神自执此香汤。共优头槃至世尊所。以此香汤奉上如来。尔时。世尊以此香汤。沐浴身体。风寻时差。更不增剧

　　是时。长者后五日便取命终。生四天王中。是时。尊者优头槃闻长者命终。即往至世尊所。头面礼足。在一面坐。是时。优头槃白如来言。此长者命终为生何处

　　世尊告曰。此长者命终生四天王中

　　优头槃白佛言。此长者于彼命终当生何处

　　世尊告曰。于彼命终当生四天王中。三十三天。乃至生他化[自在](https://m.liaotuo.com/remen/zizai.html)天。于彼命终。复来生四天王中。此长者身。六十劫中不堕恶趣。最后得作人身。剃除须发。着三法衣。[出家](https://m.liaotuo.com/remen/chujia.html)学道。成辟支佛。所以然者。汤施之德。其福乃尔。是故。优头槃。恒念浴众僧。闻说道教。如是。优头槃。当作是学

　　尔时。尊者优头槃闻佛所说。欢喜奉行

　　（八）

　　闻如是

　　一时。佛在舍卫国祇树给孤独园

　　尔时。有异比丘不乐修梵行。欲舍禁戒还为白衣。是时。彼比丘往至世尊所。头面礼足。在一面坐。尔时。彼比丘白世尊言。我今不乐修于梵行。欲舍禁戒还为白衣

　　世尊告曰。汝今何故不乐修梵行。欲舍禁戒还为白衣

　　比丘报曰。我今心意炽盛。身中火燃。若我见女人时。端正无双。我尔时便作是念。使此女人与我共交。又复作是念。此非[正法](https://m.liaotuo.com/remen/zhengfa.html)。设我从此心者。则非正理。我尔时复作是念。此是恶利。非为善利。此是恶法。非为善法。我今欲舍禁戒还为白衣。沙门禁戒实不可犯。我于俗人中可分檀[布施](https://m.liaotuo.com/remen/bushi.html)

　　世尊告曰。夫为女人有五种恶。云何为五。一者秽恶。二者两舌。三者嫉妒。四者嗔恚。五者无反复

　　尔时。世尊便说此偈

　　非喜由财义　　现善内怀毒

　　坏人趣道善　　如鹰舍污池

　　是故。比丘。当除不净之想。思惟净观。比丘思惟净观已。尽断欲爱．色爱．无色爱．尽断无明．憍慢。汝今。比丘。欲从何生。为从发生。然发恶露不净。皆由幻化诳惑世人。手．爪．齿．形体之属。乃无净处。何者是真。何者是实。从头至足皆悉如是。肝．胆．五藏．有形之物。无一可贪。何者是真。汝今。比丘。欲从何生。汝今善修梵行。如来正法必当尽苦。人命极短不久存世。虽复极寿不过百岁。所出无几

　　比丘当知。如来出世。甚为难值。闻法亦难。受四大形。亦复难得。诸根具足。亦复难得。得生中国。亦复难值。与善知识相遭。亦复难得。闻法亦难。分别义理。亦复难得。法法成就。此事亦难。汝今。比丘。设与善知识从事者。便能分别诸法。亦当与人广演其义。设当闻法已。则能分别。能分别法已。则能说其义。无有欲想．嗔恚．愚痴之想。以离三毒。便脱生．老．病．死。我今粗说其义

　　尔时。彼比丘从佛受教。便从坐起。礼世尊足。便退而去

　　是时。彼比丘在闲静之处。思惟其法。所以族姓之子剃除须发。出家学道。欲修无上梵行。生死已尽。梵行已立。所作已办。更不复受胎。如实知之。尔时。彼比丘便成阿罗汉

　　尔时。彼比丘闻佛所说。欢喜奉行

　　（九）

　　闻如是

　　一时。佛在罗阅城迦兰陀竹园所。与大比丘众五百人俱

　　尔时。阿难．多耆奢时到。着衣持钵。入城乞食。是时。多耆奢在一巷中见一女人。极为端正。与世奇特。见已。心意错乱。不与常同

　　是时。多耆奢即以偈向阿难说

　　欲火之所烧　　心意极炽然

　　愿说灭此义　　多有所[饶益](https://m.liaotuo.com/fjrw/zcrw/dzkb/52766.html)

　　是时。阿难复以此偈报曰

　　知欲颠倒法　　心意极炽然

　　当除想像念　　欲意便自休

　　是时。多耆奢复以偈报曰

　　心为形之本　　眼为候之原

　　睡卧见扶接　　形如乱草萎

　　是时。尊者阿难即前进。以右手摩多耆奢头。尔时。即说此偈

[念佛](https://m.liaotuo.com/remen/nianfo.html)无贪欲　　度彼欲难陀

　　睹天现地狱　　制意离五趣

　　是时。多耆奢闻尊者阿难语已。便作是说。止。止。阿难。俱乞食讫。还至世尊所

　　是时。彼女人遥见多耆奢便笑。时。多耆奢遥见女人笑。便生此想念。汝今形体骨立皮缠。亦如画瓶。内盛不净。诳惑世人。令发乱想。尔时。尊者多耆奢观彼女人。从头至足。此形体中有何可贪。三十六物皆悉不净。今此诸物为从何生。是时。尊者多耆奢复作是念。我今观他形。为不如自观身中。此欲为从何生。为从地种生耶。水．火．风种生耶。设从地种生。地种坚强不可沮坏。设从水种生。水种极濡不可获持。设从火种生。火种不可获持。设从风种生。风种无形而不可获持。是时。尊者便作是念。此欲者。但从思想生

　　尔时。便说此偈(上文火种类余应少二字本同未详)

　　欲我知汝本　　但以思想生

　　非我思想汝　　则汝而不有

　　尔时。尊者多耆奢又说此偈。如思惟不净之想。即于彼处有漏心得解脱

　　时。阿难及多耆奢出罗阅城至世尊所。头面礼足。在一面坐。是时。多耆奢白世尊言。我今快得善利以有所觉

　　世尊告曰。汝今云何[自觉](https://m.liaotuo.com/remen/zijue.html)

　　多耆奢白佛言。色者无牢。亦不坚固。不可睹见。幻伪不真。痛者无牢。亦不坚固。亦如水上泡。幻伪不真。想者无牢。亦不坚固。幻伪不真。亦如野马。行亦无牢。亦不坚固。亦如芭蕉之树。而无有实。识者无牢。亦不坚固。幻伪不真。重白佛言。此五盛阴无牢。亦不坚固。幻伪不真

　　是时。尊者多耆奢便说此偈

　　色如聚沫　　痛如浮泡　　想如野马

　　行如芭蕉　　识为幻法　　最胜所说

　　思惟此已　　尽观诸行　　皆悉空寂

　　无有真正　　皆由此身　　善逝所说

　　当灭三法　　见色不净　　此身如是

　　幻伪不真　　此名害法　　[五阴](https://m.liaotuo.com/remen/wuyin.html)不牢

　　已解不真　　今还上迹

　　如是。世尊。我今所觉正谓此耳

　　世尊告曰。善哉。多耆奢。善能观察此五盛阴本。汝今当知。夫为行人当观察此五阴之本。皆不牢固。所以然者。当观此五盛阴时。在道树下成无上等正觉。亦如卿今日所观

　　尔时。说此法时。坐上六十比丘漏尽意解。尔时。尊者多耆奢闻佛所说。欢喜奉行

　　（一○）

　　闻如是

　　一时。佛在舍卫国祇树给孤独园

　　尔时。僧迦摩长者子往至世尊所。头面礼足。在一面坐。是时。长者子白佛言。唯愿世尊听在道次

　　是时。长者子即得为道。在闲静之处。克己修行。成其法果。所以族姓子剃除须发。出家学道。生死已尽。梵行已立。所作已办。更不复受胎。如实知之。是时。僧迦摩便成阿罗汉。是时。在闲静之处。便生此念。如来出现甚为难遇。多萨阿竭时时乃出。亦如优昙钵花时时乃出。此亦如是。如来出现于世时时乃有。一切行灭亦复难遇。出要亦难。爱尽．无欲．涅槃。此乃为要

　　尔时。僧迦摩妇母闻女婿作道人。不复着欲。舍于家累。又捐我女。如弃聚唾。尔时。此母往至女所。而语女曰。汝婿实作道乎

　　其女报曰。女亦不详为作道不耶

　　其老母曰。汝今可自[庄严](https://m.liaotuo.com/remen/zhuangyan.html)着好衣裳。抱此男．女。往至僧迦摩所。尔时。母及女共相将至僧迦摩所。尔时。尊者僧迦摩在一树下结加趺坐。是时。妇．母二人在前。默然而立

　　是时。老母及女观僧迦摩从头至足。而语僧迦摩曰。汝今何故不与我女共语乎。今此儿女由汝而生。汝今所为实为非理。人所不许。汝今所思惟者。非是人行

　　是时。尊者僧迦摩即时便说此偈

　　此外更无善　　此外更无妙

　　此外更无是　　善念无过是

　　是时。妇母语僧迦摩曰。我女今有何罪。有何非法。今何故舍之出家学道

　　是时。僧迦摩便说此偈

　　臭处不净行　　嗔恚好[妄语](https://m.liaotuo.com/remen/wangyu.html)

　　嫉妒心不正　　如来之所说

　　是时。老母语僧迦摩曰。非独我女而有此事。一切女人皆同此耳。舍卫城中人民之类。见我女者。悉皆意乱。欲与交通。如渴欲饮。睹无厌足。皆起想着。汝今云何舍之学道。方更谤毁。设汝今日不用我女者。汝所生男．女。还自录之

　　尔时。僧迦摩复说此偈

　　我亦无男女　　田业及财宝

　　亦复无奴婢　　眷属及营从

　　独步无有侣　　乐于闲静处

　　行作沙门法　　求于正佛道

　　有男有女者　　愚者所习行

　　我常[无我](https://m.liaotuo.com/remen/wuwo.html)身　　岂有男女哉

　　是时。妇．母．男．女闻说此偈已。各作是念。如我今日观察此意。必不还家。复更观察从头至足。长叹息已。前自长跪。而作是语。设身．口．意所造非法者。尽共忍之。即绕三匝而退所在

　　是时。尊者阿难到时。着衣持钵。入舍卫城乞食。遥见老母及女而问之曰。向者颇见僧迦摩乎

　　其老母报曰。虽见亦不为见

　　阿难报曰。颇共言语乎

　　老母报曰。虽共言语。不入我意

　　是时。尊者阿难便说此偈

　　欲使火生水　　复使水生火

　　空法欲使有　　无欲欲使欲

　　是时。尊者阿难乞食已。还诣祇树给孤独园。往至僧迦摩所。在一面坐。语僧迦摩曰。已知如真法乎

　　僧迦摩报曰。我已觉知如真法也

　　阿难报曰。云何觉知如真法乎

　　僧迦摩报曰。色者[无常](https://m.liaotuo.com/remen/wuchang.html)。此无常义即是苦。苦者即无我。无我者即是空也。痛．想．行．识皆悉无常。此无常义即是苦。苦即无我。无我者即是空也。此五盛阴是无常义。无常义者即是苦义。我非彼有。彼非我有。是时。僧迦摩便说此偈

　　苦苦还相生　　度苦亦如是

　　贤圣八品道　　乃至灭尽处

　　更不还此生　　[流转](https://m.liaotuo.com/remen/liuzhuan.html)[天人](https://m.liaotuo.com/remen/tianren.html)间

　　当尽苦原本　　永息无移动

　　我今见空迹　　如佛之所说

　　今得阿罗汉　　更不受胞胎

　　是时。尊者阿难叹曰。善哉。如真之法善能决了

　　是时。阿难便说此偈

　　善守梵行迹　　亦能善[修道](https://m.liaotuo.com/remen/xiudao.html)

　　断诸一切结　　真佛之弟子

　　尔时。阿难说此偈已。即从坐起而去。往至世尊所。头面礼足。在一面立

　　尔时。阿难以此因缘。具白世尊。尔时。世尊告诸比丘。欲平等论阿罗汉。当言僧迦摩比丘是也。能降伏魔官属者。亦是僧迦摩比丘。所以然者。僧迦摩比丘七变往降魔。今方成道。自今已后。听七变作道。过此限者。则为非法

　　尔时。世尊告诸比丘。我声闻中第一比丘能降伏魔。今方成道者。所谓僧迦摩比丘是

　　尔时。诸比丘闻佛所说。欢喜奉行