佛说长阿含经 第三卷

　　后秦弘始年[佛陀](https://m.liaotuo.com/remen/fotuo.html)耶舍共竺佛念译

　　游行经第二中

　　佛告阿难。世有八众。何谓八。一曰刹利众。二曰[婆罗门](https://m.liaotuo.com/remen/poluomen.html)众。三曰[居士](https://m.liaotuo.com/fjrw/jsrw/)众。四曰[沙门](https://m.liaotuo.com/remen/shamen.html)众。五曰四天王众。六曰忉利天众。七曰魔众。八曰梵天众。我自忆念。昔者。往来与刹利众坐起言语。不可称数。以[精进](https://m.liaotuo.com/remen/jingjin.html)[定力](https://m.liaotuo.com/remen/dingli.html)。在所能现。彼有好色。我色胜彼。彼有妙声。我声胜彼。彼辞我退。我不辞彼。彼所能说。我亦能说。彼所不能。我亦能说。阿难。我广为[说法](https://m.liaotuo.com/remen/shuofa.html)。示教利喜已。即于彼没。彼不知我是天．是人。如是至梵天众。往返无数。广为说法。而莫知我谁

　　阿难白佛言。甚奇。[世尊](https://m.liaotuo.com/remen/shizun.html)。未曾有也。乃能成就如是

　　佛言。如是微妙希有之法。阿难。甚奇。甚特。未曾有也。唯有如来能成此法

　　又告阿难。如来能知受起．住．灭。想起．住．灭。观起．住．灭。此乃如来甚奇甚特未曾有法。汝当[受持](https://m.liaotuo.com/remen/shouchi.html)

　　尔时。世尊告阿难。俱诣香塔。在一树下。敷座而坐

　　佛告阿难。香塔左右现诸[比丘](https://m.liaotuo.com/remen/biqiu.html)。普敕令集讲堂

　　阿难受教。宣令普集。阿难白佛。大众已集。唯圣知时

　　尔时。世尊即诣讲堂。就座而坐。告诸比丘。汝等当知我以此法自身作证。成最正觉。谓[四念处](https://m.liaotuo.com/remen/sinianchu.html)．四意断．四神足．四禅．五根．五力．七觉意．贤圣八道。汝等宜当于此法中和同敬顺。勿生诤讼。同一师受。同一水乳。于我法中宜勤受学。共相炽然。共相娱乐。比丘当知我于此法自身作证。布现于彼。谓贯经．祇夜经．受记经．偈经．法句经．相应经．本缘经．天本经．广经．未曾有经．证喻经．大教经。汝等当善受持。称量分别。随事[修行](https://m.liaotuo.com/remen/xiuxing.html)。所以者何。如来不久。是后三月当般泥洹

　　诸比丘闻此语已。皆悉愕然。殒绝迷荒。自投于地。举声大呼曰。一何驶哉。佛取灭度。一何痛哉。[世间](https://m.liaotuo.com/remen/shijian.html)眼灭。我等于此。已为长衰。或有比丘悲泣躃踊。宛转[口\*睾]啕。不能自胜。犹如斩蛇。宛转回遑。莫知所奉

　　佛告诸比丘曰。汝等且止。勿怀忧悲。天地人物。无生不终。欲使有为不变易者。无有是处。我亦先说恩爱[无常](https://m.liaotuo.com/remen/wuchang.html)。合会有离。身非己有。命不久存。尔时。世尊以偈颂曰

　　我今[自在](https://m.liaotuo.com/remen/zizai.html)　　到安隐处

　　和合大众　　为说此义

　　吾年老矣　　余命无几

　　所作已办　　今当舍寿

　　念无放逸　　[比丘戒](https://m.liaotuo.com/remen/biqiujie.html)具

　　自摄定意　　守护其心

　　若于我法　　无放逸者

　　能灭苦本　　尽生老死

　　又告比丘。吾今所以诫汝者何。天魔波旬向来请我。佛意无欲。可般泥洹。今正是时。宜速灭度。我言。止。止。波旬。佛自知时。须我诸比丘集。乃至诸天普见神变。波旬复言。佛昔于郁鞞罗尼连禅河水边。阿游波尼俱律树下初[成佛](https://m.liaotuo.com/remen/chengfo.html)道。我时白佛。佛意无欲。可般泥洹。今正是时。宜速灭度。尔时。如来即报我言。止。止。波旬。我自知时。如来今者未取灭度。须我诸[弟子](https://m.liaotuo.com/remen/dizi.html)集。乃至[天人](https://m.liaotuo.com/remen/tianren.html)见神变化。乃取灭度。今者如来弟子已集。乃至天人见神变化。今正是时。宜可灭度。我言。止。止。波旬。佛自知时。不久住也。是后三月当般[涅槃](https://m.liaotuo.com/remen/niepan.html)。时。魔即念。佛不虚言。今必灭度。[欢喜](https://m.liaotuo.com/remen/huanxi.html)踊跃。忽然不现。魔去未久。即于遮波罗塔。定意[三昧](https://m.liaotuo.com/remen/sanmei.html)。舍命住寿。当此之时。地大震动。天人惊怖。衣毛为竖。佛放大光。彻照无穷。幽冥之处。莫不蒙明。各得相见。我时颂曰

　　有无二行中　　吾今舍有为

　　内专三昧定　　如鸟出于卵

　　尔时。贤者阿难即从座起。偏袒右肩。右膝着地。长跪叉手白佛言。唯愿世尊留住一劫。勿取灭度。慈愍[众生](https://m.liaotuo.com/remen/zhongsheng.html)。[饶益](https://m.liaotuo.com/fjrw/zcrw/dzkb/52766.html)天人

　　尔时。世尊默然不对。如是三请。佛告阿难。汝信如来正觉道不

　　对曰。唯然。实信

　　佛言。汝若信者。何故三来触娆我为。汝亲从佛闻。亲从佛受。诸有能修四神足。多修习行。常念不忘。在意所欲。可得不死一劫有余。佛四神足已多习行。专念不忘。在意所欲。可止不死一劫有余。为世除冥。多所饶益。天人获安。尔时。何不重请。使不灭度。再闻尚可。乃至三闻。犹不劝请留住一劫。一劫有余。为世除冥。多所饶益。天人获安。今汝方言。岂不愚耶。吾三现相。汝三默然。汝于尔时。何不报我。如来可止一劫。一劫有余。为世除冥。多所饶益。且止。阿难。吾已舍性命。已弃已吐。欲使如来自违言者。无有是处。譬如豪贵长者。吐食于地。宁当复有肯还取食不

　　对曰。不也

　　如来亦然。已舍已吐。岂当复自还食言乎。

　　佛告阿难俱诣庵婆罗村。即严衣钵。与诸大众侍从世尊。路由跋只到庵婆罗村。在一山林。尔时。世尊为诸大众说戒．定．慧。修戒获定。得大[果报](https://m.liaotuo.com/remen/guobao.html)。[修定](https://m.liaotuo.com/foxue/changshi/153408.html)获智。得大果报。修智心净。得等[解脱](https://m.liaotuo.com/remen/jietuo.html)。尽于三漏。欲漏．有漏．无明漏。已得解脱。生解脱智。[生死](https://m.liaotuo.com/remen/shengsi.html)已尽。梵行已立。所作已办。不受后有

　　尔时。世尊于庵婆罗村。随宜住已

　　佛告阿难。汝等皆严。当诣瞻婆村．揵茶村．婆梨婆村及诣负弥城

　　对曰。唯然。即严衣钵。与诸大众侍从世尊。路由跋只渐至他城。于负弥城北。止尸舍婆林

　　佛告诸比丘。当与汝等说四大教法。谛听。谛听。善思念之

　　诸比丘言。唯然。世尊。愿乐欲闻

　　何谓为四。若有比丘作如是言。诸贤。我于彼村．彼城．彼国。躬从佛闻。躬受是教。从其闻者。不应不信。亦不应毁。当于诸经推其虚实。依律．依法究其本末。若其所言非经．非律．非法。当语彼言。佛不说此。汝谬受耶。所以然者。我依诸经．依律．依法。汝先所言。与[法相](https://m.liaotuo.com/remen/faxiang.html)违。贤士。汝莫受持。莫为人说。当捐舍之。若其所言依经．依律．依法者。当语彼言。汝所言是真佛所说。所以然者。我依诸经．依律．依法。汝先所言。与法相应。贤士。汝当受持。广为人说。慎勿捐舍。此为第一大教法也

　　复次。比丘作如是言。我于彼村．彼城．彼国。和合众僧．多闻耆旧。亲从其闻。亲受是法．是律．是教。从其闻者。不应不信。亦不应毁。当于诸经推其虚实。依法．依律究其本末。若其所言非经．非律．非法者。当语彼言。佛不说此。汝于彼众谬听受耶。所以然者。我依诸经．依律．依法。汝先所言。与法相违。贤士。汝莫持此。莫为人说。当捐舍之。若其所言依经．依律．依法者。当语彼言。汝所言是真佛所说。所以者何。我依诸经．依律．依法。汝先所言。与法相应。贤士。汝当受持。广为人说。慎勿捐舍。此为第二大教法也

　　复次。比丘作如是言。我于彼村．彼城．彼国。众多比丘持法．持律．持[律仪](https://m.liaotuo.com/remen/lvyi.html)者。亲从其闻。亲受是法．是律．是教。从其闻者。不应不信。亦不应毁。当于诸经推其虚实。依法．依律究其本末。若其所言非经．非律．非法者。当语彼言。佛不说此。汝于众多比丘谬听受耶。所以然者。我依诸经．依律．依法。汝先所言。与法相违。贤士。汝莫受持。莫为人说。当捐舍之。若其所言依经．依律．依法者。当语彼言。汝所言是真佛所说。所以然者。我依诸经．依律．依法。汝先所言。与法相应。贤士。汝当受持。广为人说。慎勿捐舍。是为第三大教法也

　　复次。比丘作如是言。我于彼村．彼城．彼国。一比丘持法．持律．持律仪者。亲从其闻。亲受是法．是律．是教。从其闻者。不应不信。亦不应毁。当于诸经推其虚实。依法．依律究其本末。若所言非经．非律．非法者。当语彼言。佛不说此。汝于一比丘所谬听受耶。所以然者。我依诸经．依法．依律。汝先所言。与法相违。贤士。汝莫受持。莫为人说。当捐舍之。若其所言依经．依律．依法者。当语彼言。汝所言是真佛所说。所以然者。我依诸经．依律．依法。汝先所言。与法相应。贤士。当勤受持。广为人说。慎勿捐舍。是为第四大教法也

　　尔时。世尊于负弥城随宜住已。告贤者阿难俱诣波婆城。对曰。唯然。即严衣钵。与诸大众侍从世尊。路由末罗至波婆城阇头园中。时。有工师子。名曰周那。闻佛从彼末罗来至此城。即自严服。至世尊所。头面礼足。在一面坐。时。佛渐为周那说法正化。示教利喜。周那闻佛说法。[信心](https://m.liaotuo.com/remen/xinxing1.html)欢喜。即请世尊明日舍食。时。佛默然受请。周那知佛许可。即从座起。[礼佛](https://m.liaotuo.com/remen/lifo.html)而归。寻于其夜供设饭食。明日时到。唯圣知时

　　尔时。世尊法服持钵。大众围绕。往诣其舍。就座而坐。是时。周那寻设饮食。供佛及僧。别煮栴檀树耳。世所奇珍。独奉世尊

　　佛告周那。勿以此耳与诸比丘。周那受教。不敢輙与。时。彼众中有一长老比丘。晚暮[出家](https://m.liaotuo.com/remen/chujia.html)。于其座上以余器取

　　尔时。周那见众食讫。并除钵器。行澡水毕。即于佛前以偈问曰

　　敢问大圣智　　正觉二足尊

　　善御上调伏　　世有几沙门

　　尔时。世尊以偈答曰

　　如汝所问者　　沙门凡有四

　　志趣各不同　　汝当识别之

　　一行道殊胜　　二善说道义

　　三依道[生活](https://m.liaotuo.com/remen/shenghuo.html)　　四为道作秽

　　何谓道殊胜　　善说于道义

　　依道而生活　　有为道作秽

　　能度恩爱刺　　入涅槃无疑

　　超越天人路　　说此道殊胜

　　善解第一义　　说道无垢秽

　　慈仁决众疑　　是为善说道

　　善敷演法句　　依道以自生

　　遥望无垢场　　名依道生活

　　内怀于姧邪　　外像如清白

　　虚诳无成实　　此为道作秽

　　云何[善恶](https://m.liaotuo.com/remen/shane.html)俱　　净与不净杂

　　相似现外好　　如铜为金涂

　　俗人遂见此　　谓圣智弟子

　　余者不尽尔　　勿舍清净信

　　一人持大众　　内浊而外清

　　现闭姧邪迹　　而实怀放荡

　　勿视外容貌　　卒见便亲敬

　　现闭姧邪迹　　而实怀放荡

　　尔时。周那取一小座于佛前坐。渐为说法。示教利喜已。大众围绕。侍从而还。中路止一树下。告阿难言。吾患背痛。汝可敷座

　　对曰。唯然。寻即敷座。世尊止息。时。阿难又敷一小座于佛前坐

　　佛告阿难。向者周那无悔恨意耶。设有此意。为由何生

　　阿难白佛言。周那设供。无有福利。所以者何。如来最后于其舍食便取涅槃

　　佛告阿难。勿作是言。勿作是言。今者周那为获大利。为得[寿命](https://m.liaotuo.com/remen/shouming.html)。得色。得力。得善名誉。生多财宝。死得生天。所欲自然。所以者何。佛初成道能施食者。佛临灭度能施食者。此二[功德](https://m.liaotuo.com/remen/gongde.html)正等无异。汝今可往语彼周那。我亲从佛闻。亲受[佛教](https://m.liaotuo.com/)。周那设食。今获大利。得大果报

　　时。阿难承佛教旨。即诣彼所。告周那曰。我亲从佛闻。亲从佛受教。周那设食。今获大利。得大果报。所以然者。佛初得道能饭食者。及临灭度能饭食者。此二功德正等无异

　　周那舍食已　　始闻如此言

　　如来患甚笃　　寿行今将讫

　　虽食栴檀耳　　而患犹更增

　　抱病而涉路　　渐向拘夷城

　　尔时。世尊即从座起。小复前行。诣一树下。又告阿难。吾背痛甚。汝可敷座

　　对曰。唯然。寻即敷座。如来止息。阿难礼佛足已。在一面坐

　　时。有阿罗汉弟子。名曰福贵。于拘夷那竭城向波婆城。中路见佛在一树下。容貌端正。诸根寂定。得上调意第一寂灭。譬如大龙。亦如澄水。清净无秽。见已欢喜。[善心](https://m.liaotuo.com/remen/shanxin.html)生焉。即到佛所。头面礼足。在一面坐。而白佛言。世尊。出家之人在清净处。慕乐闲居。甚奇特也。有五百乘车经过其边。而不闻见。我师一时在拘夷那竭城．波婆城。二城中间道侧树下。静默而坐。时有五百乘车经过其边。车声轰轰觉而不闻。是时。有人来问我师。向群车过。宁见不耶。对曰。不见。又问。闻耶。对曰。不闻。又问。汝在此耶。在余处耶。答曰。在此。又问。汝醒悟耶。答曰。醒悟。又问。汝为觉寐。答曰。不寐。彼人默念。是希有也。出家之人专精乃尔。车声轰轰觉而不闻。即语我师曰。向有五百乘车从此道过。车声振动。尚自不闻。岂他闻哉。即为作礼。欢喜而去

　　佛告福贵。我今问汝。随意所答。群车振动觉而不闻。雷动天地觉而不闻。何者为难

　　福贵白佛言。千万车声。岂等雷电。不闻车声未足为难。雷动天地觉而不闻。斯乃为难

　　佛告福贵。我于一时游阿越村。在一草庐。时有异云暴起。雷电霹雳。杀四特牛．耕者兄弟二人。人众大聚。时。我出草庐。彷徉经行。彼大众中有一人来至我所。头面礼足。随我经行。我知而故问。彼大众聚何所为耶。其人即问。佛向在何所。为觉寐耶。答曰。在此。时不寐也。其人亦叹希闻得定如佛者也。雷电霹雳。声聒天地。而独寂定觉而不闻。乃白佛言。向有异云暴起。雷电霹雳。杀四特牛．耕者兄弟二人。彼大众聚。其正为此。其人心悦即得法喜。礼佛而去

　　尔时。福贵被二黄叠。价直百千。即从座起。长跪叉手而白佛言。今以此叠奉上世尊。愿垂纳受

　　佛告福贵。汝以一叠施我。一施阿难。尔时。福贵承佛教旨。一奉如来。一施阿难。佛愍彼故。即为纳受。时。福贵礼佛足已。于一面坐。佛渐为说法。示教利喜。施论．戒论．生天之论。欲为大患．不净．秽污。上漏为碍。出要为上

　　时。佛知福贵意。欢喜柔软。无诸盖．缠。易可开化。如诸佛常法。即为福贵说苦圣谛。苦集．苦灭．苦出要谛。时。福贵信心清净。譬如净洁白叠。易为受色。即于座上远尘离垢。诸法[法眼](https://m.liaotuo.com/remen/fayan.html)生。见法得法。决定正住。不堕恶道。成就[无畏](https://m.liaotuo.com/remen/wuwei.html)。而白佛言。我今归依佛．归依法．归依僧。唯愿如来听我于[正法](https://m.liaotuo.com/remen/zhengfa.html)中为优婆塞。自今已后。尽寿不杀．不盗．不淫．不欺．不饮酒。唯愿世尊听我于正法中为优婆塞

　　又白佛言。世尊。游化若诣波婆城。唯愿屈意过贫聚中。所以然者。欲尽有家饮食．床卧．衣服．汤药。奉献世尊。世尊受已。家内获安

　　佛言。汝所言善

　　尔时。世尊为福贵说法。示教利喜已。即从座起。头面礼足。欢喜而去。其去未久。阿难寻以黄叠奉上如来。如来哀愍。即为受之。被于身上。尔时。世尊颜貌纵容。威光炽盛。诸根清净。面色和悦。阿难见已。默自思念。自我得侍二十五年。未曾见佛面色光泽。发明如金。即从座起。右膝着地。叉手合掌。前白佛言。自我得侍二十五年。未曾见[佛光](https://m.liaotuo.com/remen/foguang.html)色如金。不审何缘。愿闻其意

　　佛告阿难。有二[因缘](https://m.liaotuo.com/remen/yinyuan1.html)。如来光色有殊于常。一者佛初得道。成无上正真觉时。二者临欲灭度。舍于性命般涅槃时。阿难。以此二缘。光色殊常。尔时。世尊即说颂曰

　　金色衣光悦　　细软极鲜净

　　福贵奉世尊　　如雪白毫光

　　佛命阿难。吾渴欲饮。汝取水来

　　阿难白言。向有五百乘车于上流渡。水浊未清。可以洗足。不中饮也

　　如是三敕。阿难。汝取水来

　　阿难白言。今拘孙河去此不远。清冷可饮。亦可澡浴

　　时。有鬼神居在雪山。笃信佛道。即以钵盛八种净水。奉上世尊。佛愍彼故。寻为受之。而说颂曰

　　佛以八种音　　敕阿难取水

　　吾渴今欲饮　　饮已诣拘尸

　　柔软和雅音　　所言悦众心

　　给侍佛左右　　寻白于世尊

　　向有五百车　　截流渡[彼岸](https://m.liaotuo.com/remen/bian.html)

　　浑浊于此水　　饮恐不便身

　　拘留河不远　　水美甚清冷

　　往彼可取饮　　亦可澡浴身

　　雪山有鬼神　　奉上如来水

　　饮已威势强　　众中师子步

　　其水神龙居　　清澄无浊秽

　　圣颜如雪山　　安详度拘孙

　　尔时。世尊即诣拘孙河。饮已澡浴。与众而去。中路止息在一树下。告周那曰。汝取僧伽梨四牒而敷。吾患背痛。欲暂止息。周那受教。敷置已讫。佛坐其上。周那礼已。于一面坐。而白佛言。我欲般涅槃。我欲般涅槃

　　佛告之曰。宜知是时。于是。周那即于佛前便般涅槃。佛时颂曰

　　佛趣拘孙河　　清凉无浊秽

　　人中尊入水　　澡浴度彼岸

　　大众之原首　　教敕于周那

　　吾今身疲极　　汝速敷卧具

　　周那寻受教　　四牒衣而敷

　　如来既止息　　周那于前坐

　　即白于世尊　　我欲取灭度

　　无爱无憎处　　今当到彼方

　　无量功德海　　最胜告彼曰

　　汝所作已办　　今宜知是时

　　见佛已听许　　周那倍精勤

　　灭行无有余　　如灯尽火灭

　　时。阿难即从座起。前白佛言。佛灭度后。葬法云何

　　佛告阿难。汝且默然。思汝所业。诸清信士自乐为之

　　时。阿难复重三启。佛灭度后。葬法云何

　　佛言。欲知葬法者。当如转轮圣王

　　阿难又白。转轮圣王葬法云何

　　佛告阿难。圣王葬法。先以香汤洗浴其体。以新劫贝周遍缠身。以五百张叠次如缠之。内身金棺灌以麻油毕。举金棺置于第二大铁椁中。栴檀香椁次重于外。积众名香。厚衣其上而阇维之。讫收[舍利](https://m.liaotuo.com/remen/sheli.html)。于四衢道起立塔庙。表刹悬缯。使国行人皆见法王塔。思慕正化。多所饶益。阿难。汝欲葬我。先以香汤洗浴。用新劫贝周遍缠身。以五百张叠次如缠之。内身金棺灌以麻油毕。举金棺置于第二大铁椁中。旃檀香椁次重于外。积众名香。厚衣其上而阇维之。讫收舍利。于四衢道起立塔庙。表刹悬缯。使诸行人皆见佛塔。思慕如来法王道化。生获福利。死得上天。于时。世尊重观此义。而说颂曰

　　阿难从坐起　　长跪白世尊

　　如来灭度后　　当以何法葬

　　阿难汝且默　　思惟汝所行

　　国内诸清信　　自当乐为之

　　阿难三请已　　佛说转轮葬

　　欲葬如来身　　叠裹内棺椁

　　四衢起塔庙　　为利益众生

　　诸有礼敬者　　皆获无量福

　　佛告阿难。天下有四种人。应得起塔。香花缯盖。伎乐[供养](https://m.liaotuo.com/remen/gongyang.html)。何等为四。一者如来应得起塔。二者辟支佛。三者声闻人。四者转轮王。阿难。此四种人应得起塔。香华缯盖。伎乐供养。尔时。世尊以偈说曰

　　佛应第一塔　　辟支佛声闻

　　及转轮圣王　　典领四域主

　　斯四应供养　　如来之所记

　　佛辟支声闻　　及转轮王塔

　　尔时。世尊告阿难。俱诣拘尸城。末罗双树间

　　对曰。唯然。即与大众围绕世尊。在道而行

　　有一梵志从拘尸城趣波婆城。中路遥见世尊颜貌端正。诸根寂定。见已欢喜。善心自生。前至佛所。问讯讫。一面住。而白佛言。我所居村去此不远。唯愿瞿昙于彼止宿。清旦食已。然后趣城

　　佛告梵志。且止。且止。汝今便为供养我已

　　时。梵志殷勤三请。佛答如初。又告梵志。阿难在后。汝可语意

　　时。梵志闻佛教已。即诣阿难。问讯已。于一面立。白阿难言。我所居村去此不远。欲屈瞿昙于彼止宿。清旦食已。然后趣城

　　阿难报曰。止。止。梵志。汝今已为得供养已

　　梵志复请。殷勤至三。阿难答曰。时既暑热。彼村远逈。世尊疲极。不足劳娆

　　尔时。世尊观此义已。即说颂曰

　　净眼前进路　　疲极向双树

　　梵志遥见佛　　速诣而稽首

　　我村今在近　　哀愍留一宿

　　清旦设微供　　然后向彼城

　　梵志我身倦　　道远不能过

　　监藏者在后　　汝可住语意

　　承佛教旨已　　即诣阿难所

　　唯愿至我村　　清旦食已去

　　阿难曰止止　　时热不相赴

　　三请不遂愿　　忧恼不悦乐

　　咄此有为法　　流迁不[常住](https://m.liaotuo.com/remen/changzhu.html)

　　今于双树间　　灭我无漏身

　　佛辟支声闻　　一切皆归灭

　　无常无撰择　　如火焚山林

　　尔时。世尊入拘尸城。向本生处末罗双树间。告阿难曰。汝为如来于双树间敷置床座。使头北首。面向西方。所以然者。吾法流布。当久住北方

　　对曰。唯然。即敷座。令北首

　　尔时。世尊自四牒僧伽梨。偃右胁如师子王。累足而卧

　　时。双树间所有鬼神笃信佛者。以非时花布散于地。尔时。世尊告阿难曰。此双树神以非时华供养于我。此非供养如来

　　阿难白言。云何名为供养如来

　　语阿难。人能受法。能行法者。斯乃名曰供养如来。佛观此义。而说颂曰

　　佛在双树间　　偃卧心不乱

　　树神心清净　　以花散佛上

　　阿难白佛言　　斋何名供养

　　受法而能行　　觉华而为供

　　紫金华如轮　　散佛未为供

　　阴界入[无我](https://m.liaotuo.com/remen/wuwo.html)　　乃名第一供

　　尔时。梵摩那在于佛前执扇扇佛。佛言。汝却。勿在吾前

　　时。阿难默自思念。此梵摩那常在佛左右。供给所须。当尊敬如来。视无厌足。今者末后须其瞻视。乃命使却。意将何因。于是。阿难即整衣服。前白佛言。此梵摩那常在佛左右。供给所须。当尊敬如来。视无厌足。今者末后须其瞻视。而命使却。将有何因

　　佛告阿难。此拘尸城外有十二由旬。皆是诸大神天之所居宅。无空缺处。此诸大神皆嫌此比丘当佛前立。今佛末后垂当灭度。吾等诸神。冀一奉觐。而此比丘有大威德。光明映蔽。使我曹等不得亲近[礼拜](https://m.liaotuo.com/remen/libai.html)供养。阿难。我以是缘。故命使却

　　阿难白佛。此尊比丘本积何德。修何行业。今者威德乃如是乎

　　佛告阿难。乃往过去久远九十一劫。时世有佛。名毗婆尸。时此比丘以欢喜心。手执草炬。以照彼塔。由此因缘。使今威光上彻二十八天。诸天神光所不能及

　　尔时。阿难即从座起。偏袒右肩。长跪叉手而白佛言。莫于此鄙陋小城荒毁之土取灭度也。所以者何。更有大国瞻婆大国．毗舍离国．王舍城．婆只国．舍卫国．迦维罗卫国．波罗[木\*奈]国。其土人民众多。信乐[佛法](https://m.liaotuo.com/remen/fofa.html)。佛灭度已。必能恭敬供养舍利

　　佛言。止。止。勿造斯观。无谓此土以为鄙陋。所以者何。昔者。此国有王名大善见。此城时名拘舍婆提。大王之都城。长四百八十里。广二百八十里。是时。谷米丰贱。人民炽盛。其城七重。绕城栏楯亦复七重。雕文刻镂。间悬宝铃。其城下基深三仞。高十二仞。城上楼观高十二仞。柱围三仞。金城银门。银城金门。琉璃城水精门。水精城琉璃门

　　其城周圆四宝[庄严](https://m.liaotuo.com/remen/zhuangyan.html)。间错栏楯亦以四宝。金楼银铃。银楼金铃。宝壍七重。中生莲花。优钵罗花．钵头摩花．俱物头花．分陀利花。下有金沙布现其底。侠道两边生多邻娑树。其金树者。银叶花实。其银树者。金叶花实。水精树者。琉璃花实。琉璃树者。水精花实。多邻树间有众浴池。清流深潭。洁净无秽。以四宝塼间砌其边。金梯银蹬。银梯金蹬。琉璃梯金蹬。琉璃梯陛水精为蹬。水精梯陛琉璃为蹬。周匝栏楯。辽绕相承。其城处处生多邻树。其金树者。银叶花实。其银树者。金叶花实。水精树者。琉璃花实。琉璃树者。水精花实。树间亦有四种宝池。生四种花。街巷齐整。行伍相当。风吹众花。纷纷路侧。微风四起。吹诸宝树。出柔软音。犹如天乐。其国人民。男女大小。共游树间。以自娱乐。其国常有十种声。贝声．鼓声．波罗声．歌声．舞声．吹声．象声．马声．车声．饮食戏笑声

　　尔时。大善见王七宝具足。王有[四德](https://m.liaotuo.com/remen/side.html)。主四天下。何谓七宝。一．金轮宝。二．白象宝。三．绀马宝。四．神珠宝。五．玉女宝。六．居士宝。七．主兵宝。云何善见大王成就金轮宝。王常以十五日月满时。沐浴香汤。升高殿上。婇女围绕。自然轮宝忽现在前。轮有千辐。光色具足。天匠所造。非世所有。真金所成。轮径丈四。大善见王默自念言。我曾从先宿诸旧闻如是语。刹利王水浇头种。以十五日月满时。沐浴香汤。升宝殿上。婇女围绕。自然金轮忽现在前。轮有千辐。光色具足。天匠所造。非世所有。真金所成。轮径丈四。是则名为转轮圣王。今此轮现。将无是耶。今我宁可试此轮宝

　　时。大善见王即召四兵。向金轮宝偏露右臂。右膝着地。以右手摩抆金轮。语言。汝向东方。[如法](https://m.liaotuo.com/remen/rufa.html)而转。勿违常则。轮即东转。时。善见王即将四兵随其后行。金轮宝前有四神引导。轮所住处。王即止驾。尔时。东方诸小国王见大王至。以金钵盛银粟。银钵盛金粟。来趣王所。拜首白言。善来。大王。今此东方土地丰乐。人民炽盛。志性仁和。慈孝中顺。唯愿圣王于此治政。我等当给使左右。承受所宜。当时。善见大王语小王言。止。止。诸贤。汝等则为供养我已。但当以正法治。勿使偏枉。无令国内有非法行。此即名曰我之所治

　　时。诸小王闻此教已。即从大王巡行诸国。至东海表。次行南方．西方．北方。随轮所至。其诸国王各献国土。如东方诸小王。此时。善见王既随金轮。周行四海。以道开化。安慰民庶。已还本国拘舍婆城。时。金轮宝在宫门上[虚空](https://m.liaotuo.com/remen/xukong.html)中住。大善见王踊跃而言。此金轮宝真为我瑞。我今真为转轮圣王。是为金轮宝成就

　　云何善见大王成就白象宝。时。善见大王清旦在正殿上坐。自然象宝忽现在前。其毛纯白。七处平住。力能飞行。其首杂色。六牙纤[月\*庸]。真金间填。时王见已。念言。此象贤良。若善调者。可中御乘。即试调习。诸能悉备。时。善见大王欲自试象。即乘其上。清旦出城。周行四海。食时已还。时。善见王踊跃而言。此白象宝真为我瑞。我今真为转轮圣王。是为象宝成就

　　云何善见大王成就马宝。时。善见大王清旦在正殿上坐。自然马宝忽现在前。绀青色。朱髦尾。头颈如象。力能飞行。时王见已。念言。此马贤良。若善调者。可中御乘。即试调习。诸能悉备。时。善见王欲自试马宝。即乘其上。清旦出城。周行四海。食时已还。时。善见王踊跃而言。此绀马宝真为我瑞。我今真为转轮圣王。是为绀马宝成就

　　云何善见大王神珠宝成就。时。善见大王于清旦在正殿上坐。自然神珠忽现在前。质色清彻。无有瑕秽。时王见已。言。此珠妙好。若有光明。可照宫内。时。善见王欲试此珠。即召四兵。以此宝珠置高幢上。于夜冥中赍幢出城。其珠光明。照诸军众。犹如昼日。于军众外周匝。复能照一由旬。现城中人皆起作务。谓为是昼。时。王善见踊跃而言。今此神珠真为我瑞。我今真为转轮圣王。是为神珠宝成就

　　云何善见大王成就玉女宝。时。玉女宝忽然出现。颜色[从容](https://m.liaotuo.com/remen/congrong.html)。面貌端正。不长不短。不粗不细。不白不黑。不刚不柔。冬则身温。夏则身凉。举身毛孔出栴檀香。口出优钵罗华香。言语柔软。举动安详。先起后坐。不失宜则。时。王善见清净无著。心不暂念。况复亲近。时。王善见踊跃而言。此玉女宝真为我瑞。我今真为转轮圣王。是为玉女宝成就

　　云何善见大王居士宝成就。时。居士丈夫忽然自出。宝藏自然。[财富](https://m.liaotuo.com/remen/caifu.html)无量。居士宿福。眼能彻视地中伏藏。有主无主。皆悉见知。其有主者。能为拥护。其无主者。取给王用。时。居士宝往白王言。大王。有所给与。不足为忧。我自能办。时。善见王欲试居士宝。即[来\*力]严船于水游戏。告居士曰。我须金宝。汝速与我。居士报曰。大王小待。须至岸上。王寻逼言。我停须用。正今得来。时。居士宝被王严[来\*力]。即于船上长跪。以右手内着水中。水中宝瓶随手而出。如虫缘树。彼居士宝。亦复如是。内手水中。宝缘手出。充满船上。而白王言。向须宝用。为须几许。时。王善见语居士言。止。止。吾无所须。向相试耳。汝今便为供养我已。时。彼居士闻王语已。寻以宝物还投水中。时。善见王踊跃而言。此居士宝真为我瑞。我今真为转轮圣王。是为居士宝成就

　　云何善见大王主兵宝成就。时。主兵宝忽然出现。智谋雄猛。英略独决。即诣王所白言。大王。有所讨罚。王不足忧。我自能办。时。善见大王欲试主兵宝。即集四兵而告之曰。汝今用兵。未集者集。已集者放。未严者严。已严者解。未去者去。已去者住。时。主兵宝闻王语已。即令四兵。未集者集。已集者放。未严者严。已严者解。未去者去。已去者住。时。善见王踊跃而言。此主兵宝真为我瑞。我今真为转轮圣王。阿难。是为善见转轮圣王成就七宝

　　何谓四神德。一者长寿不夭。无能及者。二者身强无患。无能及者。三者颜貌端正。无能及者。四者宝藏盈溢。无能及者。是为转轮圣王成就七宝及四功德

　　阿难。时。善见王久乃命驾。出游后园。寻告御者。汝当善御。安详而行。所以然者。吾欲谛观国土人民安乐无患。时。国人民路次观者。复语侍人。汝且徐行。吾欲谛观圣王威颜。阿难。时。善见王慈育民物。如父爱子。国民慕王。如子仰父。所有珍奇尽以贡王。愿垂纳受。在意所与。时王报曰。且止。诸人。吾自有宝。汝可自用。复于异时。王作是念。我今宁可造作宫观。适生是意。时国人民诣王善见。各白王言。我今为王造作宫殿。王报之曰。我今以为得汝供养。我有宝物。自足成办。时。国人民复重启王。我欲与王造立宫殿。王告人民。随汝等意。时。诸人民承王教已。即以八万四千两车。载金而来。诣拘舍婆城。造立法殿。时。第二忉利妙匠天子默自思念。唯我能堪与善见王起正法殿

　　阿难。时。妙匠天造法殿。长六十里。广三十里。四宝庄严。下基平整。七重宝塼以砌其阶。其法殿柱有八万四千。金柱银栌。银柱金栌。琉璃．水精栌柱亦然。绕殿周匝。有四栏楯。皆四宝成。又四阶陛亦四宝成。其法殿上有八万四千宝楼。其金楼者银为户牖。其银楼者金为户牖。水精．琉璃户亦然。金楼银床。银楼金床。綩綖细輭。金缕织成。布其座上。水精．琉璃楼床亦然。其殿光明。眩曜人目。犹日盛明。无能视者。时。善见王自生念言。我今可于是殿左右起多邻园池。即造园池。纵广一由旬

　　又复自念。于法殿前造一法池。寻即施造。纵广一由旬。其水清澄。洁净无秽。以四宝塼厕砌其下。绕池四边。栏楯周匝。皆以黄金．白银．水精．琉璃四宝合成。其池中水生众杂华。优钵罗华．波头摩华．俱物头华．分陀利华。出微妙香。馚馥四散。其池四面陆地生华。阿醯物多华．瞻卜华．波罗罗华．须曼陀华．婆师迦华．檀俱摩梨华。使人典池。诸行过者将入洗浴。游戏清凉。随意所欲。须浆与浆。须食与食。衣服．车马．香华．财宝。不逆人意

　　阿难。时。善见王有八万四千象。金银校饰。络用宝珠。齐象王为第一。八万四千马。金银校饰。络用宝珠。力马王为第一。八万四千车。师子革络。四宝庄严。金轮宝为第一。八万四千珠。神珠宝为第一。八万四千玉女。玉女宝为第一。八万四千居士。居士宝为第一。八万四千刹利。主兵宝为第一。八万四千城。拘尸婆提城为第一。八万四千殿。正法殿为第一。八万四千楼。大正楼为第一。八万四千床。皆以黄金．白银．众宝所成。氍[毯-炎+数]毾[毯-炎+登]。綩綖细软。以布其上。八万四千亿衣。初摩衣．迦尸衣．劫波衣为第一。八万四千种食。日日供设。味味各异

　　阿难。时。善见王八万四千象。乘齐象上。清旦出拘尸城。案行天下。周遍四海。须臾之间。还入城食。八万四千马。乘力马宝。清旦出游。案行天下。周遍四海。须臾之间。还入城食。八万四千车。乘金轮车。驾力马宝。清旦出游。案行天下。周遍四海。须臾之间。还入城食。八万四千神珠。以神珠宝。照于宫内。昼夜常明。八万四千玉女。玉女宝善贤给侍左右。八万四千居士。有所给与。任居士宝。八万四千刹利。有所讨罚。任主兵宝。八万四千城。常所治都。在拘尸城。八万四千殿。王所常止。在正法殿。八万四千楼。王所常止。在大正楼。八万四千座。王所常止。在颇梨座。以安禅故。八万四千亿衣。上妙宝饰。随意所服。以惭愧故。八万四千种食。王所常食。食自然饭。以知足故。

　　时。八万四千象来现。王时蹋蹈冲突。伤害众生。不可称数。时王念言。此象数来。多所损伤。自今而后。百年听现一象。如是转次百年现。一周而复始。