杂阿含经 第四十一卷

　　宋[天竺](https://m.liaotuo.com/remen/tianzhu.html)[三藏](https://m.liaotuo.com/remen/sanzang.html)求那跋陀罗译

　　（一一二一）

　　如是我闻

　　一时。佛住迦毗罗卫国尼拘律园。时。有众多释氏来诣佛所。稽首礼足。退坐一面

　　尔时。[世尊](https://m.liaotuo.com/remen/shizun.html)告诸释氏。汝等诸瞿昙。于法斋日及神足月[受持](https://m.liaotuo.com/remen/shouchi.html)斋戒。修[功德](https://m.liaotuo.com/remen/gongde.html)不

　　诸释氏白佛言。世尊。我等于诸斋日有时得受斋戒。有时不得。于神足月有时斋戒。修诸功德。有时不得

　　佛告诸释氏。瞿昙。汝等不获善利。汝等是憍慢者．[烦恼](https://m.liaotuo.com/remen/fannao.html)人．忧悲人．恼苦人。何故于诸斋日或得斋戒。或不得。于神足月或得斋戒。作诸功德。或不得。诸瞿昙。譬人求利。日日增长。一日一钱。二日两钱。三日四钱。四日八钱。五日十六钱。六日三十二钱。如是士夫日常增长。八日．九日乃至一月。钱财转增广耶

　　长者白佛。如是。世尊

　　佛告释氏。云何。瞿昙。如是士夫钱财转增。当得自然钱财增广。复欲令我于十年中一向喜乐心乐。多住[禅定](https://m.liaotuo.com/remen/chanding.html)。宁得以不

　　释氏答言。不也。世尊

　　佛告释氏。若得九年．八年．七年．六年．五年．四年．三年．二年．一年喜乐心乐。多住禅定以不

　　释氏答言。不也。世尊

　　佛告释氏。且置年岁。宁得十月．九月．八月乃至一月喜乐心乐。多住禅定以不。复置一月。宁得十日．九日．八日乃至一日一夜喜乐心乐。禅定多住以不

　　释氏答言。不也。世尊

　　佛告释氏。我今语汝。我声闻中有直心者。不谄不幻。我于彼人。十年[教化](https://m.liaotuo.com/remen/jiaohua.html)。以是[因缘](https://m.liaotuo.com/remen/yinyuan1.html)。彼人则能百千万岁一向喜乐心乐。多住禅定。斯有是处。复置十年。若九年．八年乃至一年。十月．九月乃至一月。十日．九日乃至一日一夜。我教化。至其明旦。能令胜进。晨朝教化。乃至日暮。能令胜进。以是因缘。得百千万岁一向喜乐心乐。多住禅定。成就二果。或斯陀含果．阿那含果。以彼士夫先得须陀洹故

　　释氏白佛。善哉。世尊。我从今日。于诸斋日当修斋戒。乃至八支。于神足月受持斋戒。随力惠施。修诸功德

　　佛告释氏。善哉。瞿昙。为真实要

　　佛说此经已。时。诸释种闻佛所说。[欢喜](https://m.liaotuo.com/remen/huanxi.html)[随喜](https://m.liaotuo.com/remen/suixi.html)。作礼而去

　　（一一二二）

　　如是我闻

　　一时。佛住迦毗罗卫国尼拘律园中

　　时。有众多释氏集论议堂。作如是论议。时。有释氏语释氏难提。我有时得诣如来。恭敬[供养](https://m.liaotuo.com/remen/gongyang.html)。有时不得。有时得亲近供养知识[比丘](https://m.liaotuo.com/remen/biqiu.html)。有时不得。又复不知有诸[智慧](https://m.liaotuo.com/remen/zhihui.html)优婆塞。有余智慧优婆塞．智慧优婆夷疾病困苦。复云何教化．教诫[说法](https://m.liaotuo.com/remen/shuofa.html)。今当共往诣世尊所。问如此义。如世尊教。当受奉行

　　尔时。难提与诸释氏俱诣佛所。稽首礼足。退住一面。白佛言。世尊。我等诸释氏集论议堂。作如是论议。有诸释氏语我言。难提。我等或时见如来。恭敬供养。或时不见。或时往见诸知识比丘。亲近供养。或时不得。如是广说。乃至如佛所教诫。当受奉行。我等今日请问世尊。若智慧优婆塞。有余智慧优婆塞．优婆夷疾病困苦。云何教化．教诫说法

　　佛告难提。若有智慧优婆塞。当诣余智慧优婆塞．优婆夷疾病困苦者所。以三种稣息处而教授之言。仁者。汝当成就于佛不坏净。于法．僧不坏净。以是三种稣息处而教授已。当复问言。汝顾恋父母不。彼若有顾恋父母者。当教令舍。当语彼言。汝顾恋父母得活者。可顾恋耳。既不由顾恋而得活。用顾恋为。彼若言不顾恋父母者。当叹善随喜。当复问言。汝于妻子．奴仆．钱财诸物有顾念不。若言顾念。当教令舍。如舍顾恋父母法。若言不顾念。叹善随喜。当复问言。汝于人间五欲顾念以不。若言顾念。当为说言。人间五欲恶露不净。败坏臭处。不如天上胜妙五欲。教令舍离人间五欲。教令志愿天上五欲。若复彼言心已远离人间五欲。先已顾念天胜妙欲。叹善随喜。复语彼言。天上妙欲[无常](https://m.liaotuo.com/remen/wuchang.html)．苦．空．变坏之法。诸天上有身胜天五欲。若言已舍顾念天欲。顾念有身胜欲。叹善随喜。当复教言。有身之欲。亦复无常．变坏之法。有行灭．[涅槃](https://m.liaotuo.com/remen/niepan.html)．出离之乐。汝当舍离有身顾念。乐于涅槃寂灭之乐为上．为胜。彼圣[弟子](https://m.liaotuo.com/remen/dizi.html)已能舍离有身顾念。乐涅槃者。叹善随喜

　　如是。难提。彼圣弟子先后次第教诫．教授。令得不起．涅槃。犹如比丘百岁[寿命](https://m.liaotuo.com/remen/shouming.html)。[解脱](https://m.liaotuo.com/remen/jietuo.html)涅槃

　　佛说此经已。释氏难提等闻佛所说。欢喜随喜。作礼而去

　　（一一二三）

　　如是我闻

　　一时。佛住迦毗罗卫国尼拘律园中

　　时。有释氏名曰[菩提](https://m.liaotuo.com/remen/puti.html)。来诣佛所。稽首佛足。退坐一面。白佛言。善哉。世尊。我等快得善利。得为世尊亲属

　　佛告菩提。莫作是语。我得善利。得与世尊亲属故然。菩提。所谓善利者。于佛不坏净。于法．僧不坏净。圣戒成就。是故。菩提。当作是学。我当于佛不坏净。于法．僧不坏净。圣戒成就

　　佛说此经已。释氏菩提闻佛所说。欢喜随喜。作礼而去

　　（一一二四）

　　如是我闻

　　一时。佛住迦毗罗卫国尼拘律园中

　　尔时。世尊告诸比丘。若圣弟子得于佛不坏净成就。时。若彼诸天先得于佛不坏净戒成就因缘[往生](https://m.liaotuo.com/remen/wangsheng.html)者。皆大欢喜。叹言。我以得于佛不坏净成就因缘故。来生于此善趣天上。彼圣弟子今得于佛不坏净成就。以是因缘。亦当复来生此善趣天中。于法．僧不坏净。圣戒成就亦如是说

　　佛说此经已。诸比丘闻佛所说。欢喜奉行

　　（一一二五）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四种须陀洹道分。亲近善男子．听[正法](https://m.liaotuo.com/remen/zhengfa.html)．内正思惟．法次法向

　　佛说此经已。诸比丘闻佛所说。欢喜奉行

　　（一一二六）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四须陀洹分。何等为四。谓于佛不坏净。于法．僧不坏净。圣戒成就。是名须陀洹分

　　佛说此经已。诸比丘闻佛所说。欢喜奉行

　　（一一二七）

　　如是我闻

　　一时。佛住舍卫国祇树给孤独园

　　尔时。世尊告诸比丘。若有成就四法者。当知是须陀洹。何等为四。谓于佛不坏净。于法．僧不坏净。圣戒成就。是名四法成就者。当知是须陀洹

　　佛说此经已。诸比丘闻佛所说。欢喜奉行

　　如不分别说。如是分别。比丘．[比丘尼](https://m.liaotuo.com/remen/biqiuni.html)．式叉摩尼．[沙弥](https://m.liaotuo.com/remen/shani.html)．沙弥尼．优婆塞．优婆夷成就四法者。当知是须陀洹。一一经如上说

　　（一一二八）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四[沙门](https://m.liaotuo.com/remen/shamen.html)果。何等为四。谓须陀洹果．斯陀含果．阿那含果．阿罗汉果

　　佛说此经已。诸比丘闻佛所说。欢喜奉行

　　（一一二九）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四沙门果。何等为四。谓须陀洹果．斯陀含果．阿那含果．阿罗汉果。何等为须陀洹果。谓三结断。是名须陀洹果。何等为斯陀含果。谓三结断。贪．恚．痴薄。是名斯陀含果。何等为阿那含果。谓五下分结断。是名阿那含果。何等为阿罗汉果。若彼贪欲永尽。嗔恚永尽。愚痴永尽。一切烦恼永尽。是名阿罗汉果

　　佛说此经已。诸比丘闻佛所说。欢喜奉行

　　（一一三○）

　　如是我闻

　　一时。佛住舍卫国祇树给孤独园

　　尔时。世尊告诸比丘。若于彼处。有比丘经行于彼处。四沙门果中得一一果者。彼比丘尽其形寿。常念彼处

　　佛说此经已。诸比丘闻佛所说。欢喜奉行

　　如经行处。如是住处．坐处．卧处亦如是说。如是比丘。如是比丘尼．式叉摩尼．沙弥．沙弥尼．优婆塞．优婆夷。一一四经如上说

　　（一一三一）

　　如是我闻

　　一时。佛住舍卫国祇树给孤独园

　　尔时。世尊告诸比丘。如四食于四大。[众生](https://m.liaotuo.com/remen/zhongsheng.html)安立。[饶益](https://m.liaotuo.com/fjrw/zcrw/dzkb/52766.html)摄受。何等为四。谓抟食．触食．意思食．识食。如是四种。福德润泽．善法润泽。安乐食。何等为四。谓于佛不坏净成就。福德润泽．善法润泽．安乐食。法．僧不坏净。圣戒成就。福德润泽．善法润泽．安乐食

　　佛说此经已。诸比丘闻佛所说。欢喜奉行

　　（一一三二）

　　如是我闻

　　一时。佛住舍卫国祇树给孤独园

　　尔时。世尊告诸比丘。如上说。差别者。于佛不坏净成就。福德润泽．善法润泽．安乐食。于法不坏净。于诸闻法可意爱念。圣戒成就。福德润泽．善法润泽．安乐食

　　佛说此经已。诸比丘闻佛所说。欢喜奉行

　　（一一三三）

　　如是我闻

　　一时。佛住舍卫国祇树给孤独园

　　尔时。世尊告诸比丘。如上说。差别者。于佛不坏净成就者。福德润泽．善法润泽．安乐食。若法．若悭垢缠众生所。心离悭垢众多住。行解脱施。常施。乐于舍。等心行施。圣戒成就。福德润泽．善法润泽．安乐食

　　佛说此经已。诸比丘闻佛所说。欢喜奉行

　　（一一三四）

　　如是我闻

　　一时。佛住舍卫国祇树给孤独园

　　尔时。世尊告诸比丘。如上说。差别者。如是四种福德润泽．善法润泽．安乐食。彼圣弟子功德[果报](https://m.liaotuo.com/remen/guobao.html)不可称量。得尔所福．尔所果报。然彼多福堕大功德积聚数。如前五河譬经说。乃至说偈

　　佛说此经已。诸比丘闻佛所说。欢喜奉行

　　（一一三五）

　　如是我闻

　　一时。佛住舍卫国祇树给孤独园

　　尔时。有四十天子。极妙之色。夜过晨朝。来诣佛所。稽首礼足。退坐一面

　　尔时。世尊告诸天子。善哉。善哉。诸天子。汝等成就于佛不坏净。于法．僧不坏净。圣戒成就

　　时。天子从座起。整衣服。稽首佛足。合掌白佛言。世尊。我成就于佛不坏净。缘此功德。身坏命终。今生天上

　　一天子白佛言。世尊。我于法不坏净成就。缘此功德。身坏命终。今生天上

　　一天子白佛言。世尊。我于僧不坏净成就。缘此功德。身坏命终。今生天上

　　一天子白佛言。世尊。我于圣戒成就。缘此功德。身坏命终。今生天上

　　时。四十天子各于佛前自记说须陀洹果已。即没不现

　　如四十天子。如是四百天子．八百天子．十千天子．二十千天子．三十千天子．四十千天子．五十千天子．六十千天子．七十千天子．八十千天子。各于佛前自记说须陀洹果已。即没不现

　　（一一三六）

　　如是我闻

　　一时。佛住舍卫国迦兰陀竹园

　　尔时。世尊告诸比丘。当如月譬住。如新学。惭愧软下。摄心敛形而入他家。如明目士夫临深登峰。摄心敛形。难速前进。如是。比丘如月譬住。亦如新学。惭愧软下。御心敛形而入他家。[迦叶](https://m.liaotuo.com/remen/jiaye.html)比丘如月譬住。亦如新学。惭愧软下诸高慢。御心控形而入他家。如明目士夫临深登峰。御心控形。正观而进

　　佛告比丘。于意云何。比丘为何等像类应入他家

　　诸比丘白佛言。世尊是法根．[法眼](https://m.liaotuo.com/remen/fayan.html)．法依。唯愿广说。诸比丘闻已。当受奉行

　　佛告诸比丘。谛听。善思。当为汝说。若有比丘于他家心不缚着贪乐。于他得利。他作功德。欣若在己。不生嫉想。亦不自举。亦不下人。如是像类比丘应入他家

　　尔时。世尊以手扪摸[虚空](https://m.liaotuo.com/remen/xukong.html)。告诸比丘。我今此手。宁着空．缚空．染空不

　　比丘白佛。不也。世尊

　　佛告比丘。比丘之法常如是。不着．不缚．不染心而入他家。唯迦叶比丘以不着．不缚．不染之心而入他家。于他得利及作功德。欣若在己。不生嫉想．不自举．不下人。其唯迦叶比丘应入他家

　　尔时。世尊复以手扪摸虚空。告诸比丘。于意云何。我今此手。宁着空．缚空．染空以不

　　诸比丘白佛言。不也。世尊

　　佛告比丘。其唯迦叶比丘心常如是。以不着．不缚．不染之心入于他家

　　尔时。世尊告诸比丘。何等像类比丘应清净说法

　　诸比丘白佛。世尊是法根．法眼．法依。唯愿广说。诸比丘闻已。当受奉行

　　佛告比丘。谛听。善思。当为汝说。若有比丘作如是心为人说法。何等人于我起净[信心](https://m.liaotuo.com/remen/xinxing1.html)。为本已当得供养衣被．饮食．卧具．汤药。如是说者。名不清净说法

　　若复比丘为人说法。作如是念。世尊显现正法．律。离诸炽然。不待时节。即此现身。缘[自觉](https://m.liaotuo.com/remen/zijue.html)知。正向涅槃。而诸众生沉溺老．病．死．忧．悲．恼苦。如此众生闻正法者。以义饶益。长夜安乐。以是正法因缘。以慈心．悲心．哀愍心．欲令正法久住心而为人说。是名清净说法。唯迦叶比丘有如是清净心为人说法。以如来正法．律。乃至令法久住心而为人说。是故。诸比丘。当如是学．如是说法。于如来正法．律。乃至令法久住心为人说法

　　佛说此经已。诸比丘闻佛所说。欢喜奉行

　　（一一三七）

　　如是我闻

　　一时。佛住舍卫国祇树给孤独园

　　尔时。世尊告诸比丘。若有比丘欲入他家。作如是念。彼当施我。莫令不施。顿施非渐施。多施非少施。胜施非陋施。速施非缓施。以如是心而至他家。若他不施。乃至缓施。是比丘心则屈辱。以是因缘。其心退没。自生障阂

　　若复比丘欲入他家。作如是念。[出家](https://m.liaotuo.com/remen/chujia.html)之人卒至他家。何由得施非不施。顿施非渐施。多施非少施。胜施非陋施。速施非缓施。作如是念而至他家。若彼不施。乃至缓施。是比丘心不屈辱。亦不退没。不生障碍。唯迦叶比丘作如是念而入他家。是故。诸比丘。当如是学。作如是念而入他家。出家之人卒至他家。何由得施非不施。乃至速施非缓施

　　佛说此经已。诸比丘闻佛所说。欢喜奉行

　　（一一三八）

　　如是我闻

　　一时。佛住舍卫国祇树给孤独园

　　尔时。尊者摩诃迦叶住舍卫国东园鹿子母讲堂。时。尊者摩诃迦叶晡时从禅觉。往诣佛所。稽首礼足。退坐一面

　　尔时。世尊告尊者摩诃迦叶。汝当为诸比丘说法教诫．教授。所以者何。我常为诸比丘说法教诫．教授。汝亦应尔

　　尊者摩诃迦叶白佛言。世尊。今世比丘难可教授。或有比丘不忍闻说

　　佛告摩诃迦叶。汝何因缘作如是说

　　摩诃迦叶白佛言。世尊。我见有两比丘。一名槃稠。是阿难弟子。二名阿浮毗。是摩诃目揵连弟子。彼二人共诤多闻。各言。汝来当共论议。谁所知多。谁所知胜

　　时。尊者阿难住于佛后。以扇扇佛。语尊者摩诃迦叶言。且止。尊者摩诃迦叶。且忍。尊者迦叶。此年少比丘少智．恶智

　　尊者摩诃迦叶语尊者阿难言。汝且默然。莫令我于僧中问汝事

　　时。尊者阿难即默然住

　　尔时。世尊告一比丘。汝往至彼槃禂比丘．阿浮毗比丘所。作是言。大师语汝。时。彼比丘即受教。至槃禂比丘．阿浮毗比丘所。作是言。大师语汝

　　时。槃禂比丘．阿浮毗比丘答言奉教。即俱往佛所。稽首礼足。退住一面

　　尔时。世尊告二比丘。汝等二人。实共诤论。各言。汝来试共论议。谁多谁胜耶

　　二比丘白佛言。实尔。世尊

　　佛告二比丘。汝等持我所说修多罗．祇夜．受记．伽陀．优陀那．尼陀那．阿波陀那．伊帝目多伽．阇多伽．毗富罗．阿浮多达摩．优波提舍等法。而共诤论。各言。汝来试共论议。谁多谁胜耶

　　二比丘白佛。不也。世尊

　　佛告二比丘。汝等不以我所说修多罗。乃至优波提舍。而自调伏。自止息。自求涅槃耶

　　二比丘白佛。如是。世尊

　　佛告二比丘。汝知我所说修多罗。乃至优波提舍。汝愚痴人应共诤论。谁多谁胜耶

　　时。二比丘前[礼佛](https://m.liaotuo.com/remen/lifo.html)足。重白佛言。悔过。世尊。悔过。善逝。我愚我痴。不善不辩。而共诤论

　　佛告二比丘。汝实知罪悔过。愚痴。不善不辩。而共诤论。今已自知罪。自见罪。知见悔过。于未来世[律仪](https://m.liaotuo.com/remen/lvyi.html)戒生。我今受汝。怜愍故。令汝善法增长。终不退减。所以者何。若有自知罪。自见罪。知见悔过。于未来世律仪戒生。终不退减

　　时。二比丘闻佛所说。欢喜随喜。作礼而去

　　（一一三九）

　　如是我闻

　　一时。佛住舍卫国祇树给孤独园

　　尔时。尊者摩诃迦叶住舍卫国东园鹿子母讲堂。晡时从禅觉。诣世尊所。稽首礼足。退坐一面

　　佛告迦叶。汝当教授．教诫诸比丘。为诸比丘说法教诫．教授。所以者何。我常为诸比丘说法教诫．教授。汝亦应尔

　　尊者摩诃迦叶白佛言。世尊。今诸比丘难可为说法。若说法者。当有比丘不忍．不喜

　　佛告迦叶。汝见何等因缘而作是说

　　摩诃迦叶白佛言。世尊。若有比丘于诸善法无信敬心。若闻说法。彼则退没。若恶智人于诸善法无[精进](https://m.liaotuo.com/remen/jingjin.html)．惭愧．智慧。闻说法者。彼则退没。若人贪欲．嗔恚．睡眠．掉悔．疑惑。身行慠暴。忿恨失念。不定无智。闻说法者。彼则退没。世尊。如是比诸恶人者。尚不能令心住善法。况复增进。当知是辈。随其日夜。善法退减。不能增长

　　世尊。若有士夫于诸善法信心清净。是则不退。于诸善法精进．惭愧．智慧。是则不退。不贪。不恚．睡眠．悼悔．疑惑。是则不退。身不弊暴。心不染污。不忿。不恨。定心[正念](https://m.liaotuo.com/remen/zhengnian.html)智慧。是则不退。如是人者。于诸善法日夜增长。况复心住。此人日夜常求胜进。终不退减

　　佛告迦叶。如是。如是。于诸善法无信心者。是则退减。亦如迦叶次第广说

　　时。尊者摩诃迦叶闻佛所说。欢喜随喜。从座起。作礼而去

　　（一一四○）

　　如是我闻

　　一时。佛住舍卫国祇树给孤独园

　　尔时。尊者摩诃迦叶住舍卫国东园鹿子母讲堂。晡时从禅觉。来诣佛所。稽首佛足。退坐一面

　　尔时。世尊告摩诃迦叶。汝当为诸比丘说法教诫．教授。所以者何。我常为诸比丘说法教诫．教授。汝亦应尔

　　尊者摩诃迦叶白佛言。世尊。今诸比丘难可为说法教诫．教授。有诸比丘闻所说法。不忍．不喜

　　佛告摩诃迦叶。汝何因缘作如是说

　　摩诃迦叶白佛言。世尊是法根．法眼．法依。唯愿世尊为诸比丘说法。诸比丘闻已。当受奉行

　　佛告迦叶。谛听。善思。当为汝说

　　佛告迦叶。昔日。阿练若比丘于阿练若比丘所。叹说阿练若法。于乞食比丘所。叹说乞食功德。于粪扫衣比丘所。叹说粪扫衣功德。若少欲知足。[修行](https://m.liaotuo.com/remen/xiuxing.html)远离。精勤方便。正念正定。智慧漏尽。身作证比丘所。随其所行。赞叹称说。迦叶。若于阿练若所。叹说阿练若法。乃至漏尽比丘所。叹说漏尽身作证。若见其人。悉共语言。随宜慰劳善来者。汝名何等。为谁弟子。让座令坐。叹其贤善。如其法像类。有沙门义．有沙门欲。如是赞叹时。若彼同住同游者。则便决定随顺彼行。不久亦当同其所见。同其所欲

　　佛告迦叶。若是年少比丘见彼阿练若比丘来赞叹阿练若法。乃至漏尽身作证。彼年少比丘应起出迎。恭敬[礼拜](https://m.liaotuo.com/remen/libai.html)问讯。乃至彼同住者。不久当得自义饶益。如是恭敬者。长夜当得安乐饶益

　　佛告迦叶。今日比丘见彼来者。知见大德。能感财利．衣被．饮食．床卧．汤药者。与共言语。恭敬问讯。叹言善来。何某名字。为谁弟子。叹其福德。能感大利．衣被．饮食．卧具．汤药。若与尊者相习近者。亦当丰足衣被．饮食．卧具．汤药。若复年少比丘见彼来者。大智大德。能感财利．衣被．饮食．卧具．汤药者。疾起出迎。恭敬问讯。叹言善来大智大德。能感大利．衣被．饮食．卧具．汤药。迦叶。如是年少比丘。长夜当得非义不饶益苦

　　如是。迦叶。斯等比丘为沙门患。为梵行溺。为大映障．恶不善法．烦恼之患。重受诸有。炽燃[生死](https://m.liaotuo.com/remen/shengsi.html)。未来苦报。生．老．病．死．忧．悲．苦恼。是故。迦叶。当如是学。为阿练若。于阿练若所。称誉赞叹粪扫衣．乞食。少欲知足。修行远离。精勤方便。正念正定。正智漏尽。身作证者。称誉赞叹。当如是学

　　佛说此经已。尊者摩诃迦叶闻佛所说。欢喜随喜。作礼而去

　　（一一四一）

　　如是我闻

　　一时。佛住舍卫国祇树给孤独园

　　尔时。尊者摩诃迦叶住舍卫国东园鹿子母讲堂。晡时从禅觉。诣世尊所。稽首礼足。退坐一面

　　尔时。世尊告摩诃迦叶言。汝今已老。年耆根熟。粪扫衣重。我衣轻好。汝今可住僧中。着[居士](https://m.liaotuo.com/fjrw/jsrw/)坏色轻衣

　　叶迦白佛言。世尊。我已长夜习阿练若。赞叹阿练若．粪扫衣．乞食

　　佛告迦叶。汝观几种义。习阿练若。赞叹阿练若．粪扫衣．乞食。赞叹粪扫衣．乞食法

　　迦叶白佛言。世尊。我观二种义。现法得安乐住义。复为未来众生。而作大明。未来世众生当如是念。过去上座六[神通](https://m.liaotuo.com/remen/shentong.html)。出家日久。梵行纯熟。为世尊所叹。智慧梵[行者](https://m.liaotuo.com/remen/xingzhe.html)之所奉事。彼于长夜习阿练若。赞叹阿练若．粪扫衣．乞食。赞叹粪扫衣．乞食法。诸有闻者。净心随喜。长夜皆得安乐饶益

　　佛告迦叶。善哉。善哉。迦叶。汝则长夜多所饶益。安乐众生。哀愍[世间](https://m.liaotuo.com/remen/shijian.html)。安乐[天人](https://m.liaotuo.com/remen/tianren.html)

　　佛告迦叶。若有毁呰头陀法者。则毁于我。若有称叹头陀法者。则称叹我。所以者何。头陀法者。我所长夜称誉赞叹。是故。迦叶。阿练若者。当称叹阿练若。粪扫衣．乞食者。当称叹粪扫衣．乞食法

　　佛说此经已。摩诃迦叶闻佛所说。欢喜随喜。作礼而去

　　（一一四二）

　　如是我闻

　　一时。佛住舍卫国祇树给孤独园

　　尔时。尊者摩诃迦叶久住舍卫国阿练若床坐处。长须发。着弊纳衣。来诣佛所。尔时。世尊．无数大众围绕说法

　　时。诸比丘见摩诃迦叶从远而来。见已。于尊者摩诃迦叶所起轻慢心。言。此何等比丘。衣服粗陋。无有仪容而来。衣服佯佯而来

　　尔时。世尊知诸比丘心之所念。告摩诃迦叶。善来。迦叶。于此半座。我今竟知谁先出家。汝耶。我耶

　　彼诸比丘心生恐怖。身毛皆竖。并相谓言。奇哉。尊者。彼尊者摩诃迦叶。大德大力。大师弟子。请以半座

　　尔时。尊者摩诃迦叶合掌白佛言。世尊。佛是我师。我是弟子

　　佛告迦叶。如是。如是。我为大师。汝是弟子。汝今且坐。随其所安

　　尊者摩诃迦叶稽首佛足。退坐一面

　　尔时。世尊复欲警悟诸比丘。复以尊者摩诃迦叶同己所得殊胜广大功德为现众故。告诸比丘。我离欲．恶不善法。有觉有观。初禅具足住。若日．若夜．若日夜。摩诃迦叶亦复如我。离欲．恶不善法。乃至初禅具足住。若日．若夜．若日夜。我欲第二．第三．第四禅具足住。若日．若夜．若日夜。彼摩诃迦叶亦复如是。乃至第四禅具足住。若日．若夜．若日夜。我随所欲。慈．悲．喜．舍。空入处．识入处．无所有入处．非想非非想入处。神通境界。天耳．他心智．[宿命](https://m.liaotuo.com/remen/suming.html)智．生死智．漏尽智具足住。若日．若夜．若日夜。彼迦叶比丘亦复如是。乃至漏尽智具足住。若日．若夜．若日夜

　　尔时。世尊于无量大众中称叹摩诃迦叶同己广大胜妙功德已。诸比丘闻佛所说。欢喜奉行

　　（一一四三）

　　如是我闻

　　一时。佛住王舍城迦兰陀竹园。尊者摩诃迦叶．尊者阿难住耆阇崛山

　　时。尊者阿难诣尊者摩诃迦叶所。语尊者摩诃迦叶言。今可共出耆阇崛山。入王舍城乞食

　　尊者摩诃迦叶默然而许

　　时。尊者摩诃迦叶．尊者阿难着衣持钵。入王舍城乞食。尊者阿难语尊者摩诃迦叶。日时太早。可共暂过比丘尼精舍。即便往过

　　时。诸比丘尼遥见尊者摩诃迦叶．尊者阿难从远而来。疾敷床座。请令就坐。时。诸比丘尼礼尊者摩诃迦叶．阿难足已。退坐一面

　　尊者摩诃迦叶为诸比丘尼种种说法。示教照喜。示教照喜已。时。偷罗难陀比丘尼不喜悦。说如是恶言。云何。阿梨摩诃迦叶于阿梨阿难。鞞提诃牟尼前为比丘尼说法。譬如贩针儿于针师家卖。阿梨摩诃迦叶亦复如是。于阿梨阿难。鞞提诃牟尼前为诸比丘尼说法

　　尊者摩诃迦叶闻偷罗难陀比丘尼心不喜悦。口说恶言。闻已。语尊者阿难。汝看。是偷罗难陀比丘尼心不喜悦。口说恶言。云何。阿难。我是贩针儿。汝是针师。于汝前卖耶

　　尊者阿难语尊者摩诃迦叶。且止。当忍。此愚痴老妪。智慧薄少。不曾修习故

　　阿难。汝岂闻世尊．如来．应．等正觉所知见。于大众中说月譬经。教诫．教授。比丘。当如月譬住。常如新学。如是广说为说。阿难。如月譬住。常如新学耶

　　阿难答言。不也。尊者摩诃迦叶

　　阿难。汝闻世尊．如来．应．等正觉所知所见说言。比丘。当如月譬住。常如新学。其唯摩诃迦叶比丘

　　阿难答言。如是。尊者摩诃迦叶

　　阿难。汝曾为世尊．如来．应．等正觉所知所见。于无量大众中请汝来坐耶。又复世尊以同己广大之德称叹汝。阿难离欲．恶不善法。乃至漏尽通。称叹

　　答言。不也。尊者摩诃迦叶

　　如是。阿难。世尊．如来．应．等正觉于无量大众中。口自说言。善来摩诃迦叶。请汝半座。复于大众中以同己广大功德。离欲．恶不善法。乃至漏尽通。称叹摩诃迦叶耶

　　阿难答言。如是。尊者摩诃迦叶

　　时。摩诃迦叶于比丘尼众中师子吼已

　　（一一四四）

　　如是我闻

　　一时。尊者摩诃迦叶．尊者阿难住王舍城耆阇崛山中。世尊涅槃未久。时。世饥馑。乞食难得

　　时。尊者阿难与众多年少比丘俱。不能善摄诸根。食不知量。不能初夜．后夜精勤禅思。乐着睡眠。常求世利。人间游行至南天竺。有三十年少弟子舍戒[还俗](https://m.liaotuo.com/remen/huansu.html)。余多童子。时。尊者阿难于南山国土游行。以少徒众还王舍城。时。尊者阿难举衣钵。洗足已。至尊者摩诃迦叶所。稽首礼足。退坐一面

　　时。尊者摩诃迦叶问尊者阿难。汝从何来。徒众鲜少

　　阿难答言。从南山国土人间游行。年少比丘三十人舍戒还俗。徒众损减。又今在者多是童子

　　尊者摩诃迦叶语阿难言。有几福利。如来．应．等正觉所知所见。听三人已上制群食戒

　　阿难答言。为二事故。何等为二。一者为贫小家。二者多诸恶人以为伴党。相破坏故。莫令恶人于僧中住。而受众名。映障大众。别为二部。互相嫌诤

　　尊者迦叶语阿难言。汝知此义。如何于饥馑时。与众多年少弟子南山国土游行。令三十人舍戒还俗。徒众损减。余者多是童子。如阿难。汝徒众消灭。汝是童子。不知筹量

　　阿难答言。云何。尊者摩诃迦叶。我以头发二色。犹言童子

　　尊者摩诃迦叶言。汝于饥馑世。与诸年少弟子人间游行。致令三十弟子舍戒还俗。其余在者复是童子。徒众消灭。不知筹量。而言宿士众坏。阿难。众极坏。阿难。汝是童子。不筹量故

　　时。低舍比丘尼闻尊者摩诃迦叶以童子责尊者阿难。毗提诃牟尼。闻已不欢喜。作是恶言。云何。阿梨摩诃迦叶本外道闻。而已童子呵责阿梨阿难。毗提诃牟尼。令童子名流行

　　尊者摩诃迦叶以天耳闻低舍比丘尼心不欢喜。口出恶言。闻已。语尊者阿难。汝看。是低舍比丘尼心不欢喜。口说恶语。言。摩诃迦叶本门外道。而责阿梨阿难。毗提诃牟尼。令童子名流行

　　尊者阿难答言。且止。尊者摩诃迦叶。忍之。尊者摩诃迦叶。此愚痴老妪无[自性](https://m.liaotuo.com/remen/zixing.html)智

　　尊者摩诃迦叶语阿难言。我自出家。都不知有异师。唯如来．应．等正觉。我未出家时。常念生．老．病．死．忧．悲．恼苦。知在家荒务。多诸烦恼。出家空闲。难可俗人处于非家。一向鲜洁。尽其形寿。纯一满净。梵行清白。当剃须发。着[袈裟](https://m.liaotuo.com/remen/jiasha.html)衣。正信．非家．出家学道。以百千金贵价之衣。段段割截为僧伽梨。若世间阿罗汉者。闇从出家。我出家已。于王舍城那罗聚落中间多子塔所。遇值世尊正身端坐。相好奇特。诸根寂静。第一息灭。犹如金山

　　我时见已。作是念。此是我师。此是世尊。此是罗汉。此是等正觉。我时一心合掌敬礼。白佛言。是我大师。我是弟子

　　佛告我言。如是。迦叶。我是汝师。汝是弟子。迦叶。汝今成就如是真实净心所恭敬者。不知言知。不见言见。实非罗汉而言罗汉。非等正觉言等正觉者。应当自然身碎七分。迦叶。我今知故言知。见故言见。真阿罗汉言阿罗汉。真等正觉言等正觉。迦叶。我今有因缘故。为声闻说法。非无因缘故。依。非无依。有神力。非无神力。是故。迦叶。若欲闻法。应如是学。若欲闻法。以义饶益。当一其心。恭敬尊重。专心侧听。而作是念。我当正观[五阴](https://m.liaotuo.com/remen/wuyin.html)生灭。六触入处集起．灭没。于[四念处](https://m.liaotuo.com/remen/sinianchu.html)正念乐住。修七觉分．八解脱。身作证。常念其身。未尝断绝。离无惭愧。于大师所及大德梵行[常住](https://m.liaotuo.com/remen/changzhu.html)惭愧。如是应当学

　　尔时。世尊为我说法。示教照喜。示教照喜已。从座起去。我亦随去。向于住处。我以百千价直衣割截僧伽梨。四摄为座。尔时。世尊知我至心。处处下道。我即敷衣。以为坐具。请佛令坐。世尊即坐。以手摩衣。叹言。迦叶。此衣轻细。此衣柔软。我时白言。如是。世尊。此衣轻细。此衣柔软。唯愿世尊受我此衣。佛告迦叶。汝当受我粪扫衣。我当受汝僧伽梨。佛即自手授我粪扫纳衣。我即奉佛僧伽梨。如是渐渐教授。我八日之中。以学法受于乞食。至第九日。起于无学

　　阿难。若有正问。谁是世尊法子。从佛口生．从法化生。付以法财。诸禅．解脱．[三昧](https://m.liaotuo.com/remen/sanmei.html)．正受。应答我是。是则正说。譬如转轮圣王第一长子。当以灌顶。住于王位。受王五欲。不苦方便自然而得。我亦如是。为[佛法](https://m.liaotuo.com/remen/fofa.html)子。从佛口生．从法化生。得法余财法。禅．解脱．三昧．正受。不苦方便自然而得。譬如转轮圣王宝象。高七八肘。一多罗叶能映障者。如是我所成就六神通智。则可映障。若有于神通境界智证有疑惑者。我悉能为分别记说。天耳．他心通．宿命智．生死智．漏尽作证智通有疑惑者。我悉能为分别记说。令得决定

　　尊者阿难语尊者摩诃迦叶。如是。如是。摩诃迦叶。如转轮圣王宝象。高七八肘。欲以一多罗叶能映障者。如是。尊者摩诃迦叶六神通智则可映障。若有于神通境界作证智。乃至漏尽作证智有疑惑者。尊者摩诃迦叶能为记说。令其决定。我于长夜敬信尊重尊者摩诃迦叶。以有如是大德神力故

　　尊者摩诃迦叶说是语时。尊者阿难闻其所说。欢喜受持