增壹阿含经 第三十六卷

　　东晋罽宾[三藏](https://m.liaotuo.com/remen/sanzang.html)瞿昙僧伽提婆译

　　八难品第四十二之一

　　（一）

　　闻如是

　　一时。佛在舍卫国祇树给孤独园

　　尔时。[世尊](https://m.liaotuo.com/remen/shizun.html)告诸[比丘](https://m.liaotuo.com/remen/biqiu.html)。凡夫之人不闻不知[说法](https://m.liaotuo.com/remen/shuofa.html)时节。比丘当知。有八不闻时节。人不得[修行](https://m.liaotuo.com/remen/xiuxing.html)。云何为八。若如来出现世时。广演法教。得至[涅槃](https://m.liaotuo.com/remen/niepan.html)。如来之所行。然此[众生](https://m.liaotuo.com/remen/zhongsheng.html)在[地狱](https://m.liaotuo.com/remen/diyu.html)中。不闻不睹。是谓初一难也

　　若复如来出现世时。广演法教。然此众生在畜生中。不闻不睹。是谓第二之难

　　复次。如来出现世时。广说法教。然此众生在饿鬼中。不闻不睹。是谓此第三之难也

　　复次。如来出现世时。广演法教。然此众生在长寿天上。不闻不睹。是谓第四之难也

　　复次。如来出现世时。广演法教。然此众生在边地生。诽谤贤圣。造诸邪业。是谓第五之难

　　复次。如来出现世时。广演法教。得至涅槃。然此众生生于中国。又且六情不完具。亦复不别[善恶](https://m.liaotuo.com/remen/shane.html)之法。是谓第六之难也

　　若复如来出现世时。广演法教。得至涅槃。然此众生在于中国。虽复六情完具。无所缺漏。然彼众生[心识](https://m.liaotuo.com/remen/xinshi.html)邪见。无人．无施．亦无受者。亦无善恶之报。无今世．后世。亦无父母。世无[沙门](https://m.liaotuo.com/remen/shamen.html)．[婆罗门](https://m.liaotuo.com/remen/poluomen.html)等成就得阿罗汉者。自身作证而自游乐。是谓第七之难也

　　复次。如来不出现世。亦复不说法使至涅槃者。又此众生生在中国。六情完具。堪任受法。聪明高才。闻法则解。修行[正见](https://m.liaotuo.com/remen/zhengjian.html)。便有物．有施．有受者。有善恶之报。有今世．后世。世有沙门．婆罗门等修正见。取[证得](https://m.liaotuo.com/remen/zhengde.html)阿罗汉者。是谓第八之难。非梵行所修行。是谓。比丘。有此八难。非梵行所修行

　　于是。比丘。有一时节法。梵行人所修行。云何为一。于是。如来出现世时。广演法教。得至涅槃。然此[人生](https://m.liaotuo.com/remen/rensheng.html)在中国。世智辩聪。触物皆明。修行正见。亦能分别善恶之法。有今世．后世。世有沙门．婆罗门等修正见。取证得阿罗汉者。是谓梵行人修行一法。得至涅槃

　　尔时。世尊便说此偈

　　八难非一类　　令人不得道

　　如今现在前　　[世间](https://m.liaotuo.com/remen/shijian.html)不可遇

　　亦当学[正法](https://m.liaotuo.com/remen/zhengfa.html)　　亦莫失是处

　　追忆过去等　　便生地狱中

　　于是断无欲　　思惟于正法

　　久存于世间　　而无断灭时

　　于是断无欲　　思惟于正法

　　永断[生死](https://m.liaotuo.com/remen/shengsi.html)原　　久存于世间

　　以得于人身　　分别正真法

　　诸不得果者　　必游八难处

　　今说有八难　　[佛法](https://m.liaotuo.com/remen/fofa.html)之要行

　　一难犹尚剧　　如板浮大海

　　虽当离一难　　然可有此理

　　设离一[四谛](https://m.liaotuo.com/remen/sidi.html)　　永离于正道

　　是故当专心　　思惟于妙理

　　至诚听正法　　便得无为处

　　是故。比丘。当求方便。远离八难之处。莫愿其中。如是。诸比丘。当作是学

　　尔时。诸比丘闻佛所说。[欢喜](https://m.liaotuo.com/remen/huanxi.html)奉行

　　（二）

　　闻如是

　　一时。佛在舍卫国祇树给孤独园

　　尔时。世尊告诸比丘。有八大地狱。云何为八。一者还活地狱。二者黑绳地狱。三者等害地狱。四者涕哭地狱。五者大涕哭地狱。六者阿鼻地狱。七者炎地狱。八者大炎地狱。如是。比丘。八大地狱

　　尔时。世尊便说此偈

　　还活及黑绳　　等害二涕哭

　　五逆阿鼻狱　　炎大炎地狱

　　此名八地狱　　其中不可处

　　皆由恶行本　　十六隔子围

　　然彼铁狱上　　为火之所烧

　　遍一由旬内　　炽火极热盛

　　四城四门户　　其间甚平整

　　又以铁作城　　铁板覆其上

　　斯由众生罪报之缘。令彼众生受苦无量。肉血消尽。唯有骨存。以何等故。名为还活地狱。复有彼众生形体挺直。亦不动摇。为苦所逼。不能移转。形体以无肉血。是时。众生自相谓言。众生还活。还活。是时。彼众生便自还活。以此[因缘](https://m.liaotuo.com/remen/yinyuan1.html)。故名为还活地狱

　　复以何因。名为黑绳地狱。然彼众生形体筋脉皆化为绳。以锯锯身。故名为黑绳地狱

　　复以何因缘。名等害地狱。是时。彼众生集在一处。而枭其首。寻复还生。由此因缘。名为等害地狱

　　复以何因缘。名为涕哭地狱。然彼众生善本断灭。无毛发遗余在。在彼地狱中。受恼无量。于中称怨唤呼。声不断绝。由此因缘。名为涕哭地狱

　　复以何因缘。名为大涕哭地狱。然彼众生在地狱中。受无量苦痛。不可称计。于中唤呼．椎胸．自掴。同声唱[口\*睾]。由此因缘。名为大涕哭地狱

　　复以何因缘。名为阿鼻地狱。然众生之类杀害父母。坏佛偷婆。斗乱众僧。习邪倒见。与邪见共相应。一切不可疗治。以是之故。名为阿鼻地狱

　　复以何因缘。名为炎地狱。然众生之类在彼狱中。形体烟出。皆融烂。故名为炎地狱

　　复以何因缘。名为大炎地狱。然彼众生在此狱中。都不见罪人之遗余。是谓。比丘。由此因缘。名为八大地狱

　　一一地狱有十六隔子。其名优钵地狱．钵头地狱．拘牟头地狱．分陀利地狱．未曾有地狱．永无地狱．愚惑地狱．缩聚地狱．刀山地狱．汤火地狱．火山地狱．灰河地狱．荆棘地狱．沸屎地狱．剑树地狱．热铁丸地狱。如是比十六隔子不可称量。使彼众生。生地狱中

　　彼或有众生毁正见者。诽谤正法而远离之。命终之后皆生还活地狱中。诸有众生好喜[杀生](https://m.liaotuo.com/remen/shasheng.html)。便生黑绳地狱中。其有众生屠杀牛．羊及种种类。命终之后生等害地狱中。其有众生不与取。窃他物者。便生涕哭地狱中。其有众生常喜淫泆。有复[妄语](https://m.liaotuo.com/remen/wangyu.html)。命终之后生大涕哭地狱中。其有众生杀害父母。破坏神寺。斗乱圣众。诽谤[圣人](https://m.liaotuo.com/remen/shengren.html)。习倒邪见。命终之后生阿鼻地狱中。其有众生。此间闻语。复传来至彼。设彼间闻。复传来至此。求人方便。彼人命终之后生炎地狱中。其有众生斗乱彼此。贪着他物。兴起悭疾。意怀犹豫。命终之后生大炎地狱中。其有众生造诸杂业。命终之后生十六隔子中

　　是时。狱卒役彼众生。苦痛难量。或断手。或断脚。或断手脚。或截鼻。或断耳。或断耳鼻。或取材木押之。或以草着其腹。或取发悬之。或剥其皮。割其肉。或分为二分。或还缝合之。或取五刖之。或取火侧炙之。或融铁洒之。或五磔之。或长其身。或以利斧而枭其首。寻复还生。要当人中罪毕。然后乃生。是时。狱卒取彼众生。大椎碎其形体。或取脊脉剥之。复驱逐使上剑树。复驱使使下。是时。有铁[口\*(隹/乃)]乌寻复食之。复取五系之。不得动转。寻复举着大镬汤中。加以铁叉而害其身。风吹其身。复还生如故。是时。狱卒复使众生上刀山．火山不令停住。其中受苦不可称计。要当人中所作罪毕。然后乃出

　　是时。罪人不堪受此苦痛。复求入热灰地狱中受苦无量。复从中出。入逆刺地狱。其中风吹痛不可计。复从中出。入热屎地狱中。是时。热屎地狱中有濡细虫。啖彼骨肉。是时。众生不堪受苦痛。复移至剑树地狱。伤坏形体。痛不可忍

　　是时。狱卒语彼众生曰。汝等为从何来。是时罪人报曰。我曹亦复不知为从何来。又问。为从何去。报曰。亦复不知当何所至。又问。今欲求何等。报曰。吾等极患饥渴。是时。狱卒以热铁丸着彼罪人口中。烧烂身体。痛不可堪。要当毕其罪本。然后乃命终。是时。罪人复还历经尔许地狱。于中受苦数千万岁。然后乃出。比丘当知。阎罗王便作是念。诸有众生身．口．意行恶。尽当受如是之罪。诸有众生身．口．意[行善](https://m.liaotuo.com/remen/xingshan.html)者。如是之比皆当生光音天

　　是时。世尊便说此偈

　　愚者常欢喜　　如彼光音天

　　智者常怀惧　　犹如处地狱

　　是时比丘。闻阎罗王作是教令。我今何日当灭昔所作罪。于此命终得受人形。生中国之中。与善知识共会。父母笃信佛法。于如来众中得[出家](https://m.liaotuo.com/remen/chujia.html)学道。于现法中得尽有漏成无漏。我今重苦汝。勤加用意。去离八难处。得生中国。与善知识相遇。得修梵行。所愿成果不失本誓。是故。比丘。若善男子．善女人欲离八大地狱及十六隔子者。当求方便。修八正道。如是。比丘。当作是学

　　尔时。诸比丘闻佛所说。欢喜奉行

　　（三）

　　闻如是

　　一时。佛在毗舍离[木\*奈]祇园中。与大比丘众五百人俱。渐渐复在人中游化

　　是时。世尊还顾观毗舍离城。寻时便说此偈

　　今观毗舍离　　更后不复睹

　　亦复更不入　　于是当别去

　　是时。毗舍离城中人民。闻说此偈。普怀愁忧。从世尊后。各各堕泪。自相谓曰。如来灭度将在不久。世间当失光明

　　世尊告曰。止。止。诸人勿怀愁忧。应坏之物欲使不坏者。终无此理。吾先以有四事之教。由此得作证。亦复以四部之众。说此四事之教。云何为四。一切行[无常](https://m.liaotuo.com/remen/wuchang.html)。是谓一法。一切行苦。是谓二法。一切行[无我](https://m.liaotuo.com/remen/wuwo.html)。是谓三法。涅槃为灭尽。是谓第四法之本。如是不久。如来当取灭度。汝等当知。四法之本。普与一切众生而说其义

　　尔时。世尊欲使毗舍离城人民还归。即化作大坑。如来将诸比丘众在[彼岸](https://m.liaotuo.com/remen/bian.html)。国土人民而在此岸。是时。世尊即掷己钵在[虚空](https://m.liaotuo.com/remen/xukong.html)中与彼人民。又告之曰。汝等。好[供养](https://m.liaotuo.com/remen/gongyang.html)此钵。亦当供养高才法师。长夜之中获福无量。是时。世尊与彼钵已。即时诣拘尸那竭国

　　是时。拘尸那竭国人民五百余力士集在一处。各作此论。我同共造奇特之事。使后命终之时。名称远布。子孙共传。昔日拘尸那竭力士势叵及

　　斯须。复作是念。当造立何[功德](https://m.liaotuo.com/remen/gongde.html)。尔时。去拘尸那竭国不远有大方石。长百二十步。广六十步。我等当共竖之。尽其筋力。欲得竖立。而不克获。亦不动摇。何况能举乎。是时。世尊便往至彼所。而告之曰。诸童子。欲何所施为

　　时。诸童子白佛言。我向者各作此论。欲移此石。使世世称传其名。施功已来。乃经七日。然不能令此石移转

　　佛告诸童子。卿等欲使如来竖此石乎

　　童子报言。今正是时。唯愿世尊当安此石

　　是时。世尊以右手摩抆此石。举着左手中。掷着虚空中。是时。彼石乃至梵天上

　　是时。拘尸那竭力士不见此石。而白世尊曰。此石今何所至。我等今日咸共不见

　　世尊告曰。此石今乃至梵天上

　　童子白佛言。此石何时当来阎浮利地上

　　世尊告曰。我今当引譬喻。智者以譬喻自解。设复有人往梵天上。取此石投阎浮地者。十二年乃到。然今如来威神所感。正尔当还

　　如来说此语已。是时彼石寻时还来。虚空之中雨诸天华若干百种

　　是时。彼童子五百余人遥见石来。各各驰散。不安本处。佛告童子。勿怀恐惧。如来自当知时

　　尔时。世尊舒左手遥接彼石。着右手中而竖之。是时。三千大千刹土六变震动。虚空之中神妙之天。散种种忧钵莲华。是时。五百童子皆叹未曾有。甚奇。甚特。如来威神实不可及。此石今长百二十步。广六十步。然以一手而安处之

　　是时。五百童子白佛言。如来以何力移动此石。为神足之力。为用[智慧](https://m.liaotuo.com/remen/zhihui.html)之力安处此石乎

　　佛告童子曰。吾亦不用神足之力。亦复不用智慧之力。吾今用父母之力安处此石

　　诸童子白佛。不审如来用父母之力。其事云何

　　世尊告曰。吾今当与汝引譬。智者以譬喻自解。童子当知。十骆驼之力。不如一凡象力。又复十骆驼及一凡象之力。不如一迦罗勒象力。又复十骆驼及一凡象力并迦罗勒象力。不如一鸠陀延象力也。正使十骆驼．一凡象力。乃至鸠陀延象力。不如一婆摩那象力也。复计此象之力。不如一迦泥留象力也。复计诸象之力。复不如一优钵象力也。复计尔许象之力。复不如一钵头摩象力也。复计挍尔许象力。复不如一拘牟陀象力也。复取计挍之。复不如一分陀利象力也。复取计校。复不如一香象之力。复取计挍之。复不如一摩呵那极之力。复计挍之。复不如一那罗延之力。复取计挍之。复不如一转轮圣王之力。复取计挍之。不如一阿维越致之力。复取计挍之。不如一补处菩萨之力。复取计挍之。复不如一道树下坐菩萨之力。复取计挍之。复不如一如来父母遗体之力。吾今以父母之力安处此石

　　尔时。五百童子复白世尊言。如来神足力者。其事云何

　　世尊告曰。吾昔有[弟子](https://m.liaotuo.com/remen/dizi.html)名目犍连。神足之中最为第一。尔时。共游在毗罗若竹园村中。尔时。国土至俭。人民相食。白骨盈路。然出家学士乞求难得。圣众羸瘦。气力虚竭。又复村中生民之类。皆怀饥色。无复聊赖。是时。大目犍连来至我所。而白我言。今此毗罗若极为饥俭。乞求无处。生民困悴。无复生路。我亦躬从如来受此言教。今此地下有自然地肥。极为香美。唯愿世尊听许弟子。反此地肥令在上。使此人民得食啖之。又使圣众得充气力

　　我尔时告目连曰。诸地中蠕动之虫。欲安处何所。目连白言。当化一手似此地形。又以一手反此地肥。使蠕动之虫各安其所。我尔时复告目连曰。汝当有何心识欲反此地。目连白言。我今反此地形。犹如力人反一树叶而无疑难也。我尔时复语目连曰。止。止。目连。不须反此地肥。所以然者。众生睹此当怀恐怖。衣毛皆竖。诸佛神寺亦当毁坏。是时。目连前白佛言。唯愿世尊听许圣众诣郁单曰乞食

　　佛告目连。此大众中无神足者。当云何诣彼乞食。目连白佛言。其无神足者。我当接诣彼土。佛告目连。止。止。目连。何须圣众诣彼乞食。所以然者。将来之世亦当如是饥俭。乞求难得。人无颜色。尔时。诸长者婆罗门当语比丘言。汝等何不诣郁单越乞食。昔日释种弟子有大神足。遇此饥俭。皆共诣郁单曰乞食。而自存济。今日释迦弟子无有神足。亦无威神沙门之行。便轻易比丘。使彼长者[居士](https://m.liaotuo.com/fjrw/jsrw/)。普怀憍慢之心。受罪无量。目连当知。以此因缘。诸比丘众不宜尽往诣彼乞食

　　诸童子当知。目连神足其德如是。计目连神足之力。遍三千大千刹土。无空缺处。不如世尊神足之力。百倍．千倍．巨亿万倍。不可以譬喻为比。如来神足其德不可量也

　　诸童子白佛言。如来智慧力者。何者是乎

　　世尊告曰。我昔亦有弟子名[舍利](https://m.liaotuo.com/remen/sheli.html)弗。智慧之中最为第一。如大海水纵横八万四千由旬。水满其中。又须弥山高八万四千由旬。入水亦如是。然阎浮里地。南北二万一千由旬。东西七千由旬。今取较之。以四大海水为墨。以须弥山为树皮。现阎浮地草木作笔。复使三千大千刹土人民尽能书。欲写舍利弗比丘智慧之业。然童子当知。四大海水墨．笔．人之渐渐命终。不能使舍利弗比丘智慧竭尽。如是。童子。我弟子之中智慧第一。不出舍利弗智慧之上。计此舍利弗比丘。遍满三千大千刹土。无空缺处。欲比如来之智慧。百倍．千倍．巨亿万倍。不可以譬喻为比。如来智慧力者。其事如是

　　是时。童子复白佛言。颇更有力出此力者乎

　　世尊告曰。亦有此力出诸力之上。何者是。所谓无常力是。今日如来夜半在双树间。为无常力所牵。当取灭度

　　尔时。诸童子咸共堕泪。如来取灭度何其速哉。世丧眼目

　　尔时。君茶罗系头[比丘尼](https://m.liaotuo.com/remen/biqiuni.html)是婆罗陀长者女。此比丘尼便作是念。吾闻世尊取灭度不久。然日数已尽。今宜可往至世尊所亲觐问讯。是时。彼比丘尼即出毗舍离城。往至世尊所。遥见如来径将诸比丘众及五百童子。欲诣双树间

　　尔时。比丘尼至世尊所。头面礼足。白世尊言。我闻世尊取灭度将在不久

　　世尊告曰。如来取灭度正在今日夜半耳

　　是时。比丘尼白佛言。我今所以出家学道。又不果所愿。然世尊舍我灭度。唯愿说微妙之法。使果其愿

　　世尊告曰。汝今当思惟苦之原本

　　比丘尼复白佛言。实苦。世尊。实苦。如来

　　世尊告曰。汝观何等义而言苦乎

　　比丘尼白佛言。生苦．老苦．病苦．死苦．忧悲恼苦．怨憎会苦．恩爱别离苦。取要言之。五盛阴苦。如是。世尊。我观此义已。故言谓苦

　　是时。比丘尼思惟义已。即于座上得三达智。是时。比丘尼白佛言。我不堪见世尊取灭度。唯愿听许先取灭度

　　是时。世尊默然可之。是时。比丘尼即从座起。礼世尊足。寻于佛前。身飞虚空。作十八变。或行．或坐．或复经行。身放烟火。踊没自由无所触碍。或出水火。遍满空中。是时。比丘尼作无央数之变已。即于无余涅槃界而取灭度。是时。当取灭度之日。八万天子得[法眼](https://m.liaotuo.com/remen/fayan.html)清净

　　尔时。世尊告诸比丘。我声闻中第一比丘尼。智慧捷疾者。所谓君茶罗比丘尼是也

　　是时。世尊告阿难曰。汝往双树间与如来敷座。使头北首

　　对曰。如是。世尊。即受[佛教](https://m.liaotuo.com/)。往双树间。与如来敷座。还至世尊所。头面礼足。白世尊曰。敷座已讫。使头北首。宜知是时

　　即时。世尊往彼树间。就所敷座。是时。尊者阿难白世尊言。有何因缘。如来敷座言头北向

　　佛告阿难。吾灭度后。佛法当在北[天竺](https://m.liaotuo.com/remen/tianzhu.html)。以此因缘故。使敷座北向

　　是时。世尊分别三衣。尔时阿难白佛。以何等故。如来今日分别三衣

　　佛告阿难。我以当来之世檀越施主故。分别此衣耳。欲使彼人受其福故。分别衣尔

　　是时。世尊须臾之顷。口出五色光。遍照方域。尔时。阿难复白佛言。复以何因缘。如来今日口出五色光

　　世尊告曰。我向作是念。本未成道时长处地狱。吞热铁丸。或食草木。长此四大。或作骡．驴．骆驼．象．马．猪．羊。或作饿鬼。长四大形。有受胎之厄。或受天福。食自然[甘露](https://m.liaotuo.com/remen/ganlu.html)。我今以成如来。以根力觉道成如来身。由此因缘故。口出五色光尔

　　是时。须臾之间口出微妙之光。胜于前光。是时。阿难白世尊言。复以何因缘。如来重出光胜于前者

　　世尊告曰。我向者作是念。过去诸佛世尊取灭度。遗法不久存于世。我复重思惟。以何方便。使我法得久存在世。如来身者金刚之数。意欲碎此身如芥子许。流布世间。使将来之世。信乐檀越不见如来形像者。取供养之因。缘是福祐。当生四姓家．四天王家．三十三天．艳天．兜术天．化[自在](https://m.liaotuo.com/remen/zizai.html)天．他化自在天。因此福祐。当生欲界．[色界](https://m.liaotuo.com/remen/sejie.html)．[无色界](https://m.liaotuo.com/remen/wusejie.html)。或复有得须陀洹道．斯陀含道．阿那含道．阿罗汉道．辟支佛道。若[成佛](https://m.liaotuo.com/remen/chengfo.html)道。由此因缘故。出斯光明尔

　　是时。世尊躬自襞僧伽梨四叠。右胁着地。脚脚相累。是时。尊者阿难悲泣涕零。不能自胜。又自考责。既未成道。为结所缚。然今世尊舍我灭度。当何恃怙

　　是时。世尊知而告诸比丘曰。阿难比丘今为所在

　　诸比丘对曰。阿难比丘今在如来床后。悲号堕泪。不能自胜。又自考责。既不成道。又不断结使。然今世尊舍我涅槃

　　尔时。世尊告阿难曰。止。止。阿难。无为愁忧。夫物处世。应当坏败。欲使不变易者。此事不然。勤加[精进](https://m.liaotuo.com/remen/jingjin.html)。念修正法。如是不久亦当尽苦际。成无漏行。过去世时。多萨阿竭阿罗呵三耶三佛亦有如此侍者。正使将来恒沙诸佛。亦当有此侍者如阿难比。转轮圣王有四未曾有法。云何为四。于是。转轮圣王欲出国界时。人民见者。莫不喜悦。尔时。转轮圣王有所言教。其有闻者。靡不喜悦。闻其言教。乃无厌足。尔时。转轮圣王默然。正使人民见王默然。亦复欢喜。是谓。比丘。转轮圣王有此四未曾有之法

　　比丘当知。阿难今日亦有四未曾有法。云何为四。正使阿难比丘默然至大众中。其有见者。莫不喜悦。正使阿难比丘有所说者。其闻语者。皆共欢喜。假使默然亦复如是。正使阿难比丘至四部众中。刹利．婆罗门众中。入国王．居士众中。皆悉欢悦。兴恭敬心。视无厌足。正使阿难比丘有所说者。其闻法教。受无厌足。是谓。比丘。有此四未曾有之法

　　是时。阿难白世尊曰。当云何与女人从事。然今比丘到时。着衣持钵。家家乞食。福度众生

　　佛告阿难。莫与相见。设相见莫与共语。设共语者。当专心意。尔时。世尊便说此偈

　　莫与女交通　　亦莫共言语

　　有能远离者　　则离于八难