杂阿含经 第二十卷

　　宋[天竺](https://m.liaotuo.com/remen/tianzhu.html)[三藏](https://m.liaotuo.com/remen/sanzang.html)求那跋陀罗译

　　（五三七）

　　如是我闻

　　一时。佛住舍卫国祇树给孤独园。尔时。尊者大目犍连．尊者阿那律住舍卫国手成浴池侧

　　尊者[舍利](https://m.liaotuo.com/remen/sheli.html)弗诣尊者阿那律所。共相问讯慰劳已。于一面坐。尊者舍利弗语尊者阿那律言。奇哉。阿那律。有大德神力。于何[功德](https://m.liaotuo.com/remen/gongde.html)修习多修习而能至此

　　尊者阿那律语尊者舍利弗言。于[四念处](https://m.liaotuo.com/remen/sinianchu.html)修习多修习。成此大德神力。何等为四念处。内身身观念处。精勤方便。[正念](https://m.liaotuo.com/remen/zhengnian.html)正知。调伏[世间](https://m.liaotuo.com/remen/shijian.html)贪忧。如是外身．内外身。内受．外受．内外受。内心．外心．内外心。内法．外法．内外法观念处。精勤方便。正念正知。如是调伏世间贪忧。尊者舍利弗。是名四念处修习多修习。成此大德神力

　　尊者舍利弗。我于四念处善修习故。于小千世界少作方便。能遍观察。如明目士夫于楼观上。观下平地种种之物。我少作方便。观察小千世界亦复如是。如是我于四念处修习多修习。成此大德神力

　　时。二正士共论议已。各从座起而去

　　（五三八）

　　如是我闻

　　一时。佛住舍卫国祇树给孤独园。尊者舍利弗．尊者大目犍连．尊者阿难．尊者阿那律住舍卫国

　　尔时。尊者大目犍连诣尊者阿那律所。共相问讯慰劳已。于一面坐。时。尊者大目犍连问尊者阿那律。于何功德修习多修习。成此大德神力

　　尊者阿那律语尊者大目犍连。我于四念处修习多修习。成此大德神力。何等为四。内身身观系心住。精勤方便。正念正知。除世间贪忧。外身．内外身。内受．外受．内外受。内心．外心．内外心。内法．外法．内外法。观系心住。[精进](https://m.liaotuo.com/remen/jingjin.html)方便。除世间贪忧。是名四念处修习多修习。成此大德神力。于千须弥山以少方便悉能观察。如明目士夫登高山顶。观下千多罗树林。如是我于四念处修习多修习。成此大德神力。以少方便见千须弥山。如是。尊者大目犍连。我于四念处修习多修习。成此大德神力

　　时二正士共论议已。各从座起而去

　　（五三九）

　　如是我闻

　　一时。佛住舍卫国祇树给孤独园。尊者舍利弗．尊者大目犍连．尊者阿难．尊者阿那律住舍卫国手成浴池侧

　　尔时。尊者阿难往尊者阿那律所。共相问讯慰劳已。于一面坐。尊者阿难问尊者阿那律。于何功德修习多修习。成就如是大德大力大[神通](https://m.liaotuo.com/remen/shentong.html)

　　尊者阿那律语尊者阿难。我于四念处修习多修习。成此大德大力。何等为四。内身身观念处系心住。精勤方便。正念正知。除世间贪忧。如是外身．内外身。内受．外受．内外受。内心．外心．内外心。内法．外法．内外法观念处系心住。精勤方便。除世间贪忧。如是。尊者阿难。我于此四念处修习多修习。少方便。以净天眼过天．人眼。见诸[众生](https://m.liaotuo.com/remen/zhongsheng.html)。死时．生时。好色．恶色。上色．下色。善趣．恶趣。随业受生。皆如实见。此诸众生身恶行。口．意恶行。诽谤贤圣。邪见[因缘](https://m.liaotuo.com/remen/yinyuan1.html)。身坏命终。生[地狱](https://m.liaotuo.com/remen/diyu.html)中。如是众生。身善行。口。意善行。不谤贤圣。[正见](https://m.liaotuo.com/remen/zhengjian.html)成就。以是因缘。身坏命终。得生天上

　　譬如明目士夫住四衢道。见诸人民若来．若去．若坐．若卧。我亦如是。于四念处修习多修习。成此大德大力神通。见诸众生。死时．生时。善趣．恶趣。如是众生身恶行。口．意恶行。诽谤贤圣。邪见因缘。生地狱中。如是众生身善行。口．意善行。不谤贤圣。正见因缘。身坏命终。得生天上。如是。尊者阿难。我于四念处修习多修习。成此大德大力神通

　　时。二正士共论议已。各从座起而去

　　（五四○）

　　如是我闻

　　一时。佛住舍卫国祇树给孤独园。尔时。尊者阿那律在舍卫国松林精舍。身遭病苦

　　时。有众多[比丘](https://m.liaotuo.com/remen/biqiu.html)诣尊者阿那律所。问讯慰劳已。于一面住。语尊者阿那律言。尊者阿那律。所患增损可安忍不。病势渐损不转增耶

　　尊者阿那律言。我病不安。难可安忍。身诸苦痛。转增无损。即说三种譬。如上叉摩经说

　　然我身已遭此苦痛。且当安忍。正念正知

　　诸比丘问尊者阿那律。心住何所而能安忍如是大苦。正念正知

　　尊者阿那律语诸比丘言。住四念处。我于所起身诸苦痛能自安忍。正念正知。何等为四念处。谓内身身观念处。乃至受．心．法观念处。是名住于四念处。身诸苦痛能自安忍。正念正知

　　时。诸正士共论议已。[欢喜](https://m.liaotuo.com/remen/huanxi.html)[随喜](https://m.liaotuo.com/remen/suixi.html)。各从座起而去

　　（五四一）

　　如是我闻

　　一时。佛住舍卫国祇树给孤独园。时。尊者阿那律在舍卫国松林精舍。病差未久

　　时。有众多比丘往诣阿那律所。问讯慰劳已。于一面坐。问尊者阿那律。安隐乐住不

　　阿那律言。安隐乐住。身诸苦痛渐已休息

　　诸比丘问尊者阿那律。住何所住。身诸苦痛得安隐

　　尊者阿那律言。住四念处。身诸苦痛渐得安隐。何等为四。谓内身身观念处。乃至法法观念处。是名四念处。住此四念处故。身诸苦痛渐得休息

　　时。诸正士共论议已。欢喜随喜。各从座起而去

　　（五四二）

　　如是我闻

　　一时。佛住舍卫国祇树给孤独园。时。尊者阿那律在舍卫国松林精舍

　　时。有众多比丘诣尊者阿那律所。共相问讯慰劳已。于一面坐。问尊者阿那律。若比丘在于学地。上求安隐[涅槃](https://m.liaotuo.com/remen/niepan.html)住。圣[弟子](https://m.liaotuo.com/remen/dizi.html)云何修习多修习。于此法．律得尽诸漏。无漏心[解脱](https://m.liaotuo.com/remen/jietuo.html)．慧解脱。现法自知作证。我生已尽。梵行已立。所作已作。自知不受后有

　　尊者阿那律语诸比丘言。若比丘在于学地。上求安隐涅槃心住。圣弟子云何修习多修习。于此法．律得尽诸漏。无漏心解脱．慧解脱。现法自知作证。我生已尽。梵行已立。所作已作。自知不受后有者。当住四念处。何等为四。谓内身身观念处。乃至法法观念处。如是四念处修习多修习。于此法．律得尽诸漏。无漏心解脱．慧解脱。现法自知作证。我生已尽。梵行已立。所作已作。自知不受后有

　　时。诸比丘共闻尊者阿那律所说。欢喜随喜。各从座起而去

　　（五四三）

　　如是我闻

　　一时。佛住舍卫国祇树给孤独园。时。尊者阿那律在舍卫国松林精舍住

　　时。有众多比丘诣尊者阿那律所。与尊者阿那律共相问讯慰劳已。于一面坐。语尊者阿那律言。若阿罗汉比丘诸漏已尽。所作已作。舍离重担。离诸有结。正智心善解脱。亦修四念处耶

　　尊者阿那律语比丘言。若比丘诸漏已尽。所作已作。舍离重担。离诸有结。正智心善解脱。彼亦修四念处也。所以者何。不得者得。不证者证。为现法乐住故。所以者何。我亦离诸有漏。得阿罗汉。所作已作。心善解脱。亦修四念处故。不得者得。不到者到。不证者证。乃至现法安乐住

　　时。诸正士共论议已。欢喜随喜。各从座起而去

　　（五四四）

　　如是我闻

　　一时。佛住舍卫国祇树给孤独园。时。尊者阿那律在舍卫国松林精舍

　　时。有众多外道[出家](https://m.liaotuo.com/remen/chujia.html)诣尊者阿那律所。共相问讯慰劳已。于一面坐。语尊者阿那律。尊者何故于[沙门](https://m.liaotuo.com/remen/shamen.html)瞿昙法中出家

　　尊者阿那律言。为修习故

　　复问。何所修习

　　答言。谓修诸根．修诸力．修诸觉分．修诸念处。汝欲闻何等修

　　复问。根．力．觉分。我不知其名字。况复问义。然我欲闻念处

　　尊者阿那律言。谛听。善思。当为汝说。若比丘内身身观念处。乃至法法观念处

　　时。众多外道出家闻尊者阿那律所说。欢喜随喜。各从座起而去

　　（五四五）

　　如是我闻

　　一时。佛住舍卫国祇树给孤独园。尔时。尊者阿那律在舍卫国住松林精舍

　　时。尊者阿那律语诸比丘。譬如大树。生而顺下。随浚随输。若伐其根。树必当倒。随所而顺下。如是比丘修四念处。长夜顺趣浚输。向于远离。顺趣浚输。向于出要。顺趣浚输。向于涅槃

　　尊者阿那律说此经已。诸比丘闻其所说。欢喜奉行

　　（五四六）

　　如是我闻

　　一时。佛住舍卫国祇树给孤独园。尔时。尊者摩诃迦旃延在跋兰那聚落乌泥池侧

　　时。有执澡灌杖梵志诣摩诃迦旃延所。共相问讯慰劳已。于一面坐。问摩诃迦旃延言。何因何缘王．王共诤。[婆罗门](https://m.liaotuo.com/remen/poluomen.html)[居士](https://m.liaotuo.com/fjrw/jsrw/)．婆罗门居士共诤

　　摩诃迦旃延答梵志言。贪欲系着因缘故。王．王共诤。婆罗门居士．婆罗门居士共诤

　　梵志复问。何因何缘出家．出家而复共诤

　　摩诃迦旃延答言。以见欲系着故。出家．出家而复共诤

　　梵志复问。摩诃迦旃延。颇有能离贪欲系着及离此见欲系着不

　　尊者摩诃迦旃延答言。梵志。有。我大师如来．应．等正觉．明行足．善逝．世间解．无上士．调御丈夫．[天人](https://m.liaotuo.com/remen/tianren.html)师．佛．[世尊](https://m.liaotuo.com/remen/shizun.html)能离此贪欲系着及见欲系着

　　梵志复问。佛．世尊今在何所

　　答言。佛．世尊今在婆罗耆人中。拘萨罗国舍卫城祇树给孤独园

　　尔时。梵志从座起。整衣服。偏袒右肩。右膝着地。向佛所住处合掌赞叹

　　南无南无佛．世尊．如来．应供．等正觉。能离欲贪诸系着。悉能远离贪欲缚及诸见欲。净根本

　　时。持澡灌杖梵志闻尊者摩诃迦旃延所说。欢喜随喜。从座起去

　　（五四七）

　　如是我闻

　　一时。佛住舍卫国祇树给孤独园。尊者摩诃迦旃延在婆罗那乌泥池侧。与众多比丘集于食堂。为持衣事

　　时。有执杖梵志年耆根熟。诣食堂所。于一面柱杖而住。须臾默然已。语诸比丘。诸长老。汝等何故见老宿士不共语问讯。恭敬命坐

　　时。尊者摩诃迦旃延亦在众中坐。时。尊者摩诃迦旃延语梵志言。我法有宿老来。皆共语问讯。恭敬[礼拜](https://m.liaotuo.com/remen/libai.html)。命之令坐

　　梵志言。我见此众中无有老于我者。不恭敬礼拜．命坐。汝云何言。我法见有宿老。恭敬礼拜。命其令坐

　　摩诃迦旃延言。梵志。若有耆年八十．九十。发白齿落。成就年少法者。此非宿士。虽复年少年二十五。色白发黑。盛壮美满。而彼成就耆年法者。为宿士数

　　梵志问言。云何名为八十．九十。发白齿落。而复成就年少之法。年二十五。肤白发黑。盛壮美色。为宿士数

　　尊者摩诃迦旃延语梵志言。有五欲功德。谓眼识色爱．乐．念。耳识声．鼻识香．舌识味．身识触爱．乐．念。于此五欲功德不离贪．不离欲．不离爱．不离念．不离浊。梵志。若如是者。虽复八十．九十。发白齿落。是名成就年少之法。虽年二十五。肤白发黑。盛壮美色。于五欲功德离贪．离欲．离爱．离念．离浊。若如是者。虽复年少年二十五。肤白发黑。盛壮美色。成就老人法。为宿士数

　　尔时。梵志语尊者摩诃迦旃延。如尊者所说义。我自省察。虽老则少。汝等虽少。成耆年法。世间多事。令便请还

　　尊者摩诃迦旃延言。梵志。汝自知时

　　尔时。梵志闻尊者摩诃迦旃延所说。欢喜随喜。还其本处

　　（五四八）

　　如是我闻

　　一时。佛住舍卫国祇树给孤独园。尊者摩诃迦旃延在稠林中住

　　时。摩偷罗国王是西方王子。诣尊者摩诃迦旃延所。礼摩诃迦旃延足。退坐一面。问尊者摩诃迦旃延。婆罗门自言。我第一。他人卑劣。我白。余人黑。婆罗门清净。非非婆罗门。是婆罗门子从口生。婆罗门所化。是婆罗门所有。尊者摩诃迦旃延。此义云何

　　尊者摩诃迦旃延语摩偷罗王言。大王。此是世间言说耳。世间言说言。婆罗门第一。余人卑劣。婆罗门白。余人黑。婆罗门清净。非非婆罗门。婆罗门从婆罗门生。生从口生。婆罗门所化。是婆罗门所有。大王当知。业真实者。是依业者

　　王语尊者摩诃迦旃延。此则略说。我所不解。愿重分别

　　尊者摩诃迦旃延言。今当问汝。随问答我。即问言。大王。汝为婆罗门王。于自国土。诸婆罗门．刹利．居士．长者。此四种人悉皆召来。以财以力使其侍卫。先起后卧。及诸使令。悉如意不

　　答言。如意

　　复问。大王。刹利为王．居士为王．长者为王。于自国土所有四姓悉皆召来。以财以力令其侍卫。先起后卧。及诸使令。皆如意不

　　答言。如意

　　复问。大王。如是四姓悉皆平等。有何差别。当知。大王。四种姓者。皆悉平等。无有胜如差别之异

　　摩偷罗王白尊者摩诃迦旃延。实尔。尊者。四姓皆等。无有种种胜如差别

　　是故。大王。当知四姓。世间言说为差别耳。乃至依业。真实无差别也。复次。大王。此国土中有婆罗门。有偷盗者。当如之何

　　王白尊者摩诃迦旃延。婆罗门中有偷盗者。或鞭．或缚。或驱出国。或罚其金。或截手足耳鼻。罪重则杀。及其盗者。然婆罗门。则名为贼

　　复问。大王。若刹利．居士．长者中有偷盗者。当复如何

　　王白尊者摩诃迦旃延。亦鞭．亦缚。亦驱出国。亦罚其金。亦复断截手足耳鼻。罪重则杀

　　如是。大王。岂非四姓悉平等耶。为有种种差别异不

　　王白尊者摩诃迦旃延。如是义者。实无种种胜如差别

　　尊者摩诃迦旃延复语王言。当知。大王。四种姓者。世间言说言。婆罗门第一。余悉卑劣。婆罗门白。余人悉黑。婆罗门清净。非非婆罗门。当依业真实．业依耶

　　复问。大王。婆罗门[杀生](https://m.liaotuo.com/remen/shasheng.html)．偷盗．邪淫．妄言．恶口．两舌．绮语．贪．恚．邪见。作十不善业迹已。为生恶趣耶。善趣耶。于阿罗呵所为何所闻

　　王白尊者摩诃迦旃延。婆罗门作十不善业迹。当堕恶趣。阿罗呵所。作如是闻。刹利．居士．长者亦如是说

　　复问。大王。若婆罗门行十善业迹。离杀生。乃至正见。当生何所。为善趣耶。为恶趣耶。于阿罗呵所。为何所闻

　　王白尊者摩诃迦旃延。若婆罗门行十善业迹者。当生善趣。阿罗呵所。作如是．闻如是。刹利．居士．长者亦如是说

　　复问。云何。大王。如是四姓。为平等不。为有种种胜如差别

　　王白尊者摩诃迦旃延。如是义者。则为平等。无有种种胜如差别

　　是故。大王当知。四姓悉平等耳。无有种种胜如差别。世间言说故有。婆罗门第一。婆罗门白。余者悉黑。婆罗门清净。非非婆罗门。婆罗门生。生从口生。婆罗门作。婆罗门化。婆罗门所有。当知业真实．业依

　　王白尊者摩诃迦旃延。实如所说。皆是世间言说。故有。婆罗门胜。余者卑劣。婆罗门白。余者悉黑。婆罗门清净。非非婆罗门。婆罗门生。生从口生。婆罗门化。婆罗门所有。皆是业真实．依于业

　　尔时。摩偷罗王闻尊者摩诃迦旃延所说。欢喜随喜。作礼而去

　　（五四九）

　　如是我闻

　　一时。佛住舍卫国祇树给孤独园。尔时。尊者摩诃迦旃延住阿槃提国拘罗罗咤精舍。尊者摩诃迦旃延晨朝着衣持钵。入拘罗罗咤精舍。次第乞食。至迦梨迦优婆夷舍

　　时。优婆夷见尊者摩诃迦旃延。即敷床坐。请令就坐。前礼尊者摩诃迦旃延足。退住一面。白尊者摩诃迦旃延。如世尊所说。答僧耆多童女所问。如世尊说。僧耆多童女所问偈

　　实义存于心　　寂灭而不乱

　　降伏诸勇猛　　可爱端正色

　　一心独静思　　服食妙禅乐

　　是则为远离　　世间之伴党

　　世间诸伴党　　无习近我者

　　尊者摩诃迦旃延。世尊此偈。其义云何

　　尊者摩诃迦旃延语优婆夷言。姊妹。有一沙门婆罗门言。地一切入处正受。此则无上。为求此果。姊妹。若沙门婆罗门于地一切入处正受。清净鲜白者。则见其本。见患．见灭．见灭道迹。以见本．见患．见灭．见灭道迹故。得真实义存于心。寂灭而不乱。姊妹。如是水一切入处．火一切入处．风一切入处．青一切入处．黄一切入处．赤一切入处．白一切入处．空一切入处．识一切入处为无上者。为求此果

　　姊妹。若有沙门婆罗门。乃至于识处一切入处正受。清净鲜白者。见本．见患．见灭．见灭道迹。以见本．见患．见灭．见灭道迹故。是则实义存于心。寂灭而不乱。善见．善入。是故世尊答僧耆多童女所问偈

　　实义存于心　　寂灭而不乱

　　降伏诸勇猛　　可爱端正色

　　一心独静思　　服食妙禅乐

　　是则为远离　　世间之伴党

　　世间诸伴党　　无习近我者

　　如是。姊妹。我解世尊以如是义故。说如是偈

　　优婆夷言。善哉。尊者说真实义。唯愿尊者受我请食

　　时。尊者摩诃迦旃延默然受请

　　时。迦梨迦优婆夷知尊者摩诃迦旃延受请已。即办种种净美饮食。恭敬尊重。自手奉食

　　时。优婆夷知尊者摩诃迦旃延食已。洗钵．澡嗽讫。敷一卑坐。于尊者摩诃迦旃延前恭敬听法

　　尊者摩诃迦旃延为迦梨迦优婆夷种种[说法](https://m.liaotuo.com/remen/shuofa.html)。示教照喜。示教照喜已。从座起而去

　　（五五○）

　　如是我闻

　　一时。佛住舍卫国祇树给孤独园。尔时。尊者摩诃迦旃延在舍卫国祇树给孤独园

　　尊者摩诃迦旃延语诸比丘。佛．世尊．如来．应．等正觉所知所见。说于法出苦处升于胜处。说一乘道净诸众生。离诸恼苦。忧悲悉灭。得真[如法](https://m.liaotuo.com/remen/rufa.html)。何等为六。谓圣弟子念如来．应．等正觉所行法净。如来．应．等正觉．明行足．善逝．世间解．无上士．调御丈夫．天人师．佛．世尊。圣弟子念如来．应所行法故。离贪欲觉．离嗔恚觉．离害觉。如是。圣弟子出染着心。何等为染着心。谓五欲功德。于此五欲功德离贪．恚．痴。安住正念正智。乘于直道。修习[念佛](https://m.liaotuo.com/remen/nianfo.html)。正向涅槃。是名如来．应．等正觉所知所见。说第一出苦处升于胜处。一乘道净于众生。离苦恼。灭忧悲。得如实法

　　复次。圣弟子念于[正法](https://m.liaotuo.com/remen/zhengfa.html)。念于世尊现法．律。离诸热恼。非时通达。即于现法缘自[觉悟](https://m.liaotuo.com/remen/juewu.html)。尔时。圣弟子念此正法时。不起欲觉．嗔恚．害觉。如是。圣弟子出染着心。何等为染着心。谓五欲功德。于此五欲功德离贪．恚．痴。安住正念正知。乘于直道。修习念法。正向涅槃。是名如来．应．等正觉所知所见。说第二出苦处升于胜处。一乘道净于众生。离苦恼。灭忧悲。得如实法

　　复次。圣弟子念于僧法。善向．正向．直向．等向。修随顺行。谓向须陀洹．得须陀洹果。向斯陀含．得斯陀含。向阿那含．得阿那含。向阿罗汉．得阿罗汉。如是四双八士。是名世尊弟子僧戒具足．定具足．慧具足．解脱具足．解脱知见具足。[供养](https://m.liaotuo.com/remen/gongyang.html)．恭敬．礼拜处。世间无上[福田](https://m.liaotuo.com/remen/futian.html)。圣弟子如是念僧时。尔时圣弟子不起欲觉．嗔恚．害觉。如是。圣弟子出染着心。何等为染着心。谓五欲功德。于此五欲功德离贪．恚．痴。安住正念正知。乘于直道。修习念僧。正向涅槃。是名如来．应．等正觉所知所见。说第三出苦处升于胜处。一乘道净于众生。离苦恼。灭忧悲。得如实法

　　复次。圣弟子念于戒德。念不缺戒．不断戒．纯厚戒．不离戒．非盗取戒．善究竟戒．可赞叹戒．梵行不憎恶戒。若圣弟子念此戒时。自念身中所成就戒。当于尔时不起欲觉．嗔恚．害觉。如是。圣弟子出染着心。何等为染着心。谓五欲功德。于此五欲功德离贪．恚．痴。安住正念正知。乘于直道。修戒念。正向涅槃。是名如来．应．等正觉所知所见。说第四出苦处升于胜处。一乘道净于众生。离苦恼。灭忧悲。得如实法

　　复次。圣弟子自念施法。心自欣庆。我今离悭贪垢．离在居家。解脱心施．常施．舍施．乐施．具足施．平等施。若圣弟子念于自所施法时。不起欲觉．嗔恚．害觉。如是。圣弟子出染着心。于何染着。谓五欲功德。于此五欲功德离贪．恚．痴。安住正念正知。乘于直道。修施念。正向涅槃。是名如来．应．等正觉所知所见。说第五出苦处升于胜处。一乘道净于众生。离苦恼。灭忧悲。得如实法

　　复次。圣弟子念于天德。念四王天．三十三天。炎摩天．兜率陀天．化乐天．他化[自在](https://m.liaotuo.com/remen/zizai.html)天。清净[信心](https://m.liaotuo.com/remen/xinxing1.html)。于此命终。生彼诸天。我亦如是。信．戒．施．闻．慧。于此命终。生彼天中。如是。圣弟子念天功德时。不起欲觉．嗔恚．害觉。如是。圣弟子出染着心。于何染着。谓五欲功德。于此五欲功德离贪．恚．痴。安住正念正知。乘于直道。修天念。正向涅槃。是名如来．应．等正觉所知所见。说第六出苦处升于胜处。一乘道净于众生。离苦恼。灭忧悲。得如实法

　　尊者摩诃迦旃延说此经已。诸比丘闻其所说。欢喜奉行

　　（五五一）

　　如是我闻

　　一时。佛住舍卫国祇树给孤独园。尔时。尊者摩诃迦旃延住释氏诃梨聚落精舍

　　时。诃梨聚落长者诣尊者摩诃迦旃延所。稽首礼足。退坐一面。白尊者摩诃迦旃延。如世尊义品答摩揵提所问偈

　　断一切诸流　　亦塞其流源

　　聚落相习近　　牟尼不称叹

[虚空](https://m.liaotuo.com/remen/xukong.html)于五欲　　永以不还满

　　世间诤言讼　　毕竟不复为

　　尊者摩诃迦旃延。此偈有何义

　　尊者摩诃迦旃延答长者言。眼流者。眼识起贪。依眼界贪欲流出。故名为流。耳．鼻．舌．身．意流者。谓[意识](https://m.liaotuo.com/remen/yishi.html)起贪。依意界贪识流出。故名为流

　　长者复问尊者摩诃迦旃延。云何名为不流

　　尊者迦旃延语长者言。谓眼识．眼识所识色依生爱喜。彼若尽．无欲．灭．息．没。是名不流。耳．鼻．舌．身．意．意识．意识所识法依生贪欲。彼若尽．无欲．灭．息．没。是名不流

　　复问。云何

　　尊者摩诃迦旃延答言。谓缘眼及色。生眼识。三事和合生触。缘触生受。乐受．苦受．不苦不乐受。依此染着流。耳．鼻．舌．身．意．意识．意识法。三事和合生触。缘触生受。乐受．苦受．不苦不乐受。依此受生爱喜流。是名流源。云何亦塞其流源。谓眼界取心法境界系着使。彼若尽．无欲．灭．息．没。是名塞流源。耳．鼻．舌．身．意取心法境界系着使。彼若尽．无欲．灭．息．没。是名亦塞其流源

　　复问。云何名习近相赞叹

　　尊者摩诃迦旃延答言。在家．出家共相习近。同喜．同忧．同乐．同苦。凡所为作。悉皆共同。是名习近相赞叹

　　复问。云何不赞叹

　　在家．出家不相习近。不同喜．不同忧．不同苦．不同乐。凡所为作。悉不相悦可。是名不相赞叹

　　云何不空欲

　　谓五欲功德。眼识色爱乐念长养。爱欲深染着。耳声．鼻香．舌味．身触爱乐念长养。爱欲深染着。于此五欲不离贪．不离爱．不离念．不离渴。是名不空欲

　　云何名空欲

　　谓于此五欲功德离贪．离欲．离爱．离念．离渴。是名空欲。说我系着使。是名心法还复满。彼阿罗汉比丘诸漏已尽。断其根本。如截多罗树头。于未来世更不复生。云何当复与他诤讼。是故世尊说义品答摩犍提所问偈。

　　若断一切流　　亦塞其流源

　　聚落相习近　　牟尼不称叹

　　虚空于诸欲　　永已不还满

　　不复与世间　　共言语诤讼

　　是名如来所说偈义分别也

　　尔时。诃梨聚落长者闻尊者摩诃迦旃延所说。欢喜随喜。作礼而去

　　（五五二）

　　如是我闻

　　一时。佛住舍卫国祇树给孤独园。尔时。尊者摩诃迦旃延住释氏诃梨聚落精舍

　　时。诃梨聚落主长者诣尊者摩诃迦旃延所。稽首礼足。退坐一面。白尊者摩诃迦旃延。如世尊于界隔山天帝释石窟说言。憍尸迦。若沙门．婆罗门无上爱尽解脱。心正善解脱。究竟边际。究竟无垢。究竟梵行。毕竟清净。云何于此法．律究竟边际。究竟无垢。究竟梵行。毕竟清净

　　尊者摩诃迦旃延语长者言。谓眼．眼识．眼识所识色相依生喜。彼若尽．无欲．灭．息．没。于此法．律究竟边际。究竟无垢。究竟梵行。毕竟清净。耳．鼻．舌．身．意．意识．意识所识[法相](https://m.liaotuo.com/remen/faxiang.html)依生喜。彼若尽．灭．息．没。比丘于此法．律究竟无垢。究竟梵行。毕竟清净

　　时。诃梨聚落主长者闻尊者摩诃迦旃延所说。欢喜随喜。作礼而去

　　（五五三）

　　如是我闻

　　一时。佛住舍卫国祇树给孤独园。尔时。尊者摩诃迦旃延在释氏诃梨聚落

　　聚落主长者诣尊者摩诃迦旃延所。稽首礼足。退坐一面。问尊者摩诃迦旃延。如世尊界隔山石窟中为天帝释说言。憍尸迦。若沙门．婆罗门无上爱尽解脱。心善解脱。边际究竟。究竟无垢。究竟梵行。毕竟清净。云何于此法．律究竟边际。究竟无垢。究竟梵行。毕竟清净

　　尊者迦旃延语长者言。若比丘眼界取。心法境界系着使。彼若尽．无欲．息．没。于此法．律究竟边际。究竟无垢。究竟梵行。究竟清净。耳．鼻．舌．身．意．意界取。心法境界系着使。若尽．离．灭．息．没。于此法．律究竟边际。究竟无垢。究竟梵行。毕竟清净

　　时。诃梨聚落主长者闻尊者摩诃迦旃延所说。欢喜随喜。作礼而去

　　（五五四）

　　如是我闻

　　一时。佛住舍卫国祇树给孤独园。尔时。尊者摩诃迦旃延住释氏诃梨聚落

　　时。诃梨聚落主长者身遭病苦。尊者摩诃迦旃延闻诃梨聚落主长者身遭病苦。闻已。晨朝着衣持钵。入诃梨聚落乞食。次第入诃梨聚落主长者舍。诃梨聚落主长者遥见尊者摩诃迦旃延。从座欲起

　　尊者摩诃迦旃延见长者欲起。即告之言。长者莫起。幸有余座。我自可坐于余座。语长者言。云何。长者。病可忍不。身诸苦痛渐差愈不。得无增耶

　　长者答言。尊者。我病难忍。身诸苦痛转增无损

　　即说三种譬。如前叉摩比丘经说

　　尊者摩诃迦旃延语长者言。是故。汝当修佛不坏净．法不坏净．僧不坏净．圣戒成就。当如是学

　　长者答言。如佛所说四不坏净。我悉成就。我今成就佛不坏净．法不坏净．僧不坏净．圣戒成就

　　尊者摩诃迦旃延语长者言。汝当依此四不坏净修习六念。长者。当念佛功德。此如来．应．等正觉．明行足．善逝．世间解．无上士．调御丈夫．天人师．佛．世尊。念法功德。于世尊正法．律现法离诸热恼。非时通达。缘[自觉](https://m.liaotuo.com/remen/zijue.html)悟。念僧功德。善向．正向．直向．等向。修随顺行。谓向须陀洹．得须陀洹。向斯陀含．得斯陀含。向阿那含．得阿那含。向阿罗汉．得阿罗汉。如是四双八士。是名世尊弟子僧。[具足戒](https://m.liaotuo.com/remen/juzujie.html)．定．慧．解脱．解脱知见。供养．恭敬．尊重之处。堪为世间无上福田。念戒功德。自持正戒。不毁不缺。不断不坏。非盗取戒．究竟戒．可赞叹戒．梵行戒．不憎恶戒。念施功德。自念[布施](https://m.liaotuo.com/remen/bushi.html)。心自欣庆。舍除悭贪。虽在居家。解脱心施．常施．乐施．具足施．平等施。念天功德。念四王天．三十三天．炎摩天．兜率陀天．化乐天．他化自在天。清净信戒。于此命终。生彼天中。我亦如是清净信．戒．施．闻．慧。生彼天中。长者。如是觉依四不坏净。增六念处

　　长者白尊者摩诃迦旃延。世尊说依四不坏净。增六念处。我悉成就。我当修习念佛功德。念法．念僧．念戒．念施．念天

　　尊者摩诃迦旃延语长者言。善哉。长者。能自记说。得阿那含

　　是时。长者白尊者摩诃迦旃延。愿于此食

　　尊者摩诃迦旃延默然受请

　　诃梨聚落主长者知尊者摩诃迦旃延受请已。具种种净美食。自手供养。饭食讫。澡钵．洗嗽毕。为长者种种说法。示教照喜。示教照喜已。从座起去

　　（五五五）

　　如是我闻

　　一时。佛住舍卫国祇树给孤独园。尔时。尊者摩诃迦旃延于释氏诃梨聚落住

　　时。有八城长者名曰陀施。身遭病苦。尊者摩诃迦旃延闻陀施长者身遭苦患。晨朝着衣持钵。入八城乞食。次到陀施长者舍。如诃梨长者经广说

　　（五五六）

　　如是我闻

　　一时。佛住娑只城安禅林中

　　尔时众多[比丘尼](https://m.liaotuo.com/remen/biqiuni.html)诣佛所。稽首礼足。退住一面

　　尔时。世尊为众多比丘尼种种说法。示教照喜。示教照喜已。默然住

　　时。诸比丘尼白佛言。世尊。若[无相](https://m.liaotuo.com/remen/wuxiang.html)心[三昧](https://m.liaotuo.com/remen/sanmei.html)。不勇．不没。解脱已住。住已解脱。此无相心三昧。世尊说是何果．何功德

　　佛告诸比丘尼。若无相心三昧。不勇．不没。解脱已住。住已解脱。此无相心三昧智果．智功德

　　时。诸比丘尼闻世尊所说。欢喜随喜。作礼而去

　　时。众多比丘尼往诣尊者阿难所。稽首礼足。退坐一面。白尊者阿难。若无相心三昧。不勇．不没。解脱已住。住已解脱。此三昧说。是何果．何功德

　　尊者阿难语诸比丘尼。姊妹。若无相心三昧。不勇．不没．解脱已住。住已解脱。世尊说是智果．智功德

　　诸比丘尼言。奇哉。尊者阿难。大师及弟子同句．同味．同义。所谓第一句义。今诸比丘尼诣世尊所。以如是句．如是味．如是义问世尊。世尊亦已如是句．如是味．如是义为我等说。如尊者阿难所说不异。是故奇特。大师及弟子同句．同味．同义

　　时。诸比丘尼闻尊者阿难所说。欢喜随喜。作礼而去

　　（五五七）

　　如是我闻

　　一时。佛住拘睒弥国瞿师罗园。尔时。尊者阿难亦在彼住

　　时。有阇知罗比丘尼诣尊者阿难所。稽首礼足。退坐一面。问尊者阿难。若无相心三昧。不勇．不没。解脱已住。住已解脱。尊者阿难。世尊说此何果．何功德

　　尊者阿难语阇知罗比丘尼。若无相心三昧。不勇．不没。解脱已住。住已解脱。世尊说是智果．智功德

　　阇知罗比丘尼言。奇哉。尊者阿难。大师及弟子同句．同味．同义。尊者阿难。昔于一时。佛在娑只城安禅林中。时。有众多比丘尼往诣佛所。问如此义。尔时。世尊以如是句．如是味．如是义为诸比丘尼说。是故当知奇特。大师弟子所说同句．同味．同义。所谓第一句义

　　时。阇知罗比丘尼闻尊者阿难所说。欢喜随喜。作礼而去

　　如阇知罗比丘尼。迦罗跋比丘尼亦尔

　　（五五八）

　　如是我闻

　　一时。佛住俱睒弥国瞿师罗园。尔时。尊者阿难亦住俱睒弥国瞿师罗园

　　时。有异比丘得无相心三昧。作是念。我若诣尊者阿难所。问尊者阿难。若比丘得无相心三昧。不勇．不没。解脱已住。住已解脱。此无相心三昧何果。世尊说此何功德。尊者阿难若问我言。比丘。汝得此无相心三昧耶。我未曾有。实问异答。我当随逐尊者阿难。脱有余人问此义者。因而得闻

　　彼比丘即随尊者阿难。经六年中。无有余人问此义者。即自问尊者阿难。若比丘问无相心三昧。不勇．不没。解脱已住。住已解脱。世尊说此是何果．何功德

　　尊者阿难问彼比丘言。比丘。汝得此三昧

　　彼比丘默然住。尊者阿难语彼比丘言。若比丘得无相心三昧。不勇．不没。解脱已住。住已解脱。世尊说此是智果．智功德

　　尊者阿难说此法时。异比丘闻其所说。欢喜奉行