佛说戒香经

西天译经[三藏](https://m.liaotuo.com/remen/sanzang.html)朝散大夫试光禄卿明教大师臣法贤奉 诏译

如是我闻。一时佛在舍卫国祇树给孤独园。与大[比丘](https://m.liaotuo.com/remen/biqiu.html)众俱。尔时尊者阿难来诣佛所。到已头面礼足。合掌恭敬而白佛言。[世尊](https://m.liaotuo.com/remen/shizun.html)。我有少疑欲当启问。唯愿世尊为我解说。我见[世间](https://m.liaotuo.com/remen/shijian.html)有三种香。所谓根香花香子香。此三种香遍一切处。有风而闻。无风亦闻。其香云何

尔时世尊告尊者阿难。勿作是言。谓此三种之香。遍一切处有风而闻无风亦闻。此三种香有风无风遍一切处而非得闻。阿难。汝今欲闻普遍香者。应当谛听。为汝宣说。阿难白佛言。世尊。我今乐闻。唯愿宣说

佛告阿难。有风无风香遍十方者。世间若有近事男近事女。持佛净戒行诸善法。谓不杀不盗不淫不妄及不饮酒。是近事男近事女。如是戒香遍闻十方。而彼十方咸皆称赞。而作是言。于某城中有如是近事男女。持佛净戒行诸善法。谓不杀不盗不淫不妄及不饮酒等。具此戒法。是人获如是之香。有风无风遍闻十方。咸皆称赞而得爱敬

尔时世尊。而说颂曰

世间所有诸花果乃至沉檀龙麝香

如是等香非遍闻唯闻戒香遍一切

旃檀郁金与苏合优钵罗并摩隶花

如是诸妙花香中唯有戒香而最上

所有世间沉檀等其香微少非遍闻

若人持佛净戒香诸天普闻皆爱敬

如是具足清净戒乃至常行诸善法

是人能解世间缚所有诸魔常远离

尔时尊者阿难及比丘众。闻佛语已。[欢喜](https://m.liaotuo.com/remen/huanxi.html)信受。[礼佛](https://m.liaotuo.com/remen/lifo.html)而退