杂阿含经 第三十卷

　　宋[天竺](https://m.liaotuo.com/remen/tianzhu.html)[三藏](https://m.liaotuo.com/remen/sanzang.html)求那跋陀罗译

　　（八三○）

　　如是我闻

　　一时。佛住崩伽阇崩伽耆林中

　　尔时。[世尊](https://m.liaotuo.com/remen/shizun.html)为诸[比丘](https://m.liaotuo.com/remen/biqiu.html)说戒相应法。赞叹制戒法

　　尔时。尊者[迦叶](https://m.liaotuo.com/remen/jiaye.html)氏于崩伽聚落住。闻世尊说戒相应法。赞叹是戒。极心不忍不喜。言。此[沙门](https://m.liaotuo.com/remen/shamen.html)极赞叹是戒。极制是戒

　　尔时。世尊于崩伽聚落随所乐住已。向舍卫国去。次第游行。至舍卫国祇树给孤独园

　　时。尊者迦叶氏。世尊去后不久。心即生悔。我今失利。得大不利。于世尊所说戒相应法。赞叹制戒时。于世尊所。心不忍不喜。心不[欢喜](https://m.liaotuo.com/remen/huanxi.html)。而作是言。沙门极制是戒。极赞叹是戒

　　时。尊者迦叶氏夜过晨朝。着衣持钵。入崩伽聚落乞食。食已。还精舍。付嘱卧具。自持衣钵。向舍卫城次第游行。至舍卫国。举衣钵。洗足已。诣世尊。稽首礼足。白佛言。悔过。世尊。悔过。善逝。我愚我痴。不善不辨。我闻世尊为诸比丘说戒相应法。赞叹制戒时。于世尊所。不忍不喜。心不欣乐。而作是言。是沙门极制是戒。赞叹是戒

　　佛告迦叶氏。汝何时于我所。心不忍不喜。不生欣乐。而作是言。此沙门极制是戒。赞叹是戒

　　迦叶氏白佛言。时。世尊于崩伽阇聚落崩伽耆林中。为诸比丘说戒相应法。赞叹是戒。我尔时于世尊所。心得不忍．不欢喜。心不欣乐。而作是言。是沙门极制是戒。赞叹是戒。世尊。我今日自知罪悔。自见罪悔。唯愿世尊受我悔过。哀愍故

　　佛告迦叶氏。汝自知悔．愚痴．不善不辨。闻我为诸比丘说戒相应法。赞叹制戒。而于我所。不忍不喜。心不欣乐。而作是言。是沙门极制是戒。极叹是戒。汝今迦叶自知悔．自见悔已。于未来世。[律仪](https://m.liaotuo.com/remen/lvyi.html)戒生戒。今授汝。哀愍故。迦叶氏。如是悔者。善法增长。终不退减。所以者何。若有自知罪．自见罪而悔过者。于未来世。律仪戒生。善法增长。不退减故。

　　正使迦叶为上座者。不欲学戒．不重于戒．不叹制戒。如是比丘我不赞叹。所以者何。若大师所赞叹者。余人则复与相习近。恭敬亲重。若余人与相习近亲重者。则与同见。同彼所作。同彼所作者。长夜当得不[饶益](https://m.liaotuo.com/fjrw/zcrw/dzkb/52766.html)苦。是故我于彼长老初不赞叹。以其初始不乐学戒故。如长老。中年．少年亦如是

　　若是上座长老初始重于戒学。赞叹制戒。如是长老我所赞叹。以其初始乐戒学故。大师所赞叹者。余人亦当与相习近亲重。同其所见。同其所见故。于未来世。彼当长夜以义饶益。是故于彼长老比丘常当赞叹。以初始乐学戒故。中年．少年亦复如是

　　佛说此经已。诸比丘闻佛所说。欢喜奉行

　　（八三一）

　　如是我闻

　　一时。佛住舍卫国祇树给孤独园

　　尔时。世尊告诸比丘。若诸上座长老比丘初始不乐学戒．不重于戒。见余比丘初乐学戒．重于戒．赞叹制戒者。彼亦不随时赞叹。我于此等比丘所亦不赞叹。以其初始不乐学戒故。所以者何。若大师赞叹彼者。余人当复习近亲重。同其所见。以同其所见故。长夜当受不饶益苦。是故我于彼长老。中年．少年亦复如是。乐学戒者。如前说

　　佛说此经已。诸比丘闻佛所说。欢喜奉行

　　（八三二）

　　如是我闻

　　一时。佛住舍卫国祇树给孤独园

　　尔时。世尊告诸比丘。有三学。何等为三。谓增上戒学．增上意学．增上慧学。何等为增上戒学。若比丘住于戒波罗提木叉。具足威仪行处。见微细罪则生怖畏。[受持](https://m.liaotuo.com/remen/shouchi.html)学戒。是名增上戒学。何等为增上意学。若比丘离诸恶不善法。有觉有观。离生喜乐。初禅具足住。乃至第四禅具足住。是名增上意学。何等为增上慧学。若比丘此苦圣谛如实知。此苦集圣谛．此苦灭圣谛．此苦灭道迹圣谛如实知。是名增上慧学

　　佛说此经已。诸比丘闻佛所说。欢喜奉行

　　三学余经。如前念处说

　　如禅。如是无量．无色。如[四圣谛](https://m.liaotuo.com/remen/sishengdi.html)。如是[四念处](https://m.liaotuo.com/remen/sinianchu.html)．四正断．四如意足．五根．五力．七觉分．八圣道．四道．四法句．[止观](https://m.liaotuo.com/remen/zhiguan.html)修习。亦如是说

　　（八三三）

　　如是我闻

　　一时。佛住毗舍离国猕猴池侧重阁讲堂

　　时。有善调象师离车。名曰难陀。来诣佛所。稽首佛足。退坐一面

　　尔时。世尊告离车难陀言。若圣[弟子](https://m.liaotuo.com/remen/dizi.html)成就四不坏净者。欲求[寿命](https://m.liaotuo.com/remen/shouming.html)。即得寿命。求好色．力．乐．辩．[自在](https://m.liaotuo.com/remen/zizai.html)即得。何等为四。谓佛不坏净成就。法．僧不坏净。圣戒成就。我见是圣弟子于此命终。生于天上。于天上得十种法。何等为十。得天寿．天色．天名称．天乐．天自在。天色．声．香．味．触。若圣弟子于天上命终。来生人中者。我见彼十事具足。何等为十。人间寿命．人好色．名称．乐．自在．色．声．香．味．触。我说彼多闻圣弟子不由他信．不由他欲．不从他闻．不取他意．不因他思。我说彼有如实正慧知见

　　尔时。难陀有从者。白难陀言。浴时已到。今可去矣

　　难陀答言。我今不须人间澡浴。我今于此胜妙法以自沐浴。所谓于世尊所得清净信乐

　　尔时。离车调象师难陀闻佛所说。欢喜[随喜](https://m.liaotuo.com/remen/suixi.html)。从座起。作礼而去

　　（八三四）

　　如是我闻

　　一时。佛住毗舍离国猕猴池侧重阁讲堂

　　尔时。世尊告诸比丘。若圣弟子成就四不坏净者。不于人中贫活而活。不寒乞。自然富足。何等为四。谓于佛不坏净成就。法．僧．圣戒不坏净成就。是故。比丘。当如是学。我当成就于佛不坏净。法．僧不坏净。圣戒成就

　　佛说此经已。诸比丘闻佛所说。欢喜奉行

　　（八三五）

　　如是我闻

　　一时。佛住舍卫国祇树给孤独园

　　尔时。世尊告诸比丘。转轮王七宝具足。成就人中四种神力。王四天下。身坏命终。生于天上。虽复转轮圣王七宝具足。成就人间神力。王四天下。身坏命终。得生天上。然犹未断[地狱](https://m.liaotuo.com/remen/diyu.html)．畜生．饿鬼恶趣之苦。所以者何。以转轮王不得于佛不坏净。法．僧不坏净。圣戒不成就故

　　多闻圣弟子持粪扫衣。家家乞食。草蓐卧具。而彼多闻圣弟子[解脱](https://m.liaotuo.com/remen/jietuo.html)地狱．畜生．饿鬼恶趣之苦。所以者何。以彼多闻圣弟子于佛不坏净。法．僧不坏净。圣戒成就。是故。诸比丘。当作是学。于佛不坏净。法．僧不坏净。圣戒成就

　　佛说此经已。诸比丘闻佛所说。欢喜奉行

　　（八三六）

　　如是我闻

　　一时。佛住舍卫国祇树给孤独园

　　尔时。世尊告诸比丘。汝等当起哀愍心．慈悲心。若有人于汝等所说乐闻乐受者。汝当为说四不坏净。令入令住。何等为四。于佛不坏净．于法不坏净．于僧不坏净．于圣戒成就。所以者何。若四大。地．水．火．风有变易增损。此四不坏净未尝增损变异。彼无增损变异者。谓多闻圣弟子于佛不坏净成就。若堕地狱．畜生．饿鬼者。无有是处。是故。诸比丘。当作是学。我当成就于佛不坏净。法．僧不坏净。圣戒成就。亦当建立余人。令成就

　　佛说此经已。诸比丘闻佛所说。欢喜奉行

　　（八三七）

　　如是我闻

　　一时。佛住舍卫国祇树给孤独园

　　尔时。世尊告诸比丘。若信人者。生五种过患。彼人或时犯戒违律。为众所弃。恭敬其人者。当作是念。此是我师。我所重敬。众僧弃薄。我今何缘入彼塔寺。不入塔寺已。不敬众僧。不敬僧已。不得闻法。不闻法已。退失善法。不得久住于[正法](https://m.liaotuo.com/remen/zhengfa.html)中。是名信敬[人生](https://m.liaotuo.com/remen/rensheng.html)初过患

　　复次。敬信人者。所敬之人犯戒违律。众僧为作不见举。敬信彼人者。当作是念。此是我师。我所敬重。而今众僧作不见举。我今何缘复入塔寺。不入塔寺已。不敬众僧。不敬众僧已。不得闻法。不闻法已。退失善法。不得久住于正法中。是名敬信人故生第二过患

　　复次。彼人若持衣钵。余方游行。敬彼人者。而作是念。我所敬人着衣持钵。人间游行。我今何缘入彼塔寺。不入塔寺已。不得恭敬众僧。不敬众僧已。不得闻法。不闻法已。退失善法。不得久住于正法中。是名敬信人故生第三过患

　　复次。彼所信敬人舍戒[还俗](https://m.liaotuo.com/remen/huansu.html)。敬信彼人者。而作是念。彼是我师。我所敬重。舍戒还俗。我今不应入彼塔寺。不入寺已。不敬众僧。不敬僧已。不得闻法。不闻法已。退失善法。不得久住于正法中。是名敬信人故生第四过患

　　复次。彼所信敬人身坏命终。敬信彼人者。而作是念。彼是我师。我所敬重。今已命终。我今何缘入彼塔寺。不入寺故。不得敬僧。不敬僧已。不得闻法。不闻法故。退失善法。不得久住于正法中。是名敬信人故生第五过患

　　是故。诸比丘。当如是学。我当成就于佛不坏净。于法．僧不坏净。圣戒成就

　　佛说此经已。诸比丘闻佛所说。欢喜奉行

　　（八三八）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四种食。长养[众生](https://m.liaotuo.com/remen/zhongsheng.html)。四大增长摄受。何等为四。谓抟食．触食．意思食．识食。如是。福德润泽。为安乐食。何等为四。谓于佛不坏净。于法．僧不坏净。圣戒成就。是故。诸比丘。当作是学。我当成就于佛不坏净。于法．僧不坏净。圣戒成就

　　佛说此经已。诸比丘闻佛所说。欢喜奉行

　　（八三九）

　　如是我闻

　　一时。佛住舍卫国祇树给孤独园

　　尔时。世尊告诸比丘。如上说。差别者。于佛不坏净成就者。为闻法．众僧所念．圣戒成就

　　佛说此经已。诸比丘闻佛所说。欢喜奉行

　　（八四○）

　　次经亦如上说。差别者。若于佛不坏净成就者。法．僧。悭垢缠众生离悭垢心。在家而住解脱。心施。常行乐施。常乐于舍。行平等施。圣戒成就

　　佛说此经已。诸比丘闻佛所说。欢喜奉行

　　（八四一）

　　次经亦如上说。差别者。如是圣弟子四种福德润泽。善法润泽。摄受称量[功德](https://m.liaotuo.com/remen/gongde.html)。不可称量尔所果福．尔所果．尔所福果集。然彼得众多福利。是大功德聚数。譬如五河合流。谓恒河．耶菩那．萨罗由．伊罗跋提．摩醯。于彼诸水无能度量百瓶．千瓶．百千万瓶者。然彼水多。是大水聚数。如是圣弟子成就四功德润泽者。无能度量其福多少。然彼多福。是大功德聚数。是故。诸比丘。当作是学。我当成就于佛不坏净。于法．僧不坏净。圣戒成就

　　尔时。世尊即说偈言

　　众吉之巨海　　自净能净彼

　　汪洋而平流　　实诸百川长

　　一切诸江河　　群生之所依

　　悉归于大海　　此身亦复然

　　施戒修功德　　百福流所归

　　（八四二）

　　如是我闻

　　一时。佛住舍卫国祇树给孤独园

　　尔时。世尊告诸比丘。[婆罗门](https://m.liaotuo.com/remen/poluomen.html)者。说虚伪道。愚痴恶邪。不正趣向。非智等觉向于[涅槃](https://m.liaotuo.com/remen/niepan.html)。彼作如是化诸弟子。于十五日。以胡麻屑．庵罗摩罗屑沐浴身体。着新劫贝。头垂长缕。牛屎涂地而卧于上。言。善男子。晨朝早起。脱衣举着一处。裸其形体。向东方驰走。正使道路逢凶象．恶马．狂牛．猘狗．棘刺．[丛林](https://m.liaotuo.com/remen/conglin.html)．坑涧．深水。直前莫避。遇害死者。必生梵天。是名外道愚痴邪见。非智等觉向于涅槃。我为弟子说平正路。非愚痴。向[智慧](https://m.liaotuo.com/remen/zhihui.html)等觉。向于涅槃。谓八圣道。[正见](https://m.liaotuo.com/remen/zhengjian.html)。乃至正定

　　佛说此经已。诸比丘闻佛所说。欢喜奉行

　　（八四三）

　　如是我闻

　　一时。佛住舍卫国祇树给孤独园

　　尔时。世尊告尊者[舍利](https://m.liaotuo.com/remen/sheli.html)弗。所谓流者。何等为流

　　舍利弗白佛言。世尊所说流者。谓八圣道

　　复问舍利弗。谓入流分。何等为入流分

　　舍利弗白佛言。世尊。有四种入流分。何等为四。谓亲近善男子．听正法．内正思惟．法次法向

　　复问舍利弗。入流者成就几法

　　舍利弗白佛言。有四分成就入流者。何等为四。谓于佛不坏净．于法不坏净．于僧不坏净．圣戒成就

　　佛告舍利弗。如汝所说。流者。谓八圣道。入流分者有四种。谓亲近善男子．听正法．内正思惟．法次法向。入流者成就四法。谓于佛不坏净．于法不坏净．于僧不坏净．圣戒成就

　　佛说此经已。尊者舍利弗闻佛所说。欢喜奉行

　　（八四四）

　　如是我闻

　　一时。佛住舍卫国祇树给孤独园

　　尔时。尊者舍利弗诣尊者阿难所。问讯慰劳已。退住一面。尊者舍利弗语尊者阿难。欲有所问。宁有闲暇为记说不

　　尊者阿难语舍利弗。随意所问。知者当答

　　舍利弗问尊者阿难。为断几法。如来．应．等正觉所知所见。记说彼人得须陀洹。不堕恶趣法。决定向正觉。七有[天人](https://m.liaotuo.com/remen/tianren.html)[往生](https://m.liaotuo.com/remen/wangsheng.html)。究竟苦边

　　尊者阿难语尊者舍利弗。断四法．成就四法。如来．应．等正觉记说彼人得须陀洹。不堕恶趣法。决定向三[菩提](https://m.liaotuo.com/remen/puti.html)。七有天人往生。究竟苦边。何等为四。谓圣弟子于佛不信住。则已断已知。成就于佛不坏净。于法．僧不信恶戒。彼则已断已知。成就法．僧不坏净及圣戒成就。如是四法断．四法成就。如来．应．等正觉所知所见。记说彼人得须陀洹。不堕恶趣法。决定正向三菩提。七有天人往生。究竟苦边

　　尊者阿难尊者舍利弗。如是。如是。四法断．四法成就。如来．应．等正觉所知所见。记说彼人得须陀洹。决定正向三菩提。七有天人往生。究竟苦边

　　时。二正士共论议已。展转随喜。从座起去

　　（八四五）

　　如是我闻

　　一时。佛住舍卫国祇树给孤独园

　　尔时。世尊告诸比丘。若比丘于五恐怖怨对休息。三事决定。不生疑惑。如实知见贤圣正道。彼圣弟子能自记说。地狱．畜生．饿鬼恶趣已尽。得须陀洹。不堕恶趣法。决定正向三菩提。七有天人往生。究竟苦边

　　何等为五恐怖怨对休息。若[杀生](https://m.liaotuo.com/remen/shasheng.html)[因缘](https://m.liaotuo.com/remen/yinyuan1.html)罪怨对恐怖生。若离杀生者。彼杀生罪怨对因缘生恐怖休息。若偷盗．邪淫．[妄语](https://m.liaotuo.com/remen/wangyu.html)．饮酒罪怨对因缘生恐怖。彼若离偷盗．邪淫．妄语．饮酒罪怨对者。因缘恐怖休息。是名罪怨对因缘生五恐怖休息

　　何等为三事决定。不生疑惑。谓于佛决定离于疑惑。于法．僧决定离疑惑。是名三法决定离疑惑

　　何等名为圣道如实知见。谓此苦圣谛如实知。此苦集圣谛．此苦灭圣谛．此苦灭道迹圣谛如实知。是名圣道如实知见

　　若于此五恐怖罪怨对休息．于三法决定离疑惑．于圣意如实知见。是圣弟子能自记说。我地狱尽。畜生．饿鬼恶趣尽。得须陀洹。不堕恶趣法。决定正趣三菩提。七有天人往生。究竟苦边

　　佛说此经已。诸比丘闻佛所说。欢喜奉行

　　（八四六）

　　如是我闻

　　一时。佛住舍卫国祇树给孤独园

　　尔时。世尊告诸比丘。如上说。差别者。何等为圣道如实知见。谓八圣道。正见。乃至正定

　　次经亦如是说。差别者。何等为圣道如实知见。谓十二支缘起如实知见。如所说。是事有故是事有。是事起故是事起。如缘无明行。缘行识。缘识名色。缘名色六入处。缘六入处触。缘触受。缘受爱。缘爱取。缘取有。缘有生。缘生老．病．死．忧．悲．苦恼。是名圣弟子如实知见

　　佛说此经已。诸比丘闻佛所说。欢喜奉行

　　（八四七）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四种诸天天道。未净众生令净。已净者重令净。何等为四。谓圣弟子于佛不坏净。于法．僧不坏净。圣戒成就。是名四种诸天天道。未净众生令净。已净者重令净

　　佛说此经已。诸比丘闻佛所说。欢喜奉行

　　（八四八）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四种诸天天道。何等为四。谓圣弟子念如来事。如是。如来．应．等正觉．明行足．善逝．[世间](https://m.liaotuo.com/remen/shijian.html)解．无上士．调御丈夫．天人师．佛．世尊。于此如来事生随喜心。随喜已。心欢悦。心欢悦已。身猗息。身猗息已。觉受乐。觉受乐已。[三昧](https://m.liaotuo.com/remen/sanmei.html)定。三昧定已。圣弟子作如是学。何等为诸天天道。复作是念。我闻无恚为上诸天天道。作是念。我从今日。于世间若怖若安。不起嗔恚。我但当自受纯一满净诸天天道。是名第一诸天天道。未净众生令净。已净者重令净

　　复次。比丘。圣弟子念于[法事](https://m.liaotuo.com/remen/fashi.html)。谓如来说正法．律。现法离诸炽然。不待时节。通达涅槃。即身观察。缘[自觉](https://m.liaotuo.com/remen/zijue.html)知。如是知法事已。心生随喜。随喜已。身猗息。身猗息已。觉受乐。觉受乐已。三昧定。三昧定已。圣弟子作如是学。何等为诸天天道。复作是念。我闻无恚为上诸天天道。我从今日。于此世间若怖若安。不起嗔恚。我当受持纯一满净诸天天道。是名第二诸天天道

　　复次。比丘。若于僧事起于[正念](https://m.liaotuo.com/remen/zhengnian.html)。谓世尊弟子僧正直等向。所应恭敬．尊重．[供养](https://m.liaotuo.com/remen/gongyang.html)。无上[福田](https://m.liaotuo.com/remen/futian.html)。彼如是于诸僧事正忆念已。心生随喜。心随喜已。得欢悦。欢悦已。身猗息。身猗息已。觉受乐。觉受乐已。三昧定。三昧定已。彼圣弟子作如是学。何等诸天天道。复作是念。我闻诸天无恚为上诸天天道。我从今日。于诸世间若怖若安。不起嗔恚。我但当受持纯一满净诸天天道。是名第三诸天天道

　　复次。比丘。谓圣弟子自念所有戒事。随忆念言。我于此不缺戒．不污戒．不杂戒．明智所叹戒．智者不厌戒。于如是等戒事正忆念已。心生随喜。随喜已。欢悦。欢悦已。身猗息。身猗息已。觉受乐。觉受乐已。三昧定。三昧定已。圣弟子作是念。何等为诸天天道。复作是念。我闻诸天无恚为上。我从今日。于诸世间若怖若安。不起嗔恚。我当受持纯一满净诸天天道。是名第四诸天天道。未净众生令净。已净者重令净

　　佛说此经已。诸比丘闻佛所说。欢喜奉行

　　（八四九）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四种诸天天道。未净众生令净。已净者增其净。何等为四。谓圣弟子念如来事。如是。如来．应．等正觉．明行足．善逝．世间解．无上士．调御丈夫．天人师．佛．世尊。彼如是念如来事已。则断恶贪。及断心恶不善过。念如来故。心生随喜。心随喜已。则欢悦。欢悦已。身猗息。身猗息已。觉受乐。觉受乐已。三昧定。三昧定已。圣弟子作如是学。何等为诸天天道。复作是念。我闻无恚为上诸天天道。我从今日。于诸世间若怖若安。不起嗔恚。但当受持纯一满净诸天天道。如是法．僧．圣戒成就亦如是说

　　佛说此经已。诸比丘闻佛所说。欢喜奉行

　　（八五○）

　　如是我闻

　　一时。佛住舍卫国祇树给孤独园

　　尔时。世尊告诸比丘。有四种诸天天道。未净众生令净。已净者增其净。何等为四。谓圣弟子念如来事。如是。如来．应．等正觉．明行足．善逝．世间解．无上士．调御丈夫．天人师．佛．世尊。彼圣弟子念如来事已。心贪欲缠．嗔恚．愚痴缠。其心正直。念如来事。是圣弟子得法流水．得义流水．得念如来饶益随喜。随喜已。生欢悦。欢悦已。身猗息。身猗息已。觉受乐。觉受乐已。三昧定。三昧定已。是圣弟子作如是学。何等为诸天天道。复作是念。我闻无恚为上诸天天道。我从今日。于诸世间不起嗔恚。纯一满净诸天天道。如是法．僧．圣戒成就亦如是说

　　佛说此经已。诸比丘闻佛所说。欢喜奉行

　　（八五一）

　　如是我闻

　　一时。佛住舍卫国祇树给孤独园

　　尔时。世尊告诸比丘。我今当[说法](https://m.liaotuo.com/remen/shuofa.html)镜经。谛听。善思。当为汝说。何等为法镜经。谓圣弟子于佛不坏净。于法．僧不坏净。圣戒成就。是名法镜经。佛说此经已。诸比丘闻佛所说。欢喜奉行

　　（八五二）

　　如是我闻

　　一时。佛住舍卫国祇树给孤独园

　　时。有众多比丘着衣持钵。入舍卫城乞食。乞食时。闻难屠比丘命终．难陀[比丘尼](https://m.liaotuo.com/remen/biqiuni.html)命终．善生优婆塞命终．善生优婆夷命终。乞食已。还精舍。举衣钵。洗足已。诣佛所。稽首礼足。退坐一面。白佛言。世尊。我今晨朝入舍卫城乞食。闻难屠比丘．难陀比丘尼．善生优婆塞．善生优婆夷命终。世尊。彼四人命终。应生何处

　　佛告诸比丘。彼难屠比丘．难陀比丘尼诸漏已尽。无漏心解脱．慧解脱。现法自知作证。我生已尽。梵行已立。所作已作。自知不受后有。善生优婆塞．善生优婆夷五下分结尽。得阿那含。生于天上而般涅槃。不复还生此世

　　尔时。世尊告诸比丘。我今当为汝说法镜经。于佛不坏净。乃至圣戒成就。是名法镜经

　　佛说此经已。诸比丘闻佛所说。欢喜奉行

　　（八五三）

　　如是我闻

　　一时。佛住舍卫国祇树给孤独园。如上广说。差别者。有异比丘．异比丘尼．异优婆塞．异优婆夷命终。亦如上说

　　（八五四）

　　如是我闻

　　一时。佛住那梨迦聚落繁耆迦精舍。尔时。那梨迦聚落多人命终

　　时。有众多比丘着衣持钵。入那梨迦聚落乞食。闻那梨迦聚落罽迦舍优婆塞命终。尼迦吒．佉楞迦罗．迦多梨沙婆．阇露．优婆阇露．梨色吒．阿梨色吒．跋陀罗．须跋陀罗．耶舍耶输陀．耶舍郁多罗悉皆命终。闻已。还精舍。举衣钵。洗足已。诣佛所。稽首佛足。退坐一面。白佛言。世尊。我等众多比丘晨朝入那梨迦聚落乞食。闻罽迦舍优婆塞等命终。世尊。彼等命终。当生何处

　　佛告诸比丘。彼罽迦舍等已断五下分结。得阿那含。于天上般涅槃。不复还生此世

　　诸比丘白佛。世尊。复有过二百五十优婆塞命终。复有五百优婆塞于此那梨迦聚落命终。皆五下分结尽。得阿那含。于彼天上般涅槃。不复还生此世。复有过二百五十优婆塞命终。皆三结尽。贪．恚．痴薄。得斯陀含。当受一生。究竟苦边。此那梨迦聚落复有五百优婆塞于此那梨迦聚落命终。三结尽。得须陀洹。不堕恶趣法。决定正向三菩提。七有天人往生。究竟苦边

　　佛告诸比丘。汝等随彼命终．彼命终而问者。徒劳耳。非是如来所乐答者。夫生者有死。何足为奇。如来出世及不出世。法性[常住](https://m.liaotuo.com/remen/changzhu.html)。彼如来自知成等正觉。显现演说。分别开示。所谓是事有故是事有。是事起故是事起。缘无明有行。乃至缘生有老．病．死．忧．悲．恼苦。如是苦阴集。无明灭则行灭。乃至生灭则老．病．死．忧．悲．恼苦灭。如是苦阴灭。今当为汝说法镜经。谛听。善思。当为汝说。何等为法镜经。谓圣弟子于佛不坏净。于法．僧不坏净。圣戒成就

　　佛说此经已。诸比丘闻佛所说。欢喜奉行

　　（八五五）

　　如是我闻

　　一时。佛住舍卫国祇树给孤独园

　　时。有难提优婆塞来诣佛所。稽首佛足。退坐一面。白佛言。世尊。若圣弟子于此五根一切时不成就者。为放逸。为不放逸

　　佛告难提。若于此五根一切时不成就者。我说此等为凡夫数。若圣弟子不成就者。为放逸。为不放逸。难提。若圣弟子于佛不坏净成就。而不上求。不于空闲林中。若露地坐。昼夜禅思。精勤修习。胜妙出离。饶益随喜。彼不随喜已。欢喜不生。欢喜不生已。身不猗息。身不猗息已。苦觉则生。苦觉生已。心不得定。心不得定者。是圣弟子名为放逸。于法．僧不坏净。圣戒成就亦如是说。如是。难提。若圣弟子成就于佛不坏净。其心不起知足想。于空闲林中。树下露地。昼夜禅思。精勤方便。能起胜妙出离随喜。随喜已。生欢喜。生欢喜已。身猗息。身猗息已。觉受乐。觉受乐已。心则定。若圣弟子心定者。名不放逸。法．僧不坏净。圣戒成就亦如是说

　　佛说此经已。难提优婆塞闻佛所说。欢喜随喜。从座起。[礼佛](https://m.liaotuo.com/remen/lifo.html)足而去

　　（八五六）

　　如是我闻

　　一时。佛住舍卫国祇树给孤独园

　　时。有释氏难提来诣佛所。稽首佛足。退坐一面。白佛言。世尊。若圣弟子于四不坏净一切时不成就者。是圣弟子为是放逸。为不放逸

　　佛告释氏难提。若于四不坏净一切时不成就者。我说是等为外凡夫数。释氏难提。若圣弟子放逸．不放逸。今当说。广说如上

　　佛说此经已。释氏难提闻佛所说。欢喜随喜。从座起。作礼而去

　　（八五七）

　　如是我闻

　　一时。佛住舍卫国祇树给孤独园。前三月夏安居竟。有众多比丘集于食堂。为佛缝衣。如来不久作衣竟。当着衣持钵出精舍。人间游行

　　时。释氏难提闻众多比丘集于食堂。为佛缝衣。如来不久作衣竟。着衣持钵。人间游行。释氏难提闻已。来诣佛所。稽首礼足。退坐一面。白佛言。世尊。我今四体支解。四方易韵。先所闻法。今悉迷忘。闻众多比丘集于食堂。为世尊缝衣言。如来不久作衣竟。着衣持钵。人间游行。是故我今心生大苦。何时当复得见世尊及诸知识比丘

　　佛告释氏难提。汝见佛．若不见佛。若见知识比丘．若不见。汝当随时修习五种欢喜之处。何等为五。汝当随时念如来事。如来．应．等正觉．明行足．善逝．世间解．无上士．调御丈夫．天人师．佛．世尊。法事．僧事．自持戒事．自行世事。随时忆念。我得己利。我于悭垢众生所。当多修习离悭垢住。修解脱施．舍施．常炽然施．乐于舍。平等惠施。常怀施心。如是。释氏难提。此五支定若住．若行．若坐．若卧。乃至妻子俱。常当系心此三昧念

　　佛说此经已。释氏难提闻佛所说。欢喜随喜。作礼而去

　　（八五八）

　　如是我闻

　　一时。佛住舍卫国祇树给孤独园。前三月夏安居

　　时。有释氏难提闻佛于舍卫国祇树给孤独园。前三月结夏安居。闻已。作是念。我当往彼。并复于彼造作供养众事。供给如来及比丘僧。即到彼。三月竟。时。众多比丘集于食堂。为世尊缝衣。而作是言。如来不久作衣竟。着衣持钵。人间游行

　　时。释氏难提闻众多比丘集于食堂。言。如来不久作衣竟。着衣持钵。人间游行。闻已。来诣佛所。稽首礼足。退住一面。白佛言。世尊。我今四体支解。四方易韵。先所受法。今悉迷忘。我闻世尊人间游行。我何时当复更见世尊及诸知识比丘

　　佛告释氏难提。若见如来．若不见。若见知识比丘．若不见。汝当随时修于六念。何等为六。当念如来．法．僧事．自所持戒．自所行施。及念诸天

　　佛说此经已。释氏难提闻佛所说。欢喜随喜。作礼而去

　　（八五九）

　　如是我闻

　　一时。佛住舍卫国祇树给孤独园。前三月结夏安居。如前说。差别者。时。有长者名梨师达多及富兰那兄弟二人。闻众多比丘集于食堂。为世尊缝衣。如上难提修多罗广说

　　佛说此经已。梨师达多长者及富兰那闻佛所说。欢喜随喜。从座起。作礼而去

　　（八六○）

　　如是我闻

　　一时。佛住舍卫国祇树给孤独园。前三月结夏安居竟。众多比丘集于食堂。为世尊缝衣

　　时。有长者梨师达多及富兰那兄弟二人。于鹿径泽中修治田业。闻众多比丘在于食堂。为世尊缝衣。言。如来不久作衣竟。着衣持钵。人间游行。闻已。语一士夫言。汝今当往诣世尊所。瞻视世尊。若必去者。速来语我

　　时。彼士夫即受教敕。往到一处。见世尊出。即速来还白梨师达多及富兰那。世尊已来。及诸大众

　　时。梨师达多及富兰那往迎世尊。世尊遥见梨师达多及富兰那随路而来。即出路边。敷尼师坛。正身端坐

　　梨师达多及富兰那稽首佛足。退坐一面。白佛言。世尊。我今四体支解。四方易韵。所忆念事。今悉迷忘。何时当复得见世尊及诸知识比丘。世尊今出至拘萨罗。从拘萨罗至伽尸。从伽尸至摩罗。从摩罗至摩竭陀。从摩竭陀至殃伽。从殃伽至修摩。从修摩至分陀罗。从分陀罗至迦陵伽。是故我今极生忧苦。何时当复得见世尊及诸知识比丘

　　佛告梨师达多及富兰那。汝见如来及不见如来。见诸知识比丘及不见。汝且随时修习六念。何等为六。汝当念如来事。广说乃至念天。然其长者。在家愦丙。在家染着。[出家](https://m.liaotuo.com/remen/chujia.html)空闲。难可俗人处于非家。一向鲜洁。纯一满净。梵行清白

　　长者白佛。奇哉。世尊。善说此法。在家愦丙。在家染着。出家空闲。难可俗人处于非家。一向鲜洁。纯一满净。梵行清白。我是波斯匿王大臣。波斯匿王欲入园观。令我乘于大象。载王第一宫女。一在我前。一在我后。我坐其中。象下坂时。前者抱我项。后者攀我背。象上坂时。后者抱我颈。前者攀我衿。彼诸婇女为娱乐王故。衣缯婇衣。着众妙香。璎珞[庄严](https://m.liaotuo.com/remen/zhuangyan.html)。我与同游。常护三事。一者御象。恐失正道。二自护心。恐生染着。三自护持。恐其颠坠。世尊。我于尔时。于王婇女。无一[刹那](https://m.liaotuo.com/remen/shana.html)不正思惟

　　佛告长者。善哉。善哉。能善护心

　　长者白佛。我在家中所有财物。常与世尊及诸比丘．比丘尼．优婆塞．优婆夷．等共受用。不计我所

　　佛告长者。善哉。善哉。汝拘萨罗国钱财巨富。无有与汝等者。而能于财。不计我所

　　尔时。世尊为彼长者种种说法。示教照喜。示教照喜已。从座而去