　佛说圣法印经([天竺](https://m.liaotuo.com/remen/tianzhu.html)名阿遮昙摩文图)

　　西晋月氏国[三藏](https://m.liaotuo.com/remen/sanzang.html)竺法护译

　　闻如是。一时佛在舍卫国祇树给孤独园。是时佛告诸[比丘](https://m.liaotuo.com/remen/biqiu.html)。听诸比丘。唯诺受教佛言。当为汝说圣法印。所应威仪。现清净行。谛听善思念之。佛言。比丘。假使有人。说不求空。不用无想。欲使兴发。至不自大[禅定](https://m.liaotuo.com/remen/chanding.html)之业未之有也。设使有人。慕乐空法。志在无想。兴发至要。消除自大憍慢之心禅定之业此可致矣。辄如道愿。普有所见。所以者何。慕乐于空。欲得无想。无慢自大见。于慧业皆可致矣。何谓比丘圣法印者。其圣法印。所可更习。至清净见。假使比丘。处于闲居。若坐树下空闲之处。解色[无常](https://m.liaotuo.com/remen/wuchang.html)。见色本无。已解无常。解至空无。皆为恍惚。[无我](https://m.liaotuo.com/remen/wuwo.html)无欲心则休息。自然清净而得[解脱](https://m.liaotuo.com/remen/jietuo.html)。是名曰空。尚未得舍憍慢自大。禅定清净所见业也。虽尔得致柔顺之定。即时辄见除诸色想声想香想以故谓言至于无想。故曰无欲。尚未得消自大憍慢。至于禅定清净见也。其心续存柔顺之定。彼则见除所有贪淫嗔恚愚痴。是故名曰无欲之定。尚未得除自大憍慢。至于禅定清净见也。心自念言。吾我起灭。从何所兴思惟解知其吾我者。所因习味分别诸识。皆从[因缘](https://m.liaotuo.com/remen/yinyuan1.html)而致此业。从是因缘致有[神识](https://m.liaotuo.com/remen/shenshi.html)。复自念言。此诸因缘。为有常乎为无常耶。复自念言。因缘所合致神识者。此皆无常。无有根本。此神识者。依猗无常而有[妄想](https://m.liaotuo.com/remen/wangxiang.html)。故有缘起十二因也。皆归于尽无常苦空毁坏别离离欲灭尽。晓了是者。乃知无本。得至降伏。消一切起。得入道行。是乃逮致除于自大无慢放逸。禅定之业。现清净行。是则名曰由圣法印。清净之业。从始至终。究竟本末。佛说如是。诸比丘。闻莫不[欢喜](https://m.liaotuo.com/remen/huanxi.html)。作礼而去

　　佛说圣法印经

　　元康四年十二月二十五日。月支菩萨[沙门](https://m.liaotuo.com/remen/shamen.html)昙法护。于酒泉演出此经。[弟子](https://m.liaotuo.com/remen/dizi.html)竺法首笔受。令此深法普流十方大乘常光