佛说戒德香经

东晋[天竺](https://m.liaotuo.com/remen/tianzhu.html)[三藏](https://m.liaotuo.com/remen/sanzang.html)竺昙无兰译

闻如是。一时佛游舍卫国祇树给孤独园。时贤者阿难闲居独思。世有三香。一曰根香。二曰枝香。三曰华香。是三品香唯随风香不能逆风。宁有雅香随风逆风者乎。贤者阿难独处思惟于义所归不知所趣。即从坐起往诣佛所。稽首佛足下长跪叉手而白佛言。我独处思惟。世有三香。一曰根香。二曰枝香。三曰华香。此三品香唯能随风不能逆风。宁有雅香随风逆风者乎。佛告阿难。善哉善哉。诚如汝问。有香真正随风逆风。阿难白佛。愿闻其香佛言。若于郡国县邑村落。有善男子善女人。[修行](https://m.liaotuo.com/remen/xiuxing.html)十善身不杀盗淫。口不妄言两舌恶口绮语。意不嫉妒恚痴。[孝顺](https://m.liaotuo.com/remen/xiaoshun.html)父母奉事三尊。仁慈[道德](https://m.liaotuo.com/remen/daode.html)威仪礼节。东方无数[沙门](https://m.liaotuo.com/remen/shamen.html)梵志歌颂其德。南西北方四维上下沙门梵志咸歌其德。某郡国土县邑村落。有善男子善女人。奉行十善敬事[三宝](https://m.liaotuo.com/remen/sanbao.html)。孝顺仁慈道德恩义不失礼节。是香名曰随风逆风靡不周。照十方宣德一切蒙赖。佛时颂曰

虽有美香花不能逆风熏

不息名栴檀众雨一切香

志性能和雅尔乃逆风香

正士名丈夫普熏于十方

木蜜及栴檀青莲诸雨香

一切此众香戒香最无上

是等清净者所行无放逸

不知魔径路不见所归趣

此道至永安此道最无上

所获断秽源降伏绝魔网

用上佛道堂升无穷之慧

以此宣经义除去一切弊

佛告阿难。是香所布不碍须弥山川天地。不碍四种地水火风。通达八极上下亦然。无穷之界咸歌其德。一身不[杀生](https://m.liaotuo.com/remen/shasheng.html)。世世长寿。其命无横。不盗窃者。世世富饶又不妄遗财宝。常存施为道根。不淫色者。人不犯妻。所在化生莲华之中。不妄言者。口气香好言辄信之。不两舌者。家常和合无有别离。不恶口者。其舌常好言辞辩通。不绮语者。人闻其言莫不咨受宣用为珍。不嫉妒者。世世所生众人所敬。不嗔恚者。世世端正人见[欢喜](https://m.liaotuo.com/remen/huanxi.html)。除愚痴者。所生[智慧](https://m.liaotuo.com/remen/zhihui.html)靡不咨请。舍于邪见[常住](https://m.liaotuo.com/remen/changzhu.html)正道。从行所得各自然生。故当弃邪从其真妙。佛说如是。时诸[比丘](https://m.liaotuo.com/remen/biqiu.html)闻之欢喜。作礼而去