增壹阿含经 第七卷

　　东晋罽宾[三藏](https://m.liaotuo.com/remen/sanzang.html)瞿昙僧伽提婆译

[五戒](https://m.liaotuo.com/remen/wujie.html)品第十四

　　（一）

　　闻如是

　　一时。佛在舍卫国祇树给孤独园

　　尔时。[世尊](https://m.liaotuo.com/remen/shizun.html)告诸[比丘](https://m.liaotuo.com/remen/biqiu.html)。于是众中。我不见一法修已。多修已。成[地狱](https://m.liaotuo.com/remen/diyu.html)行。成畜生行。成饿鬼行。若生人中。受命极短。所谓[杀生](https://m.liaotuo.com/remen/shasheng.html)者也。诸比丘。若有人意好杀生。便堕地狱．饿鬼．畜生。若生人中。受命极短。所以然者。以断他命故。是故。当学莫杀生。如是。诸比丘。当作是学

　　尔时。诸比丘闻佛所说。[欢喜](https://m.liaotuo.com/remen/huanxi.html)奉行

　　（二）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。我不见一法[修行](https://m.liaotuo.com/remen/xiuxing.html)已。多修行已。受人中福。受天上福。得泥洹证。所谓不杀生也

　　佛告诸比丘。若有人不行杀生。亦不念杀。受命极长。所以然者。以彼不娆乱故。是故。诸比丘。当学不杀生如是。诸比丘。当作是学

　　尔时。诸比丘闻佛所说。欢喜奉行

　　（三）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。我不见一法修行已。多修行已。成地狱行。饿鬼．畜生行。若生人中。极为贫匮。衣不盖形。食不充口。所谓劫盗也。诸比丘。若有人意好劫盗。取他财物。便堕饿鬼．畜生中。若生人中。极为贫匮。所以然者。以断他生业故。是故。诸比丘。当学远离不与取。如是。诸比丘。当作是学

　　尔时。诸比丘闻佛所说。欢喜奉行

　　（四）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。我不见一法修行已。多修行已。受人中福。受天上福。得泥洹证。所谓广施也

　　佛告诸比丘。若有人广行[布施](https://m.liaotuo.com/remen/bushi.html)。于现世中得色．得力。众得具足。天上．人中食福无量。是故。诸比丘。当行布施。勿有悭心。如是。诸比丘。当作是学

　　尔时。诸比丘闻佛所说。欢喜奉行

　　（五）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。不见一法修行已。多修行已。成地狱．饿鬼．畜生行。若生人中。居家奸淫。无有净行。为人所讥。常被诽谤。云何一法。所谓邪淫也

　　佛告诸比丘。若有人淫泆无度。好犯他妻。便堕地狱．饿鬼．畜生中。若生人中。闺门淫乱。是故。诸比丘。常当正意。莫兴淫想。慎莫他淫。如是。诸比丘。当作是学

　　尔时。诸比丘闻佛所说。欢喜奉行

　　（六）

　　闻如是

　　一时。佛在舍卫国祇树给孤独园

　　尔时。佛告诸比丘。于此众中。我不见一法修行已。多修行已。受人中福。受天上福。得泥洹证。所谓不他淫。身体香洁。亦无邪想

　　佛告诸比丘。若有人贞洁不淫。便受天上．人中之福。是故。诸比丘。莫行邪淫以兴淫意。如是。诸比丘。当作是学

　　尔时。诸比丘闻佛所说。欢喜奉行

　　（七）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。我不见一法修行已。多修行已。成地狱行。饿鬼．畜生行。若生人中。口气臭恶。为人所憎。所谓[妄语](https://m.liaotuo.com/remen/wangyu.html)。诸比丘。若有人妄言．绮语．斗乱是非。便堕畜生．饿鬼中。所以者何。以其妄语故也。是故。当至诚。莫得妄语。是故。诸比丘。当作是学

　　尔时。诸比丘闻佛所说。欢喜奉行

　　（八）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。我不见一法修行已。多修行已。受人中福。受天上福。得泥洹证。云何为一法。所谓不妄语也。诸比丘。其不妄语者。口气香芬。名德远闻。是故。诸比丘。当行莫妄语。如是。诸比丘。当作是学

　　尔时。诸比丘闻佛所说。欢喜奉行

　　（九）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。我不见一法修行已。多修行已。受畜生．饿鬼．地狱罪。若生人中。狂愚痴惑。不识真伪。所谓饮酒也。诸比丘。若有人心好饮酒。所生之处。无有[智慧](https://m.liaotuo.com/remen/zhihui.html)。常怀愚痴。如是诸比丘。慎莫饮酒。如是。诸比丘。当作是学

　　尔时。诸比丘闻佛所说。欢喜奉行

　　（一○）

　　闻如是

　　一时。佛在舍卫国祇树给孤独园

　　尔时。世尊告诸比丘。于此众中。无有一法胜此法者。若修行已。多修行已。受人中福。受天上福。得泥洹证。云何为一法。所谓不饮酒也。诸比丘。若有人不饮酒。生便聪明。无有愚惑。博知经籍。意不错乱。如是。诸比丘。当作是学

　　尔时。诸比丘闻佛所说。欢喜奉行

　　第五地狱经　　此名不善行

　　五者天及人　　令知次第数

　　增壹阿含经有无品第十五

　　（一）

　　闻如是

　　一时。佛在舍卫国祇树给孤独园

　　尔时。世尊告诸比丘。当知有此二见。云何为二。所谓有见．无见。诸有[沙门](https://m.liaotuo.com/remen/shamen.html)．[婆罗门](https://m.liaotuo.com/remen/poluomen.html)于此二见习已．诵已。终不从其法。如实而不知。此则非沙门．婆罗门。于沙门。则犯沙门法。于婆罗门。则犯婆罗门法。此沙门．终不以身作证而自游戏。诸有沙门．婆罗门于此二见诵读．讽念。知舍。如实而知。此则沙门持沙门行。婆罗门知婆罗门行。自身取证而自游戏。[生死](https://m.liaotuo.com/remen/shengsi.html)已尽。梵行已立。更不复受有。如真知之。是故。诸比丘。于此二见不应习行。不应讽诵。尽当舍离。如是。诸比丘。当作是学

　　尔时。诸比丘闻佛所说。欢喜奉行

　　（二）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二见。云何为二见。所谓有见．无见。彼云何为有见。所谓欲有见．色有见．无色有见。彼云何为欲有见。所谓五欲是也。云何为五欲。所谓眼见色。甚爱敬念。未曾舍离。世人宗奉。若耳闻声。鼻嗅香。口知味。身知细滑。意了诸法。是谓有见。彼云何名为无见。所谓有常见．[无常](https://m.liaotuo.com/remen/wuchang.html)见．有断灭见．无断灭见．有边见．无边见．有身见．无身见．有命见．无命见．异身见．异命见。此六十二见。名曰无见。亦非真见。是谓名为无见。是故。诸比丘。当舍此二见。如是。诸比丘。当作是学

　　尔时。诸比丘闻佛所说。欢喜奉行

　　（三）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二施。云何为二。所谓法施．财施。诸比丘。施中之上者不过法施。是故。诸比丘。常当学法施。如是。诸比丘。当作是学

　　尔时。诸比丘闻佛所说。欢喜奉行

　　（四）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二业。云何为二业。有法业．有财业。业中之上者。不过法业。是故。诸比丘。当学法业。不学财业。如是。诸比丘。当作是学

　　尔时。诸比丘闻佛所说。欢喜奉行

　　（五）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二恩。云何为二。所谓法恩．财恩。恩中之上者。所谓不过法恩也。是故。诸比丘。当修行法恩。如是。诸比丘。当作是学

　　尔时。诸比丘闻佛所说。欢喜奉行

　　（六）

　　闻如是

　　一时。佛在舍卫国祇树给孤独园

　　尔时。世尊告诸比丘。愚者有此二相像貌。云何为二。于是。愚者所不能办者而办之。垂办之事厌而舍之。是谓。诸比丘。愚者有此二相像貌。复次。比丘。智者有二相像貌。云何为二。于是。智者所不能办事亦不成办。垂办之事亦不厌舍。是故。诸比丘。愚者二相像貌当舍离之。当念修行智者二相。如是。诸比丘。当作是学

　　尔时。诸比丘闻佛所说。欢喜奉行

　　（七）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二法。内自思惟。专精一意。当礼如来。云何为二法。一为智慧。二为灭尽。是谓。比丘。内自思惟。专精一意。当礼如来。如是诸比丘。当作是学

　　尔时。诸比丘闻佛所说。欢喜奉行

　　（八）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二法。内自思惟。专精一意。当礼法宝。亦礼如来神庙。云何二法。有力．有[无畏](https://m.liaotuo.com/remen/wuwei.html)。是谓。比丘。有此二法。内自思惟。专精一意。当礼法宝及如来神庙。如是。诸比丘。当作是学

　　尔时。诸比丘闻佛所说。欢喜奉行

　　（九）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二法。内自思惟。专精一意。礼如来寺。云何为二法。如来与[世间](https://m.liaotuo.com/remen/shijian.html)人民无与等者。如来有大慈大悲。矜念十方。是谓。比丘。有此二法。内自思惟。专精一意。礼如来寺。如是。诸比丘。当作是学

　　尔时。诸比丘闻佛所说。欢喜奉行

　　（一○）

　　闻如是

　　一时。佛在舍卫国祇树给孤独园

　　尔时。世尊告诸比丘。有二因二缘起于[正见](https://m.liaotuo.com/remen/zhengjian.html)。云何为二。受法[教化](https://m.liaotuo.com/remen/jiaohua.html)。内思[止观](https://m.liaotuo.com/remen/zhiguan.html)。是谓。比丘。有此二因二缘起于正见。如是。诸比丘。当作是学

　　尔时。诸比丘闻佛所说。欢喜奉行

　　二见及二施　　愚者有二相

　　礼法如来庙　　正见最在后

　　增壹阿含经火灭品第十六

　　（一）

　　闻如是

　　一时。佛在舍卫国祇树给孤独园

　　尔时。尊者难陀在舍卫城象华园中。是时。尊者难陀在闲静处。便生是念。如来出世甚为难遇。亿劫乃出。实不可见。如来久远长夜时乃出耳。犹如优昙钵花时乃出现。此亦如是。如来出世甚为难遇。亿劫乃出。实不可见。此处亦难遇。一切诸行悉休息止。爱尽无余。亦无染污。灭尽泥洹

　　尔时。有一魔行天子。知尊者难陀心中所念。便往至孙陀利释种女所。飞在[虚空](https://m.liaotuo.com/remen/xukong.html)。以颂而嗟叹曰

　　汝今发欢喜　　严服作五乐

　　难陀今舍服　　当来相娱乐

　　尔时。孙陀利释种女闻天语已。欢喜踊跃。不能自胜。便自[庄严](https://m.liaotuo.com/remen/zhuangyan.html)。修饰房舍。敷好坐具。作倡妓乐。如难陀在家无异。尔时。王波斯匿集在普会讲堂。闻难陀比丘还舍法服。习于家业。所以然者。有天在空中告其妻曰。是时。王波斯匿闻是语已。便怀愁忧。即乘驾白象。往至彼园。到已。便入华象池中。遥见尊者难陀。便前至难陀所。头面礼足。在一面坐

　　尔时。尊者难陀告波斯匿曰。大王。何故来至此间。颜色变异。复有何事来至吾所

　　波斯匿报曰。尊者当知。向在普集讲堂。闻尊者舍法服。还作白衣。闻此语已。故来至此。不审尊者何所敕告

　　是时。难陀含笑徐告王曰。不见不闻。大王何故作此语耶。大王。岂不从如来边闻。我诸结已除。生死已尽。梵行已立。所作已办。更不复受胞胎。如实而知。今成阿罗汉。心得[解脱](https://m.liaotuo.com/remen/jietuo.html)

　　波斯匿曰。我不从如来闻难陀比丘生死已尽。得阿罗汉。心得解脱。所以然者。有天来告孙陀利释种女曰。是时。孙陀利夫人闻此语已。便作倡妓乐。修治服饰。敷诸坐具。我闻此语已。便来至尊者所

　　难陀告曰。王不知不闻。何故大王而作是语。诸有沙门．婆罗门无不乐此休息乐．善逝乐．沙门乐．[涅槃](https://m.liaotuo.com/remen/niepan.html)乐。而不自观此淫火之坑。复当就者此事不然。骨犹如锁。肉如聚石。犹蜜涂刀。坐贪小利。不虑后患。亦如菓繁折枝。亦如假借不久当还。犹如剑树之薮。亦如毒害药。亦如毒药。如毒华菓。观此淫欲亦复如是。意染著者此事不然。从火坑之欲乃至毒菓。不观此事。欲得度欲流．有流．见流．无明流者。此事不然。以不度欲流．有流．见流．无明流。而欲得入无余泥洹界而般泥洹者。此事不然。大王当知。诸有沙门．婆罗门观察此休息乐．善逝乐．沙门乐．涅槃乐。此事不然。彼以作是观察。解了淫坑之火。犹如骨锁．肉聚．蜜涂利刀．菓繁折枝．假借不久。亦如剑树．毒树。如毒害药。悉观了知。此则有处。已解了知淫火所兴。便能得渡欲流．有流．见流．无明流。此事必然。彼已渡欲流．有流．见流．无明流。此事必然。云何。大王。以何见何知而作是说。今我。大王。已成罗汉。生死已尽。梵行已立。所作已办。更不复受母胞胎。心得解脱

　　尔时。王波斯匿心怀欢喜。[善心](https://m.liaotuo.com/remen/shanxin.html)生焉。白尊者难陀曰。我今无狐疑如毛发许。方知尊者成阿罗汉。今请辞还。国事众多

　　难陀对曰。宜知是时

　　尔时。王波斯匿即从坐起。头面礼足。便退而去。波斯匿王去未几时。时彼魔天来至尊者难陀所。住虚空中。复以此偈向难陀曰

　　夫人面如月　　金银璎珞身

　　忆彼姿容颜　　五乐恒自娱

　　弹琴鼓弦歌　　音响甚柔软

　　能除诸愁忧　　乐此林间为

　　是时。尊者难陀便作是念。此是魔行[天人](https://m.liaotuo.com/remen/tianren.html)。觉知此已。复以偈报曰

　　我昔有此心　　淫泆无厌足

　　为欲所缠裹　　不觉老病死

　　我度爱欲渊　　无污无所染

　　荣位悉是苦　　独乐真[如法](https://m.liaotuo.com/remen/rufa.html)

　　我今无诸结　　淫怒痴悉尽

　　更不习此法　　愚者当觉知

　　尔时。彼魔行天人闻此语便怀愁忧。即于彼没不现

　　尔时。众多比丘以此[因缘](https://m.liaotuo.com/remen/yinyuan1.html)。具白世尊。尔时。世尊告诸比丘。端正比丘者。无有胜难陀比丘。诸根澹泊。亦难陀比丘是。无有欲心。亦是难陀比丘。无有嗔恚。亦是难陀比丘。无有愚痴。亦是难陀比丘。成阿罗汉。亦是难陀比丘。所以然者。难陀比丘端正。诸根寂静

　　尔时。世尊告诸比丘。我声闻中[弟子](https://m.liaotuo.com/remen/dizi.html)端正者。难陀比丘是。诸根寂静。是亦难陀比丘

　　尔时。诸比丘闻佛所说。欢喜奉行

　　（二）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二法涅槃界。云何为二。有余涅槃界．无余涅槃界。彼云何名为有余涅槃界。于是。比丘灭五下分结。即彼般涅槃。不还来此世。是谓名为有余涅槃界。彼云何名为无余涅槃界。如是。比丘尽有漏成无漏。意解脱．智慧解脱。自身作证而自游戏。生死已尽。梵行已立。更不受有。如实知之。是谓为无余涅槃界。此二涅槃界。当求方便。至无余涅槃界。如是。诸比丘。当作是学

　　尔时。诸比丘闻佛所说。欢喜奉行

　　（三）

　　闻如是

　　一时。佛在舍卫国祇树给孤独园

　　尔时。世尊告诸比丘。我今当说乌喻。亦当说猪喻。善思念之。吾当演说

　　对曰。如是。世尊。是时。诸比丘从佛受教

　　世尊告曰。彼云何名为人喻如乌。犹如有人在寂静处。恒习淫欲。作诸恶行。后便羞耻。便自悔过。向人演说。陈所作事。所以然者。或为诸梵行人。所见讥弹。此人习欲。作诸恶行。彼作诸恶行已。向人悔过。自知羞耻。犹如彼乌恒患苦饥。便食不净。寻即拭[口\*隽]。恐有余鸟见言此乌食不净。此亦如是。若有一人在闲静处。习于淫欲。作不善行。后便羞耻而自悔过。向人演说陈所作事。所以然者。或为诸梵行人所见记识。此人习欲。作诸恶行。是谓名为人犹如乌

　　彼云何名为人如猪。若有一人在闲静处。长习淫欲。作诸恶行。亦不羞耻。复非悔过。向人自誉。贡高自用。我能得五欲自娱。此诸人等不能得五欲。彼作恶已。不羞耻。此人喻如猪恒食不净。卧于不净。便自跳踉向于余猪。此亦如是。若有一人习于淫欲。作诸恶行。亦不羞耻。复非悔过。向人自誉。贡高自用。我能得五欲自娱。此诸人不能得五欲自娱。是名为人如猪。是故。诸比丘。当舍远离。如是。诸比丘。当作是学

　　尔时。诸比丘闻佛所说。欢喜奉行

　　（四）

　　闻如是

　　一时。佛在舍卫国祇树给孤独园

　　尔时。世尊告诸比丘。我今当说人有似驴者。有似牛者。谛听。谛听。善思念之

　　诸比丘对曰。如是。世尊。是时。诸比丘从佛受教

　　世尊告曰。彼云何名人像驴者。若有一人。剃除须发。着三法衣。以信牢固。[出家](https://m.liaotuo.com/remen/chujia.html)学道。尔时。彼人诸根不定。若眼见色。随起色想。流驰万端。尔时眼根则非清净。生诸乱想。不能制持。众恶普至。亦复不能护于眼根。耳闻声。鼻嗅香。舌知味。身知细滑。意知法。随起识病。流驰万端。尔时意根则非清净。生诸乱想。不能制持。众恶普至。亦复不能护于意根。无有威仪礼节之宜。行步进止。屈伸低仰。执持衣钵。都违禁戒。便为梵行人所见讥弹。咄。此愚人像如沙门。便取弹举。设是沙门者。宜不应尔。彼作是说。我亦是比丘。我亦是比丘。犹如驴入牛群之中而自称曰。我亦是牛。我亦是牛。然观其两耳。复不似牛。角亦不似。尾亦不似。音声各异。尔时。群牛或以角抵。或以脚蹋。或以口啮者。今此比丘亦复如是。诸根不定。若眼见色。随起色想。流驰万端。尔时眼根则非清净。生诸乱想。不能制持。众恶普至。亦复不能护于眼根。耳闻声。鼻嗅香。舌知味。身了细滑。意知法。随起识病。流驰万端。尔时意根则非清净。生诸乱想。不能制持。众恶普至。亦复不能护念意根。无有威仪礼节之宜。行步进止。屈伸低仰。执持禁戒。便为梵行人所见讥弹。咄。此愚人像如沙门。便见弹举。设是沙门者。宜不应尔。尔时彼作是说。我是沙门。犹如驴入于牛群。是谓人像驴者也

　　彼人云何像牛者耶。若有一人。剃除须发。着三法衣。以信牢固。出家学道。尔时。彼人诸根寂定。饮食知节。竟日经行。未曾舍离意游三十七道品之法。若眼见色。不起色想。亦无流驰之念。尔时眼根则应清净。生诸善想。亦能制持。无复诸恶。常拥护于眼根。耳声．鼻香．口味．身细滑．意法不起识病。尔时意根则得清净。彼人便到诸梵行人所。诸梵行人遥以见来。各自扬声。善来。同学。随时[供养](https://m.liaotuo.com/remen/gongyang.html)。不使有短。犹如良牛入牛众中。而自称说。我今是牛。然其毛尾．耳角．音声都悉是牛。诸牛见已。各来舐体。此亦如是。剃除须发。着三法衣。以信牢固。出家学道。尔时。彼人诸根寂定。饮食知节。竟日经行。未曾舍离意游三十七道品之法。若眼见色。不起色想。亦无流驰之念。尔时眼根则得清净。生诸善想。亦能制持。无复诸恶。常拥护于眼根。耳声．鼻香．口味．身细滑．意法不起识病。尔时意根则得具足。是谓此人像牛者也。如是。诸比丘。当学如牛。莫像如驴也。如是。诸比丘。当作是学

　　尔时。诸比丘闻佛所说。欢喜奉行

　　（五）

　　闻如是

　　一时。佛在舍卫国祇树给孤独园

　　尔时。世尊告诸比丘。我今当说善．不善行。谛听。谛听。善思念之

　　诸比丘对曰。如是。世尊。

　　世尊告彼。云何名为不善。云何名为善。所谓杀生为不善。不杀为善。不与取为不善。与取为善。淫泆为不善。不淫为善。妄语为不善。不妄语为善。绮语为不善。不绮语为善。两舌为不善。不两舌为善。斗乱彼此为不善。不斗乱彼此为善。贪他为不善。不贪他为善。起恚为不善。不起恚为善。邪见为不善。正见为善。如是。比丘行此恶已。堕畜生．饿鬼．地狱中。设[行善](https://m.liaotuo.com/remen/xingshan.html)者。便生人中．天上。及诸善趣阿须伦中。是故。当远离恶行。修习善行。如是。诸比丘。当作是学

　　尔时。诸比丘闻佛所说。欢喜奉行

　　（六）

　　闻如是

　　一时。佛在舍卫国祇树给孤独园

　　尔时。世尊告诸比丘。我当与汝等说微妙法。初善．中善．至竟亦善。有义．有味。得修具足梵行之法。所谓二法也。谛听。谛听。善思念之。吾当与汝具足说之

　　诸比丘对曰。如是。世尊。是时。诸比丘从佛受教

　　世尊告曰。彼云何为二法。所谓邪见．正见。邪治．正治。邪语．正语。邪业．正业。邪命．正命。邪方便．正方便。邪念．[正念](https://m.liaotuo.com/remen/zhengnian.html)。邪[三昧](https://m.liaotuo.com/remen/sanmei.html)．正三昧。是谓比丘名为二法。我今已与汝说此二法。如来所应为者。今已周讫。善念．观诵。勿有懈惓。今不[行者](https://m.liaotuo.com/remen/xingzhe.html)。后悔无及

　　尔时。诸比丘闻佛所说。欢喜奉行

　　（七）

　　闻如是

　　一时。佛在舍卫国祇树给孤独园

　　尔时。世尊告诸比丘。我今当说烛明之法。亦当说由烛趣道之业。谛听。谛听。善思念之

　　诸比丘对曰。如是。世尊

　　尔时。世尊告诸比丘。彼云何名烛明者。所谓贪淫．嗔恚．愚痴尽。彼云何名为由烛趣道之业。所谓正见．正治．正语．正业．正命．正方便．正念．正三昧。是谓由烛趣道之业。我由此已说烛明。亦说由烛趣道之业。如来所应为者。今已周讫。善念．讽诵。勿有[懈怠](https://m.liaotuo.com/remen/xiedai.html)。今不行者。后悔无及

　　尔时。诸比丘闻佛所说。欢喜奉行

　　（八）

　　闻如是

　　一时。佛在舍卫国祇树给孤独园

　　尔时。世尊告诸比丘。有此二力。云何得二力。所谓忍力．思惟力。设吾无此二力者。终不成无上正真等正觉。又无此二力者。终不于优留毗处六年苦行。亦复不能降伏魔怨。成无上正真之道。坐于道场。以我有忍力．思惟力故。便能降伏魔众。成无上正真之道。坐于道场。是故。诸比丘。当求方便。修此二力。忍力．思惟力。便成须陀洹道．斯陀含道．阿那含道．阿罗汉道。于无余涅槃界而般涅槃。如是。诸比丘。当作是学

　　尔时。诸比丘闻佛所说。欢喜奉行

　　（九）

　　闻如是

　　一时。佛在舍卫国祇树给孤独园

　　尔时。尊者阿那律在拘尸那竭国本所生处。尔时。释．梵．四天王及五百天人。并二十八大鬼神王。便往至尊者阿那律所。到已。头面礼足。在一面住。复以此偈叹阿那律曰

　　归命人中上　　众人所敬奉

　　我等今不知　　为依何等禅

　　尔时。有梵志名曰阇拔吒。是梵摩喻弟子。复至尊者阿那律所。头面礼足。在一面坐。尔时。彼梵志问阿那律曰。我昔在王宫生。未曾闻此自然之香。为有何人来至此间。为是天．龙．鬼神．人．非人乎

　　尔时。阿那律报梵志曰。向者释．梵．四天王及五百天人。并二十八大鬼神王。来至我所。头面礼足。在一面住。复以此偈而叹我曰

　　自归人中上　　众人所敬奉

　　我等今不知　　为依何等禅

　　梵志问曰。以何等故。我今不见其形。释．梵．四天王为何所在

　　阿那律报曰。以汝无有天眼故也。是故不见释．梵．四天王及五百天人。及二十八大鬼神王

　　梵志问曰。设我能得天眼者。见此释．梵．四天王及二十八大鬼神王耶

　　阿那律报曰。设当得天眼者。便能见释．梵．四天王及五百天人。并二十八大鬼神王。然复。梵志。此天眼者何足为奇。有梵天名曰千眼。彼见此千世界。如有眼之士。自手掌[中观](https://m.liaotuo.com/remen/zhongguan.html)其宝冠。此梵天亦如是。见此千世界无有挂碍。然此梵天不自见身所著衣服

　　梵志问曰。何以故。千眼梵天不自见形所著服饰

　　阿那律曰。以其彼天无有无上智慧眼故。故不自见己身所著服饰

　　梵志问曰。设我得无上智慧眼者。见此身所著服饰不耶

　　阿那律曰。若能得无上智慧眼者。则能见己形所著服饰

　　梵志问曰。愿尊与我说极妙之法。使得无上智慧之眼

　　阿那律曰。汝有戒耶

　　梵志问曰。云何名之为戒

　　阿那律曰。不作众恶。不犯非法

　　梵志报曰。如此戒者。我堪奉持如此之戒

　　阿那律曰。汝今。梵志。当持禁戒。无失毫厘。亦当除去憍慢之结。莫计吾我染着之想

　　时。梵志复问阿那律曰。何者是吾。何者是我。何者是憍慢结

　　阿那律曰。吾者是[神识](https://m.liaotuo.com/remen/shenshi.html)也。我者是形体之具也。于中起识生吾．我者。是名为憍慢结也。是故。梵志。当求方便。除此诸结。如是。梵志。当作是学

　　梵志即从座起。礼阿那律足。绕三匝而去。未至所在。于中道思惟此义。诸尘垢尽。得[法眼](https://m.liaotuo.com/remen/fayan.html)净

　　尔时。有天昔与此梵志亲友。知识梵志心中所得诸尘垢尽。得法眼净。尔时。彼天复往至尊者阿那律所。头面礼足。在一面住。即以此偈叹阿那律曰

　　梵志未至家　　中道得道迹

　　垢尽法眼净　　无疑无犹豫

　　尔时。尊者阿那律复以偈告天曰

　　我先观彼心　　中间应道迹

　　彼人[迦叶](https://m.liaotuo.com/remen/jiaye.html)佛　　曾闻此法教

　　尔时。尊者阿那律即其时离彼处。在人间游。渐渐至舍卫国。到世尊所。头面礼足。在一面住。尔时。世尊具以法语告阿那律。阿那律受[佛教](https://m.liaotuo.com/)已。便从坐起。头面礼足。便退而去

　　尔时。世尊告诸比丘。我声闻中弟子。得天眼第一者。所谓阿那律比丘是

　　尔时。诸比丘闻佛所说。欢喜奉行

　　（一○）

　　闻如是

　　一时。佛在舍卫国祇树给孤独园

　　尔时。尊者罗云奉修禁戒。无所触犯。小罪尚避。况复大者。然不得有漏心解脱。尔时。众多比丘便至世尊所。头面礼足。在一面坐。尔时。众多比丘白世尊曰。罗云比丘奉修禁戒。无所触犯。然故有漏心不解脱

　　尔时。世尊便说此偈

　　具足禁戒法　　诸根亦成就

　　渐渐当逮得　　一切结使尽

　　是故。诸比丘。常当念修治[正法](https://m.liaotuo.com/remen/zhengfa.html)。无有漏失。如是。诸比丘。当作是学

　　尔时。诸比丘闻佛所说。欢喜奉行

　　难陀．涅槃．乌　　驴不善有二

　　烛及忍思惟　　梵志及罗云◎

　　◎增壹阿含经安般品第十七之一

　　（一）

　　闻如是

　　一时。佛在舍卫国祇树给孤独园

　　尔时。世尊到时。着衣持钵。将罗云入舍卫城分卫。尔时。世尊右旋顾谓罗云。汝今当观色为无常

　　罗云对曰。如是。世尊。色为无常

　　世尊告曰。罗云。痛．想．行．识皆悉无常

　　罗云对曰。如是。世尊。痛．想．行．识皆为无常

　　是时。尊者罗云复作是念。此有何因缘。今方向城分卫。又在道路。何故世尊而面告诲我。今宜当还归所在。不应入城乞食

　　尔时。尊者罗云即中道还到只桓精舍。持衣钵。诣一树下。正身正意。结跏趺坐。专精一心。念色无常。念痛．想．行．识无常。尔时。世尊于舍卫城乞食已。食后在只桓精舍而自经行。渐渐至罗云所。到已。告罗云曰。汝当修行安般之法。修行此法。所有愁忧之想皆当除尽。汝今复当修行恶露不净想。所有贪欲尽当除灭。汝今。罗云。当修行慈心。已行慈心。所有嗔恚皆当除尽。汝今。罗云。当行悲心。已行悲心。所有害心悉当除尽。汝今。罗云。当行喜心。已行喜心。所有嫉心皆当除尽。汝今。罗云。当行护心。已行护心。所有憍慢悉当除尽

　　尔时。世尊向罗云便说此偈

　　莫数起着想　　恒当自顺法

　　如此智之士　　名称则流布

　　与人执炬明　　坏于大闇冥

　　天龙戴奉敬　　敬奉师长尊

　　是时。罗云比丘复以此偈报世尊曰

　　我不起着想　　恒复顺于法

　　如此智之士　　则能奉师长

　　尔时。世尊作是教敕已。便舍而去。还诣静室。

　　是时。尊者罗云复作是念。今云何修行安般。除去愁忧。无有诸想。是时。罗云即从坐起。便往世尊所。到已。头面礼足。在一面坐。须臾退坐。白世尊曰。云何修行安般。除去愁忧。无有诸想。获大[果报](https://m.liaotuo.com/remen/guobao.html)。得[甘露](https://m.liaotuo.com/remen/ganlu.html)味

　　世尊告曰。善哉。善哉。罗云。汝乃能于如来前而师子吼。问如此义。云何修行安般。除去愁忧。无有诸想。获大果报。得甘露味。汝今。罗云。谛听。谛听。善思念之。吾当为汝具分别说

　　对曰。如是。世尊。尔时。尊者罗云从世尊受教

　　世尊告曰。于是。罗云。若有比丘乐于闲静无人之处。便正身正意。结跏趺坐。无他异念。系意鼻头。出息长知息长。入息长亦知息长。出息短亦知息短。入息短亦知息短。出息冷亦知息冷。入息冷亦知息冷。出息暖亦知息暖。入息暖亦知息暖。尽观身体入息．出息。皆悉知之。有时有息亦复知有。又时无息亦复知无。若息从心出亦复知从心出。若息从心入亦复知从心入。如是。罗云。能修行安般者。则无愁忧恼乱之想。获大果报。得甘露味

　　尔时。世尊具足与罗云说微妙法已。罗云即从坐起。[礼佛](https://m.liaotuo.com/remen/lifo.html)足。绕三匝而去。往诣安陀园。在一树下。正身正意。结跏趺坐。无他余念。系心鼻头。出息长亦知息长。入息长亦知息长。出息短亦知息短。入息短亦知息短。出息冷亦知息冷。入息冷亦知息冷。出息暖亦知息暖。入息暖亦知息暖。尽观身体入息．出息。皆悉知之。有时有息亦复知有。有时无息亦复知无。若息从心出亦复知从心出。若息从心入亦复知从心入

　　尔时。罗云作如是思惟。欲心便得解脱。无复众恶。有觉．有观。念持喜安。游于初禅。有觉．有观息。内自欢喜。专其一心。无觉．无观。三昧念喜。游于二禅。无复喜念。自守觉知身乐。诸贤圣常所求护喜念。游于三禅。彼苦乐已灭。无复愁忧。无苦无乐。护念清净。游于四禅

　　彼以此三昧。心清净无尘秽。身体柔软。知所从来。忆本所作。自识[宿命](https://m.liaotuo.com/remen/suming.html)无数劫事。亦知一生．二生．三生．四生．五生．十生．二十生．三十生．四十生．五十生．百生．千生．万生．数十万生。成劫．败劫。无数成劫．无数败劫。亿载不可计。我曾生彼。名某姓某。食如此食。受如此苦乐。[寿命](https://m.liaotuo.com/remen/shouming.html)长短。彼终生此。此终生彼。彼以此三昧。心清净无瑕秽。亦无诸结。亦知[众生](https://m.liaotuo.com/remen/zhongsheng.html)所起之心。彼复以天眼清净无瑕秽。观众生类。生者．逝者。善色．恶色。善趣．恶趣。若好．若丑。所行．所造。如实知之

　　或有众生。身行恶。口行恶。意行恶。诽谤贤圣。行邪见。造邪见行。身坏命终。入地狱中。或复众生。身行善。口行善。意行善。不诽谤贤圣。恒行正见．造正见行。身坏命终。生善处天上。是谓天眼清净无瑕秽。观众生类。生者．逝者。善色．恶色。善趣．恶趣。若好．若丑。所行．所造。如实知之。复更施意。成尽漏心。彼观此苦。如实知之。复观苦习。亦知苦尽。亦知苦出要。如实知之。彼以作是观。欲漏心得解脱。有漏．无明漏心得解脱。已得解脱。便得解脱智。生死已尽。梵行已立。所作已办。更不复受有。如实知之。是时。尊者罗云便成阿罗汉

　　是时。尊者罗云已成罗汉。便从坐起。更整衣服。往至世尊所。头面礼足。在一面住。白世尊曰。所求已得。诸漏除尽

　　尔时。世尊告诸比丘。诸得阿罗汉者。无有与罗云等也。论有漏尽。亦是罗云比丘。论持禁戒者。亦是罗云比丘。所以然者。诸过去如来．等正觉。亦有此罗云比丘。欲言[佛子](https://m.liaotuo.com/remen/fozi.html)。亦是罗云比丘。亲从佛生。法之上者

　　尔时。世尊告诸比丘。我声闻中第一弟子能持禁戒。所谓罗云比丘是

　　尔时。世尊便说此偈

　　具足禁戒法　　诸根亦成就

　　渐渐当逮得　　一切结使尽

　　尔时。诸比丘闻佛所说。欢喜奉行