佛说阿那律八念经

后汉西域[三藏](https://m.liaotuo.com/remen/sanzang.html)支曜译

闻如是。一时佛在誓牧山求师树下。贤者阿那律。在彼禅空泽中坐思惟言。道法少欲多欲非道。道法知足无厌非道。道法隐处乐众非道。道法[精进](https://m.liaotuo.com/remen/jingjin.html)[懈怠](https://m.liaotuo.com/remen/xiedai.html)非道。道法制心放荡非道。道法定意多念非道。道法[智慧](https://m.liaotuo.com/remen/zhihui.html)愚闇非道。佛以圣心逆知其意。譬如力士屈申臂顷飞到其前。赞言。善哉善哉阿那律。汝所念者为大士念。听吾语汝。大士八念善思行之。当学四禅捡意观法。而无中止必获大利不失所愿。何谓四禅。惟弃欲恶不善之法意以[欢喜](https://m.liaotuo.com/remen/huanxi.html)。为一禅行。以舍恶念专心守一不用欢喜。为二禅行。欢喜以止。惟[如法](https://m.liaotuo.com/remen/rufa.html)观觉见苦乐。为三禅行又弃苦乐忧喜悉断而住清净。为四禅行。已学如是。而后惟行八大人念。四禅为捡意法。快见于行得利愿。疾不复中止。又少欲者其义譬如王有边臣。主诸椷簏满中彩衣。而汝自乐着粗弊者。少欲知足。隐处精进。制心定意。智慧舍家。不以戏慢。无有差跌。必安隐人。至泥洹门。是八大人念。惟四禅捡意观法。其义譬如王有边臣。监主厨宰和调五味。而汝自乐乞食。趣得救身不以快心。其义譬如王有游观楼阁。而汝自乐山泽树间燕处。精进无欲于世。其义譬如王有边臣。主诸良药及酪酥醍醐石蜜。而汝自乐有疾以服。小便趣得除恼。以行八念思惟四禅。精进不亏。心无差跌。必自安隐至泥洹门

佛说是已。即还誓牧告诸[弟子](https://m.liaotuo.com/remen/dizi.html)。道当少欲无得多欲。道当知足无畜遗余。道当隐处无乐众会。道当精进无得懈怠。道当制心无得放逸。道当定意无得乱念。道当智慧无得愚闇。[比丘](https://m.liaotuo.com/remen/biqiu.html)当少欲者快。谓身自少欲。不使众人知我少欲。义当从是。比丘知足。谓应器法衣床卧病药。得食足止不畜遗余。义当从是。比丘隐处。谓避人间。不入众会。远居山泽岩石树间。如有四辈。若王大臣来从问道。为说清净欲令疾去。譬如贫人负豪姓债为主所牵抴。欲离不乐潜隐远遁。义当从是。比丘精进。谓断非法。勤行经道未常懈惓。上中后夜经行坐卧。常觉寤意念净以除五盖。义当从是。比丘制心。弃欲恶法。坐意惟观。以断苦乐得四禅行。义当从是。比丘定意。谓常一心。观身观意观法。不为猗行。摄念就道舍痴恼想。义当从是。比丘智慧。谓知[四谛](https://m.liaotuo.com/remen/sidi.html)苦习尽道。何谓苦谛。生苦老苦病苦死苦。忧悲恼苦。恩爱别苦。怨憎会苦。所欲不得苦。合五盛阴苦。生苦者。谓人随行所堕。受胞成生已出形现根入受长。老者。谓人根熟形变。发白齿落筋缓皮皱偻步拄杖。病者。谓人罪行所致痈疽疮脓癎癫长病亦百余种。死者。谓人命逝形坏。温消气绝魂神离逝。是皆为苦。何谓习谛。谓淫心乐喜而生恩爱志在贪欲令复有漏。众行滋盛以着自缚。所谓爱者。眼爱色耳爱声。鼻爱香舌爱味。身爱细滑心爱所欲。但观其常乐。在望安以为利。呼言是我有以着自缚。从是故色痛想行识[五阴](https://m.liaotuo.com/remen/wuyin.html)爱盛。见常贪乐。谓是我有以着自缚。所谓色者。精神所受。地气水气火气风气变化为形。以所爱着。令眼识色耳识声鼻识香舌识味身识细滑[意识](https://m.liaotuo.com/remen/yishi.html)法着。信为习谛。何谓尽谛。不受不入爱尽无余。缚着已解。如慧见者。不复有一切故。[世间](https://m.liaotuo.com/remen/shijian.html)人无所见五阴所著。计数已尽爱缚都解。已从慧见。非常苦空非身故断。是为尽谛。何谓道谛。谓八直道。[正见](https://m.liaotuo.com/remen/zhengjian.html)正思正言正行正治正命正志正定。何谓正见。正见有二有俗有道。知有仁义。知有父母。知有[沙门](https://m.liaotuo.com/remen/shamen.html)梵志。知有得道真人。知有今世后世。知有[善恶](https://m.liaotuo.com/remen/shane.html)罪福。从此到彼以行为证。是为世间正见。已解四谛苦习尽道。已得慧见空净非身。是为道正见。正思亦有二。思学问思和敬思诫慎思无害。是为世间正思。思出处思忍默思灭爱尽着。是为道正思。正言亦有二。不两舌不恶骂不妄言不绮语。是为世间正言。离口四过讲诵道语。心不造为尽无复余。是为道正言。正行亦有二。身[行善](https://m.liaotuo.com/remen/xingshan.html)口言[善心](https://m.liaotuo.com/remen/shanxin.html)念善。是为世间正行。身口精进心念空净。消荡灭着。是为道正行。正治亦有二。不杀盗淫。不自贡高。修德自守。是为世间正治。离身三恶。除断苦习。灭爱求度。是为道正治。正命亦有二。求财以道不贪苟得。不诈绐心于人。是为世间正命。以离邪业。舍世占候。不犯道禁。是为道正命。正志亦有二。不嫉妒不恚怒不事邪。是为世间[正念](https://m.liaotuo.com/remen/zhengnian.html)。离心三恶。行四意端。清净无为。是为道正志。正定亦有二。性体淳调安善安固。心不邪曲。是为世间正定。得四意志。惟空无想不愿见泥洹源。是为道正定。是为道谛。比丘舍家弃捐恩爱。安静思道无所恋慕。意不随欲净无挂碍。是为道法义当从是。贤者阿那律闻佛说经。开导其意受行三月。漏尽意解得三治以为证已。[自觉](https://m.liaotuo.com/remen/zijue.html)得罗汉。便说偈言

夫欲而无厌乐众以放意

是行以致苦修恶多所著

少欲知道行知惭不自见

是法堕清净远恶致度世

道意不贪生亦无乐死别

吾以如空定诸苦得待时

从佛受教命守行弃欲恶

所身患已舍得利就无为

自致至三治已拔恩爱根

当于维沙聚竹园般泥洹