[五阴](https://m.liaotuo.com/remen/wuyin.html)譬喻经

后汉安息[三藏](https://m.liaotuo.com/remen/sanzang.html)安世高译

闻如是。一时佛游于靡胜国。度河津见中大沫聚随水流。即告[比丘](https://m.liaotuo.com/remen/biqiu.html)言。诸比丘。譬如此大沫聚随水流。目士见之观视省察。即知非有虚无不实速消归尽。所以者何。沫无强故。如是比丘。一切所色去来现在。内外粗细好丑远近比丘。见此当熟省视观。其不有虚无不实。但病但结但疮但伪。非真非常为苦为空为非身为消尽。所以者何。色之性无有强。譬如比丘天雨渧水一泡适起一泡即灭。目土见之观视省察。即知非有虚无不实速消归尽。所以者何。泡无强故。如是比丘。一切所痛去来现在。内外粗细好丑远近。比丘见知当熟省视观其不有虚无不实。但病但结但伪但疮。非真非常为苦为空为非身为消尽。所以者何。痛之性无有强故

譬如比丘季夏盛热日中之炎。目士见之观视省察。即知非有虚无不实速消归尽。所以者何。炎无强故。如是比丘。一切所想去来现在。内外粗细好丑远近。比丘见是当熟省视观。其不有虚无不实。但淫但结但疮但伪。非真非常为苦为空为非身为消尽。所以者何。想之性无有强

譬如比丘人求良材担斧入林。见大芭蕉鸿直不曲。因断其本斩其末劈其叶。理分分[利-禾+皮]而解之。中了[无心](https://m.liaotuo.com/remen/wuxin.html)何有牢固。目士见之观视省察。即知非有虚无不实速消归尽。所以者何。彼芭蕉无强故。如是比丘一切所行去来现在。内外粗细好丑远近。比丘见此当熟省视知。其不有虚无不实。但淫但结但疮但伪。非真非常为苦为空为非身为消尽。所以者何。行之性无有强

譬如比丘幻师与幻[弟子](https://m.liaotuo.com/remen/dizi.html)于四衢道大人众中。现若干幻化作群象群马车乘步从。目士见之观视省察。即知不有虚无不实无形化尽。所以者何。幻无强故。如是比丘。一切所识去来现在。内外粗细好丑远近。比丘见此当熟省视观。其不有虚无不实。但淫但结但疮但伪。非真非常为苦为空为非身为消尽。所以者何。识之性无有强。于是佛说偈言

沫聚喻于色痛如水中泡

想譬热时炎行为若芭蕉

夫幻喻如识诸佛说若此

当为观是要熟省而思惟

空虚之为审不睹其有常

欲见阴当尔真智说皆然

三事断绝时知身无所直

命气温燸识舍身而转逝

当其死卧地犹草无所知

观其状如是但幻而愚贪

心心为无安亦无有牢强

知五阴如此比丘宜精勤

是以当昼夜[自觉](https://m.liaotuo.com/remen/zijue.html)念正智

受行寂灭道行除最安乐

佛说如是比丘闻皆[欢喜](https://m.liaotuo.com/remen/huanxi.html)