佛说解夏经

西天译经[三藏](https://m.liaotuo.com/remen/sanzang.html)朝奉大夫试光禄卿明教大师臣法贤奉 诏译

如是我闻。一时佛在王舍城迦兰陀竹林精舍。与五百苾刍众俱。皆是阿罗汉。诸漏已尽所作已办。除诸重担逮得己利。尽诸有结心善[解脱](https://m.liaotuo.com/remen/jietuo.html)。唯一苾刍现居学位。[世尊](https://m.liaotuo.com/remen/shizun.html)已为授记。见法得法当证满果

尔时世尊安居既满。当解夏时。于十五日与苾刍众敷座而坐。会众坐已。是时佛告苾刍众言。我今已得梵行寂静。是最后身。以无上乐断除诸病。我之[弟子](https://m.liaotuo.com/remen/dizi.html)了知诸法皆已通达。是故我今说解夏法。诸苾刍众。我于夏中所有身口意业。汝等可忍

是时尊者[舍利](https://m.liaotuo.com/remen/sheli.html)弗闻佛语已。从座而起偏袒右肩。右膝着地合掌向佛。而白佛言。世尊。如佛所说。我今已得梵行寂静。乃至身口意业可忍者。我等知。[佛身](https://m.liaotuo.com/remen/foshen.html)口意业无诸过失。我等苾刍今无可忍。于意云何。我佛世尊难调者能调。无止息者善为止息。无安隐者而善安慰。未寂静者令得寂静。如来善了正道。善说正道。开示正道。乃至我等乐声闻[菩提](https://m.liaotuo.com/remen/puti.html)者。佛为善说。令声闻等如理[修行](https://m.liaotuo.com/remen/xiuxing.html)而证圣果。是故我等于佛世尊身口意法而无可忍

尔时尊者舍利弗白佛言。世尊。我今对佛身口意业所有不善求佛可忍

佛告舍利弗。汝今所有身口意业我当忍可。于意云何。汝舍利弗。具戒多闻少欲知足。断诸[烦恼](https://m.liaotuo.com/remen/fannao.html)。发大[精进](https://m.liaotuo.com/remen/jingjin.html)。安住[正念](https://m.liaotuo.com/remen/zhengnian.html)。具等引慧。闻慧。捷慧。利慧。出离慧。了达慧。广大清净慧。甚深慧。无等慧。具大慧宝。未见者令见。未调伏者。令得调伏。未闻法者而为[说法](https://m.liaotuo.com/remen/shuofa.html)。具嗔恚者而令[欢喜](https://m.liaotuo.com/remen/huanxi.html)能为[四众](https://m.liaotuo.com/remen/sizhong.html)说法无倦。譬如金轮王子。而受灌顶继绍王位依法而治。汝舍利弗。亦复如是。为我之子。受灌顶法绍法王位。如我所转无上法轮。如我漏尽[证得](https://m.liaotuo.com/remen/zhengde.html)解脱。是故汝舍利弗。所有三业我今忍可。时舍利弗闻佛忍可。投诚礼谢。复白佛言。世尊。如佛为我忍可三业。于此会中五百苾刍。身口意业所有不善。唯愿世尊。亦如是忍。佛告舍利弗。五百苾刍所有三业我亦可忍。于意云何。此五百苾刍皆是阿罗汉。诸漏已尽所作已办。除诸重担逮得己利。尽诸有结心善解脱。唯一苾刍现居学位。而此苾刍我已授记。见法得法当证满果。舍利弗。是故我于五百苾刍所有三业皆悉可忍

尔时舍利弗重白佛言。世尊。我与五百苾刍众等。所有三业佛已可忍。我今有疑。当复启请。愿佛世尊。为我分别世尊。此五百苾刍中几苾刍得三明法。复几苾刍得俱解脱。复几苾刍得慧解脱

佛告舍利弗。此五百苾刍中。九十苾刍得三明法。九十苾刍得俱解脱。余者苾刍得慧解脱。舍利弗。如是苾刍尽诸烦恼皆住真实。尔时会中有一尊者。名嚩儗舍。作如是念。我今对佛苾刍众前。以解夏伽陀伸于赞叹。是时尊者嚩儗舍。作是念已。从座而起。偏袒右肩右膝着地。合掌恭肃。说伽陀曰

解夏十五日清净行[律仪](https://m.liaotuo.com/remen/lvyi.html)

五百苾刍众悉断烦恼缚

皆尽诸漏法而证圣果位

内寂外善调解脱而离有

尽[生死](https://m.liaotuo.com/remen/shengsi.html)边际所作皆已办

无明我慢结断尽无有余

我佛最上尊断诸邪念法

及断有漏法善除爱病苦

爱灭不复生离取大师子

尽诸有怖畏唯我佛世尊

譬如金轮王千子常围绕

善治四天下调伏四海边

又如战得胜为最上调御

声闻得三明离死法亦然

[佛子](https://m.liaotuo.com/remen/fozi.html)皆如是证灭不复生

我今礼法王无上大日尊

是时嚩儗舍苾刍。说此伽陀已复还本座

尔时尊者舍利弗与诸苾刍。闻佛宣说解夏之法。心生快利踊跃欢喜。信受奉行