佛说十一想思念如来经

宋[天竺](https://m.liaotuo.com/remen/tianzhu.html)[三藏](https://m.liaotuo.com/remen/sanzang.html)求那跋陀罗译

闻如是。一时婆伽婆。在罗阅城耆阇崛山中。与大[比丘](https://m.liaotuo.com/remen/biqiu.html)众二百五十人俱。尔时[世尊](https://m.liaotuo.com/remen/shizun.html)告诸比丘。当以十一想思念如来。已思念当发慈心于如来所。云何为十一。戒意清净(一也)。威仪具足(二也)。诸根不错(三也)。信意不乱(四也)。常有勇健意(五也)。若更苦乐不以为忧(六也)。意不忘失(七也)。[止观](https://m.liaotuo.com/remen/zhiguan.html)现在前(八也)。[三昧](https://m.liaotuo.com/remen/sanmei.html)意无休息(九也)。[智慧](https://m.liaotuo.com/remen/zhihui.html)意无量(十也)。观佛无厌足(十一也)。如是比丘当以此十一想思念如来。已思念如来。当发慈心于如来所。是谓比丘于比丘中[修行](https://m.liaotuo.com/remen/xiuxing.html)[念佛](https://m.liaotuo.com/remen/nianfo.html)。彼比丘已修行念佛。于二果当求一果。于现法中得[自在](https://m.liaotuo.com/remen/zizai.html)。成无余阿那含。尔时诸比丘闻佛所说。[欢喜](https://m.liaotuo.com/remen/huanxi.html)奉行

闻如是。一时婆伽婆。在舍卫城祇树给孤独园。是时世尊告诸比丘。若慈心[解脱](https://m.liaotuo.com/remen/jietuo.html)。亲近广布。修行以办。获使起善具足。便当有十一报十一果。云何为十一。卧安。觉安。不见恶梦。天护。人爱。非人所敬。不毒。不兵。水火不丧。亦不加刑。身坏命终生善处梵天上。于诸善法速得捷疾。智能尽有漏行。比丘。慈心解脱。亲近广布。修行以办。以获便起善具足。当有此十一法。是故诸比丘。当求方便慈心解脱。如是诸比丘当作是学。尔时诸比丘闻佛所说。欢喜奉行